
НОРМАТИВТІК СІЛТЕМЕЛЕР

Қазақстан Республикасының 2026 жылғы 15 наурыздағы Конституциясы.
Қазақстан Республикасының 1995 жылғы 30 тамыздағы Конституциясы. 
Қазақстан Республикасының 2021 жылғы 2 қаңтардағы № 400-VI ҚРЗ Экологиялық кодексі. 
Қазақстан Республикасының 2007 жылғы 9 қаңтардағы № 212 ҚРЗ Экологиялық кодексі.
Қазақстан Республикасының 2020 жылғы 7 шiлдедегi № 360-VI ҚРЗ  Халық денсаулығы және денсаулық сақтау жүйесі туралы кодексі. 
Қазақстан Республикасының Кодексі 2014 жылғы 5 шілдедегі № 235-V ҚРЗ Әкімшілік құқық бұзушылық туралы кодексі.
Қазақстан Республикасының 2014 жылғы 3 шiлдедегі № 226-V ҚРЗ Қылмыстық кодексі.
Қазақстан Республикасының 2003 жылғы 20 маусымдағы № 442 Жер кодексі. 
Қазақстан Республикасының 2025 жылғы 9 сәуірдегі № 178-VIII ҚРЗ Су кодексі. 
Қазақстан Республикасының 2015 жылғы 29 қазандағы № 375-V ҚРЗ Кәсіпкерлік кодексі. 
Қазақстан Республикасының 2025 жылғы 18 шiлдедегi № 214-VIII ҚРЗ  Салық кодексі.
Қазақстан Республикасының 2017 жылғы 26 желтоқсандағы № 123-VІ ҚРЗ Кедендік реттеу туралы кодексі. 
Қазақстан Республикасының 2014 жылғы 11 сәуірдегі № 188-V ҚРЗ «Азаматтық қорғау туралы» Заңы. 
Қазақстан Республикасының 2012 жылғы 6 қаңтардағы № 527-IV «Ұлттық қауіпсіздік туралы» Заңы. 
Қазақстан Республикасының 2016 жылғы 12 қаңтардағы № 442-V ҚРЗ «Атом энергиясын пайдалану туралы» Заңы. 
Қазақстан Республикасының 1994 жылғы 21 қыркүйектегі № 156 «Көлік туралы» Заңы. 
«Қазақстан Республикасындағы сәулет, қала құрылысы және құрылыс қызметі туралы» 2001 жылғы 16 шілдедегі N 242 Заңы. 
Қазақстан Республикасының 2004 жылғы 9 шілдедегі № 588 «Электр энергиясы туралы» Заңы. 
Қазақстан Республикасының 2017 жылғы 13 желтоқсандағы № 115-VI ҚРЗ «Еуразиялық экономикалық одақтың Кеден кодексі туралы шартты ратификациялау туралы» Заңы. 
Қазақстан Республикасының 2014 жылғы 16 мамырдағы № 202-V ҚРЗ «Рұқсаттар және хабарламалар туралы» Заңы. 
Қазақстан Республикасының 2014 жылғы 17 сәуірдегі № 194-V ҚРЗ «Жол жүрісі туралы» Заңы. 
Қазақстан Республикасы Сауда және интеграция министрлігі Техникалық реттеу және метрология комитеті Төрағасының 2023 жылғы 21 қарашадағы № 458-НҚ бұйрығымен бекітілген Қазақстан Республикасының СТ 1433-2023 «Жол көлігі. Көлік құралдарының пайдаланылған газдарымен атмосфералық ауаға шығарылатын ластаушы заттар. Нормалар және өлшеу әдістері» Ұлттық стандарты.
Қазақстан Республикасы Ішкі істер министрінің «Жол жүрісі қағидаларын, Көлік құралдарын пайдалануға рұқсат беру жөніндегі негізгі ережелерді, көлігі арнайы жарық және дыбыс сигналдарымен жабдықталуға және арнайы түсті-графикалық схемалар бойынша боялуға тиіс жедел және арнайы қызметтер тізбесін бекіту туралы» 2023 жылғы 30 маусымдағы № 534 бұйрығы.
Қазақстан Республикасы Ұлттық экономика министрлігі Статистика комитеті Төрағасының «Өнеркәсіп және қоршаған орта статистикасы бойынша жалпымемлекеттік статистикалық байқаулардың статистикалық нысандары мен оларды толтыру жөніндегі нұсқаулықтарды бекіту туралы» 2020 жылғы 21 ақпандағы № 24 бұйрығы.  
Қазақстан Республикисы Стратегиялық жоспарлау және реформалар агенттігінің Ұлттық статистика бюросы Басшысының «Қоршаған орта статистикасы көрсеткіштерін қалыптастыру жөніндегі әдістемені бекіту туралы» 2021 жылғы 24 желтоқсандағы № 48 бұйрығы. 
Қазақстан Республикасы Денсаулық сақтау министрінің м.а. «Санитарлық ережелерді бекіту туралы: «Тіршілік ету ортасына және адам денсаулығына әсер ететін объектілердің санитарлық-қорғау зоналарына қойылатын санитариялық-эпидемиологиялық талаптар» 2022 жылғы 11 қаңтардағы № ҚР ДСМ-2 бұйрығы.
Қазақстан Республикасы Экология, геология және табиғи ресурстар министрінің м.а. «Мемлекеттік экологиялық сараптама жүргізу қағидаларын бекіту туралы» 2021 жылғы 9 тамыздағы № 317 бұйрығы. 
Қазақстан Республикасы Ұлттық экономика министрінің «Қаржыландыру көздеріне қарамастан, жаңа үйлер мен ғимараттарды, олардың кешендерін, инженерлік және көлік коммуникацияларын салуға, сондай-ақ бұрыннан барларды өзгертуге (реконструкциялауға, кеңейтуге, техникалық қайта жарақтандыруға, жаңғыртуға және күрделі жөндеуге) арналған техникалық-экономикалық негіздемелерге және жобалау-сметалық құжаттамаға ведомстводан тыс кешенді сараптама жүргізу қағидаларын бекіту туралы» 2015 жылғы 1 сәуірдегі № 299 бұйрығы. 
«Атмосфералық ауаны қорғау қағидаларын бекіту туралы»
VIII сайланған Алматы қаласы мәслихатының кезектен тыс
XL сессиясының 2025 жылғы 30 желтоқсандағы № 272 шешімі.






БЕЛГІЛЕУЛЕР МЕН ҚЫСҚАРТУЛАР

	БҰҰ
	- Біріккен Ұлттар Ұйымы

	ДДСҰ
	- Дүниежүзілік денсаулық сақтау ұйымы

	ЭЫДҰ
	- Экономикалық ынтымақтастық және даму ұйымы

	ҚР
	- Қазақстан Республикасы

	CO
	- Көміртек тотығы

	NO₂
	- Азот диоксиді

	O₃
	- Озон

	SO₂
	- Күкірт диоксиді

	АҚШ
	- Америка Құрама штаты

	UNEP
	- Біріккен Ұлттар Ұйымының Қоршаған орта бағдарламасы

	IPPC
	- Integrated Pollution Prevention and Control - Ластанудың кешенді алдын алу және бақылау

	ҚОӘБ
	- Қоршаған ортаға әсерді бағалау

	EMAS
	- Eco-Management and Audit Scheme - Экологиялық менеджмент және аудит схемасы

	IoT
	- Заттар интернеті

	AI
	- Жасанды интеллект

	CEMS
	- Continuous Emission Monitoring System - Шығарындыларды Үздіксіз Бақылау Жүйесі

	Big Data
	- Cтандартты бағдарламалық құралдармен өңдеугеболмайтын құрылымдалған және құрылымданбаған ақпараттың орасан зор көлемі

	EPA
	- АҚШ қоршаған ортаны қорғау агенттігі

	EJSCREEN
	- Environmental Justice Screening and Mapping Tool - Экологиялық Әділеттілікті Тексеру Және Картаға Түсіру Құралы

	NAAQS
	- Central Environmental Protection Inspection  - Орталық Қоршаған Ортаны Қорғау Инспекциясы

	CEPI
	- Сoalition for Epidemic Preparedness Innovations — Эпидемияға дайындықты қамтамасыз ету саласындағы инновациялар коалициясы 

	NMVOC
	- Non-Methane Volatile Organic Compounds - метан емес ұшпа органикалық қосылыстар

	UNECE
	- БҰҰ Экономикалық және әлеуметтік кеңесінің бес аймақтық комиссиясының бірі

	PRTR
	- Pollutant Release and Transfer Register - Қоршаған ортаға (ауаға және топыраққа) қауіпті заттардың шығарындылары және олардың өнеркәсіптік объектілерден тасымалдануы туралы мәліметтер базасы болып табылатын ластаушы заттардың шығарындылары мен тасымалдану тізілімі

	CLRTAP
	- Алыс қашықтықтағы ауаның трансшекаралық ластануы туралы Конвенция

	NEACAP
	- North-East Asia Clean Air Partnership - Солтүстік-Шығыс Азиядағы Таза Ауа Серіктестігі

	ЕО
	- Еуропалық Одақ

	EEA
	- Еуропалық қоршаған орта агенттігі

	CCAC
	- Климат және таза ауа коалициясы

	AQI
	- Ауа сапасының индексі

	ШРШ/ШРК
	- Шекті рауалды шығарынды/шекті рауалды концентрация

	СҚА
	- Санитарлық-қорғаушы аймақ

	ЖЭО
	- Жылу электроорталығы

	МАЭС
	- Мемлекеттік аудандық электр станциясы

	ТДМ
	- Тұрақты даму мақсаттары

	НҚА
	- Нормативтік-құқықтық актілер

	СТ
	- Стандарт

	КВТС
	- Кешенді ведомстводан тыс сараптама

	МЭС
	- Мемлекеттік экологиялық сараптама

	ЖШС
	- Жауапкершілігі шектеулі серіктестік

	АҚ
	- Акционерлік қоғам

	LEZ
	- Low Emission Zone - Төмен Эмиссиялық Аймақ

	OPUS
	- Бренд атауы

	EDAR
	- Emission Detection And Reporting - Шығарындыларды Анықтау Және Есеп Беру

	ESG
	- Environmental, Social, Governance - үш негізгі факторға негізделген бизнесті тұрақты дамыту тұжырымдамасы: экологиялық жауапкершілік (E) әлеуметтік жауапкершілік (S) және ашық корпоративтік басқару (G)

	СЭҚ
	- Санитарлық-эпидемиологиялық қорытынды

КІРІСПЕ

Зерттеу мәселесінің өзектілігі. Қазіргі жаһандық сын-қатерлер адамзаттың тұрақты дамуына үлкен қауіп төндіреді, үкіметтерден олардың теріс әсерін азайту үшін құралдарды тиімді қолдануды талап етеді. Бұл жұмыста халықтың өмір сүру сапасының көрсеткіштеріне тікелей әсер ететін атмосфералық ауаны қорғау саласындағы мемлекеттік басқару ерекше маңызға ие. 
Мемлекет басшысы Қасым-Жомарт Тоқаевтың 2025 жылдың 8 қыркүйегіндегі Қазақстан халқына Жолдауында атап өткендей, экологиялық және техногендік апаттардың кесірінен түрлі елдердің экономикасы орасан шығынға батуда [1]. Атмосфералық ауаның жағдайы экологиялық әл-ауқат пен қоғамның денсаулығын анықтайтын негізгі факторлардың бірі болып табылады. Демек, осы салада мемлекеттік басқаруды жетілдіру экологиялық саясаттың басым міндетіне айналады. Оны іске асыру үшін ластану деңгейін төмендетуге, экологиялық стандарттарды сақтауға және халықтың денсаулығын қорғауға бағытталған әртүрлі құқықтық, реттеуші және экономикалық құралдар қолданылады.
Мемлекеттік басқару құралдарының тұжырымдамалық негіздемесі ластануды азайту және экологиялық жағдайды жақсарту жөніндегі шаралардың тиімділігін қамтамасыз ететін теориялық және әдіснамалық тәсілдерді жан-жақты талдауды қамтиды. Мұндай талдау ғылыми теориялар мен тұрақты даму принциптеріне негізделген басқарудың ең тиімді механизмдерін анықтауға мүмкіндік береді.
Атмосфералық ауаны қорғау саласындағы мемлекеттік басқарудың негізгі теориялар болып табылады: мемлекеттік реттеу теориясы, экологиялық-экономикалық теория, тұрақты даму теориясы және институционалдық теория. Олардың әрқайсысы тиімді экологиялық саясатты қалыптастырудың маңызды аспектілерін ашады және оның мәнін түсінуге ықпал етеді.
Мемлекеттік басқару құралдарын таңдау кезінде тиімділік, орындылық, үнемділік және әлеуметтік әділеттілік қағидаттарын басшылыққа алу қажет. Әр түрлі құралдарды біріктіретін кешенді тәсіл өңірлік ерекшеліктер мен экологиялық жағдайды ескеруі керек.
Осылайша, атмосфералық ауаны қорғау саласындағы мемлекеттік басқару құралдарының тұжырымдамалық негіздемесі тиімді экологиялық саясатты әзірлеу және қоршаған ортаның ластануын азайту жөніндегі шараларды іске асыру үшін теориялық-әдіснамалық негізді қалыптастырады.
Экологиялық қауіпсіздік ммлекеттік органдардың, ұйымдардың және лауазымды адамдардың қоршаған орта мен ел халқы үшін антропогендік факторлардың қауіптілік деңгейін төмендетуге бағытталған шешімдерімен және іс-әрекеттерімен қамтамасыз етіледі [2]. Сол себепті Мемлекет басшысы Қасым-Жомарт Тоқаевтың 2024 жылдың 2 қыркүйегіндегі Қазақстан халқына Жолдауында экологиялық ахуалды жақсарту – алдымызда тұрған негізгі міндеттің бірі. Біз қоғамда қоршаған ортаны қорғаудың мән-маңызын кеңінен дәріптеуіміз керек [3],- деп көрсетіп кеткендей экологиялық ахуалды жақсарту мақсатында мемлекеттік басқару жүйесін жетілдіру маңызды мәселе.
Диссертациялық зерттеудің мақсаты - атмосфералық ауаны қорғау саласындағы мемлекеттік басқаруды жетілдіру бойынша ұсыныстар әзірлеу.
Диссертациялық зерттеудегі мақсатқа қол жеткізу үшін келесі міндеттер қойылды: 
· атмосфералық ауаны қорғау саласындағы мемлекеттік басқарудың тұжырымдамалық негіздерін зерттеу, осы саланың негізгі басқару парадигмаларын жүйелеу; 
· антропогендік жүктеме мен басқару шешімдері арасындағы байланысты анықтай отырып, ҚР-дағы атмосфералық ауаның ағымдағы жай-күйіне талдау жүргізу; 
· Қазақстан Республикасында атмосфералық ауаны қорғауды мемлекеттік басқару жүйесінің жұмыс істеуінің құқықтық және институционалдық қамтамасыз ету мәселелерін зерттеу; ведомствоаралық өзара іс-қимыл жүйесіндегі олқылықтарды, құқықтық қайшылықтар мен кедергілерді анықтау; 
· халықаралық тәжірибені салыстырмалы талдап, оны ұлттық жүйеге енгізуге өзекті үздік тәжірибелерді айқындау; 
· Қазақстан Республикасында атмосфералық ауаны қорғау саласындағы мемлекеттік басқаруды жетілдіру бойынша ұсыныстар әзірлеу.
Диссертациялық зерттеудің объектісі - орталық мемлекеттік және жергілікті атқарушы органдардың атмосфералық ауаны қорғау саласына байланысты қызметі. 
Диссертациялық зерттеудің пәні - Қазақстан Республикасындағы атмосфералық ауаны қорғау саласындағы мемлекеттік басқару үрдісі.
Мәселенің ғылыми зерттелу дәрежесі. Соңғы бес жылда ғылыми зерттеулер атмосфералық ауаны қорғауды «тек техникалық-экологиялық» міндет ретінде емес, көпдеңгейлі мемлекеттік басқару, дерекке негізделген реттеу және саясаттың орындалуын бағалау тоғысындағы күрделі қоғамдық саясат проблемасы ретінде қарастырады. Бұл парадигмалық ығысу ауа сапасын жақсарту үшін тек инженерлік шешімдер жеткіліксіз екенін, керісінше басқарудың мақсат қоюы, құралдар пакетін таңдауы, ведомствоаралық үйлестіруі және нәтижені дәлелді өлшеуі шешуші рөл атқаратынын көрсетеді.
Осыған байланысты шетелдік еңбектердің ішінен мемлекеттік басқару/қоғамдық саясат қырын тікелей немесе айқын түрде қозғайтын дереккөздер іріктеледі: олар саясат құралдарының тиімділігі, институционалдық дизайн, үйлестіру, іске асыру, есептілік, деректер инфрақұрылымы және қоғамдық бақылау сияқты басқарушылық параметрлер бойынша нақты тұжырым жасайды. Мұндай іріктеу тәсілі Қазақстанда басқару реформаларын дәлелді негіздеуге, яғни «қандай құрал неге әсер етеді?» деген сұраққа жауап беретін ғылыми нәтижелерді жүйелеуге мүмкіндік береді.
Көрсетілген басқару логикасының «бастапқы нүктесі» ретінде                            Б. Хоффман және оның әріптестері [4] Дүниежүзілік денсаулық сақтау ұйымының 2021 жылғы ауа сапасы жөніндегі ұсынымдарын мемлекеттік саясатқа енгізудің маңыздылығын қарастырады. Авторлардың пікірінше, мұндай тәсіл реттеу мақсаттарын қайта қарауды, индикаторларды біріздендіруді және нәтижеге бағдарланған басқару нақтылауды талап етеді. 
Мақсат қоюдың халықаралық деңгейде стандартталуы мемлекетаралық міндеттемелер арқылы іске асырумен жүзеге асырылады. Осы тұрғыда А.К. Твейт және оның әріптестері [5] CLRTAP хаттамалары бойынша эмпирикалық бағалау жүргізіп, халықаралық келісімдердің қатысушы мемлекеттерді мақсаттарға жетуге «шектеуші» әсер арқылы итермелей алатынын дәлелдеді. 
Алайда мақсат пен міндеттемелердің болуы автоматты түрде бірдей нәтиже бермейді: нақты әсерді көбіне саясат құралдарының құрамы мен олардың жергілікті мәнмәтінде сәйкестігі айқындайды. Осыны негізге ала отырып, Дж. Чжан, С. Халид, Х. Махмуд [6] PM2.5 төмендетуге ықпал ететін саясат құралдарын салыстырған сандық талдау арқылы тиімділік біркелкі еместігін көрсетеді. 
Саясат құралдарын таңдаумен қатар, олардың нәтижесін дәлелді түрде бағалау - заманауи мемлекеттік басқарудың өзегі. Осы тұрғыдан С. Эбелт және әріптестері [7] ауа сапасы саясатының әсерін бағалауды ретінде жаңғыртып, мемлекеттік органдар үшін ең әлсіз буын көбіне «шара қабылдау» емес, шараның нәтижесін себептік тұрғыда дәлелдеу екенін көрсетеді. 
Н. Байматова, А. Омарова, А. Муратұлы, М. Турсумбаева және басқа зерттеушілердің еңбектері қысқы маусымда PM2.5 шоғырлануының ДДҰ/WHO межелерінен тұрақты асатынын, метеожағдай мен ұзақ қашықтықтан тасымал факторларының эпизодтық ластануын зерттеуге арналған [8]. 
Демек, Қазақстан жағдайында басқару міндеті тек орташа жылдық көрсеткіштерді жақсартумен шектелмей, қысқы «шыңдар» үшін мақсатты шаралар пакетін әзірлеуді, ауа алабы логикасымен өңірлік үйлестіруді күшейтуді, әрі қабылданған шаралардың тиімділігін салыстырмалы бағалау арқылы дәлелдеуді талап етеді.
Диссертациялық зерттеудің теориялық және әдістемелік негіздері.
Зерттеудің теориялық негізін мемлекеттік басқару жүйесінде атмосфералық ауаны қорғау саласындағы басқарушылық шешімдерді қабылдау мен іске асыруға арналған ғылыми еңбектер, Қазақстан Республикасының нормативтік-құқықтық актілері құрайды. Мемлекеттік басқару жүйесінде экологиялық саясатты тиімді жүзеге асыруға бағытталған экосистемалық, құқықтық және экономикалық тәсілдерге негізделген зерттеулер басты орын алады.
Зерттеудің әдістемелік негізін сандық және сапалық әдістер құрады: жүйелік тәсіл, институционалдық талдау және салыстырмалы-құқықтық талдау, нормативтік құқықтық актілерді талдау, әлеуметтанулық зерттеу әдістері (сарапшылық сұхбаты), контент-талдау, Case-study, статистикалық талдау әдістері. Жасанды интеллект технологиялары (ChatGPT, OpenAI, GPT-5.3 нұсқасы) тек ғылыми дереккөздерді аударудың көмекші құралы ретінде пайдаланылды.
Зерттеудің аналитикалық құрылымы атмосфералық ауаны қорғау саласындағы мемлекеттік басқаруды нормативтік-құқықтық, институционалдық және басқарушылық аспектілер бойынша бағалауға негізделді. Қолданылған әдістер қолданыстағы реттеу жүйесінің ерекшеліктерін, ведомствоаралық өзара іс-қимылды және халықаралық тәжірибені талдауға, сондай-ақ анықталған проблемалар негізінде басқарушылық шешімдерді негіздеуге мүмкіндік берді. 
Диссертациялық зерттеудің ғылыми жаңашылдығы келесіге негізделеді: 
1. Экологиялық, санитарлық және қала құрылысын реттеудің интеграциясына негізделген атмосфералық ауа сапасын басқарудың кешенді, пәнаралық тәсілі әзірленді және негізделді. 
2. «Ластаушы төлейді» қағидатын іске асыру мақсатында барлық нақты ластаушы заттарды ескере және экологиялық төлемдерді бір мезгілде байланыстыра отырып, бұрын есепке алу және бақылау тетіктерімен толық көлемде қамтылмаған объектілерді (4 санат) мемлекеттік экологиялық реттеу жүйесіне енгізу қажеттілігі ғылыми дәлелденді.
3. Жергілікті атқарушы органдар мен табиғат пайдаланушылар іске асыратын табиғат қорғау іс-шараларының нысаналы мақсатын нақтылау арқылы Қазақстан Республикасы Экологиялық кодексінің ережелерін саралау қажеттілігі ғылыми негізделді. 
4. Автокөлік құралдарының шығарындыларын бақылаудың тиімділігін арттыру мақсатында «Жол көлігі. Көлік құралдарының пайдаланылған газдарымен қоса ластаушы заттардың атмосфералық ауаға таралған шығарындылары. Өлшеу нормалары мен әдістері» ҚР СТ 1433-2023 стандартындағы ластаушы заттар көрсеткіштерінің тізбесін кеңейту қажеттілігі негізделді. 
5. Ведомствоаралық өзара іс-қимылдың тиімділігін арттыру мақсатында функциялардың құрылымдық қайталануын жоюға негізделген басқару процестерінің реинжирингі әзірленді. Экологиялық шешімдер қабылдау кезінде транзакциялық шығындарды қысқартуға ықпал ететін «бірыңғай орталық – бірыңғай жауапты орган» басқару қағидатын енгізу тетігі негізделді;  
6. Бірыңғай үйлестіру орталығында (Алматы қаласының мысалында) экологиялық ықпалы бар негізгі бағыттарды (атмосфералық ауа, жасыл инфрақұрылым, санитария, су ресурстары, қалдықтар) шоғырландыруды көздейтін қалалық деңгейде экологиялық басқарудың тұтастығын қамтамасыз ететін интеграцияланған басқару тұжырымдамасы әзірленді. 
7. Нормативтік реттеу, цифрлық мониторинг және кезең-кезеңмен енгізуді қамтитын бірыңғай басқару тетігі ретінде атмосфералық ауаны және төмен эмиссиялық аймақтарды қорғау қағидаттарын іске асырудың институционалдық жүйесі әзірленді.
Диссертацияның қорғауға шығарылатын ғылыми ережелері:
1.	Атмосфералық ауа қоршаған ортаны қорғау объектісі ғана емес, сонымен қатар қоғамдық денсаулыққа, әлеуметтік-экономикалық тұрақтылыққа және ұлттық қауіпсіздікке тікелей әсер ететін стратегиялық ресурс болып табылады. Осыған байланысты ол стратегиялық сипаттағы мемлекеттік басқарудың дербес, көп деңгейлі және ұзақ мерзімді жүйесінің объектісі ретінде әрекет етеді. 
2. Атмосфералық ауаны қорғау саласындағы мемлекеттік басқару нәтижеге бағдарланған жүйе болып табылады, оның тиімділігі құқықтық талаптардың нақты экологиялық нәтижелерге қол жеткізумен тікелей байланысы және «ластаушы төлейді» қағидатын іске асыру деңгейімен айқындалады. 
3. Атмосфералық ауаны қорғау саласындағы құқықтық реттеу жүйесі фрагментацияны жоюға бағытталған және құқықтық нормалардың үйлесімділігін, олардың өзара қайшылықсыздығын, сондай-ақ реттеу тетіктерінің жүйелілігі мен бірізділігін қамтамасыз ететін кешенді нормативтік-құқықтық құрылым болып табылады. 
4. Атмосфералық ауаны қорғау саласындағы мемлекеттік басқарудың институционалдық моделі ведомствоаралық өзара іс-қимылды, функцияларды жүйелеуді, өкілеттіктерді нақты ажыратуды және басқарушылық жауапкершілікті қамтамасыз ететін «бірыңғай орталық - бірыңғай жауапты орган» қағидатына негізделген ұйымдық-құқықтық жүйе болып табылады. 
5. Мегаполистегі атмосфералық ауаны басқарудың заманауи тетігі - бұл атмосфералық ауаны және төмен эмиссиялық аймақтарды қорғау қағидаттарын кезең-кезеңімен енгізуді қамтитын көлік эмиссияларын дәл өлшеуге, құқық қолдануды цифрлық бекітуге және қалалық ортаның экологиялық трансформациясына негізделген интеграцияланған басқару жүйесі.
Диссертациялық жұмыстың теориялық және практикалық маңыздылығы атмосфералық ауаны қорғау саласындағы мемлекеттік басқарудың құқықтық-институционалдық негіздерін кешенді жүйелеумен және оларды жетілдірудің жаңа ғылыми тәсілдерін әзірлеумен айқындалады. Ұсынылған тәсілдердің тиімділігі теориялық талдау және қолданбалы деректер арқылы негізделді.
Зерттеу барысында атмосфералық ауа қорғалатын табиғи орта объектісі ғана емес, қоғамдық денсаулыққа, әлеуметтік-экономикалық тұрақтылыққа және ұлттық қауіпсіздікке тікелей әсер ететін стратегиялық ресурс ретінде қарастырылып, оны басқарудың дербес, көпдеңгейлі және ұзақ мерзімді жүйесін қалыптастырудың тұжырымдамалық негіздері айқындалды.
Сонымен қатар экологиялық, санитариялық және құрылыс салаларындағы құқықтық реттеуді үйлестіруге бағытталған кешенді тәсіл ұсынылып, нормативтік-құқықтық актілер арасындағы қайшылықтарды жою тетіктері жүйеленді.
Зерттеу аясында «ластаушы төлейді» қағидатын іске асыру тетіктері жетілдіріліп, эмиссиялар бойынша төлемдерді нақты цифрлық деректермен байланыстырудың, сондай-ақ барлық санаттағы объектілерді толық есепке алудың маңыздылығы негізделді. Әкімшілік және нарықтық құралдарды үйлестіруге негізделген гибридтік реттеу моделі (LEZ, цифрлық мониторинг, автоматтандырылған бақылау) ұсынылып, оның тиімділігі халықаралық тәжірибе арқылы дәлелденді.
Практикалық маңыздылығы ұсынылған шешімдердің қолданбалы бағыттылығымен көрінеді. Атап айтқанда, экологиялық реттеуді институционалдық қайта құрылымдау, көлік эмиссияларын бақылаудың тиімді жүйесін енгізу, мониторинг инфрақұрылымын күшейту және деректерге негізделген басқару шешімдерін қабылдау тетіктері пысықталды.
Зерттеу нәтижелері мемлекеттік органдардың қызметіне енгізіліп, нормативтік құжаттарды әзірлеуде қолданылды, оның ішінде Алматы қаласының атмосфералық ауасын қорғау қағидаттарын әзірлеу барысында пайдаланылды. Сонымен қатар ұсыныстар көлік эмиссияларын реттеу жүйесін жетілдіру бойынша басқарушылық шешімдер қабылдау деңгейінде қарастырылды.
Осылайша, зерттеу нәтижелері атмосфералық ауаны қорғау саласындағы мемлекеттік басқару жүйесін жетілдіруге, құқықтық қайшылықтарды азайтуға және басқару шешімдерінің сапасын арттыруға бағытталған практикалық негіз қалыптастырады.
Диссертациялық зерттеудің практикалық нәтижелерінің апробациясы. Диссертациялық зерттеу тақырыбы бойынша 3 ғылыми мақала жарияланды, оның ішінде 1 мақала – Scopus деректер базасында индекстелетін халықаралық ғылыми журналда, 2 мақала – Қазақстан Республикасы Ғылым және жоғары білім министрлігінің Ғылым және жоғары білім сапасын қамтамасыз ету комитеті ұсынған ғылыми басылымдарда жарық көрді.
Диссертациялық зерттеу нәтижелері мемлекеттік органдардың практикалық қызметінде қолданылып, Қазақстан Республикасы Экология және табиғи ресурстар министрлігі Экологиялық реттеу және бақылау комитетінің Алматы қаласы бойынша экология департаменті мен Алматы қаласы Экология және қоршаған орта басқармасының енгізу актілерімен расталған. 
Диссертацияның құрылымы. Жұмыс көлемі 177 беттен: кіріспе, үш бөлім, қорытынды, пайдаланылған әдебиеттер тізімі (123 атау), 31 сурет, 34 кесте, 3 қосымшадан тұрады.










1. [bookmark: _Toc215137090]АТМОСФЕРАЛЫҚ АУАНЫ ҚОРҒАУ САЛАСЫНДАҒЫ МЕМЛЕКЕТТІК БАСҚАРУДЫҢ ТЕОРИЯЛЫҚ НЕГІЗДЕРІ 

1.1 Атмосфералық ауаны қорғаудың негізгі тұжырымдамалары

Соңғы елу жыл ішінде қоршаған ортаны қорғау мемлекеттік басқару саласында дербес бағыт және маңызды функция ретінде қалыптасты. Құқықтық шектеулер мен мемлекеттік бақылау-қадағалау болмаған жағдайда табиғи ресурстарды пайдаланушылар өз әрекеттерінің қоршаған ортаға тигізетін кері әсерін өз еркімен шектеуге әрдайым ұмтылмайды, себебі олар табиғатты көбіне сыртқы экономикалық фактор деп қабылдап, жеке экономикалық мүддесін экологиялық құндылықтарға қарағанда жоғары қояды. Осыған байланысты қоршаған ортаны қорғауда мемлекеттің белсенді реттеуші рөлі объективті қажеттілікке айналады [9].
Қазақстан Республикасының Жаңа Конституциясының жобасына сәйкес мемлекеттің басты міндеті - қоршаған ортаны қорғау [10]. Бұл түрлі деңгейдегі және құқық көздеріндегі экологиялық заңнама, экономикалық реттеу тетіктері мен мемлекеттік қолдау шараларын қамтиды. Сонымен қатар, мемлекет ұзақ мерзімді перспективада қоршаған ортаны қорғау іс-шараларын жоспарлап, тұрақты даму қағидаттарын басшылыққа ала отырып, заманауи экологиялық ақпарат жүйесін қалыптастыруы тиіс. Барлық аталған үдерістер мемлекеттік басқару жүйесіндегі уәкілетті органдардың тиімді жұмысы арқылы жүзеге асырылып, әр адамның қауіпсіз және қолайлы қоршаған ортада өмір сүруге конституциялық құқығын қамтамасыз етуге бағытталады. 
Қоршаған орта, соның ішінде атмосфералық ауа, адамның өмір сүруі мен қоғамдық дамуы үшін шешуші маңызға ие табиғи жүйе болып табылады. Қазіргі экологиялық және басқару ғылымында атмосфералық ауа тек табиғи орта элементі ретінде ғана емес, қоғамдық денсаулыққа, әлеуметтік әл-ауқатқа және экономикалық тұрақтылыққа тікелей әсер ететін стратегиялық ресурс ретінде қарастырылады. Дүниежүзілік денсаулық сақтау ұйымының (ДДСҰ) соңғы жылдардағы кешенді шолу зерттеулерінде атмосфералық ауа адамның негізгі өмірлік қажеттілігі ретінде сипатталып, оның сапасы мемлекеттердің әлеуметтік және экономикалық даму деңгейімен тікелей байланысты екені көрсетіледі [11]. В. Сазерленд және әріптестері [12] жүргізген эмпирикалық зерттеулер атмосфералық ауаның ластануы жүрек-қантамыр және тыныс алу жүйесі ауруларының өсуіне, еңбек өнімділігінің төмендеуіне және медициналық шығындардың артуына алып келетінін ғылыми түрде дәлелдеген.
Мемлекет мемлекеттік меншік нысандарын пайдалану және игеру кезінде қоршаған ортаға келген зиян үшін жалпы азаматтық-құқықтық нормалар бойынша тікелей жауап береді. Сонымен бірге, егер қоршаған ортаға басқа табиғат пайдаланушылардың зиянды әрекеттері салдарынан залал келтірілсе, мемлекет өз міндеттеріне сәйкес жанама жауапкершілік ие болады.
Х. Джержели [13] экологиялық жауапкершілік пен міндеттемелерден бөлек, мемлекеттің ерекше рөлі бірнеше негізгі қағидаттармен айқындады. Олардың қатарында ынтымақтастық, ақпараттандыру және жариялылық, алдын алу және сақтық, сондай-ақ интеграция, тұрақты даму мен субсидиарлық қағидаттары бар.
Бұл жағдайлар қоршаған ортаның ластану мәселесіне қатысты ғылыми әрі тәжірибелік тұрғыда қызығушылықты арттырып, оны қорғауға бағытталған түрлі шаралар мен механизмдердің қалыптасуына, сондай-ақ халықаралық және өңірлік деңгейде тиісті келісімдердің қабылдануына жол ашты. Нәтижесінде қоршаған ортаны қорғауды құқықтық түрде реттеудің маңыздылығы артып, экологиялық қауіптің алдын алу мен адамның табиғи ортаны ластанудан қорғауға бағытталған экологиялық саясатты қалыптастыруда заңнамалық механизмдер негізгі құқықтық құралға айналды.
Н. Алхэнди және М. Саламехтің зерттеулері заңнамада белгіленген кең өкілеттіктері бар мемлекеттік басқару органдары қоршаған ортаны сақтау және экологиялық құқықбұзушылықтарды болдырмауда шешуші рөл атқаратынын көрсетті. Осыған орай, аталған зерттеу қоршаған ортаны, соның ішінде атмосфералық ауаны әртүрлі ластану түрлерінен қорғауда қолданылатын әкімшілік бақылау құралдарын талдауға бағытталып, зерттеу шеңбері дәл осы тетіктерді қарастырумен шектеледі [14].
З. Умбетбаева, А. Джиода, Т. Мамелина және тағы басқа зерттеушілер [15, 16, 17] еңбектерінде көрсеткендей атмосфералық ауа – адамдардың, өсімдіктер мен жануарлардың өмір сүруі үшін маңызды табиғи орта құрамдас бөлігі. Оның сапасы адам денсаулығына тікелей әсер етеді, өйткені ауаның ластануы тыныс алу жолдары ауруларының жиілеп кетуіне, климаттың өзгеруіне және денсаулыққа қатысты басқа да жағымсыз салдарға әкеледі.
Сонымен, атмосфералық ауа тек қорғалатын табиғи орта ғана емес, сонымен қатар динамикалық түрде басқарылатын басқару жүйелерінің дербес қалыптасуын және индикативті бағалау тетіктерін енгізуді талап ететін стратегиялық ресурс.
Ауаның ластануы - атмосферада жануарларға, өсімдіктерге, ғимараттарға және адам денсаулығына зиян келтіруі мүмкін химиялық заттардың бар болуы ретінде анықталады [17]. Ауаның ластануы туралы алаңдаушылық қоғамның әлеуметтік, экономикалық және экологиялық салаларында күннен-күнге артып келеді. Көптеген адам қызметі, әсіресе энергияны өндіру және пайдалану процестері атмосфераға айтарлықтай мөлшерде зиянды газдар мен қатты бөлшектер шығаруға әкеледі.
Атмосфералық ауаны ластаудың негізгі құрамдас бөліктеріне қатты бөлшектер және газ тәріздес заттар жатады, атап айтқанда көміртек тотығы (CO), азот диоксиді (NO₂), озон (O₃), күкірт диоксиді (SO₂), сонымен қатар органикалық ластағыштар (полициклді ароматты көмірсутектер), ауыр металдар (мысалы, қорғасын) және микропластик кіреді. Г. Рамалина, А. К. Прия, У. С. Думка бұл ластағыш заттар түрлі атмосфералық процестер нәтижесінде эвтрофикацияның, қышқыл жаңбырлардың түзілуінің, қоршаған ортаның деградациясының және ғаламдық климаттың өзгеруінің сияқты күрделі экологиялық проблемалардың пайда болуына әкеледі деген [18]. 
Атмосфералық ауаның ластануы тек санитарлық немесе экологиялық қатер емес, қоғамдық тәуекелдің дербес түрі ретінде танылуы тиіс. Бұл оның реттелуін денсаулық сақтау, экономикалық және құқықтық жүйелермен біртұтас үйлестіруді талап етеді.
Ж.О. Нриагу өз зерттеулерінде [19] өте ұзақ мерзімге қалқып қалатын ластаушы заттар кең аумақтарға таралып, ұлттық шекаралардан асып кетеді, соның салдарынан ауа ластануы халықаралық деңгейде үйлестірілген саясат пен бірлескен әрекеттерді талап ететін экологиялық мәселеге айналатынына назар аударған. Соңғы жиырма жылда, әсіресе Еуропалық Одақ пен АҚШ-та, ауа ластануына қарсы арнайы шаралар мен заңнамалық актілер қабылдау арқылы адам қызметіне байланысты атмосфералық шығарындыларды азайтуда елеулі нәтижелерге қол жеткізілді.
Соңғы жылдары енгізілген халықаралық санкциялар мен түрлі шараларға қарамастан, атмосфералық ауаның ластануы өзекті экологиялық проблема болып қала береді. Егер ауаны ластау тиісті деңгейде бақылауда ұсталып, жүйелі реттелмесе, бұл болашақта жаһандық масштабтағы күрделі мәселе болып қалып, биологиялық әртүрлілікті сақтауға айтарлықтай қауіп төндіреді.
Әлем халқының күрт өсуі, өнеркәсіптік өндірістің қарқынды кеңеюі, энергияға сұраныстың артуы және урбанизация үдерістерінің қарқынды жүруі атмосфералық ауаның ластануын өсіріп, оның адам денсаулығына және басқа тіршілік иелеріне тигізетін теріс әсерін күшейтеді.
С. Креутер-Кирхоф атмосфералық ауаны қорғау - қазіргі кезеңде адамзат алдында тұрған ең өзекті экологиялық міндеттердің бірі деген [20]. Ауа -тіршілік үшін қажетті негіз болғандықтан, оның тазалығын сақтау мен ластанудың алдын алу әлем бойынша басты мақсатқа айналды. Халықаралық тәжірибеде атмосфералық ауаны қорғау ұғымы әдетте ауа сапасын жақсарту және ауадағы зиянды заттардың адам денсаулығы мен қоршаған ортаға әсерін азайтуға бағытталған шаралар жүйесін білдіреді. Бұл шаралар жүйесін мемлекеттің орталық және жергілікті органдары, сондай-ақ заңды және жеке тұлғалар жүзеге асырады [21].
Осы ғылыми тұжырымдарға сәйкес, атмосфералық ауаны қорғау қазіргі қоғамдық игілік ретінде қарастырылады. Т. Титенберг пен Л. Льюистің экологиялық экономика саласындағы еңбектерінде атап өтілгендей, ауа сапасы нарықтық механизмдер арқылы өздігінен тиімді реттелмейді, себебі атмосфералық ауаның ластануынан туындайтын теріс экологиялық және әлеуметтік салдарлар жекелеген экономикалық субъектілердің шеңберінде шектелмей, бүкіл қоғамға таралады. Мұндай жағдайда ластанудың нақты әлеуметтік құны нарықтық бағаларда толық көрініс таппайды, бұл классикалық нарықтық сәтсіздікке алып келеді. Осыған байланысты авторлар атмосфералық ауаны қорғау саласында мемлекеттің реттеуші араласуы объективті экономикалық және әлеуметтік қажеттілік екенін негіздейді. Бұл ауа сапасының стандарттарын анықтау, эмиссияларды шектеу, экономикалық ынталандыру тетіктерін енгізу және әкімшілік қадағалауды жүргізе отырып, іске асырылуы тиіс [22]. Осылайша, атмосфералық ауаны қорғау тек жекелеген экологиялық шаралар жиынтығы емес, қоғамдық мүддені қамтамасыз етуге бағытталған мемлекеттік саясаттың дербес әрі стратегиялық бағыты ретінде қалыптасады.
Ғылыми еңбектерде атмосфералық ауаны қорғау ұғымы ауа сапасын сақтау мен жақсартуға, ластаушы заттардың алдын алуға, шектеуге және бақылауға бағытталған мемлекеттік және қоғамдық шаралардың кешені ретінде анықталады [20, 21, 22]. UNEP баяндамасында атмосфералық ауаны қорғау климаттық саясатпен, көлік, энергетика және урбанистика салаларымен тығыз байланыста қарастырылуы тиіс екені көрсетілген [23]. Бұл көзқарас атмосфералық ауаны қорғауды жекелеген экологиялық проблема емес, саларалық және кешенді қоғамдық саясаттың құрамдас бөлігі ретінде түсінуге мүмкіндік береді.
Мемлекеттік басқару теориясында атмосфералық ауаны қорғау экологиялық саясат пен реттеудің маңызды бағыты ретінде сипатталады. Б. Питерс мемлекеттік басқаруды қоғамдық игіліктерді өндіру мен қорғауға бағытталған институттар, ережелер және акторлар жүйесі ретінде анықтайды [24]. Осы тұрғыдан алғанда, атмосфералық ауаны қорғау саласындағы мемлекеттік басқару - бұл ауа сапасын қамтамасыз етуге бағытталған құқықтық, экономикалық, әкімшілік және ақпараттық құралдардың жүйелі түрде қолданылуы. Атмосфералық ауаны қорғау саласындағы мемлекеттік басқару ауа сапасын жақсартуға бағытталған нормативтік стандарттарды белгілеу, эмиссияларға рұқсат беру жүйесін енгізу, ауа сапасын мониторингтеу және экологиялық талаптардың сақталуын бақылау тетіктерінің жиынтығы ретінде қарастырылады. Мұндай кешенді тәсіл ауа ластануының алдын алу мен оның адам денсаулығына және қоршаған ортаға тигізетін теріс әсерін төмендетуге бағытталған мемлекеттік саясаттың негізін құрайды [9].
Атмосфералық ауаны қорғауды құқықтық тұрғыдан тиімді реттеу ауа сапасын сақтау мен адам денсаулығына әсер ететін ықтимал қатерлерді болдырмау мақсатында қабылданатын түрлі шараларды іске асыруда маңызды рөл атқарады. В. Пашков және басқа зерттеушілер атмосфералық ауаны қорғау - ауадан ластаушы заттардың мөлшерін азайтуға бағытталған нақты іс-әрекеттер жүйесі деп таныған [25]. Қоршаған ортаны қорғау аясында, сонымен қатар атмосфералық ауаны қорғау саласында құқықтық база мен сот тәжірибесі әлеуетті қатерлердің алдын алу, туындаған жағдайларға олардың себептерін анықтау және үйлесімді жауап беру үшін маңызды рөл атқарады.
Ғылыми зерттеулер атмосфералық ауаны қорғау саласындағы мемлекеттік басқарудың көпдеңгейлі сипатын ерекше атап өтеді. World Bank баяндамасында ауа сапасын тиімді басқару үшін орталық, аймақтық және жергілікті деңгейдегі институттар арасында нақты өкілеттіктер бөлінісі мен институционалдық үйлесімнің маңызы көрсетілген [26]. Атмосфералық ауаның ластануы көбіне жергілікті деңгейде байқалғанымен, оның себептері ұлттық және халықаралық деңгейдегі шешімдермен байланысты болғандықтан, басқару жүйесі көпдеңгейлі үйлестіруді талап етеді.
Атмосфералық ауаны қорғау саласындағы мемлекеттік басқару дәлелге негізделген саясат қағидатына сүйенуі тиіс екенін көрсетеді. OECD-тың air pollution жөніндегі талдауларында климаттық мониторинг пен денсаулық сақтау статистикасын саясат шешімдеріне енгізудің маңыздылығы айтылады, бұл ауа сапасы саясатында ғылыми деректердің ролін күшейтеді [27]. Бұл тұрғыда атмосфералық ауаны қорғау саласындағы мемлекеттік басқару жүйесі деректерді жинау, талдау, бағалау және кері байланыс циклын қамтитын үздіксіз басқару жүйесі ретінде қалыптасады (1-сурет).



Сурет 1 – Атмосфералық ауаны қорғаудың көпқырлы аспектілері

Ескертпе – [22-27] дереккөздері негізінде автормен құралған

Атмосфералық ауаның ластауы, оны қорғау мен тұрақты даму арасындағы байланыс экологиялық, әлеуметтік және экономикалық өлшемдердің ажырамас тұтастығын көрсететін күрделі жүйе болып табылады. Негізінен қазбалы отындарды тиімсіз жағу және жылдам урбанизация секілді әрекеттердің салдарынан пайда болатын ауа ластануы ауа сапасын нашарлатып, халық денсаулығы үшін елеулі қауіптер туындататынын С. Гаутам өз еңбектерінде көрсеткен [28].
Жалпы атмосфералық ауаны қорғау саласындағы мемлекеттік басқарудың негізгі ұғымдарын 1-кестедегідей жіктеуге болады.

Кесте 1 - Атмосфералық ауаны қорғау саласындағы мемлекеттік басқарудың негізгі ұғымдары мен ғылыми түсіндірмелері

	Ұғым
	Ғылыми түсіндірме

	Атмосфералық ауа
	Адам өмірі мен қоғамдық денсаулыққа тікелей әсер ететін стратегиялық табиғи ресурс

	Атмосфералық ауаны қорғау
	Ауа сапасын сақтау мен жақсартуға бағытталған мемлекеттік және қоғамдық шаралар жүйесі

	Мемлекеттік басқару
	Қоғамдық игіліктерді қорғауға бағытталған институттар мен басқару тетіктері жүйесі

	Атмосфералық ауаны қорғау саласындағы мемлекеттік басқару
	Ауа сапасын қамтамасыз етуге бағытталған құқықтық, экономикалық және әкімшілік құралдар жиынтығы

	Мемлекеттік басқару жүйесі
	Көпдеңгейлі, көпсубъектілі, деректерге негізделген басқару құрылымы

	Ескертпе – [9-28] дереккөздері негізінде автормен құралған



Кестеге сәйкес, атмосфералық ауаны қорғау саласындағы негізгі ұғымдар өзара жүйелі байланыста қарастырылады. Атмосфералық ауа адам денсаулығы мен тіршілік қауіпсіздігіне тікелей әсер ететін стратегиялық ресурс ретінде сипатталса, оны қорғау мемлекеттік және қоғамдық деңгейде жүзеге асырылатын кешенді шаралар жүйесі ретінде анықталады. Бұл шараларды іске асыру мемлекеттік басқарудың міндеті болып табылады, ал оның өзі құқықтық, экономикалық және әкімшілік құралдарды қамтитын күрделі жүйе ретінде көрініс табады. Мемлекеттік басқару жүйесі көпдеңгейлі және деректерге негізделген сипатта әрекет етіп, ауа сапасын сақтауға бағытталған нақты басқарушылық шешімдерді қамтамасыз етеді. Осылай, әр ұғым біртұтас басқару жүйесінің құрамдас элементтерін көрсетеді.
Тұрақты даму тұжырымдамасы қоршаған орта мен экономикалық дамудың үйлесімін қамтуды көздейді. Бұл ұғым алғаш рет 1987 жылы Брундтланд комиссиясының «Біздің ортақ болашағымыз» баяндамасында ұсынылып, «қазіргі ұрпақтың қажеттіліктерін қамтамасыз ете отырып, болашақ ұрпақтардың өз қажеттіліктерін қанағаттандыру мүмкіндігін шектемейтін даму» ретінде анықталған [29]. Жалпы алғанда, бұл даму моделі экономикалық өсу, әлеуметтік әділеттілік пен экологиялық тұрақтылық арасындағы тепе-теңдікті қамтамасыз ететін ұзақ мерзімді жолды білдіреді. 2015 жылы БҰҰ 17 Тұрақты даму мақсатын қабылдап, бұл тұжырымдаманы жаһандық даму стратегияларының өзегіне айналдырды.
Экологиялық басқару осы тұрақты дамуды жүзеге асыру құралы ретінде көрінеді. Ол - қоршаған ортаны және табиғи ресурстарды басқаруға қатысты шешім қабылдау тетіктерінің жүйесі. Бұл үдерісте мемлекет, бизнес және азаматтық қоғам өкілдері бейресми және ресми құралдар арқылы бірлесе әрекет етеді [30]. М. Рябухина және басқа зерттеушілер мұндай басқару жүйесінде ашықтық, заң үстемдігі, жауапкершілік пен қоғамның кеңінен қатысуы секілді «жақсы басқару» қағидаттары маңызды орын алады деген [31]. Бұл қағидалар қоршаған ортаны тиімді қорғап, тұрақты даму қағидаттарын нақты жүзеге асыруға негіз болады.
Ж. Невиг пен Т. Кунц өз зерттеуінде экологиялық саясатты іске асыру барысында көпдеңгейлі басқару және қатысымдық тетіктердің маңызын негіздейді. Авторлардың пікірінше, экологиялық саясаттың тиімділігі мемлекеттік органдардың иерархиялық шешімдеріне ғана емес, жергілікті билік органдарының, қоғамдық ұйымдардың және өзге де мүдделі тараптардың басқару процесіне тартылуына тікелей байланысты. Мұндай тәсіл экологиялық саясатты жүзеге асыруда желілік басқару (қағидаттарының қалыптасуына әкеледі.
Зерттеуде экологиялық реттеудің көпдеңгейлі сипаты ерекше атап өтіледі, ұлттық деңгейде қабылданған экологиялық нормалар мен талаптар жергілікті деңгейде іске асырылып, қоғамдық бақылау және кері байланыс тетіктері арқылы толықтырылуы тиіс. Бұл, әсіресе, атмосфералық ауаны қорғау саласында өзекті, себебі ауа ластануы көбіне жергілікті аумақта байқалғанымен, оның себептері мен салдары ұлттық және өңіраралық деңгейлермен тығыз байланысты. Осылайша, Ж. Невиг пен Т. Кунц ұсынған тұжырымдамалар атмосфералық ауаны қорғау саласындағы мемлекеттік басқаруды көпдеңгейлі, көпсубъектілі және серіктестікке негізделген басқару жүйесі ретінде қарастыру қажеттігін көрсетеді [32]. Бұл көзқарас атмосфералық ауаны қорғау саласында мемлекеттік басқарудың заманауи үлгілерін негіздеуде маңызды теориялық тірек болып табылады.
Аталған тұжырымдамалардың мемлекеттік басқару теорияларымен байланысын келесідей анықтауға болады (2-сурет).

Жаңа мемлекеттік менеджмент (NPM)

Сурет 2 - Тұрақты дамуды іске асырудағы мемлекеттік басқару теорияларының байланысы

Ескертпе – [30, 31, 32] дереккөздері негізінде автормен құралған
Тұрақты даму мақсаттарын іске асыру мемлекеттік басқарудың әртүрлі теориялық парадигмаларының өзара ықпалдасуын талап етеді. Жаңа мемлекеттік менеджмент нәтижеге бағдарланған басқаруды, тиімділікті және өлшенетін көрсеткіштерді енгізу арқылы мемлекеттік бағдарламалардың орындалуын арттыруға бағытталған. Бұл тәсіл атмосфералық ауаны қорғау саласында ауа сапасының индикаторларын (PM2.5, PM10, шығарындылар көлемі, ластаушы көздердің қысқаруы) жүйелі түрде мониторингтеуге және экологиялық шаралардың нәтижелілігін бағалауға мүмкіндік береді.
Тиімді басқару қағидаттары шешім қабылдау процесінің ашықтығын, есептілігін және қоғамның қатысуын қамтамасыз етіп, атмосфералық ауаны қорғау саласындағы саясаттың әділеттілігі мен орнықтылығын күшейтеді. Ашық деректер, қоғамдық тыңдаулар және азаматтардың қатысуы қоршаған орта сапасын басқаруда сенімділікті арттыруға ықпал етеді.
Ал желілік басқару күрделі экологиялық мәселелерді, оның ішінде атмосфералық ауаның ластануын төмендету міндеттерін шешуде мемлекет, бизнес, ғылыми қауымдастық және азаматтық қоғам арасындағы көпдеңгейлі ынтымақтастықты қамтамасыз етеді. Бұл әсіресе өнеркәсіптік шығарындыларды қысқарту, көлік секторын декарбонизациялау және қалалық деңгейде ауа сапасын жақсарту шараларын үйлестіруде маңызды.
Осы парадигмалардың үйлесуі атмосфералық ауаны қорғау саясатын тиімді іске асыруға және тұрақты даму мақсаттарына қол жеткізудің институционалдық негізін қалыптастырады.
Осы тұжырымдамаларды толықтыратын тағы бір маңызды ұғым – экологиялық әділеттік. Бұл ұстанымды П. Мохай және басқа зерттеушілердің еңбектерінде адамдардың нәсілі мен әлеуметтік мәртебесіне қарамастан қауіпсіз әрі сапалы қоршаған ортада өмір сүру құқығын тең қамтамасыз етуді көздейді және экологиялық игіліктер мен тәуекелдердің қоғамда әділ бөліну қажеттілігін негіздейді делінген [33, 34, 35, 36]. Сонымен қатар, экологиялық әділеттік тұжырымдамасы атмосфералық ауаны қорғау саласындағы мемлекеттік басқарудың маңызды теориялық негіздерінің біріне айналып отыр, өйткені қоршаған ортаның сапасы мен денсаулық көрсеткіштері қоғамның әртүрлі әлеуметтік топтарына тең әсер етпейтіні ғылыми зерттеулерде дәлелденген. Экологиялық әділеттілік ғылымында экологиялық расизм және әлеуметтік теңсіздік мәселелері қарастырылып, аз ұлт өкілдері мен төмен табысты қауымдастықтардың ластаушы заттардың зиянды әсерлеріне көбірек ұшырайтыны көрсетіледі. Соның нәтижесінде экологиялық әділеттілік теңсіздіктерді жою және қоршаған ортаның игіліктері мен зияндарының әділ бөлінуін қамтамасыз ету мақсатында мемлекеттік саясаттың құрамдас бөлігі ретінде қарастырылады. Мұндай көзқарас әлеуметтік топтарға қатысты экологиялық қауіптер мен тәуекелдер арасындағы теңсіздікті жоюға бағытталған мемлекеттік басқару жүйесі мәселелерін талдауда маңызды рөл атқарады, өйткені қоршаған ортаның сапасы мен денсаулық саласындағы көрсеткіштер қоғамның әр түрлі топтары үшін теңдей әсер етпеуі мүмкін екенін Буллард және тағы басқалары дәлелдеген [37, 38].
Экологиялық әділеттіліктің басқару теорияларымен байланысы да жоғарыда айтылғандай үш бағытта көрініс табады (3-сурет).

Сурет 3 - Тұрақты дамуды іске асырудағы экологиялық әділеттіліктің басқару теорияларымен байланысы

Ескертпе – [33, 34, 35, 36] дереккөздер негізінде автормен құралған

Экологиялық әділеттілік мемлекеттік басқарудың түрлі теориялық тәсілдері арқылы қамтамасыз етіледі. Жаңа мемлекеттік менеджмент экологиялық саясаттың тиімділігін және оның қоғамның әртүрлі топтарына әсерін бағалауға мүмкіндік береді. Тиімді басқару қағидаттары шешім қабылдауда ашықтық пен инклюзивтілікті қамтамасыз етіп, экологиялық ресурстар мен таза ортаға тең қолжетімділікті қолдайды. Желілік басқару мемлекет, бизнес және азаматтық қоғам арасындағы серіктестікті дамыту арқылы экологиялық мәселелерді шешуде әртүрлі мүдделердің теңгерімін қамтамасыз етеді. Осылайша, басқару парадигмаларының үйлесуі экологиялық әділеттілік қағидаттарын іске асырудың институционалдық негізін қалыптастырады.      
Сонымен қатар, ауа сапасы тек экологиялық емес, әлеуметтік әділеттіліктің де индикаторы ретінде қарастырылуы тиіс. Сондықтан мемлекеттік басқару жүйесі қорғалатын топтардың мүддесін ескеретін сараланған тәсілге негізделуі қажет.
[bookmark: _Toc215137092]Заманауи ғылыми әдебиеттерде тәуекелге негізделген реттеу  мемлекеттік басқаруда ресурстарды ең маңызды қауіптерге бағыттауға мүмкіндік беретін реттеу тәсілі ретінде қарастырылады. Бұл тәсіл реттеуші органдардың ресурстарын жоғары ықтимал зиян тудыратын эмиссия көздеріне шоғырландыру арқылы экологиялық саясаттың нәтижелілігін арттыру стратегиясы ретінде сипатталады. Мұндай көзқарас реттеуші құралдардың икемділігін арттырып, қаупі жоғары салаларда алдын алу шараларын күшейтуге мүмкіндік береді.
Risk-based regulation тұжырымдамасы алғаш рет Ж. Блэк және                       Р. Болдуин зерттеулерінде талқыланған, онда авторлар тәуекел бағалауы мен реттеу стратегияларына бағытталған тәсілді талқылайды және реттеушілердің шешімдерін қауіптің деңгейіне қарай сәйкестендірудің артықшылықтарына назар аударады [39]. Бұл тәсіл Қазақстан сияқты мемлекеттерде атмосфералық ауаны қорғау саласындағы саясатты тиімді жүргізу үшін қолданылатын басқару принциптерінің бірі ретінде қарастырылуы мүмкін.
Сонымен қатар, Regulatory Governance тұжырымдамасы шеңберінде adaptive regulation, enforcement theory және compliance theory тәсілдері кеңінен қолданылады. Adaptive regulation реттеу тетіктерін экологиялық жағдайлардың өзгеруіне және жаңа ғылыми деректерге сәйкес бейімдеу қажеттілігін негіздейді. Enforcement theory экологиялық талаптардың сақталуын қамтамасыз ететін бақылау, қадағалау және жауапкершілік құралдарының рөлін түсіндіреді. Compliance theory реттелетін субъектілердің экологиялық талаптарды сақтау мінез-құлқын және ерікті сәйкестік факторларын талдауға мүмкіндік береді. Бұл тәсілдер атмосфералық ауаны қорғау саласындағы мемлекеттік реттеудің тиімділігін арттырудың теориялық негіздерін қалыптастырады [40].
Ғылыми әдебиеттерде атмосфералық ауаны қорғау саласындағы мемлекеттік басқару public governance және environmental policy ғылымдарының тоғысқан нысаны ретінде қарастырылады. М. Хаулетт, Рамеш және Перл мемлекеттік саясатты policy cycle логикасы арқылы сипаттай отырып, экологиялық саясаттың тиімділігі оны әзірлеу, іске асыру, мониторингтеу және бағалау кезеңдерінде ғылыми деректерге сүйенген басқару шешімдерінің қабылдануына тікелей тәуелді екенін көрсетеді [41]. Авторлардың пікірінше, экологиялық саясат бір реттік әкімшілік әрекет емес, үздіксіз басқарушылық процесс ретінде қарастырылуы тиіс.
Қазіргі ғылыми әдебиеттерде Climate Governance тұжырымдамасы климаттың өзгеруі, көміртегі шығарындыларын қысқарту және төмен эмиссиялық дамуды қамтамасыз ету мәселелерін мемлекеттік басқарумен байланыстырады. Оның құрамына urban climate governance, low-carbon governance және transition governance бағыттары кіреді. Аталған тәсілдер қалалық деңгейде атмосфералық ауаны қорғау, көлік секторын декарбонизациялау және төмен эмиссиялық аймақтарды енгізу мәселелерін ғылыми тұрғыдан негіздеуге мүмкіндік береді. Осыған байланысты климаттық басқару атмосфералық ауаны қорғау саласындағы заманауи мемлекеттік саясаттың маңызды құрамдас бөлігі ретінде қарастырылады [42].
Осы тұжырым көпдеңгейлі басқару теорияларымен де ұштасады. Мәселен, М. Янике және Р. Вурцель Еуропалық Одақтағы экологиялық саясатты талдай отырып, ауа сапасын басқарудың нәтижелілігі тек орталық деңгейдегі реттеумен ғана емес, сонымен қатар аймақтық және жергілікті деңгейлердегі өзара үйлестіру, институционалдық үйрену және желілік өзара әрекеттестік арқылы күшейетінін дәлелдейді [43]. Авторлар экологиялық саясаттағы осындай көпдеңгейлі және интерактивті басқару тетіктері күрделі экологиялық проблемаларды шешудің негізгі шарты екенін көрсеткен (4-сурет).

Сурет 4 - Тұрақты дамуды іске асырудағы мемлекеттік басқару парадигмаларының концептуалдық моделі

Ескертпе – [39, 41, 43] дереккөздері негізінде автормен құралған

Бұл сурет атмосфералық ауаны қорғау саласындағы мемлекеттік басқарудың көпдеңгейлі құрылымын бейнелейді. Халықаралық деңгейде Дүниежүзілік денсаулық сақтау ұйымы (WHO), Біріккен Ұлттар Ұйымының Қоршаған орта бағдарламасы (UNEP) және Экономикалық ынтымақтастық және даму ұйымы (OEC) сияқты ұйымдар ғылыми ұсынымдар мен саясаттық бағыттарды айқындайды.
Ұлттық деңгейде министрліктер мен уәкілетті департаменттер халықаралық ұсынымдарды ұлттық заңнама мен стратегияларға енгізіп, олардың орындалуын үйлестіреді. Өңірлік деңгейде облыстық басқару органдары экологиялық саясатты өңірлік ерекшеліктерге бейімдей отырып іске асырады. Жергілікті деңгейде қалалар мен муниципалитеттер нақты бақылау және реттеу шараларын жүзеге асырады. Ал қоғам мен бизнес өкілдері қоғамдық мониторинг пен серіктестік арқылы басқару жүйесіне белсенді қатысып, ашықтық пен есептілікті қамтамасыз етеді. 
Басқарудың бұл жүйесі халықаралық стандарттардан бастап жергілікті әрекеттерге дейінгі үздіксіз және өзара байланысты деңгейлер тізбегінен тұрады.
Жүргізілген әдебиеттерге талдау атмосфералық ауаны қорғау саласындағы мемлекеттік басқарудың әртүрлі аспектілері халықаралық ғылыми әдебиеттерде кеңінен зерттелгенін көрсетті. Атап айтқанда, мемлекеттік басқарудың тиімділігі, көпдеңгейлі басқару, қоғамдық қатысу, тәуекелге бағдарланған реттеу және экологиялық әділеттілік мәселелері жеткілікті дәрежеде қарастырылған. Сонымен қатар халықаралық тәжірибеде атмосфералық ауаны басқарудың әртүрлі governance-модельдері қалыптасқан. Еуропалық Одақта көпдеңгейлі басқару және қатаң экологиялық стандарттарға негізделген жүйе басым болса, АҚШ-та федералдық және өңірлік деңгейдегі реттеудің үйлесімі қолданылады, ал Қытайда орталықтандырылған басқару мен нәтижеге бағдарланған бақылау тетіктері кеңінен пайдаланылады.
Сонымен бірге Қазақстан жағдайында атмосфералық ауаны қорғау саласындағы мемлекеттік басқарудың институционалдық ұйымдастырылуы, ведомствоаралық үйлестіру тетіктері, цифрлық мониторинг жүйелері және төмен эмиссиялық аймақтарды енгізу мәселелерін кешенді түрде қарастыратын зерттеулер жеткіліксіз. Әсіресе институционалдық фрагментацияның мемлекеттік саясаттың нәтижелілігіне әсері, мемлекеттік органдар арасындағы функциялардың қайталануы және оларды еңсерудің басқарушылық тетіктері жеткілікті деңгейде зерттелмеген. Сонымен қатар халықаралық governance-модельдерін Қазақстанның институционалдық ерекшеліктеріне бейімдеу мәселелері ғылыми әдебиеттерде жүйелі түрде қарастырылмаған.
Осылайша, зерттеудің негізгі ғылыми олқылығы атмосфералық ауаны қорғау саласындағы мемлекеттік басқарудың халықаралық governance-модельдерін Қазақстан жағдайына бейімдеу тетіктерінің жеткілікті зерттелмеуінде және институционалдық фрагментацияны төмендетуге бағытталған басқарушылық механизмдердің ғылыми негізделмеуінде болып табылады.
Осы ғылыми олқылықты толықтыру мақсатында зерттеудің теориялық негізін New Public Management, Good Governance, Network Governance, Regulatory Governance, Climate Governance және Public Policy Analysis тұжырымдамалары құрайды. Аталған теориялар атмосфералық ауаны қорғау саласындағы мемлекеттік басқарудың тиімділігі, ашықтығы, ведомствоаралық үйлестіруі, тәуекелге бағдарланған реттеу тетіктері және климаттық саясатпен өзара байланысын түсіндіруге мүмкіндік береді.
Зерттеу аясында аталған теориялық тәсілдер Қазақстандағы атмосфералық ауаны қорғау жүйесіндегі институционалдық проблемаларды талдау, ведомствоаралық үйлестіруді күшейту, цифрлық мониторингті дамыту, тәуекелге бағдарланған реттеу құралдарын жетілдіру және төмен эмиссиялық аймақтарды енгізу тетіктерін негіздеу үшін қолданылды. Нәтижесінде атмосфералық ауаны қорғау саласындағы мемлекеттік басқаруды жетілдірудің институционалдық және ұйымдастырушылық механизмдері әзірленді (2-кесте).

Кесте 2 – Зерттеуде қолданылатын теориялар мен олардың зерттеу міндеттерімен байланысы

	Теория
	Түсіндіретін мәселе
	Негізделетін басқарушылық шешім


	New Public Management
	Атмосфералық ауаны қорғау саласындағы мемлекеттік саясаттың нәтижелілігін бағалау тетіктерінің жеткіліксіздігі
	KPI жүйесін енгізу және нәтижеге бағдарланған басқару



2-кестенің жалғасы

	Good Governance
	Шешім қабылдау процесіндегі ашықтық пен қоғамдық қатысудың жеткіліксіздігі
	Қоғамдық мониторинг және мүдделі тараптардың қатысу тетіктерін күшейту

	Network Governance
	Ведомствоаралық үйлестірудің әлсіздігі және институционалдық фрагментация
	Бірыңғай үйлестіру тетіктерін қалыптастыру

	Regulatory Governance
	Бақылау-қадағалау ресурстарының тиімсіз бөлінуі
	Тәуекелге бағдарланған реттеу және бақылау жүйесін енгізу

	Climate Governance
	Қалалық ортадағы ластану және көлік эмиссияларының жоғары деңгейі
	Төмен эмиссиялық аймақтарды (LEZ) енгізу және төмен көміртекті даму

	Public Policy Analysis
	Мемлекеттік саясатты іске асыру нәтижелерін бағалаудың жеткіліксіздігі
	Мониторинг, бағалау және кері байланыс жүйесін жетілдіру

	Ескертпе – [30-43] дереккөздері негізінде автормен құралған



Кестеде көрсетілгендей, зерттеуде қолданылған теориялық тәсілдер атмосфералық ауаны қорғау саласындағы мемлекеттік басқарудың әртүрлі проблемаларын түсіндіруге және оларды шешудің басқарушылық тетіктерін негіздеуге мүмкіндік береді. Атап айтқанда, мемлекеттік саясаттың нәтижелілігін арттыру, ведомствоаралық үйлестіруді күшейту, тәуекелге бағдарланған реттеуді енгізу, қоғамдық қатысуды кеңейту және төмен эмиссиялық дамуды қамтамасыз ету мәселелері тиісті теориялық тұжырымдамалар арқылы қарастырылды. Бұл зерттеудің теориялық негізі мен ұсынылған реформалық бағыттар арасындағы өзара байланысты қамтамасыз етеді.
Анықталған ғылыми олқылық пен зерттеудің теориялық негіздері атмосфералық ауаны қорғау саласындағы мемлекеттік басқару жүйесінде орын алатын институционалдық мәселелердің өзара байланысын кешенді түрде қарастыру қажеттілігін көрсетеді. Осыған байланысты зерттеуде атмосфералық ауаны қорғау саласындағы мемлекеттік басқаруды жетілдірудің концептуалдық моделі әзірленді. Ұсынылған модель институционалдық фрагментацияның, ведомствоаралық үйлестірудің, мониторинг жүйесінің және басқарушылық шешімдердің тиімділігі арасындағы себеп-салдарлық байланыстарды сипаттайды және оларды жетілдіру бағыттарын негіздеуге мүмкіндік береді (5-сурет).




Институционалдық фрагментация (функциялардың қайталануы, өкілеттіктердің шашыраңқылығы)




Ведомствоаралық үйлестірудің әлсіздігі




Мониторинг пен бақылаудың тиімділігінің төмендеуі




Басқарушылық шешімдердің тиімділігінің төмендеуі




Атмосфералық ауаның ластану тәуекелдерінің артуы




Интеграцияланған мемлекеттік басқару қажеттілігі



         Бірыңғай үйлестіру орталығы
Цифрлық мониторинг
Тәуекелге бағдарланған реттеу
Төмен эмиссиялық аймақтар







Атмосфералық ауаны қорғау жүйесінің тиімділігін арттыру





Тұрақты даму және халық денсаулығын жақсарту



Сурет 5 - Атмосфералық ауаны қорғау саласындағы мемлекеттік басқаруды жетілдірудің концептуалдық құрылымы

Ескертпе – [30-43] дереккөздер негізінде автормен құралған

Ұсынылған концептуалдық құрылым атмосфералық ауаны қорғау саласындағы мемлекеттік басқару тиімділігіне әсер ететін негізгі факторлар арасындағы өзара байланысты көрсетеді. Құрылымның негізінде институционалдық фрагментация мен ведомствоаралық үйлестірудің жеткіліксіздігі мемлекеттік бақылау, мониторинг және реттеу тетіктерінің тиімділігін төмендететіні туралы болжам жатыр. Осы проблемаларды шешу үшін зерттеуде интеграцияланған басқару тәсілі негізделді, оның негізгі элементтері ретінде бірыңғай үйлестіру тетіктері, цифрлық мониторинг, тәуекелге бағдарланған реттеу және төмен эмиссиялық аймақтарды енгізу қарастырылады. Ұсынылған құрылым атмосфералық ауаны қорғау саласындағы мемлекеттік басқаруды жетілдірудің негізгі бағыттары мен олардың өзара байланысын жүйелі түрде көрсетуге мүмкіндік береді.
Осылайша, талдау атмосфералық ауаны қорғау экологиялық мәселе ғана емес, қоғамдық денсаулық пен тұрақты дамуды айқындайтын стратегиялық бағыт екенін көрсетті. Бұл саладағы мемлекеттік басқару көпдеңгейлі, деректерге негізделген және нәтижеге бағдарланған жүйе ретінде қалыптасуы тиіс. Осыған сәйкес оны жетілдіру проактивті және тәуекелге негізделген басқару тетіктерін енгізуді талап етеді.

1.2 Атмосфералық ауаны қорғау саласындағы мемлекеттік басқару құралдары 

Мемлекеттік басқару құралдары - бұл үкіметтің қоғамдық мүддені қорғау және белгілі бір саясат мақсаттарына жету үшін қолданатын әдіс-тәсілдері мен тетіктерінің жиынтығы [41]. К.Л. Блэксток және басқалардың зерттеулері бойынша [44] қоршаған ортаны басқарудағы басқару құралдары әдетте бірнеше негізгі түрге бөлінеді: құқықтық (реттеуші), экономикалық (нарықтық), әкімшілік, ақпараттық, сондай-ақ кейбір жіктемелерде ерікті немесе ынталандырушы құралдар қарастырылады. 
Атмосфералық ауаны қорғау саласындағы мемлекеттік басқарудың негізін құқықтық құралдар құрайды. 
Құқықтық құралдар - бұл заңнамалық немесе нормативтік актілер арқылы міндетті стандарттар мен талаптарды белгілеу (мысалы, эмиссиялық шектеулер, санитарлық нормалар). 
Экономикалық құралдар - салықтар, субсидиялар, эмиссияға саудалық рұқсаттар сынды нарықтық тетіктер арқылы ластануды азайтуды экономикалық тұрғыдан ынталандыру шаралары. 
Әкімшілік құралдарға мемлекет органдары жүзеге асыратын рұқсат беру, бақылау-қадағалау және ұйымдастыру шаралары (мысалы, экологиялық рұқсаттар мен лицензиялар, экологиялық сараптама, жоспарлау) жатады. 
Ақпараттық құралдар азаматтар мен кәсіпорындардың мінез-құлқын ақпарат беру арқылы өзгертуге бағытталған - экологиялық білім беру, қоғамдық мониторинг, ластаушылардың деректерін ашу және хабардарлықты арттыру шаралары.
Сонымен қатар, ғылымда цифрлық құралдар дербес категория ретінде қарастырыла бастады, бұлар - мемлекеттік басқаруда цифрлық технологияларды, деректерді және инновацияларды қолдану арқылы тиімділікті арттыруға мүмкіндік беретін тетіктер. Мысалы, атмосфераның сапасын қадағалауда сенсорлық желілер, спутниктік бақылау, үлкен деректерді талдау және жасанды интеллектіні пайдалану - цифрлық басқару құралдарының қатарына кіреді.
Әртүрлі зерттеулерде саясат құралдарын сыныптаудың баламалы тәсілдері де кездеседі. С.В. Лаксоно құралдарды «әміршіл-әкімшілік», «нарықтық» және «ерікті» деп 3 топқа жіктейді [45]. 
Дегенмен, қазіргі экологиялық саясаттағы үрдістерді ескерумен мемлекеттік басқару құралдары жоғарыдағыдай 5 санатқа жіктеледі: құқықтық, экономикалық, әкімшілік, ақпараттық және цифрлық.
Жалпы басқару құралдары мен қолдану деңгейін бірнеше салаға бөлуге болады (3-кесте).

Кесте 3 - Атмосфералық ауаны қорғау саласындағы мемлекеттік басқару құралдарының жіктелуі

	Басқару құралдарының түрі
	Негізгі мазмұны
	Қолдану деңгейі
	Күтілетін басқарушылық әсер

	Құқықтық құралдар
	Ауа сапасының стандарттары, шекті рұқсат етілген концентрациялар, эмиссияларға рұқсат беру, міндетті экологиялық талаптар
	Ұлттық, аймақтық
	Нормативтік талаптарды бекіту, құқықтық міндеттілік қалыптастыру

	Экономикалық құралдар
	Экосалықтар, эмиссияларға төлемдер, субсидиялар, экономикалық ынталандырулар
	Ұлттық, салалық
	Ластаушы мінез-құлқын экономикалық ынталандыру арқылы өзгерту

	Әкімшілік құралдар
	Экологиялық бақылау, тексерулер, лицензиялау, әкімшілік жауапкершілік
	Ұлттық, салалық, жергілікті
	Экологиялық талаптардың орындалуын тікелей қамтамасыз ету

	Ақпараттық құралдар
	Мониторинг деректерін жариялау, есептілік, қоғамдық ақпараттандыру
	Ұлттық, жергілікті
	Ашықтықты арттыру, қоғамдық бақылауды күшейту


	Цифрлық құралдар
	Онлайн-мониторинг, big data, смарт-сенсорлар, цифрлық платформалар
	Ұлттық, жергілікті
	Дәлелге негізделген шешім қабылдау, жедел әрекет ету

	Институционалдық құралдар
	Көпдеңгейлі үйлестіру, ведомствоаралық органдар, серіктестік механизмдер
	Ұлттық, аймақтық, жергілікті
	Саясаттың үйлесімділігі мен орнықтылығын қамтамасыз ету

	Ескертпе – [44] дереккөздері негізінде автормен құралған



[bookmark: Xddcddbcd95b75d3d884503faad5ff6df04bc96d]Бұл құралдар бір-бірінен тәуелсіз емес, керісінше, бірін-бірі толықтыратын кешенді саясат жүйесін құрайды. Зерттеулер көрсеткендей, экологиялық саясатта жиі бірнеше құрал гибридті түрде үйлестіріліп қолданылады, құқықтық және экономикалық тетіктерді біріккен түрде пайдалану, сондай-ақ мемлекеттік реттеу мен азаматтардың қатысуын ұштастыру жалпы мақсатқа жетуді жеңілдетеді [44]. Осылайша, саясат құралдарын түсіну үшін оларды тек жеке түрлер бойынша емес, жалпы басқару цикліндегі орнымен және өзара байланысымен қарастыру маңызды.
Атмосфералық ауаның ластануын азайту және ауа сапасын жақсарту мақсатында мемлекеттер осы аталған құралдардың барлық түрін пайдаланады. Әрбір құралдың атмосфералық ауаны қорғау саясатында өзіндік рөлі, артықшылықтары мен шектеулері бар. Төменде олардың әрқайсысы ауа сапасын басқару тұрғысынан сипатталады.
[bookmark: құқықтық-құралдар]Құқықтық (реттеуші) құралдар атмосфералық ауаны қорғау саласындағы негізгі тетіктердің бірі болып табылады. Оларға заңдар, үкімет қаулылары, экологиялық стандарттар мен нормалар, лицензиялау талаптары сияқты міндетті құқықтық актілер жатады. Көптеген елдерде атмосфералық ауадағы ластаушы заттардың шекті рұқсат етілген концентрациялары белгіленіп, олар қоршаған ортаның сапа стандарттары (AAQS – ambient air quality standards) ретінде қолданылады. Бұл стандарттар халық денсаулығы мен экожүйелерді қорғауға қажетті ауаның ең төменгі сапа деңгейін айқындайды. Құқықтық құралдардың негізгі артықшылығы – олардың міндеттілігі: белгіленген талаптарды сақтамау әкімшілік немесе қылмыстық жауапкершілікке әкеледі. Осылайша, олар ластануды тікелей шектеудің тиімді құралы болып табылады.
Халықаралық тәжірибе тиімді ауа сапасы саясаты құқықтық құралдардың кешенді архитектурасы негізінде құрылуы тиіс екенін көрсетеді. БҰҰ Қоршаған орта бағдарламасының (UNEP) 2021 жылғы жаһандық бағалауына сәйкес, ауа сапасын басқарудың нәтижелілігі есептілік, орындалуды қамтамасыз ету, ашықтық және қоғамның қатысуы қағидаттарын қамтитын берік заңнамалық базаны талап етеді [46]. Яғни, стандарттар тек белгіленіп қана қоймай, оларды іске асыру тетіктері (мониторинг, есеп беру, санкциялар) заңнамаға енгізілуі тиіс. Тәжірибе көрсеткендей, тек шектік мәндерді белгілеу жеткіліксіз, сондықтан құқықтық саясат стандарттарды кезең-кезеңімен қатаңдатуды және жоғарырақ мақсаттарға қол жеткізуді көздеуі қажет. Осыған байланысты көптеген елдерде ауа сапасын біртіндеп жақсарту жоспарлары заңнамалық деңгейде бекітіліп, уақыт өте стандарттар күшейтіледі [47].
[bookmark: экономикалық-құралдар]Құқықтық құралдардың маңызды артықшылықтарының бірі – құқықтық анықтылық пен теңдік қағидатын қамтамасыз етуі. Бірыңғай экологиялық талаптар барлық шаруашылық субъектілеріне бірдей қолданылады, бұл әділетті бәсекелестік ортаны қалыптастырып, ең зиянды тәжірибелердің алдын алады. Мысалы, эмиссияларға ортақ лимиттер белгілеу кәсіпорындарды минималды экологиялық стандарттарды сақтауға міндеттейді.
Сонымен қатар, бұл тәсілдің шектеулері де бар. Құқықтық талаптардың тиімділігі, ең алдымен, оларды іске асыру деңгейіне тәуелді: бақылау мен қадағалау әлсіз болған жағдайда заңдар формальды сипатта қалып қояды. UNEP деректеріне сәйкес, көптеген елдерде ауа сапасын қорғау саласындағы заңнаманың орындалуын қамтамасыз ету деңгейі жеткіліксіз, ал стандарттарды іске асыру бойынша институционалдық тетіктер әлсіз дамыған [46]. Мұндай жағдайлар құқықтық құралдардың тиімділігін төмендетеді.
Бұдан бөлек, әкімшілік-командалық реттеу икемсіздігімен ерекшеленеді: бірыңғай стандарттар барлық жағдайды ескере бермейді және инновацияларды ынталандыруға жеткілікті ықпал етпейді. Қатаң нормалар кей жағдайда кәсіпорындарға елеулі шығын жүктеп, олардың қарсылығын туындатуы мүмкін. Мәселен, Үндістандағы тәжірибе дәстүрлі «command-and-control» тәсілінің тиімділігі шектеулі екенін көрсетті, бұл қадағалау әлсіздігі, деректер сапасының төмендігі және санкцияларды қолданудағы қиындықтармен байланысты болды [48].
Осыған байланысты көптеген елдерде құқықтық нормаларды күшейтумен қатар, оларды іске асырудың институционалдық әлеуетін арттыруға басымдық беріледі, атап айтқанда бақылау жүйесін жетілдіру және санкцияларды қолданудың тиімділігін қамтамасыз ету бағытында шаралар қабылдануда [46].
Экономикалық (нарықтық) құралдар - қоршаған ортаны қорғау мақсаттарына жетуде нарық механизмдері мен қаржылық ынталандыруды пайдаланатын саясат құралдары. Атмосфералық ауаны қорғау саласында оларға экологиялық салықтар мен алымдар, субсидиялар, саудаланатын рұқсаттар жүйесі (cap-and-trade), депозит-қайтарым жүйелері және өзге қаржылық механизмдер жатады. Бұл құралдардың негізінде ластанудың әлеуметтік-экономикалық құнын нарықтық бағаға енгізу және «ластаушы төлейді» қағидатын іске асыру жатыр.
Экономикалық құралдардың басты артықшылығы - икемділігі мен тиімділігі. Олар кәсіпорындарды шығарындыларды ең аз шығынмен қысқартуға ынталандырады [47]. Мәселен, саудаланатын рұқсаттар жүйесінде кәсіпорындар белгіленген квота шегінде өзіне тиімді тәсілді таңдап, артық рұқсаттарын сату арқылы қосымша табыс таба алады. Нәтижесінде ластануды азайту шығындары жалпы қоғам үшін төмендейді [48]. Сонымен қатар, мұндай тетіктер инновацияларды ынталандырады: эмиссияларды қысқарту арқылы кәсіпорындар салықтық жүктемені азайтып, жаңа технологияларды енгізуге мүдделі болады.
Чикаго университетінің Климат және тұрақты өсу институтының зерттеушілері шығарындылар нарығы кәсіпорындарға экономикалық ынталандыру арқылы ауаның ластануын тиімді төмендетуге мүмкіндік беретінін атап өтеді [48]. Бұл экономикалық құралдардың ауа сапасын жақсартудағы нәтижелілігін растайды. Мәселен, 2013 жылы Үндістанның Гуджарат штатында енгізілген қатты бөлшектерге (PM2.5) арналған эмиссиялар нарығы пилоттық режимде оң нәтиже көрсетті. Аталған тетікке қатысқан кәсіпорындар шығарындыларды шамамен 20–30% қысқартуға қол жеткізген, әрі бұл қосымша шығындарды талап етпеген. Бұған дейін орнатылған, бірақ толық пайдаланылмаған сүзгілер мен жабдықтарды тиімді қолдану осы нәтижеге негіз болды. Рұқсаттарды сату арқылы табыс табу мүмкіндігі кәсіпорындарды қолда бар технологияларды барынша пайдалануға ынталандырды. Нәтижесінде, ластанудың азаюы халық денсаулығына айтарлықтай оң әсер беріп, оның экономикалық тиімділігі кәсіпорын шығындарынан бірнеше есе жоғары болғаны анықталды. Сонымен қатар, зерттеулер көрсеткендей, мониторинг жүйесі мен бақылау тетіктері жеткілікті деңгейде дамыған жағдайда, мұндай нарықтық құралдар әкімшілік ресурстары шектеулі өңірлерде де тиімді жұмыс істей алады [48].
Жалпы, экономикалық құралдар саясаттың икемді моделіне сәйкес келеді: олар кәсіпорындарға шығарындыларды қандай тәсілмен қысқартуды өздері таңдауға мүмкіндік береді, тек белгіленген экологиялық нәтижеге қол жеткізуді талап етеді. Бұл әртүрлі технологиялық мүмкіндіктер жағдайында тиімді әрі әділетті шешім болып табылады. Сонымен қатар, мұндай тетіктер бюджетке қосымша түсімдер әкеліп, оларды экологиялық жобаларды қаржыландыруға бағыттауға мүмкіндік береді.
Дегенмен, экономикалық құралдардың да шектеулері мен қолдану шарттары бар. Олардың тиімділігі, ең алдымен, дамыған нарық инфрақұрылымы мен жеткілікті институционалдық әлеуетке тәуелді. Мәселен, шығарындылар рұқсаттарының саудасы тек сенімді мониторинг жүйесі мен қатаң реттеу болған жағдайда ғана нәтижелі болады. Деректер сапасы төмен немесе бақылау әлсіз болса, нарықтық тетіктердің тиімділігі бұрмалануы мүмкін. Осы себепті көптеген дамушы елдерде мұндай құралдардың кең таралуы шектеулі болып отыр [48, 49].
Сонымен қатар, дамыған елдерде (мысалы, ЕО-дағы квота саудасы) нарықтық жүйелер табысты іске асқанымен, табысы төмен мемлекеттерде олар сирек қолданылады. Бұған қоса, экологиялық салықтар мен төлемдер саяси тұрғыда қарсылық тудыруы мүмкін, өйткені олар кәсіпорындар шығындарын арттырып, тұтыну бағаларының өсуіне ықпал етеді. Сондықтан мұндай құралдарды енгізу әлеуметтік-экономикалық факторларды ескере отырып, халықтың осал топтарын қорғау шараларымен қатар жүзеге асырылуы тиіс [48].
Стернер, М. Хэнлок және Ж. Кориа экономикалық ынталандырулар кәсіпорындарды технологиялық жаңғыртуға және шығарындыларды қысқартуға итермелейтінін дәлелдейді [50]. Алайда авторлар экономикалық құралдардың өздігінен жеткіліксіз екенін, олар әкімшілік бақылаумен және құқықтық нормалармен ұштасқанда ғана тиімді болатынын атап көрсетеді. Бұл атмосфералық ауаны қорғау саласындағы мемлекеттік басқарудың кешенді сипатын тағы да дәлелдейді.
[bookmark: әкімшілік-құралдар]Қорытындылай келе, экономикалық құралдар атмосфералық ауаны қорғау саясатының маңызды құрамдас бөлігі болып табылады. OECD және өзге де халықаралық ұйымдардың деректері нарықтық механизмдерді дұрыс жобалау және тиімді бақылау жағдайында олар ауа сапасын экономикалық тұрғыдан ұтымды түрде жақсартуға мүмкіндік беретінін көрсетеді [48]. Алайда мұндай құралдарды іске асыру жеткілікті институционалдық дайындықты талап етеді және көбіне құқықтық тетіктермен тығыз байланыста жүзеге асырылады. Осыған байланысты экономикалық құралдар құқықтық және әкімшілік шаралармен үйлесімді түрде қолданылуы тиіс.
Әкімшілік басқару құралдары - мемлекеттік органдардың ұйымдастырушылық, рұқсат беру және бақылау қызметтері арқылы экологиялық саясатты іске асыру құралдары. Олар көбіне құқықтық құралдардың практикалық жалғасы ретінде қарастырылады. Д.Е. Струс атмосфералық ауаны қорғау саласындағы негізгі әкімшілік құралдарға эмиссияларға рұқсаттар беру, интеграцияланған экологиялық рұқсаттар (IPPC), шығарындыларды нормалау және квоталау, қоршаған ортаға әсерді бағалау (ҚОӘБ), мемлекеттік экологиялық бақылау, сондай-ақ ерікті экологиялық басқару жүйелерін (EMAS) жатқызады [51].
Аталған тетіктер мемлекетке табиғатты пайдаланушылардың қызметін тікелей бақылауға, қажет болған жағдайда шектеулер мен талаптар енгізуге мүмкіндік береді.
Әкімшілік құралдардың негізгі ерекшелігі - тікелей басқару. Мемлекет белгілі бір қызметті жүзеге асыруға алдын ала талаптар қоя отырып, рұқсат беру арқылы кәсіпорындарды белгіленген экологиялық нормаларды сақтауға міндеттейді. Мысалы, ірі кәсіпорындардың эмиссия нормативтері мен лимиттері рұқсат құжаттарында бекітіледі және олардың бұзылуы заңсыз әрекет ретінде қарастырылады. Бұл тәсіл алдын алу қағидатына негізделген, яғни кәсіпорын қызмет бастамас бұрын экологиялық талаптарды орындауы тиіс.
Әкімшілік құралдардың артықшылықтары олардың нақты бақылау мен жедел әрекет ету мүмкіндігін қамтамасыз етуімен байланысты. Мемлекет ірі ластаушыларды жүйелі түрде қадағалап, қажет болған жағдайда шектеулер енгізе алады немесе қауіпті өндірістердің қызметін уақытша тоқтата алады. Сонымен қатар, әкімшілік тетіктер құқықтық нормаларды іс жүзінде іске асырудың негізгі құралы болып табылады. Осы тұрғыдан алғанда, құқықтық және әкімшілік құралдар өзара тығыз байланысты.
Мәселен, Еуропалық Одақ елдерінде әкімшілік реттеу рұқсаттар мен лицензиялар жүйесіне негізделген: кәсіпорындар өндірісті бастамас бұрын қоршаған ортаға әсерді бағалап, эмиссияларға рұқсат алады, онда шекті көлемдер, технологиялық талаптар және мониторинг шарттары белгіленеді [52]. Талаптар орындалмаған жағдайда санкциялар қолданылады. Бұл жүйе экологиялық талаптарды өндіріс процесіне бастапқы кезеңнен енгізуге және ауа сапасының белгіленген деңгейде сақталуына бағытталған.
[bookmark: ақпараттық-құралдар]Әкімшілік құралдардың шектеулері де бар:
1) олар айтарлықтай бюрократиялық ресурстарды талап етеді: тиімді рұқсат беру, бақылау және есеп жүргізу үшін білікті кадрлар, техникалық база және қаржылық қамтамасыз ету қажет. Бұл ресурстар жеткіліксіз болған жағдайда әкімшілік реттеудің тиімділігі төмендейді;
2) әкімшілік рәсімдердің күрделілігі бизнес пен инвестицияға кері әсер етуі мүмкін, сондықтан қазіргі кезде көптеген елдер экологиялық талаптарды сақтай отырып, рұқсат беру жүйесін жеңілдету және цифрландыру бағытында реформалар жүргізуде (мысалы, АҚШ-та NEPA аясында процестерді жеделдету шаралары енгізілуде);
3) әкімшілік шешімдерді іске асыруда сыбайлас жемқорлық тәуекелдері орын алуы мүмкін, әсіресе ашықтық пен қоғамдық бақылау жеткіліксіз болған жағдайда. Осыған байланысты заманауи басқару тәжірибесінде әкімшілік рәсімдердің ашықтығын арттыру және қоғамның қатысуын кеңейту маңызды бағыт ретінде қарастырылады [46].
Жалпы алғанда, әкімшілік құралдар атмосфералық ауаны қорғауда мемлекеттің тікелей ықпал ету тетігі ретінде маңызды рөл атқарады. Олар құқықтық нормаларды іс жүзінде іске асырып, өзге саясат құралдарының тиімділігін толықтырады. Сондықтан әкімшілік құралдар басқа құралдармен үйлесімді қолданылған жағдайда ғана жоғары нәтижеге қол жеткізуге мүмкіндік береді [51].
Ақпараттық құралдар - қоғамдық сана мен мінез-құлықты өзгертуге бағытталған, мәліметтер мен білім таратуға негізделген саясат құралдары. Атмосфералық ауаны қорғауда олардың рөлі ерекше, себебі ластануды азайту тек мемлекеттік шараларға ғана емес, азаматтар мен кәсіпорындардың саналы әрекеттеріне де тәуелді. Бұл құралдарға экологиялық ағарту, ауа сапасы туралы ақпараттандыру, ластаушылардың деректерін жариялау, эко-белгілеу, қоғамдық кампаниялар және қатысу тетіктері жатады.
К.Л. Блэкстоктың зерттеулеріне сәйкес, ақпараттық құралдардың негізінде «ақпарат жетіспеушілігі» мәселесін еңсеру жатыр: азаматтар мен бизнес өз әрекеттерінің экологиялық салдарын толық түсінбеген жағдайда тиісті шешім қабылдай алмайды [44]. Ақпараттың ашық әрі қолжетімді болуы олардың экологиялық жауапты мінез-құлқын қалыптастыруға ықпал етеді. Мәселен, ауа сапасы индексі туралы тұрақты ақпарат тұрғындардың мінез-құлқына әсер етсе, кәсіпорындардың эмиссия деректерін жариялау қоғамдық қысымды күшейтіп, олардың жауапкершілігін арттырады.
Халықаралық тәжірибе ақпараттық құралдардың тиімділігін растайды. Мысалы, Еуропадағы Ластаушы заттардың шығарындысы мен тасымалының тіркелімі (E-PRTR) сияқты ашық дерекқорлар жұртшылыққа өнеркәсіптік нысандардың шығарындылары туралы толық ақпарат алуға мүмкіндік береді [52]. OECD деректеріне сәйкес, мұндай ашықтық қоғамның экологиялық мәселелерді түсінуін арттырып, кәсіпорындардың экологиялық көрсеткіштерін жақсартуға жанама түрде ықпал етеді: деректер жария болған жағдайда қоғамдық қысым күшейіп, компаниялар эмиссияларын азайтуға ұмтылады [52].
Ақпараттық саясаттың маңызды бағыты - нақты уақыттағы деректерді ұсыну. Ауа сапасы туралы мәліметтердің интернет пен мобильдік қосымшалар арқылы қолжетімді болуы азаматтарға өз денсаулығын қорғауға бағытталған шешімдер қабылдауға мүмкіндік береді. Сонымен қатар, ашық деректер жеке сектор мен азаматтық қоғам үшін түрлі цифрлық сервистерді дамытуға негіз болады [52].
Жалпы, ақпараттық құралдардың артықшылықтары олардың қоғамның қатысуын арттыруымен, салыстырмалы үнемділігімен және мемлекеттік саясаттың ашықтығын қамтамасыз етуімен байланысты. Бұл, өз кезегінде, экологиялық шараларды іске асырудың тиімділігін күшейтеді.
[bookmark: цифрлық-құралдар]Дегенмен, ақпараттық құралдардың ықпалы көбіне жанама және ұзақ мерзімді сипатта болады. Олар мәселені бірден шешпегенімен, қоғамдық көзқарасты өзгерту арқылы нәтижеге жеткізеді. Сонымен қатар, ақпараттың қолжетімділігі әрдайым мінез-құлықтың өзгеруіне әкелмейді («ақпараттық парадокс»), сондықтан олар әдетте басқа саясат тетіктерімен бірге қолданылады.
Ақпараттық саясаттың тиімділігі үшін бірқатар шарттар маңызды: ақпараттың сенімді әрі түсінікті болуы, тұрақты және стандартталған түрде ұсынылуы, сондай-ақ оған қолжетімділіктің құқықтық тұрғыда қамтамасыз етілуі [52]. Бұл деректерді пайдалануды жеңілдетіп, қоғамның сенімін арттырады.
Цифрлық құралдар - мемлекеттік экологиялық саясатта соңғы жылдары ерекше маңыз алған, ақпараттық-коммуникациялық технологиялар мен сандық инновацияларға негізделген құралдар. Цифрлық технологиялардың қарқынды дамуы ауа сапасын басқару ісін де өзгертуде. Бұған қоршаған ортаны қашықтан зондтау, деректердің үлкен ағындарын талдау, заттар интернеті (IoT) және жасанды интеллект (AI) сияқты технологиялардың қолжетімді болуы ықпал етті. Бұл туралы М. Жансен және Х. Вурт цифрлық мониторинг, big data және жасанды интеллектке негізделген жүйелер мемлекеттік басқаруда шешім қабылдау сапасын арттыратынын атап өтеді [53]. Бұл технологиялар ластаушы көздерді жедел анықтауға және нақты уақыт режимінде басқарушылық әрекеттер қабылдауға мүмкіндік береді (6-сурет). 
Берілген схема атмосфералық ауаны қорғау саласындағы мемлекеттік басқарудың үздіксіз және циклдік сипатын көрсетеді. Ауа сапасын басқару бір реттік әкімшілік шешімдермен шектелмейді, ол саясатты әзірлеу, іске асыру, мониторинг жүргізу және нәтижелерді бағалау кезеңдерінің өзара байланысқан жүйесін қамтиды.
Атап айтқанда, атмосфералық ауаны қорғауда цифрлық құралдар келесі бағыттарда қолданылады:
Мониторинг және бақылау жүйелері соңғы жылдары айтарлықтай дамыды. Дәстүрлі стационарлық бекеттермен қатар, қалаларда көптеген датчиктер орнатылып, ластанудың таралуы нақты уақыт режимінде бақыланады, Жасанды интеллект технологиялары деректерді өңдеп, ластану динамикасын болжауға жағдай жасайды. Цифрлық мониторинг құқық бұзушылықтарды анықтауды да жеңілдетеді: мысалы, спутниктік бақылау арқылы заңсыз шығарындылар немесе өртеліп жатқан қалдықтар тіркелуі мүмкін. OECD мәліметтері цифрлық технологиялардың мониторинг пен бақылау тиімділігін едәуір арттыратынын көрсетеді [54].




Сурет 6 – Атмосфералық ауаны қорғау саласындағы мемлекеттік саясатты қалыптастыру және іске асыру кезеңдері

Ескертпе – [45-53] дереккөздері негізінде автормен құралған

Үндістандағы эмиссиялар нарығы тәжірибесінде де цифрлық шешімдер маңызды рөл атқарды: үздіксіз эмиссия мониторинг жүйелері (CEMS) кәсіпорындардың шығарындыларын нақты уақыт режимінде бақылауға және шекті мәндерден асқан жағдайда жедел шара қолдануға мүмкіндік берді [48]. Бұл, өз кезегінде, бұзушылықтарды азайтып, реттеу тетіктерінің тиімділігін арттырды.
Деректердің ашықтығы мен талдауы цифрлық технологиялардың дамуымен жаңа деңгейге көтерілуде. Үлкен деректерді өңдеу арқылы әртүрлі дереккөздер біріктіріліп, ластану көздері мен олардың адамға әсері кешенді түрде талданады. Жасанды интеллект көмегімен ауа сапасына ықпал ететін факторларды (ауа райы, көлік жүктемесі, өндіріс қарқыны) дәлірек модельдеуге және саясат шараларының тиімділігін бағалауға мүмкіндік туады.
Сонымен қатар, цифрлық платформалар мемлекеттік органдар, ғылыми қауымдастық және қоғам арасындағы деректер алмасуды жеңілдетіп, бірлескен шешім қабылдауды қолдайды. Мысалы, АҚШ-тың Қоршаған ортаны қорғау агенттігінің (EPA) EJSCREEN құралы экологиялық және әлеуметтік-демографиялық деректерді біріктіріп, ластануға ең осал аумақтарды анықтауға мүмкіндік береді [48].
Көптеген елдерде осы деректер негізінде ерте ескерту жүйелері енгізілуде: ластану деңгейінің шекті мәндерге жақындауы анықталған жағдайда, халыққа автоматты хабарламалар жіберіліп, жергілікті билікке жедел әрекет ету туралы сигнал беріледі.
Қоғамдық қатысуды цифрландыру экологиялық саясатқа азаматтарды тартудың жаңа мүмкіндіктерін ашты. Мобильдік қосымшалар мен краудсорсинг жобалары арқылы тұрғындар ауа сапасы туралы деректер жинап, мемлекеттік органдарға тікелей кері байланыс бере алады. Бұл қоғамдық сенсорлар желісін қалыптастырып, ресми мониторинг жүйесін толықтырады және халықтың экологиялық сауаттылығын арттырады [52]. Сонымен қатар, онлайн-платформалар арқылы жиналған ақпарат экологиялық мәселелерге жедел әрекет етуге мүмкіндік береді.
Цифрлық құралдардың артықшылықтары - деректерге негізделген басқаруды (data-driven policy) дамыту, нақты уақыттағы бақылауды қамтамасыз ету және ресурстарды үнемдеу. Олар сондай-ақ инновациялық шешімдерге жол ашады, мысалы, smart city технологиялары көлік қозғалысын оңтайландыру арқылы ластануды азайтуға ықпал етеді. OECD сарапшылары цифрлық және экологиялық трансформацияның үйлесімі экономиканы экологиялық жаңғыртуға мүмкіндік беретінін атап өтеді [52].
Сонымен қатар, цифрлық құралдарды қолданудың шектеулері де бар. Олар қомақты инвестициялар мен білікті кадрларды талап етеді, ал цифрлық теңсіздік кей өңірлердің қамтылмай қалуына әкелуі мүмкін. Бұдан бөлек, цифрлық технологиялардың өзі энергия тұтыну мен электрондық қалдықтар арқылы экологиялық жүктеме туғызады: мысалы, деректер орталықтары әлемдік электр тұтынудың елеулі бөлігін пайдаланады [54]. Сондай-ақ, деректердің құпиялығы, киберқауіпсіздік және ақпаратты пайдалану мәселелері де өзекті болып қала береді.
Жалпы, цифрлық құралдар - XXI ғасырдағы экологиялық басқару саясатына жаңадан қосылған құнды құрал. Олар дұрыс қолданылған жағдайда атмосфералық ауаны қорғау ісін бұрын болмаған деңгейге көтере алады: ластануды барынша дәл өлшеп, оның көздерін нақты тауып, шара қолдануды жедел жүзеге асыру мүмкіндігі пайда болды. БҰҰ, ЭЫДҰ сияқты ұйымдар елдерге цифрлық технологиялардың осы әлеуетін толық пайдалана отырып, оларды экологиялық саясатқа негізгі құралдардың бірі ретінде енгізуге кеңес береді. Сонымен қатар «жасыл» және «цифрлық» трансформацияларды қатар жүргізу - болашақ ұрпаққа таза әрі технологиялық дамыған қоғам қалдырудың негізі ретінде қарастырылуда [54].
[bookmark: X0d3fc3b154c92eea932fe46aebb9a9fd8dd3f36]Атмосфералық ауаны қорғау саясаты кез келген қоғамдық саясат сияқты белгілі бір өмірлік циклды қамтиды: мәселені анықтау, саясатты әзірлеу, шешім қабылдау, іске асыру, мониторинг және бағалау, сондай-ақ кері байланыс кезеңдері. Бұл процесс қайталанбалы сипатқа ие, яғни бағалау нәтижелері негізінде саясат түзетіліп, цикл қайта басталады [9]. Осы үдерісте қолданылатын басқару құралдарының үйлесімі саясаттың тиімділігін айқындайтын негізгі факторлардың бірі болып табылады.
Саясатты әзірлеу кезеңінде мемлекет мәселе ауқымын анықтап, нақты мақсаттар қояды және оларға қол жеткізу құралдарын таңдайды. Бұл жерде әртүрлі құралдардың тиімділігі, шығындары және іске асыру мүмкіндігі салыстырылады. Халықаралық тәжірибе көрсеткендей, мұндай шешімдер дәлелді деректерге негізделуі тиіс, мысалы, OECD және Еуроодақ елдерінде ірі экологиялық шаралар алдында реттеушілік ықпалға бағалау жүргізіледі [55].
Әдетте, саясатта бір ғана құрал емес, олардың үйлесімі қолданылады, себебі әр тетіктің өз шектеулері бар. Мысалы, құқықтық шектеулер, экономикалық ынталандыру, ақпараттық қолдау және әкімшілік бақылау біріктірілген жағдайда ғана тиімді нәтиже береді [45]. Сонымен қатар, құралдар арасында сәйкестік сақталуы қажет, бір саясат екіншісіне қайшы келмеуі тиіс [44]. Саясатты іске асыру кезеңінде таңдалған құралдар практикалық деңгейде жүзеге асады және мемлекеттік басқару жүйесінің тиімділігі айқын көрінеді. Бұл сатыда әкімшілік тетіктер негізгі рөл атқарып, құқықтық нормаларды іске асыру рұқсат беру, бақылау және санкция қолдану арқылы қамтамасыз етіледі. Осы үдерістің нәтижелілігі мемлекеттік органдардың институционалдық әлеуетіне тікелей тәуелді: жеткілікті қаржыландыру, білікті кадрлар мен техникалық қамтамасыз ету болған жағдайда ғана саясат тиімді орындалады. Керісінше, әлсіз әлеует жағдайында тіпті жақсы жоспарланған шаралар да күтілген нәтижеге жеткізбейді. Осыған байланысты халықаралық ұйымдар дамушы елдерде экологиялық басқару мүмкіндіктерін күшейтуге бағытталған қолдау көрсетуде.
Іске асыру барысында цифрлық құралдар да маңызды рөл атқарады: автоматтандырылған мониторинг, деректерді жедел өңдеу және онлайн-платформалар бақылауды күшейтіп, құқық қолдануды жеңілдетеді [54]. Мысалы, Қазақстанда ірі кәсіпорындарға онлайн-мониторинг жүйелерін енгізу талаптарының белгіленуі шығарындыларды нақты уақыт режимінде бақылауға мүмкіндік беріп, әкімшілік бақылаудың тиімділігін арттырды.
Сонымен қатар, іске асыру кезеңінде экономикалық және ақпараттық құралдар өзара толықтырушы сипатта қолданылады. Мәселен, экономикалық ынталандыру шаралары (субсидиялар, жеңілдіктер) ақпараттық қолдаумен қатар жүрмесе, олардың тиімділігі төмендеуі мүмкін. Осы тұрғыдан алғанда, саясат құралдарының үйлесімді қолданылуы оның нәтижелілігінің маңызды шарты болып табылады. Осыған байланысты атмосфералық ауаны қорғау саясатында әдетте құралдардың кешенді жиынтығы қолданылады.
Бағалау және түзету кезеңдерінде қолданылған құралдардың тиімділігі бағаланып, нәтижелер қойылған мақсаттармен салыстырылады. Атмосфералық ауа сапасының динамикасы, халық денсаулығы және экономикалық көрсеткіштер кешенді түрде талданады. Күтілген нәтижелерге қол жеткізілмеген жағдайда, саясат құралдарына өзгерістер енгізіліп, басқару циклы жаңа кезеңге өтеді. Бағалау барысында тәуелсіз сарапшылар мен халықаралық ұйымдардың ұсынымдары ескеріледі. Мысалы, ЭЫДҰ (OECD) экологиялық саясаттың тиімділік индекстерін және елдік шолуларын жариялап, саясатты жетілдіруге негіз болатын деректер ұсынады [56].
Бағалау нәтижесінде саясат құралдарының басымдықтары өзгеруі мүмкін. Л. Тросвиктің зерттеулері көптеген елдерде саясатты бағалау жүйелі жүргізілмейтінін, бұл оның тиімділігін төмендететінін көрсетеді [54]. Осыған байланысты халықаралық ұйымдар саясат нәтижелерін өлшеу және құралдарды жетілдірудің институционалдық механизмдерін қалыптастыру қажеттігін атап өтеді [58]. Мысалы, Еуропалық Одақ «Саясат циклінде бағалауды интеграциялау жөніндегі нұсқаулықты» қабылдап, экологиялық реттеулерді ex-post талдаудан өткізуді міндеттейді, бұл саясатты дәлелдерге негіздеп жетілдіруге бағытталған [59].
Құралдардың өзара байланысын бағалау кезеңінде ескеру маңызды. Кей жағдайда бірнеше құралды қатар қолдану олардың өзара әсерінен күтілмеген нәтижелерге әкелуі мүмкін, мысалы, реттеу жүктемесінің артуы немесе әсердің әлсіреуі. Мұндай тәуекелдердің алдын алу үшін саясатты әзірлеу барысында ex-ante моделдеу және пилоттық жобалар кеңінен қолданылады. Мысалы, Үндістандағы эмиссиялық сауда нарығы алғашында бір қалада сынақтан өтіп, тиімділігі дәлелденгеннен кейін ғана кеңейтілді. Бұл тәжірибеде құқықтық реттеу, әкімшілік бақылау, цифрлық мониторинг (CEMS) және нарықтық ынталандырудың үйлесімі кешенді нәтиже бергені көрсетілді [46].
Жалпы алғанда, атмосфералық ауаны қорғау саласындағы мемлекеттік басқару көпқырлы процесс болып табылады, мұнда әртүрлі құралдар өзара толықтырушы рөл атқарады. Осыған байланысты қазіргі экологиялық саясатта интеграцияланған басқару тәсілі басымдыққа ие [44].
Қазақстан Республикасының Жаңа Конституция жобасында бекітілетін «экологиялық қауіпсіз ортаға құқық» нормасы [10] ауа сапасын нақты индикаторлармен қамтамасыз ететін цифрлық құқықтық механизмдермен сүйемелденуі тиіс.
[bookmark: қорытынды]Қорыта айтқанда, атмосфералық ауаны қорғау саласындағы мемлекеттік басқару құралдары - құқықтық, экономикалық, әкімшілік, ақпараттық және цифрлық тетіктер - өзара үйлесімді қолданылған жағдайда ғана жоғары тиімділікке ие болады. Теорияда әр құралдың артықшылықтары мен шектеулері бар болса, практикада олар көбіне аралас стратегия ретінде пайдаланылады. Соңғы халықаралық зерттеулер мен ұйымдардың деректері кешенді әрі бейімделгіш басқару қағидаттарын ұстанатын елдердің ауа сапасын жақсартуда айтарлықтай нәтижелерге қол жеткізгенін көрсетеді [44, 48]. Бұл саясат циклінің барлық кезеңдерінде құралдардың оңтайлы үйлесімін қолдану және оны жағдайға қарай түзетіп отыру қажеттігін білдіреді. OECD және UNEP ұйымдары да дәлелдерге негізделген шешім қабылдау, ақпараттық ашықтық және құқық үстемдігін күшейтуді негізгі қағидаттар ретінде ұсынады [46, 47]. Цифрлық технологиялар бұл үдерісті жеделдетіп, мониторинг пен ашықтықты арттыру арқылы басқару тиімділігін күшейтуде [54].
[bookmark: _Toc215137093]Жалпы алғанда, әр елдің ерекшеліктеріне қарамастан, табысты экологиялық саясаттарға ортақ белгілер тән: нақты құқықтық стандарттар, тиімді экономикалық ынталандыру, жүйелі әкімшілік бақылау, белсенді ақпараттық саясат және цифрлық технологияларды пайдалану. 


1.3 Атмосфералық ауаны қорғау саласындағы реттеудің шетелдік тәжірибесі 

[bookmark: Xeddb4e22374db2e57b787c67a7c4f31fbeb6c42][bookmark: content]Жаһандық экологиялық мәселелердің ішінде ауаның ластануы адамзаттың тұрақты дамуы мен өмір сапасына тікелей әсер ететін маңызды факторлардың бірі болып табылады. 
Заманауи зерттеулер атмосфералық ауаны қорғауда мемлекеттік басқарудың тиімділігі реттеу тетіктерінің кешенді үйлесіміне тәуелді екенін көрсетеді. 2018 жылдан кейінгі ғылыми еңбектер мен халықаралық ұйымдардың деректері бұл салада әмбебап модельдің жоқтығын, әр елдің өз институционалдық ерекшеліктеріне сай әртүрлі тәсілдер қолданатынын дәлелдейді. Дегенмен, есептілік, тиімді құқық қолдану, ашықтық және қоғамдық қатысу қағидаттарына негізделген жүйелер ауа сапасын жақсартуда неғұрлым нәтижелі болып табылады [46].
Осыған байланысты, төменде шет мемлекеттердің атмосфералық ауаны қорғау тәжірибесі, басқару модельдері мен реттеу құралдарын қолдану ерекшеліктері, көпдеңгейлі басқару және қоғамдық қатысу механизмдері, сондай-ақ халықаралық ұйымдар мен трансшекаралық ынтымақтастықтың рөлі теориялық-салыстырмалы тұрғыда қарастырылады.
[bookmark: Xa42250fb946843114382070e60a2c9e88dcb780]Жалпы алғанда, басқарудың келесі модельдері ерекшеленеді:
· орталықтандырылған модель (біріңғай унитарлық жүйе) - қоршаған ортаны қорғау саясаты мен нормаларын негізінен орталық үкімет белгілейді және жүзеге асырады. Мысалы, Эстония мен Словения сияқты унитарлық мемлекеттерде атмосфералық ауаның сапасын басқару міндеттері заң жүзінде негізінен орталық үкімет органдарына жүктелген, жергілікті билікке тек кейбір шектеулі өкілеттіктер беріледі. Мұндай орталықтандырылған жүйе ресурстар мен стандарттарды бір деңгейде ұстап, ұлттық стратегияны бірыңғай орындауға мүмкіндік бергенімен, жергілікті деңгейде орындау барысында үйлестіру мәселелері туындауы мүмкін [60];
· федералдық модель - федеративті елдерде өкілеттіктер федералдық және аймақтық (штат, провинция, жер) билік арасында бөлінеді. Мысалы, Германияда ауаны қорғау саясатын дайындау мен нормаларды белгілеу федералдық үкімет құзырында болса, оларды орындау шараларын жүзеге асыру жекелеген жерлердің (жергілікгі штаттардың) міндеті болып табылады [60]. АҚШ-та 1970 жылғы «Таза ауа туралы» федералдық заң аясында ұлттық деңгейде қауіпті ластаушылардың шекті концентрациялары (NAAQS) бекітіліп, әрбір штат сол стандарттарды орындау үшін Мемлекеттік іске асыру жоспарын (SIP) әзірлеп, Қоршаған ортаны қорғау агенттігін (ЕРА) федералдық агенттік ретінде бекітуін ұсынды. Егер қандай да бір штат өз жоспарын ұсынбаса немесе ол талаптарға сай болмаса, EPA сол аймақ үшін тікелей федералдық жоспар (FIP) енгізуге құқылы [61]. Бұл модель федералдық деңгейде бірыңғай стандарт қойып, сонымен бірге аймақтардың ерекшеліктерін ескеруге мүмкіндік береді. 
Канадада да ұқсас тәсіл қолданылады: федералдық үкімет ұлттық деңгейде Ambient Air Quality Standard талаптарын белгілейді, ал провинциялар оларды іске асыруға арналған жоспарларды қабылдайды; сонымен қатар жалпы үйлестіру федералдық деңгейде қамтамасыз етіледі (әр провинцияның нормативтік талаптары федералдық базалық стандарттардан төмен болмауы тиіс). Федералдық модельде орталық пен өңірлер арасында тұрақты вертикалды үйлестіру тетіктерінің болуы аса маңызды. Мәселен, Германияда федерация заңнамалық негізді айқындайды, ал жерлер оның іске асырылу тәртібін өз деңгейінде реттейді және федералдық-жерлік комитеттер арқылы саясатты үйлестіріп отырады [60].
Сонымен, EPA цифрлық платформалары мысалында экологиялық деректерді орталықтандыру, ашық қолжетімділік және саясатты бағалау тетіктері Қазақстан үшін де өзекті. EPA тәжірибесі мониторинг деректері, рұқсаттар, құқық бұзушылықтар және денсаулық көрсеткіштерін біріктіретін бірыңғай жүйе экологиялық басқарудың сапасын арттырады. 
EPA-ның ресми интернет-платформасы атмосфералық ауаны қорғау саласындағы мемлекеттік реттеудің институционалдық, ақпараттық және талдамалық тұрғыдан ең дамыған үлгілерінің бірі болып саналады. EPA сайты тек ақпараттық ресурс қана емес, реттеу, мониторинг, талдау, қоғамдық бақылау және ғылыми негізделген шешім қабылдау функцияларын біріктіретін кешенді экожүйе ретінде жұмыс істейді.
Біріншіден, EPA платформасының негізгі артықшылығы - деректердің толық ашықтығы мен құрылымдылығы. Сайтта атмосфералық ауа сапасы бойынша нақты уақыттағы және тарихи деректер (AQI), ластаушы заттар кесіндісіндегі статистика, эмиссия инвентаризациялары, аймақтық және салалық талдаулар, модельдеу нәтижелері еркін қолжетімді. Бұл деректер ғылыми қауымдастыққа, мемлекеттік органдарға және азаматтық қоғамға бірдей форматта ұсынылады, нәтижесінде экологиялық саясаттың дәлелділігі мен тексерілетіндігі қамтамасыз етіледі.
Екіншіден, EPA сайты реттеуші шешімдерді ғылыми модельдеу және бағалау құралдарымен тікелей байланысты. Платформада CMAQ, MOVES, AERMOD сияқты модельдер, сценарийлік талдау құралдары және саясаттың ықпалын бағалау әдістемелері жинақталған. Бұл құралдар жаңа стандарттарды, көлік немесе өнеркәсіптік шектеулерді енгізбестен бұрын олардың ауа сапасына, денсаулыққа және экономикалық салдарға әсерін есептеуге мүмкіндік береді. Мұндай тәсіл экологиялық реттеуді реактивті емес, алдын ала болжауға негізделген басқару жүйесіне көшіреді.
Үшіншіден, EPA платформасы құқықтық реттеу мен техникалық стандарттарды бір орталықта шоғырландырады. Атмосфералық ауаны қорғауға қатысты барлық федералдық нормалар, шекті рұқсат етілген концентрациялар, көлік пен өнеркәсіпке арналған эмиссия стандарттары, әдістемелік нұсқаулықтар бір жүйеде байланыстырылған. Бұл ретте нормативтік талаптар олардың ғылыми негіздемесімен және мониторинг деректерімен логикалық түрде ұштасады.
Төртіншіден, сайттың маңызды функциясы қоғамдық коммуникация және экологиялық білім беру. EPA платформасында интерактивті карталар, визуализациялар, түсіндірме материалдар, денсаулыққа әсер туралы қарапайым тілде берілген ақпарат кеңінен ұсынылған. Бұл экологиялық мәселелердің қоғам үшін «көрінбейтін» емес, түсінікті және өлшенетін факторға айналуына ықпал етеді [62].
Қазақстанда EPA үлгісіндегі бірыңғай ұлттық экологиялық платформа құру бірқатар жүйелік проблемаларды шешуге мүмкіндік береді (7-сурет). 
EPA форматына ұқсас платформа осы деректерді бір цифрлық кеңістікте біріктіруге мүмкіндік береді. Біріншіден, қазіргі кезде мониторинг (Қазгидромет), рұқсат беру, бақылау, денсаулық сақтау, статистика және салалық реттеу деректері әртүрлі ведомстволарда бөлшектеніп орналасқан. Екіншіден, бұл Қазақстанда мониторингтың заманауи құралдарын енгізудің институционалдық негізін қалыптастырады. Үшіншіден, ашық әрі дәлелді деректер экологиялық саясатқа деген қоғамдық сенімді арттырып, Тұрақты даму мақсаттарына қол жеткізуге ықпал етеді.
Осылайша, EPA сайтының функционалдық логикасын Қазақстанда бейімдеп енгізу атмосфералық ауаны қорғау саласындағы мемлекеттік басқаруды деректерге негізделген, ашық және стратегиялық деңгейге көтерудің маңызды алғышарты болып табылады.
· орталықтандырылмаған жергілікті модельде орталық үкімет стратегиялық мақсаттар мен нормативтерді белгілегенімен, нақты саясатты әзірлеу және іске асыру жергілікті атқарушы органдарға жүктеледі. Мысалы, Швецияда орталық, өңірлік және муниципалдық деңгейлердің өкілеттіктері заңмен нақты бөлінген: орталық үкімет жалпы стандарттарды бекітіп, ұлттық мониторингті жүргізсе, жергілікті органдар ауа сапасын бақылау және басқару шараларын жүзеге асырады [60]. Бұл жүйеде муниципалитеттер көлік қозғалысын шектеу және жергілікті жоспарларды іске асыру сияқты дербес шешімдер қабылдай алады. Сонымен қатар, орталық органдар үйлестіру және әдістемелік қолдау функциясын сақтайды.
Ұқсас тәсіл Ұлыбританияда да қолданылады, орталық үкімет нормативтерді белгілесе, жергілікті билік органдары ауа сапасын басқару жоспарларын әзірлеп, арнайы аймақтарды (Air Quality Management Areas) енгізе алады, ал орталық деңгей олардың орындалуын бақылап отырады [60];
· аралас үлгілер - көптеген елдерде іс жүзінде жоғарыдағы модельдердің элементтері аралас кездеседі. Мысалы, Фан және басқа зерттеушілердің еңбектерінде Қытай ресми унитарлы ел бола тұра, ұзақ уақыт бойы экологиялық саясатты іске асыруда аймақтар мен жергілікті үкіметтерге кең өкілеттіктер берілген децентрализацияланған жүйе қалыптасты делінген [63]. Оның кемшіліктері - орталық қойған экологиялық мақсаттар мен жергілікті экономикалық даму басымдықтарының арасындағы алшақтық, жергілікті биліктің кейде ластаушы кәсіпорындармен ымыраға барып, экологиялық талаптарды толық орындамауы, тіпті деректерді бұрмалауы сияқты проблемалар туғызды. 

Сурет 7 – Қазақстан үшін EPA үлгісіндегі бірыңғай экологиялық платформа моделі

Ескертпе – [61, 62] дереккөздері негізінде автормен құралған

Соңғы жылдары Қытайда орталықтан басқаруды күшейтуге бағытталған реформалар енгізді: 2016 ж. бастап «тік бақылау реформасы» жүргізіліп, экологиялық инспекциялар тікелей орталық үкімет қарамағына алынды, 2015 ж. бастап Орталық экологиялық инспекция (CEPI) механизмі енгізіліп, орталық инспекторлар провинцияларды аралап, жергілікті ауа сапасы шараларын тексеруге кірісті. 
Зерттеулер бұл орталық бақылау шаралары қысқа мерзімде жергілікті ауа сапасын едәуір жақсартқанын, әсіресе өнеркәсібі өркендеген шығыс аймақтарда PM2.5 деңгейін төмендетуге ықпал еткенін көрсетеді. Осылайша, Қытай тәжірибесі орталықтандырылған қадағалау мен жергілікті іске асыруды ұштастырудың маңыздылығын дәлелдейді [63].
[bookmark: X3a8f8d43a1a9d59b42482c66a30e57533c4d52a]Шет елдердің тәжірибесінде атмосфералық ауаны қорғауды басқару саласында орталық және жергілікті билік арасындағы өкілеттіктерді бөлудің түрлі үлгілері қолданылады. Федералдық немесе орталықсыздандырылған жүйелерде тиімді нәтижелерге қол жеткізу үшін көпдеңгейлі үйлестіру институттары - мысалы, министрліктер арасындағы кеңестер мен аймақтық экологиялық комиссиялар - құрылады. Ал орталықтандырылған жүйелерде, кейбір міндеттер жергілікті билікке берілгенімен, бақылау мен реттеудің негізгі функциялары орталық деңгейде сақталады. Бұл басқару тетіктерінің табыстылығы көбіне орталық пен өңірлік органдардың өзара байланысының сапасына, ресурстық қамтамасыз етілуіне, сондай-ақ есептілік пен қоғамдық бақылаудың деңгейіне тәуелді [60].
Осы орайда, К. Хэйдман және тағы басқа зерттеушілер, Дүниежүзілік банк есептерінде көпдеңгейлі басқару ұғымы кеңінен қолданады [64]. Бұл ұғым атмосфералық ауаны қорғауда орталық, аймақтық және жергілікті билік органдарының үйлесімді өзара іс-қимылын көздейді. Ауа сапасын тиімді басқару үшін саясат тек ұлттық деңгейде емес, жергілікті деңгейге дейін кешенді түрде жүзеге асырылуы қажет. Зерттеулер көрсеткендей, егер орталық (федералдық) үкімет пен жергілікті билік арасында нақты үйлестіру тетіктері қалыптасқан болса, көпдеңгейлі басқару нәтижелі жұмыс істеп, ауа сапасын жақсартуда айтарлықтай жетістіктерге қол жеткізеді [15, 60, 64]. Керісінше, өкілеттіктер мен жауапкершіліктің нақты бөлінбеуі немесе басқару деңгейлері арасындағы байланыс әлсіз болған жағдайда, экологиялық саясаттың орындалуы баяулап, жалпы тиімділік төмендейді [14, 60, 64].
Тігінен (вертикалды) үйлестіруді қамтамасыз ету үшін көптеген елдерде арнайы институционалдық тетіктер қалыптасқан. Федеративті мемлекеттерде ұлттық және аймақтық деңгейлер арасында үйлестіру кеңестері жұмыс істейді. Мысалы, Австрияда федералды және жер деңгейіндегі органдардың өзара іс-қимылы Умвельт-Ландесконференц (LURK) алаңы арқылы жүзеге асады, онда экологиялық саясатты іске асыру мәселелері талқыланып, бірлескен шешімдер қабылданады. 2022 жылғы отырыста жүк көліктерінің шығарындыларын бақылау және аммиакты азайту бойынша келісімдерге қол жеткізілуі осының дәлелі болып табылады [60].
Швецияда орталық және жергілікті органдар арасындағы байланысты нығайту үшін Парламент жанынан Қадағалау және реттеу кеңесі құрылған, ол әртүрлі деңгейдегі басқару субъектілерінің тұрақты диалогын қамтамасыз етеді. Ал шағын унитарлық мемлекеттерде (Эстония, Словения) формалды үйлестіру тетіктерінің әлсіздігі жергілікті деңгейдегі іске асыру сапасына әсер ететіні байқалады [60].
Осыған байланысты басқару жүйесінде орталықтандыру деңгейі жоғары болған сайын, жергілікті атқарушы органдардың әлеуетін күшейту және олармен тұрақты үйлестіруді қамтамасыз ету ерекше маңызға ие.
Көлденең (горизонталды) немесе ведомствоаралық үйлестіру атмосфералық ауаны басқаруда әртүрлі салалық органдардың (экология, энергетика, көлік, өнеркәсіп, ауыл шаруашылығы, денсаулық сақтау және т.б.) бірлескен әрекетін білдіреді. Ауаның ластануы көпсалалы факторларға тәуелді болғандықтан, оны реттеу де интеграцияланған тәсілді талап етеді. Осыған байланысты алдыңғы қатарлы елдерде ұлттық бағдарламаларды әзірлеу және іске асыру кезінде барлық мүдделі ведомстволар қатысады.
Мысалы, Эстонияда Ұлттық ауа ластауын азайту жоспары (NAPCP) экология министрлігі тарапынан дайындалғанымен, оны қабылдау және іске асыру процесіне басқа министрліктер де белсенді қатысады. Швецияда Ұлттық ауа сапасы бағдарламасы Қоршаған ортаны қорғау агенттігімен әзірленіп, өзге ведомстволармен кеңесе отырып үйлестіріледі. Австрия тәжірибесі де өңірлік жоспарлардың тиімділігі ұлттық деңгейдегі салалық саясаттың үйлесімділігіне тәуелді екенін көрсетеді [60].
Жалпы, көлденең үйлестіру министрлікаралық комитеттер, үкіметтік жұмыс топтары немесе ұлттық жол карталарын бірлесіп әзірлеу арқылы жүзеге асады. Мұндай тәсіл ауа сапасын басқаруды жекелеген органның емес, бүкіл үкіметтің басымдығына айналдырады. Алайда, кей жағдайда үйлестіру тек жоспарлау кезеңінде қалып қоюы мүмкін, сондықтан саясаттың орындалуын қамтамасыз ету үшін бірыңғай үйлестіру орталықтарын құру қажеттілігі атап өтіледі [60].
Қоғамдық қатысу механизмдері атмосфералық ауаны қорғау саясатының ашықтығын қамтамасыз етіп, азаматтық қоғамның шешім қабылдау процесіне қатысуына мүмкіндік береді. Бұл қағидат халықаралық деңгейде 1998 жылғы Орхус конвенциясында бекітілген, онда ақпаратқа қолжетімділік, қоғамдық қатысу және әділеттілікке қол жеткізу құқықтары белгіленген. Көптеген елдер бұл нормаларды ұлттық заңнамаға енгізіп, мысалы, Германияда экологиялық ұйымдардың сотқа жүгіну құқықтарын кеңейтті. Конвенцияның комплаенс комитеті осы талаптардың орындалуын бақылап, ақпарат ашықтығы мен қоғамдық тыңдаулар сапасының артуына ықпал етуде [60].
Қоғамдық қатысу бірнеше деңгейде іске асырылады: 1) ақпаратқа қолжетімділік арқылы азаматтар ауа сапасы туралы деректерді алады; 2) шешім қабылдау процесіне қоғамдық тыңдаулар мен консультациялар арқылы қатысады; 3) қоғамдық бақылау және сот арқылы қорғау тетіктері жүзеге асады. Мысалы, ЕО елдерінде ауа сапасын басқару жоспарларын әзірлеу барысында қоғамдық талқылау міндетті болып табылады [60].
Тәжірибе көрсеткендей, қоғамдық қатысу нақты нәтижелерге әкелуі мүмкін. Австрияда және Швецияда экологиялық ұйымдардың сотқа жүгінуі нәтижесінде қосымша шектеу шаралары енгізіліп, ауа сапасына қатысты талаптар күшейтілді [60, 65]. Бұл қоғамның белсенді қатысуы мемлекеттік органдардың есептілігін арттырып, экологиялық саясаттың тиімділігін күшейтетінін дәлелдейді (4-кесте).

Кесте 4 - Көпдеңгейлі және ведомствоаралық үйлестіру тетіктерінің салыстырмалы талдауы

	Басқару түрі
	Мақсаты
	Негізгі қатысушылар
	Мысалдар

	Тігінен үйлестіру
	Ұлттық - өңірлік - жергілікті бірізділік
	Министрліктер, аймақтар
	Германия (LURK), Австрия

	Көлденең үйлестіру
	Салалық ведомстволар арасындағы келісім
	Экология, көлік, энергетика, денсаулық сақтау
	Швеция, Эстония, Австрия

	Қоғамдық қатысу
	Ашықтық және есептілік
	ҮЕҰ, тұрғындар
	Орхус конвенциясы, ЕО талаптары

	Ескертпе – [60] дереккөздері негізінде автормен құралған



Бұл кесте атмосфералық ауаны қорғау саласындағы басқарудың 3 негізгі түрінің - тігінен (вертикалды), көлденең (горизонталды) және қоғамдық қатысу тетіктерінің – салыстырмалы ерекшеліктерін жүйелейді.
Дегенмен, кейбір елдерде соңғы жылдары экономикалық қиындықтарға немесе саяси өзгерістерге байланысты экологиялық ақпараттың ашықтығы мен қоғамның қатысу мүмкіндігі шектеліп бара жатқанын байқауға болады. Мысалы, Словенияда экологтар қоғамды дер кезінде ақпараттандырмау және талқылаулардың формалды өтуі туралы шағымдар түсірген [60]. Сондықтан қоғамдық қатысу тетіктерін тиімді қолдану үшін заңнамалық негізді үнемі жетілдіріп, азаматтардың бұл үдерістерге сенімі мен қызығушылығын қолдап отыру маңызды. Халық қатысатын және ашықтық үстемдік ететін жүйеде ауа сапасын жақсарту бойынша шаралар көпшіліктің қолдауына ие болып, тұрақты нәтижелерге жеткізетіні сөзсіз [46].
[bookmark: X1acfa42e681e5d5e20fd10c9f5e9ee9c0389fae]Ауаның ластануымен күресте халықаралық ынтымақтастық пен ұйымдардың үйлестіруі өте маңызды. 2018 жылдан бері халықаралық аренада бұл бағытта бірқатар жаңа бастамалар мен келісімдер іске қосылды:
1. БҰҰ Еуропалық экономикалық комиссиясы (UNECE) – бұл ұйымның шеңберінде 1979 жылы Еуропада алғаш «Атмосфералық ауаның алыс қашықтықты трансшекаралық ластануы туралы конвенция» (CLRTAP) қабылданды. CLRTAP және оның кейінгі хаттамалары (Хельсинки, София, Гетеборг хаттамалары, т.б.) Еуропа мен Солтүстік Американы қамтып, қышқыл жаңбыр, тұманы (смогты) және басқа трансшекаралық ластану түрлерін азайту үшін бірлескен мақсаттар қойды. Нәтижесінде елеулі жетістіктерге қол жеткізілді: 1990–2010 жылдар аралығында Еуропада күкірт диоксиді (SO₂) шығарындылары 82%-ға, ал азот оксидтері 47%-ға қысқарды. Бұл ауқымды төмендеулер ірі электр станцияларында күкіртті тазарту қондырғыларын енгізу, автокөліктерге каталитикалық түрлендіргіштерді орнату, сондай-ақ құрамында күкірті жоғары отынды пайдаланудан кезең-кезеңімен бас тарту сияқты шаралардың нәтижесінде қамтамасыз етілді [65].
Халықаралық келісімдер мен ортақ ғылыми әдістемелерді қолдану нәтижесінде әр ел өзінің эмиссияларын жүйелі түрде есептеп, көрші елдерге әсерін мойындап, міндеттемелер алды. Мысалы, Гетеборг хаттамасы тараптарға 2010 жылға қарай SO₂, NOx, NH₃ және NMVOC бойынша нақты ұлттық «төбелік» лимиттерді белгіледі. 2012 жылы хаттамаға түзету енгізіліп, 2020 жылға дейін жаңа міндеттемелер қосылды (оның ішінде PM2.5 бөлшектері бойынша), бұл әлемде ұсақ бөлшектерді шектеуге арналған алғашқы халықаралық келісім болды [65]. 
2. UNECE ластанумен күрес конвенциясы бүгінде 51 мемлекетті (Еуропа, АҚШ, Канада, Ресей, Қазақстан және т.б.) біріктіріп, ғылыми-зерттеу ынтымақтастығының да алаңына айналды: аталған конвенция аясында құрылған ЕМЕР бағдарламасы (European Monitoring and Evaluation Programme) ластаушы заттардың атмосферада таралу моделдерін, олардың шекара асып тасымалдануын бірлесіп зерттеп, ортақ инвентарь әдістемесін әзірледі. Бұл әдістемелер кейін Еуропалық Одақ деңгейінде де қолданылып, деректердің салыстырмалылығын қамтамасыз етті [60, 66].
UNECE Орхус конвенциясы арқылы да қоғамдық қатысу стандарттарын орнатып, өнеркәсіптік апаттар, ауадағы ластағыштардың тіркелімі (PRTR) бойынша да бірқатар құжаттарды үйлестірді. Трансшекаралық ынтымақтастықтың артықшылығы - мемлекеттер ортақ мәселені шешуде тәжірибе алмасып, бір-біріне технологиялық және қаржылық қолдау көрсете алады. UNECE аясында Шығыс Еуропа мен Орталық Азия елдеріне ауаны қорғау заңнамасын жаңартуда кеңес беретін жобалар іске асуда. Дегенмен, UNECE конвенциялары негізінен Еуропа аймағында әсерлі. Азия-Тынық мұхиты, Африка өңірлерінде де осындай көпжақты келісімдер қажет екені жиі айтылады. Мысалы, ЭЫДҰ 2020 жылғы зерттеуінде Шығыс Азия (Қытай, Жапония, Корея) елдеріне арналған өңірлік ауа сапасы келісімін қалыптастыру үшін Еуропадағы CLRTAP тәжірибесін қолдануды ұсынады, әсіресе ғылыми мониторинг, дерек алмасу арқылы ортақ түсінік қалыптастырып, кейіннен міндетті келісімдерге жол ашу маңызды екені көрсетілген [66]. 2021 жылдан бастап Солтүстік-Шығыс Азияда NEACAP атты жаңа ынтымақтастық платформасы құрылып, UNECE сарапшыларын тарта отырып алғашқы қадамдар жасалуда.
3. Экономикалық ынтымақтастық және даму ұйымы (ЭЫДҰ) дамыған елдер арасында тәжірибе алмасу арқылы экологиялық саясатты жетілдіруде маңызды рөл атқарады. Ұйым 2010 жылдардан бері ауаның ластануын төмендетудің экономикалық аспектілеріне ерекше көңіл бөліп келеді. Мысалы, 2016 жылғы есепте ауаның ластануын азайтудың экономикалық пайдасы айтарлықтай жоғары екені және 2060 жылға қарай оған байланысты денсаулық сақтау шығындары жылына 176 млрд АҚШ долларына жетуі мүмкін екені атап өтілген [67].
ЭЫДҰ елдерінде экологиялық салықтар, энергия тиімділігін арттыру, көлік секторын электрлендіру және жасыл көлікті дамыту сияқты нарықтық құралдар кеңінен қолданылады. Ұйым олардың тиімділігін талдап, үздік тәжірибелерді таратады. Сонымен қатар, ЭЫДҰ трансшекаралық ластану мәселелерін шешуде халықаралық реттеуші ынтымақтастықты (IRC) күшейтуді ұсынып, елдерге деректер алмасудан бірлескен міндетті шараларға көшу қажеттігін көрсетеді [66].
Сондай-ақ, ұйым климат саясаты мен ауа сапасын интеграциялау қажеттігін атап өтеді: парниктік газдарды қысқарту шаралары көбіне ауа ластағыштарын да азайтады. Осы тұрғыда Париж келісімі аясында таза ауа мен төмен көміртекті дамуды қатар ілгерілету маңызды бағыт ретінде қарастырылады [66].
ЭЫДҰ ұсыныстарымен Польша, Чехия сияқты елдер соңғы жылдары көмір жағуды шектеу, тұрмыстық пештердің стандарттарын қатайту бойынша реформалар жүргізді, ал Корея, Жапония сияқты елдер Қытаймен бірлескен өңірлік мониторинг жобаларын бастады [66].
Еуропалық Одақ (ЕО) интеграцияланған экологиялық саясаттың тиімді үлгісі болып табылады. ЕО деңгейінде мүше мемлекеттер үшін міндетті директивалар мен регламенттер қабылданып, олардың орындалуын Еуропалық Комиссия қадағалайды. Ауа сапасы саласындағы негізгі құжаттар - 2008/50/EC және 2004/107/EC директивалары, сондай-ақ Ұлттық эмиссиялық төбелер туралы директива (2016/2284). Бұл актілер NO₂, PM10, PM2.5, O₃ сияқты ластаушылар бойынша шекті концентрацияларды және эмиссияларды қысқарту міндеттемелерін белгілейді. Мүше елдер оларды ұлттық заңнамаға енгізіп, кей жағдайда одан да қатаң стандарттар қолдана алады [60].
ЕО саясатының ерекшелігі - көпдеңгейлі басқару ортақ нормалар ЕО деңгейінде қабылданып, ұлттық және жергілікті деңгейде іске асырылады. Егер ауа сапасы талаптары бұзылса, жергілікті органдар іс-қимыл жоспарларын әзірлеп, үкімет арқылы Еурокомиссияға есеп береді. Бұл процеске қоғамдық қатысу да міндетті түрде қамтамасыз етіледі. Сонымен қатар, деректердің ашықтығы мен салыстырмалылығы жоғары деңгейде ұйымдастырылған: елдер жыл сайын Еуропалық қоршаған орта агенттігіне (EEA) есеп тапсырып, бірыңғай әдістемелерді қолданады [60].
ЕО-да қатаң бақылау және қаржылық қолдау тетіктері де қалыптасқан. 2014-2020 жылдары таза ауа жобаларына шамамен 46 млрд. еуро бөлінген. Директивалар орындалмаған жағдайда бұзу процедуралары қолданылып, істер Еуропалық сотқа дейін жетеді (мысалы, Польша, Франция, Ұлыбритания) [60]. Осындай кешенді тәсілдің нәтижесінде ЕО елдерінде ауа сапасы айтарлықтай жақсарған: 2000-2020 жылдары PM2.5 және NO₂ деңгейлері едәуір төмендеген. Сонымен қатар, ЕО көршілес елдермен ынтымақтастықты дамытып, өз стандарттарын кеңінен таратуда.
4. Басқа жаһандық бастамалар. Соңғы жылдары ауа ластануын азайту үшін жаһандық деңгейде де қадамдар жасалуда. БҰҰ қоршаған ортаны қорғау бағдарламасы (UNEP) 2019 жылдан бастап жыл сайын Халықаралық Таза ауа күнін (7 қыркүйек) өткізіп, бүкіл әлемде осы мәселеге назар аудартуда. Дүниежүзілік денсаулық сақтау ұйымы (ДДҰ) 2021 жылы ауа сапасының жетекшілік нұсқаулығын жаңартып, PM2.5 бойынша ұсынымды 5 мкг/м³ деңгейіне дейін қатайтты, бұл көптеген елдердің стандарттарын қайта қарауға түрткі болды. Климат және таза ауа коалициясы (CCAC) атты үкіметаралық әріптестік қысқа өмірлі климаттық ластаушыларды (қара күйе, метан) бірлесіп азайту жобаларын қаржыландыруда. Дүниежүзілік банк және Азия даму банкі секілді ұйымдар дамушы елдерде ауа сапасын жақсартуға гранттар бөліп, қалаларда мониторинг желілерін құруға көмектесуде. Яғни, трансшекаралық әрі жаһандық сипаттағы бұл экологиялық мәселені шешуде көпжақты ынтымақтастық шешуші рөл атқарады [60].
Қорытындылай келе, шет мемлекеттердің атмосфералық ауаны қорғау саласындағы тәжірибесі көрсеткендей, тиімді нәтижелерге қол жеткізу үшін: 1) орталық пен жергілікті билік арасында айқын өкілетті бөлумен қатар тығыз үйлестіру механизмдері қажет; 2) құқықтық, экономикалық және ақпараттық реттеу құралдары бірін-бірі толықтыратындай кешенді қолданылуы тиіс [60]; 3) шешімдер қабылдауда қоғамның қатысуы мен ашықтық қамтамасыз етілуі керек, бұл халықтың қолдауын арттырып, саясаттың тиімді орындалуына жол ашады [46, 60]. 

Қоршаған ортаның сапасы мен тұрғындардың өмір сүру деңгейі арасында тығыз байланыс бар. Әсіресе, Қазақстандағы атмосфералық ауаның сапасы соңғы 10 жылда қоғам мен мемлекет назарындағы өзекті экологиялық мәселеге айналды. 2020-2024 жылдар аралығындағы деректер Қазақстан қалаларында ауа ластануының жоғары деңгейі сақталып отырғанын көрсетеді [68]. Әсіресе РМ2,5 мен РМ10 сияқты қатты бөлшектер, азот диоксиді (NO2), күкірт диоксиді (SO2) және көміртек оксидінің (CO) концентрациялары Дүниежүзілік денсаулық сақтау ұйымы (ДҰҰ) ұсынған нормалардан бірнеше есе асып түскен. Сондықтан Қазақстан қалалары бойынша атмосфералық ластану индексін (АЛИ) талдау арқылы елдің экологиялық тұрақтылығы мен мемлекеттік саясаттың қаншалықты тиімділігін бағалауға болады. 
Сонымен қатар, халықаралық ұйымдардың (ДДҰ, Бүкіләлемдік банк, IQAir т.б.) Қазақстанның ауа сапасына қатысты бағалары мен рейтингтері қарастырылып, мемлекеттік басқару үшін шығатын қорытындылар атап өтіледі. Төменде осы ластаушылардың соңғы 5 жылдағы динамикасы талданып, басты қалалар бойынша салыстырмалы талдау келтірілген (кесте 5).

Кесте 5 – 2020-2024 жылдар аралығындағы Қазақстан қалаларының атмосфералық ауасының ластану индексі 

	Қазақстанның негізгі қалалары
	2020
	2021
	2022
	2023
	2024

	Алматы
	7
	7
	5
	5,9
	5,8

	Астана
	7
	7
	9
	7
	11

	Шымкент
	7
	7
	5
	4
	7

	Ақтөбе
	7
	7
	2
	2,3
	2

	Қарағанды
	7
	11
	13
	16
	13

	Тараз
	4
	5
	3
	4,2
	4,15

	Өскемен
	7
	7
	7
	4,8
	7,3

	Павлодар
	3
	3
	3
	4
	3

	Атырау
	7
	7
	1
	3,5
	2,1

	Семей
	5
	2
	5
	0
	3,4

	Ақтау
	4
	6
	9
	5
	4

	Қызылорда
	2
	3
	5
	5
	3,1

	Қостанай
	3
	4
	8
	4,6
	4,8

	Орал
	2
	2
	1
	1,5
	0,5

	Түркістан
	1
	6
	2
	6,3
	5

	Петропавл
	3,5
	3
	4
	3,7
	3,41

	Көкшетау
	1
	0
	2
	2
	2

	4-кестенің жалғасы

	Теміртау
	8
	8
	8
	8
	9,3

	Талдықорған
	5
	5
	6
	2
	3

	Екібастұз
	2
	1
	2
	1
	1

	Рудный
	1,8
	2
	2
	1,5
	2,02

	Жезқазған
	7
	6
	5
	5,9
	6,2

	Балқаш
	7
	7
	2
	2
	1,7

	Ескертпе – [68] дереккөзі негізінде автормен құралған
Атмосфераның ластану индексі (АЛИ) - атмосфера ластануының көрсеткіші. Оны есептеу үшін әртүрлі ластаушы заттар шоғырының, шекті жол берілген қоспаның шоғыры бөлінген және күкірт диоксидінің зияндылығына келтірілген, орташа мәні қолданылады. Ластану деңгейінің көрсеткіші I – төмен (0-4), II-көтеріңкі (5-6), III – жоғары (7-13), IV – өте жоғары (14 және жоғары).


 
Кестедегі деректерге сүйенсек, зерттелген кезеңде Қазақстан қалаларының көпшілігінде ауа сапасының көрсеткіштері әркелкі ауытқып отырған. АЛИ мәндері бойынша елдің экологиялық жағдайы айтарлықтай тұрақсыз. Бұл үрдіс өндірістік, көлік және коммуналдық секторлардағы эмиссиялардың көлемімен қатар, метеорологиялық және географиялық факторлардың ерекшеліктеріне тікелей тәуелді болып табылады [68]. 
Қарағанды мен Теміртау қалалары зерттелген кезең бойы ең жоғары ластану деңгейі байқалған қалалар. 2023 жылы Қарағандыда индекс IV - «өте жоғары» деңгейге жеткен. Бұл көрсеткіш металлургиялық және көмір өнеркәсібінің қарқынды дамуымен, сондай-ақ өнеркәсіптік қалдықтарды тазарту жүйесінің жеткіліксіздігімен түсіндіріледі. 
Алматы, Астана, Өскемен, Жезқазған және Шымкент қалаларында атмосфераның ластануы тұрақты түрде «көтеріңкі» немесе «жоғары» деңгейде сақталған. Алматы қаласында соңғы жылдары біршама оң өзгерістер байқалғанымен, 2020 жылы индекс 7-ге дейін жеткен. Бұл қаладағы көлік санының артуы, инфрақұрылымның дамуы, географиялық орналасуы мен желдің әсерінің төмендігін көрсетеді. Астанада 2024 жылы индекс 11-ге жетіп, экологиялық ахуалдың күрделене түскенін аңғартады. Бұл көлік санының артқаны, инфрақұрылымның дамуы және қатты отынды қолданумен байланысты.
Ақтөбе, Балқаш және Атырау қалаларында 2022 жылдан кейін ластану индексінің айтарлықтай төмендеуі байқалады. Бұл жағдай табиғатты қорғау шаралары мен өндіріс көлемінің төмендеуімен байланысты болуы мүмкін. Алайда, ауа сапасын өлшейтін бекеттердің жеткіліксіздігінен болуы мүмкін. 
Көкшетау, Рудный, Орал, Семей, Қызылорда және Талдықорған қалалары тұрақты түрде «төмен» немесе «көтеріңкі» деңгейде қалып отыр. Бұл қалаларда ірі өндіріс ошақтарының болмауы, жел айналымының жақсы болуы және халық санының салыстырмалы түрде аздығы әсер етеді.
Жалпы алғанда, 2020-2024 жылдар аралығында деректер Қазақстандағы экологиялық теңсіздіктің бар екенін дәлелдейді. Бірқатар қалаларда ауа сапасы жақсарғанымен, ірі өнеркәсіптік және мегаполистік қалаларда жағдай күрделі күйінде қалуда. 
Атмосфераны ластау көздерінің ресми тіркелімі мен нақты шығарындылар арасындағы айырмашылық айтарлықтай болуы мүмкін. Сондықтан өндірістік кәсіпорындардың шығарындыларын есептеуде спутниктік бақылау, деректерді автоматты түрде беру және жасанды интеллект элементтерімен толықтырылған цифрлық есептік жүйе қажет.
ДДҰ «Жаһандық ауа сапасы жөніндегі нұсқаулықтар» атты құжатында атмосфералық ауаның ластануының адам денсаулығына әсерін төмендету мақсатында шекті нормаларды (қалыпты жағдайдағы шекті көрсеткіштер) ұсынған (белгілі бір түстерге бояған) [69]. ДҰҰ ұсынған РМ2,5 бойынша ауа сапасын бағалау шкаласы 6-кестеде көрсетілген [70].

Кесте 6 - ДҰҰ ұсынған РМ2,5 бойынша ауа сапасын бағалау шкаласы

	РМ2,5 (мкг/м3)
	Бағалау
	Түсіндірме

	0-5
	Сәйкес келеді
	ДДҰ нормасы шегінде, ауа таза

	5.1-10
	1-2 есе артық
	Денсаулыққа аздап әсер етеді, әсіресе сезімтал топтарға

	10.1-15
	2-3 есе артық
	Тыныс алу және жүрек-қан тамыр жүйесіне қысқа мерзімді әсер етуі мүмкін

	15.1-25
	3-5 есе артық
	Ұзақ әсер етсе-созылмалы аурулар қаупі жоғарылайды

	25-35
	5-7 есе артық
	Денсаулыққа айқын зиян келтіреді, әсіресе балалар мен қарттарға

	35.1-50
	7-10 есе артық
	Қауіпті деңгей, сыртта болу шектелуі тиіс

	›50.1
	10 еседен көп артық
	Өте қауіпті, ұзақ әсер етуі өмірге қатерлі болуы мүмкін

	Ескертпе – [70] дереккөзі негізінде автормен құралған



ДҰҰ ұсынған РМ2,5 бойынша ауа сапасын бағалау шкаласы бойынша жылдық орташа РМ2,5 концентрациясы 5 мкг/м3-ден асқанда денсаулыққа әсер ету күшейеді. Шөлейтті және таулы жерлердегі шектеулі көрсеткіштерді есептемегенде, Қазақстан қалаларындағы РМ2,5 деңгейі өте жоғары (кесте 7). Дүниежүзі елдерінде және олардың бірнеше қалаларында ауа сапасының мониторингісі IQAir AirVisual AQI платформасында жүргізіліп отырылады.
IQAir компаниясының AirVisual AQI платформасы қазіргі таңда атмосфералық ауаның сапасын бағалау және мониторинг жүргізу саласындағы ең ірі жаһандық цифрлық жүйелердің бірі болып табылады. 
Платформа әлемнің 140-тан астам елін, аймағын және территориясын қамтып, 10 000-нан астам қала бойынша ауа сапасы деректерін ұсынады. Соңғы деректер бойынша, IQAir жүйесінде 143 елдегі 9 446 қала бойынша мониторинг станцияларының мәліметтері талданып, жаһандық ауа сапасының жағдайы бағаланады. 
Платформа мемлекеттік және жеке мониторинг станцияларының деректерін, спутниктік бақылауларды және модельдік есептеулерді біріктіре отырып, AQI индексін нақты уақыт режимінде қалыптастырады. Бұл жүйе тек ақпараттық ресурс емес, сонымен қатар деректерге негізделген экологиялық саясатты бағалау, салыстыру және шешім қабылдау үшін қолданылатын аналитикалық құрал ретінде қызмет етеді, сол арқылы мемлекеттік басқарудың ашықтығын, дәлелділігін және тиімділігін арттыруға мүмкіндік береді (7-кесте).

Кесте 7 - IQAir AirVisual AQI платформасындағы Қазақстанның РМ2,5 (мкг/м3) орташа жылдық концентрациясы бойынша көрсеткіші

	Жыл
	РМ2,5 (мкг/м3)
	ДДҰ нормасынан артық
	Түсіндірме

	2020
	21,9
	≈ 4,4 есе 
	Карантин кезеңіндегі көлік ағынының азаюы әсерінен уақытша жақсару байқалған

	2021
	31,1
	≈ 6,2 есе 
	Ауа сапасы күрт нашарлаған, көмірмен жылытудың, өндіріс пен инверсияның әсері жоғары

	2022
	23,0
	≈ 4,6 есе 
	Алдыңғы жылмен салыстырғанда жақсарғанымен, ДДҰ стандартына сай емес

	2023
	22,2
	≈ 4,4 есе 
	Жақсару бар, бірақ тұрақты ластану сақталған

	2024
	15,1
	≈ 3 есе 
	Соңғы жеті жылда ең төменгі деңгей, бірақ әлі де ДДҰ талабынан артық

	Ескертпе – [70] дереккөзі негізінде автормен құралған
PM₂․₅ (particulate matter ≤2.5 µm) - ауадағы ең ұсақ, қауіпті бөлшектердің бірі. Олар күйе, шаң, металл тозаңы мен органикалық қосылыстардан тұрады және өкпенің терең бөлігіне еніп, қан айналымына түседі. ДДҰ 2021 жылғы нұсқасына сәйкес жылдық орташа шекті деңгей (AQG) - 5 мкг/м³.



Кесте мәліметтеріне сәйкес, 2020-2023 жылдары елдегі орташа РМ2,5 концентрациясы ДДҰ нормасынан 4-6 есе асып кеткен. Әсіресе 2021 жылы шектеуден шамамен 6,2 есе жоғары болған. 2022-2023 жылдары концентрациялар сәл азайғанымен, әлі де қауіпті деңгейде қалып отыр. 
2024 жылы Қазақстанның негізгі қалаларында ауадағы РМ2,5 орташа жылдық концентрациясы 1,5-104,8 мкг/м3 аралығында тіркелген (кесте 8). Бұл көрсеткіштердің барлығы, тек бірнеше ауылдық немесе шөлейтті аймақтарды қоспағанда, ДДҰ белгілеген шекті деңгейден едәуір жоғары екенін байқатады. 2024 жылы Қазақстандағы ең жоғары ластанған қала - Қарағанды, мұнда РМ2,5  концентрациясы ДДҰ нормасынан шамамен 21 есе артық. Мұндай жағдай денсаулыққа өте қауіпті деңгейге жатады. Ластанудың негізгі көзі болып металлургия, көмір, өндірістік шығарындылар табылады.

Кесте 8 - IQAir AirVisual AQI платформасындағы 2024 жылға Қазақстан қалаларының (елді мекен) РМ2,5 (мкг/м3) орташа жылдық концентрациясы бойынша көрсеткіші

	№
	Қала/елді мекен
	РМ2,5 (мкг/м3)
	ДДҰ нормасынан артық
	Бағалау деңгейі
	Түсіндірме

	1
	Қарағанды
	104,8
	≈ 21 есе
	Өте қауіпті
	Өнеркәсіптік шығарындылар, көмір жағу, желсіз ауа райы

	2
	Бурабай
	67,7
	≈ 13 есе
	Өте қауіпті
	Маусымдық түтін, көлік, қонақүй жылыту жүйелері әсері

	3
	Теміртау
	43,5
	≈ 9 есе
	=Қауіпті 
	Металлургия және өнеркәсіптік газ шығарындылары

	4
	Талғар
	32,7
	≈ 6,5 есе
	Жоғары 
	Жеке үй жылыту жүйелері

	5
	Балықшы
	32,1
	≈ 6,4 есе
	Жоғары 
	Мұнай-газ өндірісінің әсері

	6
	Бурундай
	23,7
	≈ 4,7 есе
	Жоғары 
	Өнеркәсіп, көлік, жеке үй жылыту

	7
	Алматы
	20,3
	≈ 4,1 есе
	Жоғары 
	Өнеркәсіп, жылу-энергетикалық орталығы (ЖЭО), көлік, жеке үй жылыту, желсіз ауа райы

	8
	Өскемен
	20,9
	≈ 4,2 есе
	Жоғары 
	Өнеркәсіп, ЖЭО, жеке үй жылыту

	9
	Шымкент
	19,9
	≈ 4 есе
	Жоғары 
	Көлік, жеке үй жылыту

	10
	Қаскелен
	18,7
	≈ 3,7 есе
	Орташа 
	Урбанизация, көлік, жеке үй жылыту

	11
	Ақтау
	18
	≈ 3,6 есе
	Орташа 
	Мұнай-газ, көлік

	12
	Астана
	15,4
	≈ 3,1 есе
	Орташа 
	Көлік, жеке үй жылыту

	13
	Павлодар
	15,4
	≈ 3,1 есе
	Орташа 
	Энергетика, өнеркәсіп

	14
	Ақтөбе
	14,4
	≈ 2,9 есе
	Орташа 
	Өнеркәсіп, көлік, жеке үй жылыту

	15
	Қостанай
	15
	≈ 3 есе
	Орташа 
	Көлік, жеке үй жылыту, тұрмыстық шығарындылар

	16
	Көкшетау
	11,6
	≈ 2,3 есе
	Орташа 
	Көлік, жеке үй жылыту

	17
	Мақат
	12,3
	≈ 2,5 есе
	Орташа 
	Мұнай-газ

	18
	Ералиев
	11,4
	≈ 2,3 есе
	Орташа 
	Кен өндірісі, желдің аз болуы

	19
	Рудный
	10,2
	≈ 2 есе
	Сәл жоғары
	Металлургия, шағын өнеркәсіп

	20
	Шетпе
	8
	≈ 1,6 есе
	Сәл жоғары
	Көлік, жеке үй жылыту, тұрмыстық шығарындылар

	21
	Щучинск
	7,5
	≈ 1,5 есе
	Сәл жоғары
	Маусымдық туризм кезіндегі көлік жүктемесі

	22
	Бейнеу
	3,4
	нормада
	Сәйкес 
	Ауа таза, жел бар

	23
	Жезқазған
	2,3
	нормада
	Сәйкес 
	Жел айналымы жақсы

	24
	Шу
	1,5
	нормада
	Сәйкес 
	Жол көлігі аз

	Ескертпе – [70] дереккөзі негізінде автормен құралған



Одан кейінгі орында Бурабай мен Теміртау тұр. Бурабайдың жоғары көрсеткіші маусымдық көлік жүктемесі мен жылыту маусымындағы түтіннің не болмаса ауа сапасын өлшейтін бекеттердің ластау көзіне тым жақын орналасқаны болуы мүмкін. Ал Теміртау дәстүрлі түрде металлургиялық өнеркәсіптің орталығы, сондықтан бұл қаланың экологиялық ахуалы өте күрделі.
Талғар, Балықшы, Бурундай, Алматы, Өскемен және Шымкент қалалары мен елді мекендері де жоғары ластану деңгейінде. Бұл аймақтарда ластанудың негізгі себептері көлік, тұрмыстық жылыту жүйелері, ЖЭО, өнеркәсіп. Әсіресе Алматы агломерациясына тән факторлар көліктің шамадан көптігі, ЖЭО және таулы рельеф жағдайында ауа айналымының шектелуі. 
Қаскелен, Ақтау, Астана, Павлодар, Ақтөбе және Қостанай қалаларының көрсеткіштері ДДҰ нормасынан шамамен 3 есе артық. Бұл қалаларда ластану деңгейі орташа деңгейде деп бағаланады. Негізгі себептері - урбандалу, көліктер санының көбеюі, сондай-ақ тұрмыстық жылыту көздері. Астана мен Павлодарда көлік, энергетика секторы мен көптеп салынған жаңа үйлердің ықпалы айқын.
Көкшетау, Мақат, Ералиев, Рудный, Шетпе және Щучинск қалаларында РМ2,5 концентрациясы 1,5-2,5 есе нормадан жоғары. Бұл деңгей денсаулыққа айтарлықтай зиян келтірмегенімен, ұзақ әсер етуі тыныс алу жүйесіне кері ықпал етуі мүмкін. Аталған қалаларда өнеркәсіптің және мұнай-газ өндірісінің үлесі бар, бірақ табиғи жел айналымы ластаушы заттардың таралуына мүмкіндік береді.
2024 жылы Шу, Бейнеу, Жезқазған қалалары ғана ДДҰ шегіне толық сәйкес келді. Бұл аймақтарда ауа сапасы жақсы, жел айналымы белсенді, өнеркәсіп көлемі аз және көлік ағыны төмен. Мұндай аймақтар экологиялық тұрғыдан таза өңірлер санатына жатады.
Жалпы 2024 жылғы деректер Қазақстандағы аймақтық экологиялық теңсіздікті айқын көрсетеді. Орта есеппен алғанда, Қазақстан бойынша РМ2,5 деңгейі шамамен 25 мкг/м3, бұл ДДҰ нормасынан 5 есе артық. Бұл жағдай тұрғындар денсаулығына, еңбек өнімділігіне және экожүйелердің тұрақтылығына теріс әсер етеді.
Жалпы Қазақстандағы стационарлық көздерден атмосфераға шығарылатын ластаушы заттардың жалпы көлемі 2020 жылдан бастап төмендеу үрдісін көрсетті (8-сурет).
Ұлттық статистика бюросының деректері бойынша 2020 жылы бұл көрсеткіш 2441 мың тоннаға жетсе, ал 2023 жылы 2257,5 мың тоннаға дейін төмендеді. 2020-2023 жылдары эмиссиялар шамамен 7,5%-ға қысқарған. Айталық, 2021 жылы атмосфераға шығарылған ластаушы заттар 2407,5 мың тонна болып, 2020 жылғы деңгеймен салыстырғанда 1,4%-ға кеміді. 2022 жылы одан әрі қысқару жалғасын тауып, эмиссия көлемі 2314,7 мың тоннаға дейін жетті. Бұл 2021-2022 жылдардағы ең үлкен төмендеу болып саналады.
Ал 2023 жылы шығарылған ластаушы заттар көлемі 2022 жылмен салыстырғанда 2,47%-ға төмендеген. Дегенмен 2024 жылы атмосфераға шығарылған ластаушы заттар мөлшері өсім көрсетті. Бұл соңғы жылдары байқалып келген төмендеуді аздап тоқтатты. Барлық жылдар үшін ресми статистикада атмосфераға шыққан ластаушы заттардың газ тәрізді мен сұйық бөліктері 80-81%-ға дейінгі үлесті құраса, қалдықтарды ұстап, залалсыздандыру үлесі 2023-2024 жылдары шамамен 93,4% деңгейінде сақталды [71].



Сурет 8 - Атмосфераға шығарылатын ластаушы заттардың шығарындылараның динамикасы, мың тонна

Ескертпе – [71] дереккөзі негізінде автормен құралған

Экологияны реттеу және өндірістің белсенділігі өзгерісі динамикаға ықпал етті. Мысалы, 2021 жылы жаңа Экологиялық кодекс енгізілген кезде шектеулі IV санаттағы ластаушы көздер статистикалық есепке кірмей қалды. Нәтижесінде 2021 жылғы есептеулерде осы көздерден шыққан заттар көлемі ескерілмеді, бұл ресми шығарындылар санын азайтуға ықпал етті [72]. 
Сонымен қатар, елімізде қазба мұнай, газ және кен өнеркәсібін қоса алғанда, экологиялық технологиялардың енгізілуі, шығарындыларды ұстап қалу және залалсыздандыру шараларының күшеюі байқалады. Мәселен, 2023 жылы  кәсіпорындар барлық стационарлық көздерден шығарылған ластаушы заттардың 93,4%-ын ұстап, залалсыздандырды [73]. Бұл өнеркәсіп өндірісінің қауіпсіздік талаптарының артқанының, қосымша сүзу жүйелердің кеңінен қолданылуының нәтижесі болуы ықтимал.
Қазақстанның өңірлерінің өнеркәсіптерінің қайсысы көп мөлшерде ластаушы заттарды шығаратынын 9-кестеден көруге болады [71].
Осылайша, Павлодар және Қарағанды облыстары дәстүрлі түрде атмосфераға шығарылатын ластаушы заттардың ең ірі көзі болып табылады. Оларда 2020 жылдан 2024 жылға дейін ластаушы заттардың шығарындыларының тиөмендеуі байқалған. Аталған екі облыс 2024 жылға республикалық шығарындылардың шамамен 49%-ын қамтамасыз етіп отыр. Бұл көрсеткіштер өңірлердегі металлургия, көмір энергетика мен жылу электр станцияларының шрғырлануымен тікелей байланысты.

Кесте 9 - Өңірлер бойынша ластаушы заттардың шығарындылары, мың тонна

	 Өңір
	2020
	2021
	2022
	2023
	2024

	Қазақстан Республикасы
	2441
	2407,5
	2314,7
	2257,5
	2271,4

	Абай облысы
	40,7
	40,9
	39
	38,5
	36,8

	Акмола облысы
	77,2
	77,3
	69,5
	69,8
	68,4

	Ақтөбе облысы
	135,1
	137,4
	136,5
	112,1
	126

	Алматы облысы
	26,3
	30,3
	28,8
	28,4
	29,6

	Атырау облысы
	153,9
	160,3
	132,1
	140,1
	152,8

	БҚО
	30,8
	26
	25,8
	34,4
	31,2

	Жамбыл облысы
	55
	55,8
	52,9
	51,2
	50,9

	Жетысу облысы
	19,9
	17,7
	13,1
	14,8
	15,4

	Қарағанды облысы
	519
	488
	469
	455
	445,3

	Қостанай облысы
	123,4
	137,9
	121,4
	118,3
	111,6

	Қызылорда облысы
	28,3
	29,2
	23,4
	25,3
	24,9

	Маңғыстау облысы
	72,5
	75,2
	78,7
	86,2
	105,5

	Павлодар облысы
	723
	736,1
	724,2
	694,2
	687,8

	СҚО
	76
	61,2
	52,7
	58,9
	59,5

	Түркістан облысы
	28,1
	29
	25,2
	26,7
	26,3

	Ұлытау облысы
	108,7
	81,7
	105,1
	103,1
	97,7

	ШҚО
	86,5
	87,2
	83,3
	80,9
	80,9

	Астана қ.
	62,4
	62,2
	57,7
	46,4
	49,1

	Алматы қ.
	44,5
	40,8
	41,4
	44
	43,3

	Шымкент қ.
	29,6
	33,2
	34,9
	29,3
	28,3

	Ескертпе – [71] дереккөзі негізінде автормен құралған



Ұлытау облысы да жоғары эмиссиямен сипатталады. Жезқазған аймағындағы мыс өндіру және өңдеу салаларының қызметі бұл көрсеткішке айтарлықтай ықпал етеді.
Атырау және Маңғыстау облыстарында атмосфераға шығатын ластаушы заттардың көлемі салыстырмалы түрде жоғары деңгейде қалуда. Атырау облысында 2020-2024 жылдар аралығында көрсеткіш біршама тұрақты сипатқа ие болса, Маңғыстау облысында кері үрдіс байқалады, яғни 72,5 мың тоннадан 105,5 мың тоннаға дейін. Бұл аймақтардағы өсу көбінесе мұнай өндіру және өңдеу кешендеріндегі өндіріс көлемінің артуымен, сондай-ақ жаңа кен орындарының игерілуімен түсіндіріледі.
Ақтөбе облысында 5 жыл ішінде көрсеткіш төмендеген. Бұл өңірде цемент және химия өндірісінің үлесі басым. Қостанай, Ақмола, Шығыс Қазақстан, Солтүстік Қазақстан және Жамбыл облыстарында эмиссия көлемі 50-130 мың тонна диапазонында сақталған. Бұл аймақтарда шағын және орта қуатты кәсіпорындар, сонымен қатар ауыл шаруашылығы өндісі басым.
Алматы, Жетісу, Түркістан облыстары сияқты оңтүстік өңірлер мен Батыс Қазақстан, Қызылорда облыстары төмен эмиссиямен сипатталады. Жетісу және Түркістан облыстарында бұл көрсеткіш талданған жылдары біршама төмендеген. Бұл өңірлерде өнеркәсіптік объектілер санының аздығы және климаттық факторлар ластанудың төмен болуына ықпал етеді.
Астана, Алматы және Шымкент қалаларында эмиссия деңгейі тұрақты орташа деңгейде тіркелген. Бұл қалаларда негізгі ластану көздері болып көлік, ЖЭО, жеке секторлардағы қатты отынмен жылытатын қазандықтар табылады.
2020-2024 жылдар аралығында аймақтық деңгейде атмосфераға ластаушы заттар шығарындыларының жалпы төмендеу үрдісі байқалғанымен, кейбір өңірлерде, әсіресе мұнай-газ секторына бейім аймақтарда (Маңғыстау, Атырау), керісінше, өсу байқалады. Өнеркәсіптік орталықтарда эмиссияның жоғары деңгейде сақталуы экономиканың құрылымдық сипатына және өндіріс салаларының шоғырлануына тікелей байланысты. Осыған орай, әр өңірде шығарындыларды бақылау мен азайту бойынша жергілікті экологиялық стратегияларды әзірлеу өзекті болып табылады.  
Нақты ластаушы көздерден шығатын ластаушы заттардың көлемі бойынша ақпаратты ЭЫДҰ платформасынан көруге болады (10-кесте).

Кесте 10 - Ауаны ластаушы нақты көздерден шығарылатын шығарындылар жиынтығы, мың тонна

	Мерзімі
	2019
	2020
	2021
	2022
	2023

	Техногендік шығарындылардың жалпы көлемі
	9 102,42
	8 516,06
	6 010,04
	4 409,79
	3 895,91

	Жалпы мобильді көздер
	3 405,63
	3 656,76
	1 517,95
	458,99
	458,75

	Электр станциялары
	1 905,28
	1 396,55
	1 056,20
	1 059,26
	1 073,50

	жылыту қазандықтары
	1 504,15
	1 628,50
	1 819,47
	1 667,31
	1 540,90

	Өнеркәсіп
	323,91
	461,68
	540,92
	430,96
	377,30

	Басқа жағу көздері
	1 180,24
	1 166,82
	1 278,55
	1 236,35
	1 163,61

	Өндірістік процестер және өнімді пайдалану
	516,29
	468,81
	792,69
	461,25
	418,91

	Ауыл шаруашылығы
	529,32
	547,65
	564,76
	581,72
	225,53

	Қалдықтар жағу
	74,39
	78,69
	4,27
	11,29
	9,05

	Қалған көздер
	1 167,38
	739,09
	254,70
	169,98
	169,27

	Ескертпе – [74] дереккөзі негізінде автормен құралған



2019-2023 жылдар аралығында атмосфералық ластаушы көздер бойынша шығарындылар көлемі айтарлықтай өзгеріске ұшыраған. Техногенді шығарындылар 2019 жылы ең жоғары мәнге ие жетіп, кейін тұрақты түрде төмендеп, 2023 жылы 3,9 млн. тоннаға дейін азайған. Бұл үрдіс экологиялық саясаттың күшеюі мен технологиялық жаңғыртулардың енгізілуімен байланысты.
Бұл ластаушы заттардың түгендеуі (инвентаризация) 11-кестеде келтірілген [74].

Кесте 11 - ЭЫДҰ ауадағы ластаушы заттарды түгендеу мәліметі, мың тонна

	Мерзімі
	2019
	2020
	2021
	2022
	2023

	күкірт оксидтері
	1751,68
	1383,57
	1227,54
	1174,65
	1142,90

	азот оксидтері
	661,20
	537,68
	552,86
	485,88
	519,64

	қатты бөлшектер (PM10)
	522,40
	421,82
	431,96
	234,69
	222,29

	қатты бөлшектер (PM2. 5)
	296,47
	244,81
	143,57
	122,54
	112,56

	көміртегі тотығы
	4621,13
	4859,75
	2457,23
	1385,08
	1312,42

	метан емес ұшпа органикалық қосылыстар
	848,14
	654,92
	845,74
	636,24
	586,10

	аммиак
	401,41
	413,52
	351,13
	370,71
	-

	Ескертпе – [74] дереккөзі негізінде автормен құралған



ЭЫДҰ ауадағы ластаушы заттарды түгендеу мәліметі бойынша 2019-2023 жылдар аралығында Қазақстан Республикасында негізгі ластаушы заттардың шығарындыларының айтарлықтай төмендеу үрдісі байқалады. Алайда, азот оксидтері мен кейбір органикалық қосылыстар бойынша тұрақсыз ауытқулар тіркеліп отыр, бұл өндіріс пен көлік секторының белсенділігіне тәуелділікті сақтап тұрғанын білдіреді. 
Негізгі ластаушы заттардың шығарындыларының 2020-2024  жылдар аралығындағы салыстырмалы талдауы 9-суретте келтірілген [71].
Жалпы алғанда, 2020-2024 жылдар аралығында атмосфераға шығарылатын негізгі ластаушы заттардың басым бөлігінде тұрақты төмендеу динамикасы тіркелген. Бұл - Қазақстан Республикасының жаңа Экологиялық кодекс аясында қабылданған нормалардың нәтижесі. 
ЭЫДҰ деректері мен Қазақстан Республикасы Ұлттық статистика бюросының мәліметтерін салыстырмалы талдау атмосфералық ауаны ластаушы негізгі заттар бойынша жалпы төмендеу үрдісінің бар екенін көрсетеді, алайда бұл динамиканың мазмұны мен тұрақтылығы әртүрлі сипатқа ие. 
ЭЫДҰ деректеріне сәйкес, 2019-2023 жылдар аралығында күкірт оксидтері, қатты бөлшектер (PM10, PM2.5) және көміртегі тотығы бойынша айқын және тұрақты төмендеу байқалады. Көміртегі тотығы шығарындыларының екі еседен астам төмендеуі энергетика және өнеркәсіп секторларындағы құрылымдық өзгерістердің әсерін білдіреді.


Сурет 9 – Негізгі ластаушы заттардың шығарындылары, мың тонна

Ескертпе – [71] дереккөзінен алынған 

Алайда ЭЫДҰ деректерінде азот оксидтері мен метан емес ұшпа органикалық қосылыстар бойынша тұрақсыз динамика байқалады, жекелеген жылдары өсім тіркелуі көлік және өнеркәсіп секторларындағы шығарындылардың әлі де жүйелі түрде реттелмегенін көрсетеді. Бұл, әсіресе, қалалық агломерациялардағы көлік эмиссияларының жоғары үлесімен байланысты. 
Ұлттық статистика бюросының 2020–2024 жылдарға арналған деректері де жалпы төмендеу үрдісін растайды, алайда олар бұл динамиканы экологиялық саясаттың тиімділігімен және жаңа Экологиялық кодекс нормаларының енгізілуімен байланыстырады. Бұл жерде 2 дереккөз арасындағы негізгі айырмашылық байқалады: ұлттық статистика нәтижені саясаттың тиімділігі ретінде интерпретацияласа, ЭЫДҰ деректері құрылымдық және секторлық факторлардың ықпалын, соның ішінде тұрақсыздық элементтерін көрсетеді. 
Осылайша, салыстырмалы талдау көрсеткендей (10 сурет пен 11 кесте), Қазақстанда атмосфералық ауаны ластаушы заттар бойынша жалпы төмендеу үрдісі бар болғанымен, бұл үрдіс барлық ластаушы заттар мен секторлар бойынша біркелкі емес. Әсіресе азот оксидтері мен органикалық қосылыстар бойынша ауытқулар көлік және өндірістік секторларда экологиялық реттеу тетіктерінің жеткіліксіз тиімділігін көрсетеді. Бұл жағдай мемлекеттік басқаруды жетілдірудің негізгі бағыты ретінде деректерге негізделген бақылауды күшейту, көлік эмиссияларын жүйелі реттеу және саясаттың нәтижелілігін нақты индикаторлар арқылы бағалау қажеттігін айқындайды.
Алайда, Enerdata платформасының мәліметінше (10-сурет) жанармай жағу кезінде CO2 шығарындылары төмендемеген [75].



Сурет 10 - Жанармай жағу кезінде CO2 шығарындылары

Ескертпе – [75] дереккөзінен алынған 

2015-2024 жылдар аралығында Қазақстанда көмірқышқыл газының (СО2) шығарындылары айтарлықтай төмендеген жоқ. 2024 жылы шамамен 228 MtCO2 деңгейінде қалып отыр. Бұл тұрақтылық елдің энергия теңгерімінде көмір мен мұнай үлесінің жоғары болуымен, сондай-ақ төмен көміртекті технологиялардың баяу енгізілуімен байланысты. 
Осы ластаушы заттардан құралған қалалар үстіндегі түтіннен бастап үйлердегі түтінге дейін ол ауаның ластануы бүкіл әлем бойынша адам денсаулығына елеулі қауіп төндіреді. Дүниежүзі халқының шамамен 99%-ы ауадағы ластаушы заттардың деңгейіне ұшырап отыр, бұл жүрек-қантамыр аурулары, инсульт, созылмалы обструктивті өкпе ауруы, қатерлі ісік және пневмония сияқты дерттердің даму қаупін арттырады.
Дүниежүзілік денсаулық сақтау ұйымы (ДДСҰ) ауаның ластануына ұшырау деңгейі мен оның денсаулыққа әсерін ұлттық, өңірлік және жаһандық деңгейлерде қадағалайды. Бұл бағалаулар ресми есептілікте, соның ішінде Дүниежүзілік денсаулық сақтау статистикасында және Тұрақты даму мақсаттарында қолданылады [76].
Қазақстан Республикасы Денсаулық сақтау министрлігінің Қазақстан Республикасының алғашқы медициналық-санитарлық көмекті дамыту жөніндегі Ұлттық баяндамасының мәліметі бойынша өлім-жітім саны 12-кестеде келтірілген [77].

Кесте 12 - Қазақстан Республикасының алғашқы медициналық-санитарлық көмекті дамыту жөніндегі Ұлттық баяндамасының мәліметіне сәйкес 100 000 тұрғынға шаққандағы өлім-жітімнің негізгі аурулары бойынша өлім-жітім көрсеткіштері

	Аумақ
	100000 адамға шаққандағы өлім-жітімнің жалпы көрсеткіші
	2013-2022

	
	2013
	2014
	2015
	2016
	2017
	2018
	2019
	2020
	2021
	2022
	Қарқын
	%

	
	
	
	
	
	
	
	
	
	
	
	+/-
	

	Қатерлі және қатерсіз ісік

	ҚР
	101,03
	92,91
	93,87
	90,2
	85,81
	82,89
	81,1
	80,7
	75,66
	70,53
	-30,5
	-30,2

	қала
	118,43
	106,99
	107,28
	104,93
	98,28
	96,53
	93,18
	93,54
	86,4
	76,6
	-41,83
	-35,3

	ауыл
	79,87
	74,61
	76,22
	70,55
	69,08
	64,05
	64,03
	62,32
	60,1
	60,8
	-19,07
	-23,9

	оның ішінде қатерлі

	ҚР
	99,49
	91,36
	92,12
	88,16
	83,9
	80,81
	79,3
	78,66
	73,7
	68,76
	-30,73
	-30,9

	қала
	116,73
	105,19
	105,36
	103,15
	96,49
	94,2
	91,42
	91,32
	84,2
	74,8
	-41,93
	-35,9

	ауыл
	78,51
	73,38
	74,69
	68,14
	66,99
	62,3
	62,18
	60,53
	58,5
	59
	-19,51
	-24,9

	Қан айналымы жүйесінің аурулары

	ҚР
	207,4
	168,98
	197,18
	178,92
	174,83
	167,28
	163,14
	193,79
	226,86
	154,39
	-53,01
	-25,6

	қала
	244,82
	196,3
	222,15
	209,1
	205,47
	199,74
	193,07
	224,22
	268,28
	170,24
	-74,58
	-30,5

	ауыл
	161,89
	133,47
	164,32
	138,62
	133,7
	122,43
	120,86
	150,21
	166,71
	128,92
	-32,97
	-20,4

	жүректің ишемиялық ауруы

	ҚР
	70,75
	59,71
	72,81
	65,94
	63,58
	62,29
	58,25
	67,57
	87,02
	51,98
	-18,77
	-26,5

	қала
	90,99
	74,28
	87,16
	81,51
	78,23
	77,9
	71,39
	82,05
	109,97
	61,08
	-29,91
	-32,9

	ауыл
	46,15
	40,77
	53,93
	45,15
	43,93
	40,72
	38,67
	46,83
	53,68
	37,37
	-8,78
	-19,0

	оның ішінде инсульт

	ҚР
	71,9
	58,38
	72,84
	64,68
	65,77
	61
	58,97
	66,57
	70,61
	50,53
	-21,37
	-29,7

	қала
	83,85
	65,21
	79,28
	74,94
	76,37
	72,16
	69,6
	78,49
	83,03
	54,38
	-29,47
	-35,1

	ауыл
	57,36
	49,49
	64,37
	62,41
	51,55
	45,57
	42,95
	49,49
	52,35
	44,28
	-13,08
	-22,8

	Ас қорыту жүйесінің аурулары

	ҚР
	63,32
	63,72
	74,26
	70,95
	64,25
	62,75
	64,1
	68,32
	66,86
	54,4
	-8,92
	-14,1

	қала
	63,09
	63,26
	68,75
	66,09
	60,42
	59,47
	61,55
	64,29
	63
	51,37
	-11,72
	-18,6

	ауыл
	63,6
	64,31
	81,51
	77,43
	69,39
	67,29
	67,71
	74,09
	72,47
	59,26
	-4,34
	-6,8

	Тыныс алу органдарының аурулары

	РК
	67,23
	70,81
	104,93
	102,12
	92,22
	86,92
	87,89
	122,88
	108,94
	66,76
	-0,47
	-0,7

	город
	61,62
	64,7
	94,2
	91,28
	82,49
	78,95
	81,19
	125
	103,25
	61,21
	-0,41
	-0,7

	село
	74,04
	78,76
	119,05
	116,6
	105,29
	97,92
	97,35
	119,85
	117,2
	75,68
	1,64
	2,2

	Ескертпе – [77] дереккөзінен алынған 



Кестеде ұсынылған өлім-жітім көрсеткіштері атмосфералық ауаның ластануының халық денсаулығына әсерін бағалаудың халықаралық әдіснамасына негізделген. Бағалау салыстырмалы тәуекелдерді анықтау тәсілі арқылы жүргізілді және белгілі бір ластаушы заттардың әсеріне ұшырау деңгейі мен осы әсерден туындайтын аурулар мен өлім жағдайлары арасындағы себеп-салдарлық байланысты есепке алынды. 
Ауа ластануы (атмосфералық және тұрмыстық) өнеркәсіптік қызмет, тұрмыста ластаушы отынды пайдалану, көлік құралдары (мысалы, жеңіл және жүк көліктері және т.б.) сияқты әртүрлі шығарындылар көздерінің нәтижесі болып табылады және адам денсаулығына зиян келтіретін ауадағы ластаушы заттардың күрделі қоспасын білдіреді. 
Осы ластаушы заттардың ішінде қатты бөлшектер адам денсаулығына ең үлкен зиян тигізеді. Табыс деңгейі жоғары елдерде қалалық ауа ластануы денсаулыққа әсер ететін негізгі он қауіп факторының қатарына кіреді және ең басты экологиялық қауіп факторы болып табылады. Ал табысы төмен және орташа елдерде әйелдер мен балалар тұрмыстық жағдайда ластаушы отын мен технологияларды қолданудың салдарынан денсаулыққа келетін зиянды көбірек сезінеді. 
Ауа ластануының (атмосфералық, тұрмыстық немесе олардың үйлесімі) денсаулыққа әсерінен туындайтын аурулар ауыртпалығын сандық бағалау шешім қабылдау және ауа сапасын жақсарту қажеттілігін негіздеу үшін маңызды. 
Ауа ластануымен байланысты аурулар ауыртпалығы (сандық мәнде) ауа ластануы әсерінен туындайтын өлім-жітімнің (немесе DALY) абсолюттік санымен анықталады. Ауа ластануымен байланысты аурулар ауыртпалығы өлім-жітім көрсеткіштерімен және мүгедектікке байланысты жоғалған өмір жылдары (DALY) арқылы сипатталады: бастапқы орташа мәндер, жас ерекшелігіне қарай стандартталған көрсеткіштер және олардың 95% сенімділік интервалдары. 
Эпидемиологиялық деректер ауа ластануының бірқатар аурулармен байланысты екенін көрсетеді, бұл бағалауда дәлелдемелері ең сенімді аурулар ескеріледі, атап айтқанда халық арасында төменгі тыныс жолдарының инфекциялары, ересектердегі инсульт (25 жастан жоғары), ересектердегі жүректің ишемиялық ауруы (25 жастан жоғары), ересектердегі өкпенің созылмалы обструктивті аурулары (25 жастан жоғары) және ересектердегі өкпе обыры (25 жастан жоғары) [76]. 
Өлім-жітім және DALY көрсеткіштері салыстырмалы тәуекелдерді бағалау әдістері арқылы есептеледі. Бұл әдістер әсер ету деңгейі ең төмен баламалы деңгейге дейін төмендеген жағдайда аурулардың қаншалықты азаятынын бағалауға мүмкіндік береді, басқа барлық жағдайлар өзгеріссіз қалған. 
Жас бойынша стандартталған көрсеткіштер халықтың жас құрылымындағы айырмашылықтарды ескере отырып түзетіледі, бұл көрсеткіштерді әртүрлі елдер арасындағы аурулар ауыртпалығын салыстыру үшін қолдануға мүмкіндік береді. 
Аурулар ауыртпалығы, ауа ластануы, өлім-жітім, мүгедектікке байланысты жоғалған өмір жылдары, тұрмыстық ауа ластануы, атмосфералық ауа ластануы, денсаулыққа әсерді бағалау және салыстырмалы тәуекелдерді бағалау ұғымдары өзара тығыз байланысты. 
ДДСҰ бағалауларды үш қауіп факторы бойынша (атмосфералық ауа ластануы, тұрмыстық ауа ластануы және олардың үйлесімі) елдер мен елдер топтары (жаһандық деңгей, ТДМ өңірлері, ДДСҰ өңірлері, Дүниежүзілік банк табыс деңгейлері), жылдар, жыныс, 5 жылдық жас топтары және ауру себептері бойынша жіктеді. Бағалау салыстырмалы тәуекелдерді бағалау әдістерін қолдану арқылы жүргізіледі. 
Өлім-жітім және DALY көрсеткіштері әсер ету деңгейі ең төмен қауіп деңгейіне дейін төмендеген жағдайда аурулардың азаюын бағалауға мүмкіндік беретін әдістер арқылы есептеледі. Аурулар ауыртпалығы ауа ластануы әсерінен туындайтын ауру тәуекелінің артуы туралы ақпаратты халықтың осы әсерге ұшырау деңгейі туралы деректермен, атап айтқанда халықтың жылдық орташа PM2.5 концентрациясына ұшырау көрсеткіштерімен біріктіру арқылы анықталады. Бұл «әсерге тәуелді үлесті» (PAF) есептеуге мүмкіндік береді, ол белгілі бір аурулардың қандай бөлігі ауа ластануы әсерінен туындайтынын көрсетеді. Осы үлесті халықтағы базалық аурулар деңгейіне қолдану арқылы ауа ластануы салдарынан болатын өлім-жітім немесе DALY жалпы саны анықталады. 
Жаһандық және өңірлік бағалаулар елдер бойынша алынған деректерді халық санына қарай топтастыру және жинақтау арқылы есептеледі. Негізгі дереккөздер ретінде ДДСҰ-ның жаһандық денсаулық бағалаулары, БҰҰ-ның халық саны бойынша болжамдары және арнайы зерттеулер пайдаланылады. Деректерді жаңарту жиілігі, әдетте, 2–4 жыл аралығын қамтиды. 
Атмосфералық және тұрмыстық ауа ластануынан туындайтын аурулар ауыртпалығының жиынтық көрсеткіштері олардың жеке әсерлерінің қарапайым қосындысына тең болмауы мүмкін. Бұл тұрмыстық ластанудың атмосфераға таралуы арқылы атмосфералық ауа сапасына да ықпал етуімен түсіндіріледі. Осыған байланысты қосарланған есептеуді болдырмау мақсатында арнайы әдіснамалық тәсілдер қолданылады.
Осылайша, 12-кестеде келтірілген деректер атмосфералық ауаның сапасы мен халық денсаулығы арасындағы ғылыми дәлелденген өзара байланысты көрсетеді және экологиялық саясат пен мемлекеттік басқару шешімдерін негіздеудің маңызды ақпараттық базасы болып табылады.
 Бұл көрсеткіштер атмосфералық ауаны басқару жүйесіне қоғамдық денсаулық сақтау индикаторларын біріктіру және қоршаған ортаны қорғау іс-шараларын жүргізу қажеттігін көрсетеді.
Жыл сайын қоршаған ортаны қорғау іс-шараларына Қазақстан Республикасының заңнамаларына сәйкес мемлекет тарапынан да және жеке өндіріс орындар тарапынан да қаражат бөлінеді (13-кесте) [78].  
2024 жылы бұл бағытқа бөлінген қаражат 2022 жылға қарағанда 25,7 млрд теңге өскен. Бұл сала 2024 жылы ең жоғары қаржыландырылған бағыттардың бірі болып отыр. Парниктік газдарды азайтуға арналған шығындар 3 жыл ішінде тұрақты өсіп отыр. Бұл көрсеткіш Қазақстанның халықаралық климаттық міндеттемелерге жауап ретінде көміртекті азайту саясатына бағытталғанын көрсетеді.

Кесте 13 - Табиғат қорғау қызметінің түрлері бойынша қоршаған ортаны қорғауға арналған шығындардың динамикасы, мың теңге

	 
Барлығы
	2022
	2023
	2024

	
	444 514 269
	610 285 222
	456 106 008

	атмосфералық ауаны қорғау және климаттың өзгеруі мәселелері
	127 995 826
	122 068 658
	153 604 916

	оның ішінде
	
	
	

	парниктік газдар шығарындыларының төмендеуі
	2 024 375
	3 234 119
	5 641 511

	ағынды суларды тазарту
	113 096 310
	115 266 558
	83 299 392

	қалдықтарды өңдеу
	107 096 519
	131 880 528
	146 873 333

	топырақты, жер асты және жер үсті суларын қорғау және оңалту
	23 695 591
	15 948 797
	12 571 630

	шу мен діріл әсерін азайту
	163 944
	174 250
	77 303

	биоәртүрлілік пен ландшафттарды сақтау
	3 307 758
	2 599 208
	3 272 484

	радиациялық қауіпсіздік
	880 252
	879 505
	1 091 097

	қоршаған ортаны қорғау саласындағы ғылыми зерттеулер мен әзірлемелер
	3 479 430
	5 063 347
	6 480 244

	табиғатты қорғау қызметінің басқа бағыттары
	64 798 639
	216 404 371
	48 835 609

	оның ішінде
	
	
	

	жаңартылатын энергия көздері саласындағы қызмет
	46 647 977
	202 382 310
	27 800 870

	энергия үнемдеу технологиялары және энергия тиімділігін арттыру саласындағы қызмет
	8 177 847
	940 167
	4 277 185

	Ескертпе – [78] дереккөзінен алынған



[bookmark: _Toc215137096]Осылайша, жүргізілген талдау атмосфералық ауаның ластануын төмендету саласындағы қолданыстағы тәсілдердің фрагментарлы сипатта екенін және эмиссиялар динамикасы, ауа сапасының нақты жағдайы мен халық денсаулығы көрсеткіштері арасындағы өзара байланыстың жеткілікті деңгейде ескерілмейтінін көрсетеді. Эмиссиялардың жекелеген төмендеу үрдістеріне қарамастан, қалалардағы ауа сапасының тұрақсыздығы және оның ДДҰ ұсынымдарынан айтарлықтай ауытқуы мемлекеттік басқарудың қолданыстағы құралдарының нәтижелілігін кешенді бағалау қажеттігін айқындайды.
Осыған байланысты атмосфералық ауаны қорғау саласындағы мемлекеттік басқаруды жетілдіру үшін экологиялық процестерді жеке-жеке қарастырудан олардың өзара байланысын ескеретін жүйелік тәсілге көшу қажеттілігі туындайды. Бұл міндет эмиссиялар, ауа сапасы, халықтың экспозициясы, денсаулық көрсеткіштері және мемлекеттік реттеу шаралары арасындағы себеп-салдарлық байланыстарды кешенді түрде сипаттайтын интеграцияланған жобаны қалыптастыруды талап етеді (11-сурет). Аталған жоба атмосфералық ауаны басқару жүйесінің құрылымын тұтастай қарастырып, оның негізгі элементтері арасындағы өзара тәуелділіктерді анықтауға мүмкіндік береді.

Сурет 11 - «Проблема - себеп - шешім» жобасы

Ескертпе – [68-78] дереккөздері негізінде автормен құралған

Сонымен қатар, интеграцияланған модель негізінде анықталған жүйелік мәселелер, олардың туындау себептері және оларды шешу бағыттары басқарушылық логика тұрғысынан жүйеленді. Осы мақсатта зерттеу аясында «проблема – себеп – шешім» қағидатына негізделген сурет ұсынылады (12-сурет), ол талдаудан нақты басқарушылық шешімдерге көшуге мүмкіндік береді. Бұл модель анықталған олқылықтарды жоюға бағытталған құралдарды нақтылап, мемлекеттік басқарудың тиімділігін арттыруға арналған жүйелі шараларды қалыптастыруға негіз болады.

Проблемалар
Себептері
Шешімдері


Атмосфералық ауа сапасының төмен деңгейі сақталуда, эмиссиялардың төмендеуіне қарамастан нақты жақсару байқалмайды
· ластаушы көздерді қамтитын бірыңғай цифрлық деректер жүйесін енгізу; көлік эмиссияларын нақты уақыт режимінде бақылау;  
- деректерді интеграциялау арқылы толық эмиссиялық инвентаризациясы
· эмиссияларды есепке алу толық емес (IV санат, тұрмыстық сектор); 
· көлік эмиссияларын бақылау тетіктерінің болмауы; 
· деректердің ведомствоаралық бөлшектенуі, нақты жақсару байқалмайды





Нормативтік-құқықтық актілердің болуы олардың тиімді іске асырылуын қамтамасыз етпейді

- бақылау тетіктерін нақты инфрақұрылыммен қамтамасыз ету; нормаларды автоматтандырылған бақылау жүйелерімен байланыстыру; құқықтық нормаларды «жұмыс істейтін механизмге» рансформациялау қарамастан нақты жақсару байқалмайды
· құқықтық нормалардың орындалуын қамтамасыз ететін институционалдық тетіктердің болмауы; 
- техникалық инфрақұрылымның жеткіліксіздігі; 
- бақылау жүйесінің формалды сипаты






Экологиялық саясаттың нәтижелілігі нақты бағаланбайды
· мониторинг, денсаулық және эмиссия деректерінің байланыстырылмауы; 
· саясат әсерін бағалау жүйесінің болмауы; 
· индикаторлардың жеткіліксіздігі
· деректерге негізделген бағалау жүйесін енгізу (Monitoring & Evaluation); эмиссия – ауа сапасы – денсаулық арасындағы байланысты талдау; саясат тиімділігін KPI арқылы өлшеу






- өңірлік сараланған саясат енгізу; «ыстық нүктелерге» бағытталған мақсатты шаралар; аймақтық деректер негізінде басқару шешімдерін қабылдау
· өнеркәсіптік жүктеменің теңсіз бөлінуі; 
· бірыңғай емес басқару тәсілдері; 
· аймақтық ерекшеліктердің ескерілмеуі
Өңірлер арасында ауа сапасының айқын теңсіздігі сақталуда





«Ластаушы төлейді» қағидаты толық іске асырылмаған

-  төлем жүйесін нақты деректерге көшіру; барлық ластаушы заттарды қамту; автоматтандырылған есептеу және бақылау жүйесін енгізу
· нақты эмиссия деректерінің болмауы; 
· төлемдердің шектеулі ластаушы заттар тізбесіне негізделуі; 
· IV санаттағы объектілердің есепке алынбауы






Сурет 12 - «Проблема - себеп - шешім» түрлері

Ескертпе – [68-78] дереккөздері негізінде автормен құралған

Осылайша, ұсынылған екі сурет өзара логикалық байланыста қарастырылады: біріншісі атмосфералық ауаны басқару жүйесінің құрылымдық және себеп-салдарлық ерекшеліктерін ашса, екіншісі анықталған мәселелерді шешуге бағытталған басқарушылық тетіктерді айқындайды.
Қазақстанда атмосфералық ауа сапасы тұрақсыз және өңірлер бойынша айтарлықтай айырмашылыққа ие. Эмиссиялардың жалпы төмендеуіне қарамастан, ірі қалаларда ластану деңгейі жоғары күйінде қалып отыр және ДДСҰ нормаларынан асып түседі. Бұл жағдай мемлекеттік басқару тетіктерінің жеткілікті тиімді еместігін және жүйелік, интеграцияланған тәсілді қажет ететінін көрсетеді.

2.2 Атмосфералық ауаны қорғауды нормативтік-құқықтық реттеу
 
Атмосфералық ауаның сапасы - экологиялық қауіпсіздіктің негізгі көрсеткіштерінің бірі. Қалалардың ауа сапасының нашарлауы тұрғындардың денсаулығына әсер етуі мәселенің өзектілігін арттырады. Сондықтан Қазақстан Республикасында атмосфералық ауаны қорғауға бағытталған нормативтік-құқықтық база кешенді сипатқа ие. 
Қазақстан Республикасындағы қоршаған ортаны қорғау саласындағы құқықтық реттеу көпдеңгейлі және кешенді сипатқа ие. Оның негізінде Конституциялық нормалар, салалық заңдар, санитариялық ережелер, сондай-ақ халықаралық экологиялық келісімдер жатыр. Экологиялық қауіпсіздікті қамтамасыз ету мемлекеттің конституциялық міндеттерінің бірі ретінде айқындалғандықтан, құқықтық жүйе атмосфералық ауаны қорғау саласындағы мемлекеттік саясаттың институционалдық базасын қалыптастырады.
Қазақстан Республикасының Конституциясы экологиялық құқықтық реттеудің іргетасы болып табылады және азаматтардың қолайлы қоршаған ортаға деген құқығын, сондай-ақ мемлекет пен азаматтардың табиғатты қорғау жөніндегі өзара жауапкершілігін белгілейді. Конституциялық нормаларды нақтылай отырып, Экологиялық кодекс қоршаған ортаны қорғау саласындағы мемлекеттік басқарудың мақсаттары мен қағидаттарын, нормалау, рұқсат беру, бақылау, мониторинг және жауапкершілік тетіктерін айқындайды. Санитариялық ережелер мен салалық техникалық регламенттер атмосфералық ауаның сапасына қойылатын нормативтерді, санитариялық-қорғау аймақтарының режимдерін және халықтың денсаулығын қорғауға бағытталған талаптарды белгілейді.
Сонымен қатар, Қазақстан өзінің Конституциясын халықаралық экологиялық стандарттармен үйлестіруге міндетті. Елдің Париж келісімі, Орхус конвенциясы, Радиоактивті қалдықтар жөніндегі бірлескен конвенция сияқты жаһандық және өңірлік халықаралық актілерге қосылуы атмосфералық ауаны қорғау механизмдерінің тиімділігін арттыруға бағытталған қосымша міндеттемелерді жүктейді.
Қазақстан Республикасындағы атмосфералық ауаны қорғау саласына қатысты құқықтық базаны төмендегідей қарастыруға болады (14-кесте).

Кесте 14 - Атмосфералық ауаны қорғау саласындағы негізгі НҚА жүйесі

	Деңгейі
	НҚА атауы
	Нақты баптар
	Атмосфералық ауаға қатысы
	Түсіндірме

	Конституциялық
	ҚР Конституциясы
	31, 38, 61
	Қолайлы қоршаған ортаға құқық, мемлекет қоршаған ортаны қорғауға міндетті, азаматтар табиғатты сақтауға міндетті
	Экологиялық құқықтың жоғарғы деңгейдегі нормасы, ауа сапасын қорғаудың негізгі құқықтық негізі

	
	ҚР Конституциясының жаңа жобасы
	3, 8, 37, 60 
	Халықтың өмірі мен денсаулығы үшін қолайлы атмосфералық ауа сапасын қамтамасыз ету
	

	Кодекстер
	ҚР Экологиялық кодексі (2021)
	1-16 тарау
	Шекті рауалды шығарындылар (ШРШ)/ Шекті рауалды концентрацияны (ШРК) нормалау, эмиссияларға рұқсат,  мониторинг, бақылау, жауапкершілік
	Атмосфералық ауаны қорғау саласындағы негізгі құқықтық реттеу, барлық тетіктер осы Кодекстен туындайды

	
	ҚР Халық денсаулығы және денсаулық сақтау жүйесі туралы кодексі
	1, 20, 26, 45, 46, 95, 113, 114 
	Ауа сапасының санитариялық нормалары
	ШРК бекітеді, қалалардағы ауа сапасының гигиеналық нормативтерін анықтайды

	
	ҚР Әкімшілік құқық бұзушылық туралы кодексі

	299, 327-1, 328, 331, 332, 333, 334, 336, 357, 413
	Шығарындылар бойынша айыппұлдар
	Жауапкершілік тетігі арқылы ауа сапасын қорғауды қамтамасыз етеді

	
	Қылмыстық кодекс
	2, 3, 169, 276, 305, 329, 355 
	Экологиялық қылмыстар
	Ауаны ластау елеулі зиян келтірсе – қылмыстық жауапкершілік

	
	Жер кодексі
	4, 6, 42, 49-2, 51, 62, 64, 65, 122, 125, 139, 142, 143, 171 
	Жерді экологиялық талаптармен пайдалану
	Санитариялық-қорғау аймақтары - ауа сапасын қорғаудың кеңістіктік құралы

	
	Су кодексі
	5, 30, 31, 36 -
	Гидрометеобақылау
	Ауа-су экожүйелік мониторингі ортақ жүйеде жүргізіледі

	
	Кәсіпкерлік кодексі
	26, 58, 75, 77, 79-3, 80, 81-1, 82, 85-2, 108, 126, 127, 128, 130, 136, 138, 141, 143, 144, 144-4, 150, 152, 153, 170, 241-10, 281 
	Экологиялық талаптарды сақтау
	Бизнес субъектілерінің ауаға эмиссияларға қатысты міндеттері


14- кестенің жалғасы	
	
	Салық кодексі
	573–579
	Атмосфераға эмиссиялар үшін төлемақы
	Экономикалық реттеу тетігі

	
	Кедендік реттеу туралы кодексі
	12, 14, 19, 329, 331, 402, 413 
	Халықаралық экостандарттарға сай бақылау
	Қауіпті өнімдердің елге енуін болдырмайды

	












Заңдар
	Азаматтық қорғау туралы
	1, 12, 16, 37, 38-1, 40, 56, 57, 58 
	Химиялық/радиациялық ластану
	Ауадағы қауіпті заттарды анықтау, төтенше жағдай кезінде шаралар

	
	«Ұлттық қауіпсіздігі туралы»
	4, 5, 15, 24 
	Экологиялық қауіпсіздік
	Ауаны ластау - ұлттық қауіп қатері

	
	Атом энергиясын пайдалану туралы
	1, 4, 6, 7-2, 8, 12, 17, 23, 26-5 
	Радионуклидтер шығарындылары
	Радиациялық қауіпсіздік

	
	Көлік туралы
	2, 4, 15, 23, 25 
	Көлік эмиссиялары
	Қоршаған орта үшін көлiк құралдары мен олардың өмiрлiк циклiнiң процестерiн техникалық реттеу саласындағы қауiпсiздiктi қамтамасыз ету тәртiбi

	
	Қазақстан Республикасындағы сәулет, қала құрылысы және құрылыс қызметі туралы
	1, 6, 9, 27-2, 31-3, 37, 40, 41, 43, 48, 49, 53, 54, 58, 60 
	Қаланың желденуі, құрылыс тығыздығы
	Қала ауасының сапасына тікелей әсер

	
	Электр энергиясы туралы
	1, 3, 3-2, 6-3, 6-5, 9-1, 9-3, 21 
	Электр станциялары шығарындылары
	ЖЭО, мемлекеттік аудандық электр станциясы (МАЭС) – ауаны ластаудың негізгі көздері

	
	Еуразиялық экономикалық одақтың Кеден кодексі туралы шартты ратификациялау туралы
	248, 328, 351

	Қоршаған ортаны қорғау 
	Халықаралық талаптарды сақтау

	
	Рұқсат және хабарламалар туралы 
	барлық баптары және 1, 2 – қосымша 
	Әсер етуге экологиялық рұқсат беру, қоршаған ортаға әсер ету туралы декларация
	Қоршаған ортаны ластауға рұқсат беру тетіктері, үдерісі

	
	Жол жүрісі туралы
	6, 19, 25, 27, 30, 49, 50, 51, 53 
	Қоршаған ортаны қорғау 
	Көліктерден шығатын шығарындыларды қадағалау, шара қолдану

	Ескертпе – [10, 72, 79-96] дереккөздері негізінде автормен құралған


	
Ең жоғарғы деңгейде Қазақстан Республикасының Конституциясы (31, 38, 61-баптар) азаматтардың қолайлы қоршаған ортаға деген құқығын бекітіп, мемлекет пен азаматтардың табиғатты сақтау жөніндегі өзара міндеттерін белгілейді [79]. Бұл норма экологиялық құқық саласының іргетасы ретінде төмен тұрған құқықтық актілердің барлығына бағыт-бағдар береді.
Конституциялық талаптарды нақтылай отырып, саланың негізгі кодификацияланған актісі 2021 жылғы Қазақстан Республикасының Экологиялық кодексі атмосфералық ауаны қорғаудың барлық әкімшілік, реттеушілік және бақылау тетіктерін айқындайды. Кодекс атмосфералық ауаны қорғауға арналған ШРШ/ШРК нормаларын, эмиссияларға рұқсат беру тәртібін, өндірістік және мемлекеттік мониторингті, экологиялық бақылау мен жауапкершілік шараларын кешенді түрде қамтиды. Бұл құжат - Қазақстандағы ауа сапасын қорғаудың негізгі регуляторлық негізі.
Алайда, 2026 жылғы 12 ақпанда Қазақстан Республикасының Жаңа Конституциясының жобасы жарияланды [10]. Бұл Жоба азаматтық қоғам мен демократиялық институттарды нығайтуға бағытталған кең ауқымды реформалар пакетінің бастауы болып табылады. Жоба мәтінінде экологиялық құқық пен табиғатты қорғаудың конституциялық негіздері айрықша орын алған, халықтың қолайлы қоршаған ортада өмір сүруге құқығы нақты заңдық мәртебеге ие болады, ал мемлекет экологиялық қауіпсіздікті қамтамасыз ету міндетін өз мойнына алады. Бұл өзгерістер атмосфералық ауаның сапасын қорғау мәселелерін конституциялық деңгейде бекіту арқылы, экологиялық құқықтың қорғалуын күшейтеді және мемлекеттік саясатты экологиялық қауіпсіздікке бағдарлауға құқықтық негіз қалайды.
Осы нормаларды санитариялық талаптармен толықтыратын «Халық денсаулығы және денсаулық сақтау жүйесі туралы» кодекс (1, 20, 26, 45, 46, 95, 113, 114-баптар) атмосфералық ауаның гигиеналық нормативтерін - ең алдымен шекті рұқсат етілетін концентрациялар (ШРК) жүйесін бекітеді [80]. Санитариялық нормалар экологиялық талаптардан өзгеше, олар тікелей адам денсаулығын қорғауға бағытталған және барлық табиғат пайдаланушылар үшін міндетті болып табылады.
Ал экологиялық талаптардың орындалуын қамтамасыз ету мақсатында Әкімшілік құқық бұзушылық туралы кодекс (299, 327-1, 328, 331–334, 336, 357, 413-баптар) эмиссиялар, рұқсатсыз шығарылымдар, нормативтерді бұзу сияқты құқық бұзушылықтарға әкімшілік жауапкершілік бекітеді [81]. Бұған қоса Қылмыстық кодекстің (2, 3, 169, 276, 305, 329, 355-баптар) экологиялық қылмыстарға арналған баптары атмосфералық ауаны едәуір ластаған, адам денсаулығына немесе экожүйеге ауыр зиян келтірген жағдайларда қылмыстық жауапкершілік қолдануға мүмкіндік береді [82].
Атмосфералық ауаны қорғау тек тікелей экологиялық актілермен ғана емес, кеңістіктік жоспарлау, жер пайдалану, өнеркәсіптік қауіпсіздік және мемлекеттік бақылау арқылы да қамтамасыз етіледі. Жер кодексіндегі (4, 6, 42, 49-2, 51, 62, 64, 65, 122, 125, 139, 142, 143, 171-баптар) санитариялық-қорғау аймақтары (СҚА) туралы нормалар ауаны қорғаудың аумақтық тетігі болып табылады [83]. Санитариялық аймақтар тұрғын аймақтарды өнеркәсіптік шығарындылардан қорғап, қауіпті объектілер мен елді мекендер арасындағы буферлік қашықтықтарды белгілейді.
Экожүйелік мониторингтің өзара байланысы Су кодексінің (5, 30, 31, 36-баптар) гидрометеорологиялық бақылауға қатысты нормаларымен толықтырылады, себебі атмосфералық және гидрологиялық процестер табиғи ортада өзара тығыз байланыста [84].
Осы құқықтық жүйенің маңызды элементтерінің бірі - Кәсіпкерлік кодексі, ол кәсіпорындардың экологиялық талаптарға сәйкестігін (26, 58, 75, 77, 79-3 және т.б.) қамтамасыз етуге бағытталған [85]. Әсіресе, мемлекеттік бақылау мен рұқсат беру рәсімдері атмосфералық ауаны қорғаудың әкімшілік-құқықтық механизмдерінің құрамдас бөлігі. 
Экономикалық тетіктерді қамтамасыз ететін Салық кодексі (636-640-баптар) атмосфераға эмиссиялар үшін төлемақыны реттейді [86]. Бұл құрал «ластаушы төлейді» қағидатының материалдық көрінісі, сондай-ақ кәсіпорындарды шығарындыларды азайтуға ынталандырудың негізгі қаржылық инструменті болып табылады.
Кеден кодексінің (12, 14, 19, 329, 331, 402, 413-баптар) нормалары атмосфералық ауаны қорғауда ерекше рөл атқарады, себебі озонды бұзатын заттарды, қауіпті химиялық өнімдерді, экологиялық стандарттарға сай емес көлік құралдарын елге әкелуге шектеулер қояды [87, 94]. Бұл Монреаль хаттамасы мен Базель, Роттердам конвенциялары бойынша халықаралық міндеттемелерді орындауды қамтамасыз етеді.
Салалық заңдар жүйесі экологиялық саясатты нақты секторлар бойынша толықтырады. Мысалы, Азаматтық қорғау туралы заң (1, 12, 16, 37, 38-1 және т.б.) химиялық және радиациялық авариялар кезінде ауаға қауіпті заттардың таралуын болдырмау тетіктерін айқындайды [88]. Ұлттық қауіпсіздік туралы заңда (4, 5, 15, 24-баптар) экологиялық қауіпсіздік ұлттық қауіпсіздіктің негізгі құрамдас бөліктерінің бірі ретінде көрсетіліп, атмосфералық ауаның ластануы стратегиялық қатер ретінде мойындалады [89].
Атом энергиясын пайдалану туралы заң радионуклидтердің ауаға шығуын болдырмау жөніндегі нормаларымен атмосфераның радиациялық қауіпсіздігін қамтамасыз етеді [90], ал Көлік туралы заңның (2, 4, 15, 23, 25-баптар) [91] мен Жол жүрісі туралы заңның (6, 25, 27, 30, 49, 51, 53 - баптар) талаптары көлік құралдарының эмиссиялық стандарттарын реттейді [96]. Бұл ірі қалалардағы NO₂, СО, PM10/PM2.5 ластануының негізгі көздерінің бірі.
Қалалық орта мен атмосфера сапасының байланысы «Сәулет, қала құрылысы және құрылыс қызметі туралы» заңда (1, 6, 9, 27-2, 31-3, 37, 40, 41 және т.б.) көрініс табады [92]. Қала құрылысы нормалары желдену, құрылыс тығыздығы, көгалдандыру, инженерлік инфрақұрылым сияқты факторлар арқылы ауа сапасына тікелей әсер етеді. Ал Электр энергиясы туралы заң (1, 3, 3-2, 6-3, 6-5, 9-1, 9-3, 21-баптар) ластаушы заттардың басты көздері болып табылатын ЖЭО және МАЭС шығарындыларын жанама түрде реттеп, энергетика саласындағы экологиялық талаптардың орындалуына ықпал етеді [93].
Техникалық регламенттер де атмосфера сапасына әсер ететін маңызды құрал. Мысалы, көлік құралдарының шығарындыларына қойылатын талаптар, өнеркәсіптік жабдықтардың қауіпсіздігі және ЖЭО-ға арналған регламенттер эмиссияларды технологиялық тұрғыда шектеуге бағытталған.
Осылайша, атмосфералық ауаны қорғау саласындағы мемлекеттік басқаруды экологиялық қауіпсіздікті қамтамасыз етумен қатар, ұзақ мерзімді әлеуметтік-экономикалық тұрақтылыққа бағытталған дербес, көпдеңгейлі және стратегиялық басқару жүйесі болып табылады.
Қазақстан Республикасының экологиялық қауіпсіздік саласындағы халықаралық-құқықтық міндеттемелері ұлттық экологиялық саясаттың маңызды құрамдас бөлігі болып табылады. Тәуелсіздік алған кезден бастап Қазақстан әлемдік экологиялық үдерістерге белсенді түрде интеграцияланып, табиғатты қорғау, қоршаған ортаның сапасын сақтау және халықаралық экологиялық нормаларды ұлттық заңнамаға енгізу бағытында бірқатар іргелі келісімдерге қосылды. Бұл халықаралық актілер атмосфералық ауаның сапасын реттеу, климаттың өзгеруіне қарсы күрес, трансшекаралық ластану, биоәртүрлілікті сақтау және радиациялық қауіпсіздік сияқты негізгі бағыттарды қамтиды (кесте 15).
Қазақстан Республикасының атмосфералық ауаны қорғау саласындағы халықаралық-құқықтық міндеттемелері Біріккен Ұлттар Ұйымының (БҰҰ) Климаттың өзгеруі туралы негіздемелік конвенциясын, осы конвенцияға қабылданған Киото хаттамасын, Париж келісімін, Алыс қашықтықтағы трансшекаралық ауа ластануы туралы Женева конвенциясын, Озон қабатын қорғау туралы Вена конвенциясын және Озон қабатын бұзатын заттар туралы Монреаль хаттамасын, сонымен қатар «Ақпаратқа қол жеткізу, шешім қабылдау процесіне жұртшылықтың қатысуы және қоршаған ортаға қатысты мәселелер бойынша сот төрелігіне қол жеткізу туралы» Орхус конвенциясын, Ластаушы заттардың шығарылуы мен тасымалын тіркеу туралы хаттаманы, Қауіпті қалдықтарды трансшекаралық тасымалдауды және оларды жоюды бақылау туралы Базель конвенциясын, Тұрақты органикалық ластаушы заттар туралы Стокгольм конвенциясын, Трансшекаралық контексте қоршаған ортаға әсерді бағалау туралы Эспо конвенциясын және Өнеркәсіптік апаттардың трансшекаралық әсері туралы Хельсинки конвенциясын ратификациялау нәтижесінде қалыптасқан кешенді халықаралық құқықтық режимді қамтиды. 



Кесте 15 - Қазақстан Республикасының қосылған халықаралық экологиялық келісімдері мен конвенциялары

	№
	Құжат атауы
	Негіздеме
	Міндеттері

	1
	Біріккен Ұлттар Ұйымының Климаттың өзгеруі туралы негіздемелік конвенциясына Киото хаттамасы. Киото, 11 желтоқсан 1997 ж, Париж келісімі
	Қазақстан Республикасының 2009 жылғы 26 наурыздағы № 144-IV Заңы,
Қазақстан Республикасы Президентінің 2011 жылғы 25 тамыздағы № 145 Жарлығы,
Қазақстан Республикасы Президентінің 2016 жылғы 20 шілдедегі № 301 Жарлығы
Париж келісімін ратификациялау туралы Қазақстан Республикасының 2016 жылғы 4 қарашадағы № 20-VІ ҚРЗ Заңы
	Атмосфералық ауаны ластайтын шығарындыларды азайту

	2
	2003 жылғы 21 мамырда Киевте жасалған ақпаратқа қол жеткізу, шешімдер қабылдау процесіне жұртшылықтың қатысуы және қоршаған ортаға қатысты мәселелер бойынша сот төрелігіне қол жеткізу туралы конвенцияға ластауыштардың шығарындылары мен тасымалын тіркеу туралы хаттама
	Қазақстан Республикасының 2019 жылғы 12 желтоқсандағы № 279-VІ ҚРЗ Заңы
	Қоршаған ортаға қатысты мәселелер бойынша шешімдер қабылдау процесіне жұртшылықтың қатысуына ықпал ете алатын, сондай-ақ қоршаған ортаның ластануының алдын алуға және азайтуға жәрдемдесетін ластауыштардың шығарындылары мен тасымалдарының (ЛШТТ) келісілген, кешенді жалпыұлттық тіркелімдерін құру арқылы жұртшылықтың ақпаратқа қолжетімділігін кеңейту

	3
	Озон қабатын бұзатын заттар туралы Монреаль хаттамасы. Монреаль, 16 қыркүйек 1987 ж
	Қосылу туралы ҚР 30.10.1997 ж. №176 Заңы,
Қазақстан Республикасының 2014 жылғы 23 сәуірдегі № 198-V ҚРЗ Заңы
	Озон қабатын бұзылудан қорғау

	4
	1998 жылғы 25 Маусымда Орхуста (Дания) жасалған ақпаратқа қол жеткізу, шешім қабылдау процесіне жұртшылықтың қатысуы және қоршаған ортаға қатысты мәселелер бойынша сот төрелігіне қол жеткізу туралы конвенция
	Ратификациялау туралы ҚР 2000.10.23 № 92-II Заңы
	Әрбір адамның қазіргі және болашақ ұрпақтың денсаулығы мен әл-ауқаты үшін қолайлы ортада өмір сүру құқығын қорғауға жәрдемдесу үшін әрбір Тарап экологиялық ақпаратқа қол жеткізу, қоршаған ортаға қатысты мәселелер бойынша сот төрелігіне қол жеткізу туралы шешім қабылдау процесіне жұртшылықтың қатысу құқығына кепілдік береді

	5
	Озон қабатын қорғау туралы Вена конвенциясы. Вена, 22 наурыз 1985 ж
	Қосылу туралы ҚР 30.10.1997 ж. №177-I Заңы
	Озон қабатының күйінің өзгеруін тудыратын немесе тудыруы мүмкін заттардың шығарылуын минимумға дейін жеткізу


15- кестенің жалғасы
	6
	Трансшекаралық контексте қоршаған ортаға әсерді бағалау туралы Конвенция. Эспо (Финляндия), 25 ақпан 1991 ж
	Қосылу туралы ҚР 2000.10.21 № 86-II Заңы
	Трансшекаралық контексте қоршаған ортаға әсерді бағалау

	7
	Алыс қашықтықтағы ауаның трансшекаралық ластануы туралы Конвенция. Женева, 10 қараша 1979 ж
	Қосылу туралы ҚР 2000.10.23 № 89-II Заңы
	Адамды және оның қоршаған ортасын ауаның ластануынан қорғау және ауаның ластануын, соның ішінде оның алыс қашықтықтағы трансшекаралық ластануын шектеуге және мүмкіндігінше біртіндеп азайтуға және алдын алуға тырысу

	8
	1992 жылғы 17 наурызда Хельсинкиде (Финляндия) жасалған өнеркәсіптік апаттардың трансшекаралық әсері туралы конвенция
	Қосылу туралы ҚР 2000.10.23 № 91-II Заңы
	Өнеркәсіптік апаттардың алдын алу және адамдар мен қоршаған ортаны қорғау мақсатында ең қолайлы технологияны қолдану

	9
	Қауіпті қалдықтарды трансшекаралық тасымалдауды және оларды жоюды бақылау туралы Базель конвенциясы. Базель, 20-22 наурыз 1989 ж
	Қосылу туралы ҚР 2003.02.10 №389-II Заңы
	Адам денсаулығы мен қоршаған ортаны қорғау


	10
	Тұрақты органикалық ластаушы заттар туралы Стокгольм конвенциясы. Стокгольм, 22 мамыр 2001 ж.
	Қазақстан Республикасының 2007 жылғы 7 маусымдағы №259 Заңы
	Адам денсаулығы мен қоршаған ортаны тұрақты органикалық ластаушы заттардан қорғау

	11
	БҰҰ-ның Климаттың өзгеруі туралы негіздемелік конвенциясы (UNFCC). Рио-де-Дженейро, 11 маусым 1992 ж
	ҚР Президентінің 04.05.1995 ж. № 2260 ратификациялау туралы Жарлығы
	Атмосферадағы парниктік газдардың концентрациясын Климаттық жүйеге қауіпті антропогендік әсерге жол бермейтін деңгейде тұрақтандыру

	12
	Энергетикалық Хартияға шарт. Лиссабон, 17 желтоқсан 1994 ж
	ҚР Президентінің 1995 жылғы 18 қазандағы N 2537 ратификациялау туралы Жарлығы
	Атмосфералық ауаны қорғау

	Ескертпе – [97] дереккөзі негізінде автормен құралған



	
Аталған халықаралық актілер парниктік газдардың жаһандық деңгейде қауіпсіз концентрациясын қамтамасыз ету, озон қабатын қорғау, трансшекаралық ауа ағындарымен таралатын ластаушыларды шектеу, қауіпті және тұрақты органикалық заттардан келетін тәуекелдерді азайту, өнеркәсіптік апаттардың алдын алу, сондай-ақ экологиялық ақпараттың ашықтығын қамтамасыз ету және жұртшылықтың шешім қабылдау процесіне қатысуы сияқты міндеттемелерді айқындайды. Бұл халықаралық құжаттар Қазақстанның ұлттық экологиялық саясатын жаһандық экологиялық басқару стандарттарымен үйлестіруге, атмосфералық ауаны қорғау саласындағы институционалдық және құқықтық тетіктерді жетілдіруге және трансшекаралық экологиялық тәуекелдерге ден қою қабілетін күшейтуге бағытталған.
Халықаралық конвенциялар мен хаттамалар Қазақстанның атмосфералық ауаны қорғау саласындағы құқықтық міндеттемелерінің негізін құрай отырып, ұлттық экологиялық саясаттың стратегиялық бағыттарын айқындайды. Дегенмен, соңғы жылдары еліміздің экологиялық заңнамасы тек құқықтық нормалар деңгейінде ғана емес, сонымен қатар жаһандық тұрақтылық талаптарымен үйлескен кеңейтілген стратегиялық мақсаттар жүйесі арқылы да толықтырылып келеді.
Осы тұрғыдан алғанда, БҰҰ-ның Тұрақты даму мақсаттары (ТДМ) халықаралық экологиялық міндеттемелер мен ұлттық саясат арасындағы байланыстырушы көпір ретінде әрекет етеді. ТДМ Қазақстан қабылдаған климаттық, энергетикалық және экологиялық келісімдердің мазмұнын институционалдық деңгейде нақтылайды, олардың орындалуын бағалау үшін өлшемдік негіз қалыптастырады және атмосфералық ауаның сапасын жақсартуға бағытталған мемлекеттік жоспарлау құжаттары мен бағдарламалық бастамалардың мазмұнына тікелей ықпал етеді.
Сондықтан халықаралық келісімдерге талдау жүргізгеннен кейін Қазақстандағы ТМД-ның орны мен рөлін қарастыру атмосфералық ауаны қорғау саласындағы ұлттық құқықтық реттеудің жаһандық контекстпен өзара байланысын толық ашуға мүмкіндік береді.
ТДМ 2015 жылы БҰҰ Бас Ассамблеясы қабылдаған «Тұрақты даму жөніндегі 2030 күн тәртібінің» негізгі құрамдас бөлігі болып табылады. ТДМ жаһандық деңгейде экономикалық өсуді, әлеуметтік әл-ауқатты және қоршаған ортаны қорғауды жүйелі үйлестіруге бағытталған әмбебап нормативтік-стратегиялық рамка ретінде қабылданады. Қазақстан Республикасы ТДМ -ны іске асыру жөніндегі халықаралық міндеттемелерді өзіне жүктей отырып, оларды ұлттық құқықтық және стратегиялық жоспарлау жүйесіне институционалдық деңгейде енгізді (16-кесте).
ТДМ-ның бірқатар мақсаттары (ТДМ 3 «Денсаулық және әл-ауқат», ТДМ 7 «Таза энергия», ТДМ 11 «Тұрақты қалалар», ТДМ 12 «Жауапты өндіріс және тұтыну», ТДМ 13 «Климаттың өзгеруімен күрес») Қазақстанның жаңа Экологиялық кодексінде бекітілген қағидаттармен үйлеседі.

Кесте 16 - Атмосфералық ауаны қорғау саласына қатысты ТДМ
	ТДМ №
	Атауы (қысқаша)
	Негізгі мазмұны
	Атмосфералық ауамен байланысы
	Байланыс түрі

	3
	Денсаулық және әл-ауқат
	Салауатты өмір салтын қамтамасыз ету және барлық жастағы адамдардың әл-ауқатына ықпал ету
	3.9 индикаторы - ауа ластануынан болатын өлім-жітімді азайту; атмосфералық ауа сапасы, түтін, смог
	Тікелей

	7
	Таза және қолжетімді энергия
	Барлығына арзан, сенімді, тұрақты және заманауи энергия көздеріне жалпыға бірдей қол жетімділікті қамтамасыз ету
	Ластайтын отыннан таза энергияға көшу → ЖЭО, МАЭС шығарындыларын азайту → ауа сапасының жақсаруы
	Тікелей

	9
	Индустрия, инновациялар және инфрақұрылым
	Тұрақты инфрақұрылым құру, жан-жақты және тұрақты индустрияландыру мен инновацияларға жәрдемдесу
	9.4 - өнеркәсіпті модернизациялау, Ең жақсы қолжетімді технология енгізу → өндірістік шығарындыларды, соның ішінде радиоактивті/қауіпті эмиссияларды азайту
	Жанама

	11
	Тұрақты қалалар мен елді мекендер
	Қалалар мен елді мекендердің ашықтығын, қауіпсіздігін, өміршеңдігін және экологиялық орнықтылығын қамтамасыз ету
	11.6 - 2030 ж.қарай қалалардың жан басына шаққандағы теріс экологиялық әсерін азайту, оның ішінде ауа сапасына және қалалық және басқа да қалдықтарды жоюға ерекше назар аудару арқылы
	Тікелей

	12
	Жауапты тұтыну және өндіріс
	Тұтыну мен өндірістің ұтымды үлгілеріне көшуді қамтамасыз ету
	12.4 - 2020 ж.қарай химиялық заттарды және олардың бүкіл өмірлік циклі бойынша барлық қалдықтарды экологиялық тұрғыдан ұтымды пайдалануға қол жеткізу және олардың адам денсаулығы мен қоршаған ортаға теріс әсерін азайту үшін олардың ауаға, суға және топыраққа түсуін айтарлықтай азайту
	Тікелей (қалдық/радиация арқылы)

	13
	Климаттың өзгеруімен күрес
	Климаттың өзгеруіне және оның салдарына қарсы шұғыл шаралар қабылдау
	Парниктік газдар шығарындыларын азайту → энергетика, көлік, өнеркәсіп секторларының ауаға шығарындыларын қысқарту
	Тікелей

	16
	Бейбітшілік, әділдік және тиімді институттар
	Орнықты даму мүддесі үшін бейбіт және ашық қоғам құруға жәрдемдесу, барлығына сот төрелігіне қол жеткізуді қамтамасыз ету және барлық деңгейлерде тиімді, есеп беретін және кеңінен қатысуға негізделген мекемелер құру
	Экологиялық құқықты орындау, ашық деректер, қоғамның қатысуы, Орхус конвенциясы, экобақылаудың тиімді институттары
	Жанама (институционалдық)

	Ескертпе – [98] дереккөзі негізінде автормен құралған



Атап айтқанда, атмосфералық ауаның сапасын жақсарту ТДМ 3.9 және 11.6 индикаторларымен тікелей байланысты, парниктік газдар шығарындыларын азайту ТДМ 13 міндеттерімен сәйкестендіріледі, ал қауіпті қалдықтарды экологиялық басқару (соның ішінде радиоактивті компоненттер) ТДМ 12.4 тармақшасына сай жүзеге асырылады. Осылайша, Қазақстандағы атмосфералық ауаны қорғау саласындағы құқықтық реттеу халықаралық стратегиялық міндеттемелермен өзара байланысты, ал ТДМ олардың орындалуын бағалау үшін институционалдық өлшем мен индикаторлық база ретінде қызмет етеді.
Атмосфералық ауа сапасын мемлекеттік реттеу міндетті талаптарды белгілейтін нормативтік-құқықтық актілерге ғана емес, ең алдымен, экологиялық саясаттың нақты құралдарына, яғни мемлекет ластану көздеріне іс жүзінде әсер ететін, шаруашылық жүргізуші субъектілердің мінез-құлқын өзгертетін және экологиялық мақсаттарға қол жеткізуді қамтамасыз ететін шаралар мен құралдарға сүйенеді. Экологиялық саясаттың құралдары дәл осы нормативтік актілер шеңберінде іс жүзінде жүзеге асырылатын және табиғатты қорғау саласын басқаруды қамтамасыз ететін мемлекеттік ықпал ету тетіктері болып табылады.
Дегенмен, аталған құқықтық қағидаттардың тиімділігі оларды іс жүзінде жүзеге асыратын нақты тетіктерге байланысты. Қоршаған ортаны қорғау жөніндегі нормалардың декларативті деңгейден практикалық деңгейге көтерілуі - рұқсат беру, нормалау, бақылау, мониторинг, есептілік және құқық қолдану сияқты құралдардың сапасына тәуелді. Сондықтан экологиялық құқықтық реттеудің дәл осы іске асыру тетіктері егжей-тегжейлі қарастырылады.
Атмосфералық ауаны қорғау саласындағы қазіргі экологиялық саясат зиянды шығарындыларды шектеуге де, табиғат пайдаланушыларды теріс әсерді азайтуға экономикалық ынталандыруға да бағытталған кең ауқымды шараларды қолданады. Мұндай құралдардың қатарына кәсіпорындарға және шығарындылардың басқа көздеріне қойылатын міндетті талаптарды белгілеуге негізделген реттеу шаралары жатады. Оларға атмосфераға шығарындыларды нормалау, стационарлық көздер үшін шекті жол берілетін шығарындыларды (ШРШ), елді мекендердің атмосфералық ауасы үшін шекті жол берілетін шоғырлануларды (ШРШ) белгілеу, қызметі халықтың денсаулығына теріс әсер етуі мүмкін объектілердің айналасына санитариялық-қорғау аймақтарын енгізу жатады. Бұл шаралар маңызды құралдар болып табылады, өйткені олар ластану көздерінің жұмыс істеуінің рұқсат етілген параметрлеріне тікелей әсер етеді және экологиялық қолайлы қызметтің шекараларын анықтайды.
Реттеуші әсермен қатар, шығарындыларды азайтуға және таза технологияларға көшуге қаржылық ынталандыруды құруға бағытталған экономикалық құралдар маңызды рөл атқарады. Мұндай құралдарға атмосфераға ластаушы заттардың шығарындылары үшін төлемдер, экологиялық төлемдердің сараланған ставкалары, ең жақсы қолжетімді технологияларды енгізуді субсидиялау, газ тазарту жабдықтарын жаңғырту үшін жеңілдіктер, климаттық жобаларды қолдау және шығарындылар саудасының ұлттық жүйесін қоса алғанда, көміртегі тетіктеріне қатысу жатады. 
Белгіленген талаптардың сақталуын қамтамасыз ететін әкімшілік-бақылау шаралары да маңызды орын алады. Осы типтегі құралдарға экологиялық инспекциялар, шығарындыларға рұқсат беру шарттарының сақталуын тексеру, шығарындыларды бақылаудың онлайн жүйелерін қоса алғанда, ластану көздерінің мемлекеттік мониторингі, жобалардың экологиялық сараптамасы, жауапкершілік шараларын қолдану және өрескел бұзушылықтар болған жағдайда қызметті тоқтата тұру жатады. Бұл шаралар заңды нормаларды нақты міндеттемелерге айналдырады, олардың қатаң орындалуын қамтамасыз етеді және бұзушылықтардың алдын алады. Бақылау құралдары болмаса, тіпті ең жақсы ойластырылған реттеу талаптары ауа сапасының нақты жақсаруына әкелмейді.
Атмосфералық ауаны басқарудың ашықтығын арттыру және қоғамды экологиялық жауапты мінез-құлыққа тарту мақсатында қолданылатын ақпараттық құралдардың маңызы барған сайын артып келеді. Оларға ауа сапасының мемлекеттік мониторингі жүйелері, ластану деректерін нақты уақыт режимінде жариялау, ластаушы заттардың шығарындылары мен тасымалының тізілімдері, ластанудың цифрлық карталары, диффузиялық модельдеу нәтижелері, ашық экодеректер және шешім қабылдауға қоғамдық қатысу механизмдері кіреді. 
Ақпараттық құралдар екіжақты функцияны орындайды: 
1) олар ғылыми негізделген мемлекеттік басқару үшін қажетті деректерге қол жеткізуді қамтамасыз етеді; 
2) кәсіпорындар мен билік органдары үшін экологиялық стандарттарды сақтауға қосымша әлеуметтік ынталандырулар жасайды, өйткені қоғамдық бақылау нақты әсер етуші факторға айналады.
Экологиялық саясат құралдарының қатарына экологиялық басқаруға қатысушыларды үйлестіруді және қалалар мен өңірлерде мемлекеттік саясатты іске асыруды қамтамасыз ететін ұйымдастыру-басқару шаралары да жатады: ауаның ластануын төмендету, экопосттар құру, төмен шығарындылар аймақтарын енгізу, автомобиль көлігінің әсерін азайтуға бағытталған көлік саясатын дамыту жөніндегі мемлекеттік және өңірлік бағдарламалар, ведомствоаралық өзара іс-қимылды және табиғатты қорғау іс-шараларын үйлестіруді қамтамасыз ететін институционалдық шаралар. 
Ұйымдастырушылық құралдар нормалар, экономикалық ынталандырулар мен әкімшілік тетіктер арасындағы байланыстырушы рөл атқарады, оларды біртұтас басқару жүйесіне айналдырады.
Қазіргі жағдайда шығарындылар көлемін азайтуға және атмосфералық ауаның жай-күйін жақсартуға бағытталған технологиялық құралдардың маңызы нығайып келеді. Оларға сүзгілер мен газ тазарту жүйелерін енгізу, шығарындыларды бақылау үшін автоматтандырылған жабдықты орнату, отынның неғұрлым таза түрлеріне көшу, электр көлігі мен жаңартылатын энергия көздерін дамыту жатады. Технологиялық шаралар ең материалдық құралдар болып табылады, өйткені олар ластаушы заттардың концентрациясын тікелей төмендетеді.
Осылайша, атмосфералық ауаны қорғау саласындағы экологиялық саясат құралдары мемлекет ластану көздеріне әсер ететін және экологиялық мақсаттарға қол жеткізуді қамтамасыз ететін практикалық шаралардың - реттеуші, экономикалық, бақылау, ақпараттық, санитариялық-гигиеналық, ұйымдастырушылық және технологиялық шаралардың жиынтығын білдіреді [79-102] (17- кесте). 
Бұл құралдардың әрқайсысы өзіндік функция атқарғанымен, олардың біртұтас жүйе ретінде жұмыс істеуі атмосфералық ауа сапасын жақсартуға, халықтың денсаулығын қорғауға және экологиялық қауіпсіздікті қамтамасыз етуге институционалдық негіз қалыптастырады. 
Ендігі кезекте осы құқықтық қағидаттардың іс жүзінде орындалуын қамтамасыз ететін тетіктердің қалай жұмыс істейтінін, яғни экологиялық нормаларды іске асырудың нақты рәсімдері мен құралдарын талдау маңызды. Сондықтан 13-суретте құқықтық реттеудің практикалық жүзеге асырылуын қамтамасыз ететін негізгі тетіктер қарастырылады.
Экология саласындағы құқықтары:

Экология саласындағы міндеттері: 

  

   

Табиғат қорғау заңнамасын сақтау
Ақпараттың қолжетімділігі





Қоғамның қатысуы
Қоршаған ортаны қорғау





Сот төрелігіне қол жеткізу
Есеп беру 





Сурет 13 - Қазақстан Республикасындағы атмосфералық ауаны қорғау саласындағы азаматтардың құқықтары мен міндеттері

Ескертпе – [79-95] дереккөздері негізінде автормен құралған


Кесте 17 - Атмосфералық ауаны қорғау саласындағы НҚА-лар мен мемлекеттік басқару құралдары

	№
	Тобы
	НҚА
	Құралдар (Тетіктер)
	Қысқаша мазмұны 

	1
	Реттеуші құралдар (қатаң талап қою)
	- Экологиялық кодекс, ҚР Халық денсаулығы және денсаулық сақтау жүйесі туралы кодексі,  Жер кодексі, Су кодексі, Кәсіпкерлік кодексі, Кедендік реттеу туралы кодексі, Ұлттық қауіпсіздігі туралы, Көлік туралы, Қазақстан Республикасындағы сәулет, қала құрылысы және құрылыс қызметі туралы, Электр энергиясы туралы, Еуразиялық экономикалық одақтың Кеден кодексі туралы шартты ратификациялау туралы, Рұқсат және хабарламалар туралы, Жол жүрісі туралы
	ШРШ 
ШРК 
Эмиссияларға рұқсаттар 
Санитариялық-қорғау аймақтары 
Қоршаған ортаға әсер ету туралы декларация
	Мемлекет қоршаған ортаға әсерді шектеу үшін міндетті нормалар белгілейді,  кәсіпорындардың қызметін экологиялық тұрғыдан қауіпсіз шектеулер арқылы реттейді

	22
	Экономикалық құралдар (ынталандыру)
	Экологиялық кодекс, 
Кәсіпкерлік кодексі,
Салық кодексі,
Жол жүрісі туралы
	Эмиссиялар үшін төлемақы 
Экологиялық тарифтер 
Субсидиялар және гранттар 
ETS - квотамен сауда жүйесі 
Салықтық жеңілдіктер
	Қаржылық тетіктер арқылы кәсіпорындардың экологиялық мінез-құлқын өзгертеді, шығарындыларды азайтуға ықпал етеді

	33
	Әкімшілік-бақылаушы құралдар (қадағалау)
	Экологиялық кодекс, Ұлттық қауіпсіздігі туралы, ҚР Әкімшілік құқық бұзушылық туралы кодексі, Азаматтық қорғау туралы, Қылмыстық кодекс, Жер кодексі, Кәсіпкерлік кодексі, Кедендік реттеу туралы кодексі, Атом энергиясын пайдалану туралы,
Көлік туралы, Қазақстан Республикасындағы сәулет, қала құрылысы және құрылыс қызметі туралы, Электр энергиясы туралы, Еуразиялық экономикалық одақтың Кеден кодексі туралы шартты ратификациялау туралы, Рұқсат және хабарламалар туралы,
Жол жүрісі туралы
	Экологиялық инспекциялар 
Жоспарлы/жоспардан тыс тексерістер 
МЭС (мемлекеттік экологиялық сараптама) 
Онлайн мониторинг Санкциялар және қызметті тоқтату
Айыппұл
Жоғарғы санкциялар (сот үкімдері)
	Экологиялық талаптардың орындалуын қамтамасыз етеді, бұзушылық анықталған жағдайда әкімшілік, қылмыстық және техникалық шаралар қолданады.



	44
	Санитарлық-гигиеналық құралдар
	ҚР Халық денсаулығы және денсаулық сақтау жүйесі туралы кодексі, Жер кодексі, Су кодексі, Азаматтық қорғау туралы,
Атом энергиясын пайдалану туралы, Қазақстан Республикасындағы сәулет, қала құрылысы және құрылыс қызметі туралы, Электр энергиясы туралы
	ШРК бекіту 
Ауаның санитариялық сапасын бақылау 
Шектеу аймақтары

	Адам денсаулығын қорғауға бағытталған, ауа сапасының санитариялық-гигиеналық нормаларын орнатады және сақтауын қадағалайды


17-кестенің жалғасы
	
	5
	Ақпараттық құралдар
	Экологиялық кодекс,
Су кодексі,
Қазақстан Республикасындағы сәулет, қала құрылысы және құрылыс қызметі туралы,
Электр энергиясы туралы,
Жол жүрісі туралы
	Мемлекеттік мониторинг (Қазгидромет) 
Ашық деректер 
Ластау көздері мен ластаушы заттарды түгендеу 
Экологиялық ағарту
	Экологиялық ақпараттың ашықтығын қамтамасыз етеді, басқарушылық шешімдердің ғылыми-ақпараттық негізін қалыптастырады

	6
	Ұйымдастыру-басқару құралдары
	Экологиялық кодекс,
Кәсіпкерлік кодексі,
Ұлттық қауіпсіздігі туралы,
Көлік туралы,
Атом энергиясын пайдалану туралы,
Қазақстан Республикасындағы сәулет, қала құрылысы және құрылыс қызметі туралы,
Электр энергиясы туралы, Жол жүрісі туралы
	Мемлекеттік және өңірлік бағдарламалар 
LEZ - төмен эмиссия аймақтары 
Жергілікті экобақылау (экопосттар, мобильді зертханалар) 
Стратегиялық жоспарлау
	Институционалдық үйлестіруді қамтамасыз етеді, өңірлердегі ауа сапасын басқару жүйелерін интеграциялайды.



	7
	Әлеуметтік құралдар
	Экологиялық кодекс, Жол жүрісі туралы
	Орхус механизмдері 
Қоғамдық тыңдаулар 
Қоғамдық мониторинг 
Экологиялық мәдениетті арттыру
	Қоғамды басқару үдерісіне тарту арқылы экосаясаттың заңдылығын және тиімділігін күшейтеді.

	8
	Технологиялық құралдар
	Экологиялық кодекс,
Көлік туралы,
Электр энергиясы туралы, 
Жол жүрісі туралы
	Газ тазарту, сүзгілер 
Электрофильтрлер 
Автоматтандырылған өлшеу жүйелері, ЖЭК, электр транспорт 
	Ластаушы заттардың нақты көлемін азайтуға бағытталған технологиялық шаралар, өндірістік процестерді экологиялық модернизациялайды

	Ескертпе – [79-102] дереккөздері негізінде автормен құралған


	
13-суретте көрсетілген құқықтық тетіктер, азаматтардың экологиялық құқықтары, ақпаратқа қолжетімділік, қоғамның қатысуы, сот төрелігіне қол жеткізу және қоршаған ортаны қорғау жөніндегі міндеттер Қазақстан Республикасының экологиялық заңнамасының теориялық және институционалдық негізін құрайды. Бұл тетіктер экологиялық саясаттың ашықтығын, жауапкершілігін және қоғаммен диалогын қамтамасыз ететін негізгі құқықтық архитектураны белгілейді.
Жоғарыда келтірілген нормативтік-құқықтық талдау атмосфералық ауаны қорғау саласындағы мемлекеттік саясаттың құқықтық және институционалдық негізін айқындап берді. Алайда қолданыстағы реттеуші, экономикалық, қадағалау және ақпараттық тетіктердің нақты тиімділігін бағалау үшін олардың практикалық іске асуының нәтижелерін нақты статистикалық деректер арқылы қарастыру қажет. Осы тұрғыдан алғанда, атмосфералық ауаға эмиссиялар үшін төлемақы көлемі, экологиялық талаптарды бұзғаны үшін салынатын әкімшілік айыппұлдар, сондай-ақ рұқсаттық жүйе шеңберінде өндірілетін өзге де міндеттердің динамикасы мемлекеттік экосаясаттың нақты нәтижелілігін көрсететін маңызды индикаторлар болып табылады. 
Қазақстан Республикасында экологиялық салықтар бюджет кірістерін қалыптастыруды қамтамасыз ететін және табиғат қорғау іс-шаралары үшін қаржылық негіз құратын негізгі экономикалық тетіктердің бірі болып табылады. Осыған байланысты ҚР-дағы экологиялық салықтар түсімдерінің ауқымын талдау маңызды болып көрінеді (18- кесте).
2016-2023 жылдар аралығындағы деректер Қазақстандағы экологиялық салықтардың көлемі мен құрылымында айтарлықтай динамика бар екенін көрсетеді [103]. 
Экологиялық салықтар құрылымында энергия салығы басымды рөл атқарады: оның үлесі барлық кезеңде 63–78 % аралығында. Бұл Қазақстан экономикасының энергияға жоғары тәуелділігімен және көмірсутекті сектордың басымдығымен байланысты.
Ресурстарды пайдалануға салынатын салықтар екінші ірі категория болып табылады және олардың үлесі жылдар бойынша тұрақты өсіп отыр (2016 ж. – 15,9 %, 2023 ж. – 21,9 %). Бұл тренд табиғи ресурстарды өндіру көлемінің артуын және фискалдық саясаттың ресурстық секторға бағытталуын көрсетеді.
Көлік салығы мен ластануға салынатын салықтар жалпы құрылымда шағын үлеске ие (әрқайсысы 2–6 %), бұл ретте ластану үшін төлемдердің төмендеуі 2021 жылдан кейін айқын көрінеді. Бұл экологиялық реттеудің нақты ластаушы көздерге бағытталған экономикалық тетіктері толық күшінде жұмыс істемейтінін немесе нормативтердің әлсіздігін көрсетуі мүмкін.
ЖІӨ-дегі экологиялық салықтардың үлесі 2016–2022 жылдары 2,4 %–3,5 % аралығында болып, 2023 жылы 2,9 % деңгейінде қалыптасты. Бұл көрсеткіш Қазақстандағы экологиялық салықтардың макроэкономикалық рөлі салыстырмалы түрде тұрақты әрі айтарлықтай екенін білдіреді.
Жоғарыда келтірілген деректер Қазақстандағы экологиялық салықтардың құрылымы мен динамикасының жалпы бейнесін көрсетеді. Дегенмен, экологиялық фискалдық тетіктердің тиімділігі тек олардың жалпы көлемімен емес, сонымен қатар нақты ластаушы көздерді ынталандыру дәрежесімен айқындалады. Осы тұрғыдан алғанда, экологиялық реттеудің маңызды элементтерінің бірі – қоршаған ортаны ластағаны үшін төлемдер, немесе эмиссияларға арналған міндетті төлемдер.
Аталған төлемдер өндірістік кәсіпорындардың нақты эмиссия көлемімен тікелей байланысты және сыртқы экологиялық шығындарды ішкі баға жүйесіне енгізудің негізгі құралдарының бірі болып табылады (кесте 19).

Кесте 19 - Қоршаған ортаға эмиссиялар үшін төлемақыдан бюджетке түсетін түсімдер, млн теңге

	Өңірлер
	2020
	2021
	2022
	2023
	2024

	Астана
	2 607
	3 082,1
	3 250,33
	3 349,4
	3 556,95

	Алматы
	1 467,7
	1 915,4
	1 906,159
	1 858,3
	2 396,995

	Шымкент
	851,4
	1 021,7
	1 262,649
	1 508,9
	31 574,7

	Ақмола облысы
	3 331,1
	3 575,7
	3 828,616
	4 729,7
	4 950,95

	Ақтөбе облысы
	7 993,5
	9 219,6
	9 026,881
	9 074,1
	10 501,5

	Алматы облысы
	1 602
	1 903,6
	1 362,592
	1 403,3
	1 582,8

	Атырау облысы
	9 313,8
	19 738,5
	13 401,49
	9 498,4
	10 003,49

	ШҚО
	7 046,9
	11 024,5
	8 044,98
	3 822,2
	4 000,9

	БҚО
	2 131,7
	1 671,6
	1 728,526
	1 910,9
	1 900

	Жамбыл облысы
	3 668,4
	4 358
	4 358,84
	5 688,3
	3 135,8

	Қарағанды облысы
	18 499,5
	18 699,3
	1 2960
	13 326,5
	20 837

	Қостанай облысы
	7 771,4
	9 587,6
	9 444
	8 491,6
	10 414,58

	Қызылорда облысы
	1 101,3
	2 693,8
	1 208,112
	880,1
	1 663,5

	Манғыстау облысы
	1 809,3
	1 704,7
	1 857,369
	1 909,6
	2 307

	Павлодар облысы
	16 434,1
	18 112,5
	13 474,332
	13 491,9
	15 240

	СҚО
	1 997,8
	2 062,1
	1 981,109
	2 033,8
	2 187,97

	Түркістан облысы
	345,1
	938,5
	1 064,577
	1 118,8
	1 089,32

	Жетісу облысы
	0
	0
	83,145
	589,9
	714,055

	Абай облысы
	0
	0
	1 590,239
	6 821,9
	8 007,9

	Ұлытау облысы
	0
	0
	1 759,62
	6 436,5
	6 417,2

	Барлығы:
	87 972,1
	111 919,8
	97 693,6
	97 944,1
	142 482,7

	Ескертпе – [104] дереккөзі негізінде автормен құралған



19-кесте мәліметтерінен 2020–2024 жылдар аралығындағы деректер Қазақстанда қоршаған ортаға эмиссиялар үшін төлемақыдан түсетін бюджет түсімдерінің аймақтар арасында айтарлықтай әркелкі екенін байқауға болады. Ең жоғары түсімдер дәстүрлі түрде ірі индустриялық облыстарда қалыптасады (Қарағанды, Павлодар, Атырау, Ақтөбе және Қостанай облыстары жалпы республикалық көрсеткіштің елеулі бөлігін қамтамасыз етеді). Бұл аймақтарда тау-кен өнеркәсібі, мұнай-газ кешені және металлургия сияқты ластаушы өндірістердің шоғырлануы әсерін тигізеді.

Кесте 18 - Экологиялық салық мөлшері

	Экологиялық салық түрі
	Өлшем бірлігі
	2016
	2017
	2018
	2019
	2020
	2021
	2022
	2023

	Энергия салығы
	






мың теңге
	849 052365,6
	1213029733,2
	1654232346,1
	1706 402804,8
	881692071,7
	1592128228,9
	2 742 055 473,5
	2 537 067 615,9

	Көлік салығы
	
	50 494 764,9
	64 334 011,1
	72 060 566,9
	78 318 677,5
	63 439 188,1
	77 638 335,1
	87 760 624,3
	103 295 791,7

	Қоршаған ортаның ластануына салынатын салықтар
	
	67 216 275,7
	72 528 707,3
	87 125 547,6
	100 809 615,2
	85 593 121,1
	110 934 387,7
	98 604 623,9
	97 944 008,0

	Ресурстарды пайдалануға салынатын салықтар
	
	182 369080,1
	284 612 858,7
	335 135 667,3
	394 415 327,2
	359187841,9
	487 890 932,3
	586 621 414,1
	766 574 994,5

	Барлық экологиялық салықтар
	
	1149132486,3
	1634 505310,4
	2148 554128,0
	2279 946424,7
	1389912222,8
	2268591 884,0
	3 515 042 135,8
	3 504 882 410,1

	Жалпы ішкі өнімдегі (ЖІӨ) экологиялық салықтардың үлесі

	Энергия салығы
	    
    



   %
	1,8
	2,2
	2,7
	2,5
	1,2
	1,9
	2,6
	2,1

	Көлік салығы
	
	0,1
	0,1
	0,1
	0,1
	0,1
	0,1
	0,1
	0,1

	Қоршаған ортаның ластануына салынатын салықтар
	
	0,1
	0,1
	0,1
	0,1
	0,1
	0,1
	0,1
	0,1

	Ресурстарды пайдалануға салынатын салықтар
	
	0,4
	0,5
	0,5
	0,6
	0,5
	0,6
	0,6
	0,6

	Барлық экологиялық салықтар
	
	2,4
	3,0
	3,5
	3,3
	2,0
	2,7
	3,4
	2,9

	Экологиялық салықтардың құрылымы

	Энергия салығы
	
қорытынды % түрінде


	73,9
	74,2
	77,0
	74,9
	63,4
	70,2
	78,0
	72,4

	Көлік салығы
	
	4,4
	3,9
	3,4
	3,4
	4,6
	3,4
	2,5
	2,9

	Қоршаған ортаның ластануына салынатын салықтар
	
	5,8
	4,4
	4,1
	4,4
	6,2
	4,9
	2,8
	2,8

	Ресурстарды пайдалануға салынатын салықтар
	қорытынды % түрінде
	15,9
	17,4
	15,6
	17,3
	25,8
	21,5
	16,7
	21,9

	Барлық экологиялық салықтар
	
	100,0
	100,0
	100,0
	100,0
	100,0
	100,0
	100,0
	100,0

	Ескертпе – [103] дереккөзінен алынған



2021 жылы республика бойынша ең жоғары түсімдер байқалып, олардың жалпы көлемі 111,9 млрд теңгеге жеткен. Алайда 2022 және 2023 жылдары бұл көрсеткіш 97,7–97,9 млрд теңге деңгейінде тұрақтанған. Аталған динамика эмиссия көлемінің өзгеруімен, төлем мөлшерлемелерінің деңгейімен және өндірістік белсенділіктің ауытқуларымен шартталған.
Жаңа құрылған Жетісу, Абай және Ұлытау облыстарында 2022 жылдан бастап түсімдердің пайда болуы әкімшілік-аумақтық өзгерістерге сәйкес келеді. 
Жалпы алғанда, деректер Қазақстанда эмиссияларға арналған төлемдердің негізгі көлемі ауыр өнеркәсібі дамыған аймақтарда қалыптасатынын және олардың деңгейі өндірістік белсенділікпен тікелей байланысты екенін айқын көрсетеді.
Жоғарыда келтірілген деректер Қазақстандағы эмиссиялар үшін төлемақылардың өңірлік құрылымын және олардың динамикасын айқын сипаттайды. Дегенмен, экологиялық реттеудің тиімділігі тек фискалдық түсімдердің мөлшерімен шектелмейді. Табиғат пайдаланушылардың экологиялық талаптарды қаншалықты орындайтыны, сондай-ақ заңнаманы бұзған жағдайда қолданылатын санкциялардың уақтылығы мен тиімділігі экологиялық саясаттың маңызды құрамдас бөлігі болып табылады. 14-суретте Қазақстандағы экологиялық бақылау жүйесі, оның ішінде экологиялық заң бұзушылықтар мен әкімшілік айыппұлдар бойынша деректер қарастырылады.



Сурет 14 - 2020-2024 жылдардағы бақылау-инспекциялық қызметтің негізгі көрсеткіштері, дана

Ескертпе – [104] дереккөзі негізінде автормен құралған

2020–2024 жылдардағы деректер экологиялық бақылау барысында анықталатын негізгі көрсеткіштердің жылдан жылға азайып келе жатқанын көрсетеді. Әсіресе экологиялық заңнаманы бұзу, ұйғарымдар және әкімшілік айыппұлдар 2020–2022 жылдары ең жоғары деңгейде болып, кейінгі кезеңде біртіндеп төмендеген. Бұл құбылыс кәсіпорындардың экологиялық талаптарды сақтау деңгейінің артуымен және алдын алу сипатындағы бақылау шараларының күшеюімен түсіндірілуі мүмкін. Ал зиянды өтеу туралы талаптар барлық жылдарда ең төмен үлесті құрайды, бұл нақты экологиялық залалды өндіріп алу рәсімдерінің күрделілігін немесе құқықбұзушылықтардың алдын алу ықпалының артқанын білдіреді.
Экологиялық бақылау нәтижелеріндегі құқықбұзушылықтар санының динамикасы экологиялық талаптардың орындалу деңгейін көрсеткенімен, олардың нақты экономикалық салдары айыппұлдар мен өндірілген төлемдердің көлемі арқылы айқынырақ бағаланады. Сондықтан 15-суретте экологиялық заң бұзушылықтар үшін салынған айыппұлдардың ақша көлемі мен олардың жылдар бойынша өзгеру тенденциясы қарастырылады.



Сурет 15 - Мемлекет кірісіне қоршаған ортаға келтірілген залалды өтеу үшін өндірілген сома, млрд. теңге

Ескертпе – [104] дереккөзі негізінде автормен құралған

2020–2024 жылдар аралығында қоршаған ортаға келтірілген залалды өтеу үшін өндірілген қаражат көлемі едәуір құбылып отырғанымен, жалпы алғанда төмендеу тенденциясы байқалады. 2024 жылы келтірілген залал сомасы 13,377 млрд теңгеге жетіп, талданып отырған кезеңдегі ең жоғары көрсеткішті құрады. Сонымен қатар, 2020 жылы да бұл көрсеткіш салыстырмалы түрде жоғары деңгейде сақталып, 7,1 млрд теңгені құрады. Алайда 2022 жылы көрсеткіш 3,9 млрд теңгеге, ал 2023 жылы 2,03 млрд теңгеге дейін айтарлықтай азайған. Бұндай төмендеу экологиялық заң бұзушылықтарды анықтау мен өндіріп алу практикасының өзгеруімен, алдын алу шараларының күшеюімен немесе залал көлемінің нақты төмендеуімен байланысты болуы мүмкін.
Экологиялық залалды өтеу тетіктері мен әкімшілік санкциялар қоршаған ортаға келтірілген зиянды өтеуге бағытталған реактивті шаралар болып табылады. Алайда қазіргі экологиялық саясат тек бұзушылықтарды жоюмен шектелмей, кеңірек стратегиялық мақсаттарды, әсіресе парниктік газдар көлемін азайту және экономиканы көміртексіздендіру міндеттерін қамтиды. Осы тұрғыдан алғанда, Қазақстанның Төмен көміртекті даму тұжырымдамасы (низкоуглеродная концепция) ұлттық деңгейде СО₂ шығарындыларын басқарудың және парниктік газдарды қысқартудың негізгі стратегиялық құжаты ретінде ерекше маңызға ие. Сондықтан келесі 20-кестеде Қазақстан Республикасында парниктік газдар шығарындыларына квоталар саудасы қарастырылады.

Кесте 20 - Қазақстан Республикасында парниктік газдар шығарындыларына квоталар саудасы туралы ақпарат

	Парниктік газдар шығарындыларына квоталарды бөлудің ұлттық жоспары
	Өлшем бірлігі
	2020
	2021
	2022
	2023
	2024

	Мәмілелер саны
	дана
	6
	39
	46
	49
	43

	Мәмілелер көлемі
	СО2 тонна, тыс
	1 591
	4 560,4
	2 500,559
	4 483,309
	3 032,522

	Мәмілелер көлемі
	теңге, тыс
	810920
	2281191,8
	1347948,5
	4306829,7
	1284130,3

	1 тонна СО2 үшін орташа баға
	теңге, тыс
	0,51
	0,5002
	0,539
	0,96064
	0,474

	Ескертпе – [103] дереккөзінен алынған



2020–2024 жылдар аралығындағы парниктік газдар шығарындыларына квоталарды бөлудің ұлттық жоспары бойынша жүргізілген мәмілелер динамикасы Қазақстандағы көміртекті реттеу тетігінің біртіндеп жанданып келе жатқанын көрсетеді. 
Мәмілелер санының өсуі көміртекті нарыққа қатысушылар белсенділігінің артқанын білдіреді. СО₂ тоннасы бойынша мәмілелер көлемі де құбылмалы болғанымен, жалпы жоғарылау тенденциясына ие. Ақшалай дәлелдеу де осы үрдісті растайды. Бұл көміртек бірліктеріне деген сұраныстың артуы мен төмен көміртекті даму саясатының әсерін көрсетеді.
Осылайша, парниктік газдар шығарындыларына квоталар бөлу және көміртегі бірліктерімен сауда жасау тетіктерінің белсенділігі Қазақстанда төмен көміртекті реттеудің институционалдық негізі қалыптасып келе жатқанын көрсетеді. Алайда экологиялық қауіпсіздікті қамтамасыз ету жүйесі тек көміртекті нарық құралдарымен шектелмейді. 
Қоршаған ортаға әсер ететін кез келген шаруашылық қызметтің заңнама талаптарына сәйкестігін алдын ала бағалаудың негізгі механизмі мемлекеттік қызмет болып табылатын экологиялық рұқсаттар жүйесі. Сондықтан 21-кестеде Қазақстанда берілетін экологиялық рұқсаттар мен мемлекеттік экологиялық сараптама қорытындысының көлемі қарастырылады.

Кесте 21 - 2020-2024 жылдар аралығында Қазақстан Республикасында берілген экологиялық рұқсаттар мен мемлекеттік экологиялық сараптама қорытындысының көлемі, дана

	Мемлекетік қызмет атауы/жылы
	2020
	2021
	2022
	2023
	2024

	I, II, III, IV санаттағы объектілерге берілген экологиялық рұқсаттар
	20 901
	6 921
	2 374
	2 020
	792

	I, II, III, IV санаттағы объектілерге берілген мемлекеттік экологиялық сараптама қорытындысы
	6 413
	7 594
	290
	3 177
	1 737

	[bookmark: _Toc215137097]Ескертпе – [104, 105] дереккөздері негізінде автормен құралған



Қазақстан Республикасында қоршаған ортаның жай-күйі және табиғи ресурстарды пайдалану туралы 2024 жылға арналған ұлттық баяндамада берілген экологиялық рұқсаттар мен мемлекеттік экологиялық сараптама қорытындылары туралы мәліметтер толық көлемде ұсынылмаған, сондай-ақ жекелеген өңірлер бойынша деректер жоқ. Статистикалық ақпараттың толық болмауы өңіраралық салыстырмалы талдау жүргізуді, рұқсат беру қызметінің динамикасын бағалауды, сондай-ақ экологиялық заңнаманы қолдану практикасына жан-жақты баға беруді қиындатады.
2020-2024 жылдардағы экологиялық реттеу деректерін талдау Қазақстандағы қоршаған ортаны қорғау саласындағы институционалдық өзгерістердің кешенді және көпқұрамды сипатта екенін көрсетеді. Экологиялық төлемдердің, құқықбұзушылықтар санының, залалды өтеу сомаларының және рұқсаттар көлемінің айтарлықтай өзгеруі жаңа Экологиялық кодекстің қабылдануымен және реттеу тәсілдерінің жаңаруымен байланысты. 
Алайда қолда бар ресми статистика экологиялық ахуалды толық ашып көрсете алмайды, себебі IV санаттағы объектілер эмиссиялар үшін төлем төлемейді, толыққанды мониторинг жүргізбейді, экологиялық мемлекеттік қызметтерге жүгінбейді және экологиялық есептілікті міндетті түрде ұсынбайды. Бұл жалпы экологиялық жүктеме бойынша «көлеңкелі бөліктің» сақталуына әкеледі. Сондай-ақ ұлттық деректер мен халықаралық платформалардағы көрсеткіштердің сәйкес келмеуі деректер сапасының, әдіснамалық үйлесімділіктің және институционалдық үйлестірудің жетілмегендігін байқатады.
Жалпы алғанда, нормативтік-құқықтық база, экономикалық тетіктер, халықаралық міндеттемелер және статистикалық деректер Қазақстандағы атмосфералық ауаны қорғау саласындағы мемлекеттік басқарудың нормативтік және практикалық қырларын сипаттайды. Бұл жүйені кешенді түрде жаңғырту қажеттілігін көрсетеді.

2.3 Атмосфералық ауаны қорғау саласындағы басқарудың ұйымдық құрылымы 

Қазақстан Республикасында атмосфералық ауаны қорғау саласындағы басқару көпдеңгейлі, функционалды және институционалды түрде күрделі жүйе болып табылады. Бұл жүйе орталық мемлекеттік органдардан бастап, өңірлік экология департаменттері, жергілікті атқарушы органдар, арнайы уәкілетті ұйымдар мен қоғамдық институттарға дейінгі өзара байланысты құрылымдардан тұрады. Атмосфералық ауаны қорғау мәселесі табиғи ресурстарды басқару, санитариялық-эпидемиологиялық бақылау, энергетика, өнеркәсіп, көлік, қалалық жоспарлау, климат және төтенше жағдайлар саласымен тығыз интеграцияланған.
Атмосфералық ауаны қорғау саласындағы мемлекеттік басқарудың негізгі мақсаты - қоғамның денсаулығын қорғау, экологиялық қауіпсіздікке қол жеткізу, шығарындыларды қысқарту, ауа сапасының ұлттық және халықаралық стандарттарға сәйкестігін қамтамасыз ету. Осы міндеттерді орындау үшін әртүрлі органдардың нақты айқындалған өкілеттіктері мен функциялары бар институционалдық құрылым қалыптасқан.
Мұндай көпқырлы міндеттерді тиімді іске асыру мемлекеттік басқару жүйесінде қатаң иерархияның және функциялардың нақты бөлінісінің болуын талап етеді. Қазақстанда атмосфералық ауаны қорғау саласындағы басқару орталық деңгейден бастап өңірлік және жергілікті деңгейге дейін сатыланған құрылым бойынша ұйымдастырылған. Орталық деңгейде стратегиялық жоспарлау, мемлекеттік саясатты қалыптастыру, нормалау және халықаралық міндеттемелерді орындау қамтамасыз етіледі; өңірлік деңгейде - бақылау, рұқсат беру және мониторинг іске асады; ал жергілікті деңгейде - қалалық жоспарлау, көлік саясаты, жасыл аймақтарды дамыту бақылау, рұқсат беру және мониторинг және ауа сапасын жақсарту шаралары жүзеге асырылады.
Осы иерархияның өзегінде Қазақстан Республикасының Экология және табиғи ресурстар министрлігі (Министрлік) тұр. Бұл орган елдегі экологиялық саясаттың негізгі стратегиялық орталығы ретінде атмосфералық ауаны қорғау саласындағы барлық нормативтік, ұйымдастырушылық және бақылау функцияларын үйлестіреді. Министрлік Экологиялық кодекстің орындалуын қамтамасыз етеді, эмиссияларды реттеу тетіктерін енгізеді, ең озық қолжетімді технологияларды іске асыруды үйлестіреді, сондай-ақ мемлекеттік экологиялық мониторингтің бірыңғай жүйесін қалыптастырады (16-сурет).


Сурет 16 - Қазақстан Республикасының Экология және табиғи ресурстар министрлігінің құрылымы

Ескертпе – [106] дереккөзі негізінде автормен құралған

Қазақстан Республикасының Экология және табиғи ресурстар министрлігі құрамындағы орталық және ведомстволық құрылымдар атмосфералық ауаны қорғау саласындағы мемлекеттік саясатты іске асыруда әртүрлі деңгейде жауапты. Бұл функциялар нормативтік реттеу, техникалық бақылау, мониторинг, стратегиялық жоспарлау, халықаралық міндеттемелерді орындау, экологиялық нормалауды жетілдіру және халықтың экологиялық қауіпсіздігін қамтамасыз ету бағыттары бойынша жүйеленеді (22-кесте).


Кесте 22 - Атмосфералық ауаны қорғауға қатысатын министрлік құрылымдарының функциялары

	Құрылым
	Негізгі функциялары
	Ауаны қорғауға қатысы

	Экологиялық реттеу және бақылау комитеті
	Экологиялық бақылау; рұқсат беру (ПДВ) (I санаттағы насандарға); шығарындыларды тексеру; инспекция
	Шығарындыларды шектеу, нормалау, ластаушыларға айыппұл салу

	Өңірлік экология департаменттері
	Өңірлік бақылау; эмиссиялар рұқсаты (I санаттағы насандарға); жоспарлы/жоспардан тыс тексеру
	Жергілікті ауа сапасын бақылау, ластаушы кәсіпорындармен жұмыс

	Экологиялық мәдениет және саясат департаменті
	Қоршаған ортаның сапасын жақсарту, қоғамның экологиялық орнықты дамуының қолайлы деңгейіне қол жеткізу, «Жасыл экономикаға» көшу жөніндегі мемлекеттік саясатты қалыптастыру және іске асыру, қоршаған ортаны қорғау саласындағы ақпаратты тарату және ағарту жүйесін дамыту, заңнаманы жетілдіру,  халықаралық ынтымақтастық мәселелері бойынша мемлекеттік саясатты іске асыру, орталық және жергілікті атқарушы органдардың қызметін үйлестіруді іске асыру.
	Ауаны қорғау бойынша стратегиялар, қоғаммен жұмыс

	Климаттық саясат департаменті
	Климатты және Жердің озон қабатын қорғау саласында бірыңғай мемлекеттік саясатты қалыптастыру, іске асыру және бағдарламаны әзірлеуді ұйымдастыру, БҰҰ Климаттың өзгеруі туралы негіздемелік конвенциясының (БҰҰ ИКК) және климаттың және Жердің озон қабатының өзгеруі саласындағы басқа да халықаралық келісімдер мен хаттамалардың түпкілікті мақсаты мен ережелерін іске асыру және имплементациялау, климаттың өзгеруі және Жердің озон қабатын қорғау саласындағы халықаралық ынтымақтастық мәселелері бойынша мемлекеттік саясатты іске асыру, парниктік газдар шығарындылары мен сіңірулері және озонды бұзатын заттар саласындағы мемлекеттік реттеу, технологияларды беру, білім алмасу және халықаралық даму институттарын қаржылық қолдау арқылы өңірде «жасыл» өсімді қамтамасыз ету.
	ПГ қысқарту - ауа сапасын жақсартуға жанама әсер

	Қалдықтарды басқару департаменті
	Тұрмыстық қатты қалдықтарды басқарудағы мемлекеттік саясатты жүргізу, қалдықтарды және химиялық заттарды реттеу саласында халықаралық шарттарды іске асыру, өнеркәсіптік қалдықтарды басқару саласындағы мемлекеттік саясатты жүргізу, өндірушілердің (импорттаушылардың) кеңейтілген міндеттемелері операторының қызметін дамыту, өндіріс және тұтыну қалдықтарын басқару саласындағы мемлекеттік инвестициялық саясатты жүзеге асыру.
	Қалдық жағудан бөлінетін VOC, диоксин, фуран ластануларын азайту

	Халықаралық қатынастар департаменті
	Мемлекеттің сыртқы саяси бағытына сәйкес шет мемлекеттермен және халықаралық ұйымдармен экология және табиғи ресурстар саласындағы мемлекеттік саясатты іске асыру; экология және табиғи ресурстар мәселелері бойынша екіжақты және көпжақты ынтымақтастық форматында шет мемлекеттермен өзара іс-қимыл мониторингін, бақылауды қамтамасыз ету; БҰҰ, Еуразиялық экономикалық одақ, Тәуелсіз Мемлекеттер Достастығы, Шанхай ынтымақтастық ұйымы, Еуропадағы қауіпсіздік және ынтымақтастық ұйымы және басқалар 
	Халықаралық ауа сапасы стандарттарын енгізу


22-кестенің жалғасы

	
	шеңберінде экология және табиғи ресурстар саласындағы халықаралық қоғамдастыққа ықпалдасу және ұлттық мүдделерді қорғау; экология және табиғи ресурстар саласында халықаралық шарттар мен келісімдер жасасу; Қазақстанда және шетелде экология және табиғи ресурстар мәселелері бойынша халықаралық іс-шаралар өткізу.
	

	Цифрлық трансформация және жобаларды басқару департаменті
	Цифрлық технологияларды цифрландыру және енгізу жөніндегі, сондай-ақ есептеу техникасының қазіргі заманғы құралдарын және озық ақпараттық технологияларды пайдалана отырып, Министрліктің мемлекеттік ақпараттық жүйелерін және Министрлікке ведомстволық бағынысты ұйымдарда ақпараттық жүйелерді құру, енгізу, пайдалану және дамыту жөніндегі жұмыстарды жоспарлау және үйлестіру, сондай-ақ мемлекеттік қызметтер көрсетудің тиімділігін арттыру.
	Ауа сапасы деректерін цифрлық өңдеу және ашық қолжетімділік

	Стратегиялық жоспарлау және талдау департаменті
	Жобалық басқару, соның ішінде реттелетін салалардағы мемлекеттік-жекешелік әріптестікті дамыту мақсаты мен міндеттерін қалыптастыруға қатысу, оны іске асыруды үйлестіру және мониторинг жүргізу, Министрлік жетекшілік ететін салаларда салааралық үйлестіруді жүзеге асыру.
	Ауа сапасын жақсарту бойынша мемлекеттік индикаторлар әзірлеу

	«Жасыл даму» АҚ
	Қоршаған ортаның сапасын сақтау, қалпына келтіру және жақсарту. ҚР төмен көміртекті дамуға көшуін қамтамасыз ету бойынша жағдайлар жасау, қоғам өнім (тауарлар) қалдықтарын кешенді басқарудың бірыңғай жүйесін құруға және осы қалдықтарды қайталама шикізат ретінде айналымға тартуға, бизнестің кеңінен қатысуымен қоқыс өңдеу саласының инфрақұрылымдық дамуына жәрдемдесіп, «жасыл» технологияларды енгізуді жүзеге асыру, біздің қолданысына кіретін тауарлардың (өнімдердің) қалдықтарын жинауды, тасымалдауды, қайта өңдеуді және кәдеге жаратуды ұйымдастыру. 
	Ластауыш шығарындыларды азайту

	«Халықаралық жасыл технологиялар және инвестициялық жобалар орталығы» КЕАҚ
	Экономиканың бәсекеге қабілеттілігін, халықтың өмір сүру сапасын арттыру және қоршаған ортаға теріс әсерді төмендету үшін жасыл технологияларды ілгерілету және бизнесті қолдау.
	Ауаны қорғау инновацияларын енгізуге ықпал

	Қоршаған ортаны қорғаудың ақпараттық-талдау орталығы
	ҚР экологиялық ақпараттың мемлекеттік қорын және табиғи ресурстардың мемлекеттік кадастрларын жүргізу, қоршаған ортаны қорғау жөніндегі іс-шараларды жоспарлау және орындау, азаматтардың өміріне және денсаулығына қолайлы қоршаған ортаға құқығын іске асыру үшін тиісті саланың уәкілетті органының қызметін ақпараттық-талдамалық қамтамасыз ету 
	Ауа сапасының статистикасын қалыптастыруға дерек ұсыну

	Қазгидромет РМК
	Мемлекеттік бақылау желісін пайдалана отырып, қоршаған ортаның жай-күйіне мониторинг, мететорологиялық және гидрологиялық мониторинг жүргізу болып табылады
	Ауа сапасы бойынша мониторинг жүргізу, ресми ұлттық деректерді қалыптастыру

	Ескертпе – [106] дереккөзі негізінде автормен құралған



Жоғарыда келтірілген кесте Министрліктің атмосфералық ауаны қорғау саласындағы негізгі құрылымдық бөлімшелерінің функцияларын жүйелейді. Алайда, ауа сапасын басқару тек бір министрліктің құзыретімен шектелмейді. Атмосфералық ауаны қорғау - саларалық үйлестіруді, бірнеше мемлекеттік органдардың бірлескен әрекетін талап ететін кешенді мемлекеттік функция.
Осыған байланысты, аталған бағытта стратегиялық, нормативтік және практикалық рөл атқаратын өзге де орталық мемлекеттік органдардың қызметіне тоқталу маңызды. Бұл органдардың әрқайсысы ауа сапасына жанама немесе тікелей ықпал ететін мемлекеттік саясатты, реттеу құралдарын және бақылау тетіктерін жүзеге асырады және жалпы ұлттық экологиялық басқару жүйесінің ажырамас элементтері болып табылады.
Осы тұрғыдан алғанда, атмосфералық ауаның сапасын қорғау ісіне елеулі үлес қосатын басқа да мемлекеттік органдардың институционалдық рөлін талдау, мемлекеттік басқару жүйесінің толық бейнесін қалыптастыруға, өкілеттіктердің бөлінуін бағалауға, басқару тетіктерінің сәйкестігін анықтауға және интеграция деңгейін анықтауға мүмкіндік береді (23-кесте).
Осылайша, Энергетика министрлігі электр және жылу энергетикасын, мұнай-газ секторын, жер қойнауын пайдалануды, техникалық реттеуді және жаңартылатын энергия көздерін дамыту арқылы стационарлық көздерден шығатын негізгі ластаушы заттардың көлеміне тікелей ықпал етеді. Денсаулық сақтау министрлігі санитариялық гигиеналық нормативтерді бекітіп, ауа сапасының адам денсаулығына әсерін бағалауға жауапты. Төтенше жағдайлар министрлігі химиялық, радиациялық және техногендік апаттар кезінде ауаға таралатын қауіпті заттарды мониторингтеп, шұғыл әрекет шараларын орындайды. Қаржы министрлігі экологиялық төлемдер мен эмиссияларға салынатын міндетті төлемдердің толық түсуін қамтамасыз ету арқылы экономикалық реттеу тетіктерінің орындалуын бақылап отырады.
Сонымен бірге Ішкі істер министрлігі экологиялық құқық бұзушылықтарды анықтау мен әкімшілік хаттамалар толтыру арқылы құқық қолдану тетіктерін атқарады, Ұлттық статистика бюросы атмосфералық ауа сапасы, шығарындылар, парниктік газдар, демографиялық және денсаулық көрсеткіштері бойынша ресми ақпараттық база қалыптастырады.



Кесте 23 - Атмосфералық ауаны қорғауға қатысатын мемлекеттік органдардың функциялары

	Мемлекеттік орган
	Негізгі функциялары
	Атмосфералық ауаға қатысы

	Энергетика министрлігі (Жер қойнауын пайдалану департаменті, Газ және мұнай-газ-химия департаменті, Мұнай игеру және өндіру департаменті, Көмірсутектер және жер қойнауын пайдалану салаларындағы мемлекеттік бақылау департаменті, ҚР ЭМ Мұнай-газ-химия және техникалық реттеу департаменті, Электр энергетикасын дамыту департаменті, Жаңартылатын энергия көздері департаменті)
	Электр және жылу энергетикасын реттеу, ЖЭО/МАЭС жұмысы, энергетикалық тиімділік, мұнай өндіру, газ жағуды реттеу, газ өңдеу, сақтау, тасымалдау,  
	ЖЭО, МАЭС, қазандықтар ауаға шығарындылардың ең ірі көзі, экологиялық нормалар сақтау

	Денсаулық сақтау министрлігі (Санитариялық-эпидемиологиялық бақылау комитеті)
	ШРК бекіту, СҚА орнату, адам денсаулығына әсерді бағалау, санитариялық нормалары
	Ауа сапасына арналған ШРК/ҚР гигиеналық нормативтері, халық денсаулығының тәуекелдерін бағалау

	Ішкі істер министрлігі (Аумақтық полиция департаменттері)
	Экологиялық құқық бұзушылықтар, әкімшілік хаттамалар, айыппұлдар салу
	Заңсыз шығарындылар, түтін шығару, көлік эмиссиясы бойынша бақылау

	Әділет министрлігі
	НҚА сараптамасы, нормативтік актілерді тіркеу
	Ауаға қатысты заңдар мен техникалық регламенттердің заңдылық сараптамасы

	Жасанды интеллект және цифрлық даму министрлігі (Мемлекеттік көрсетілетін қызметтер комитеті)
	Мемлекеттік қызметтерді цифрландыру
	Мемлекеттік экологиялық сараптама қорытындысы, экологиялық рұқсаттар және қоршаған ортаға әсер ету туралы декларациялар цифрланған мемлекеттік қызметтер

	Қаржы министрлігі (Мемлекеттік кірістер комитеті)
	Бюджетке төленетін міндетті төлемдердің толық және уақтылы түсуін қамтамасыз ету
	Эмиссиялар үшін төлемақы ставкалары, ластаушы көздері бар кәсіпорындарға экологиялық төлемдер төлету арқылы ауаны қорғау

	Төтенше жағдайлар министрлігі
	Өрттер, жарылыстар, техногендік апаттар, химиялық және радиациялық қауіп
	Өрт түтіні, химиялық шығарындылар, радиациялық ауа ластануы; апаттық мониторинг және шаралар


23-кестенің жалғасы

	Ұлттық экономика министрлігі
	Жергілікті бюджеттерге кірістер түсімдерін болжау
	Экономикалық реттеу арқылы ауаны қорғау

	Ғылым және жоғары білім министрлігі
	Экология, климат, атмосфералық ауа сапасы бағыттарында ғылыми зерттеулерді қаржыландыру
	Атмосфералық ауа сапасы жөнінде зерттеулер жүргізуге мемлекеттік гранттар бөлу, мамандар даярлау

	Көлік министрлігі
	Көлік саласын реттеу, автокөлік стандарттары, Euro нормалары
	Автокөліктер атмосфералық ауаны ластаушы заттардың негізгі көзі 

	Өнеркәсіп және құрылыс министрлігі
(Құрылыс және тұрғын үй-коммуналдық шаруашылық істері комитеті, Өнеркәсіп комитеті, Өнеркәсіптік саясат департаменті, Жер қойнауын пайдалану департаменті, Қала құрылысы және тұрғын үй-коммуналдық саясаты департаменті)
	Өнеркәсіптік процестерді реттеу, жер қойнауын пайдалану кезінде экологиялық заң бұзушылықтарды болдырмау, құрылыс нормалары, технологиялық регламенттер

	Өнеркәсіптер атмосфералық ауаны ластайтын заттардың стационарлық көзі, құрылыс кезінде қоршаған ортаға әсер бағаланып,  мемлекеттік экологиялық сараптама қорытындысы мен экологиялық рұқсаттар алынады

	ҚР сауда және интеграция министрлігі (Техникалық реттеу және метрология комитеті)
	Атмосфералық ауаға көлік құралдарының пайдаланылған газдарымен ластаушы заттардың шығарындыларын өлшеу нормалары мен әдістерін әзірлейді
	Автокөліктер атмосфералық ауаны ластаушы заттардың нормаларын бекітеді

	Қазақстан Республикасы Стратегиялық жоспарлау және реформалар агенттігінің Ұлттық статистика бюросы
	Ұлттық статистика жүйесін жүргізу, экологиялық көрсеткіштер бойынша ресми статистиканы қалыптастыру, ауа сапасы, шығарындылар көлемі, парниктік газдар, қалдықтар, энергия тұтыну, санитариялық және демографиялық көрсеткіштерді жинау, өңдеу және жариялау 
	Атмосфералық ауа сапасын талдау, мониторинг, жоспарлау және саясатты бағалау үшін негіз болатын ресми ұлттық деректерді қамтамасыз етеді

	Жергілікті атқарушы органдар (Әкімдіктер)
	ЖЭО, қалалық көлік, құрылыс, жасыл желек, жергілікті экобағдарламалар
	Қалалық ауа сапасына ең тікелей әсер ететін шаралар: көлік, жасыл аймақтар, жылыту секторына бақылау, алдын алу шараларын қолдану

	Ескертпе – [107] дереккөзі негізінде автормен құралған



Көлік, өнеркәсіп, құрылыс министрліктері, сондай-ақ жергілікті атқарушы органдар (әкімдіктер) қалалық көлік, жасыл желек, жылу секторындағы реттеу, құрылыс нормалары және аймақтық экологиялық бағдарламалар арқылы ауа сапасының нақты деңгейін қалыптастыратын практикалық шараларды іске асырады (17 - сурет).



Сурет 17 - Жол жүру ережесінің атмосфералық ауаны қорғау саласына қатысы

Ескертпе – [72, 81, 96, 107-109] дереккөздері негізінде автормен құралған

Атмосфералық ауаның сапасын қорғау саласындағы басқарудың күрделілігі оның тек экологиялық ведомстволардың емес, түрлі функционалдық бағыттағы мемлекеттік органдардың өзара тәуелді, көпдеңгейлі әрекеттерін қажет ететіндігімен айқындалады. Берілген суретте ұсынылған «көлік құралдарының пайдаланылған газдарындағы ластаушы заттар деңгейін бақылау және жауапкершілік шараларын қолдану» үдерісі осы күрделіліктің нақты мысалы болып табылады. Бір қарағанда техникалық сипаттағы бұл рәсім шын мәнінде кемінде төрт мемлекеттік органның үйлестірілген іс-қимылын және бірнеше нормативтік-құқықтық актілердің бір уақытта қолданылуын талап етеді.
Бірінші кезекте, Экология және табиғи ресурстар министрлігі атмосфералық ауаны қорғау саласындағы ұлттық саясат пен нормативтік-реттеушілік базаны қалыптастырушы орталық мемлекеттік орган болып табылады. 
Екінші маңызды қатысушы - Қазақстан Республикасы Сауда және интеграция министрлігінің Техникалық реттеу және метеорология комитеті, ол экологиялық өлшемдерді орындау үшін қажетті ұлттық стандарттарды әзірлейді және бекітеді. Көлік құралдарының шығарындыларын өлшеу кезінде қолданылатын СТ 1433–2023 ұлттық стандарты осы комитеттің құзыретіне жатады [108]. Осылайша, нақты экологиялық норманы техникалық жағынан іске асыру үшін техникалық реттеу жүйесінің нәтижелері міндетті түрде қолданылуы шарт.
Үшінші элементті жергілікті атқарушы органдар мен өңірлік Экология департаменттері құрайды. Олар көлік құралдарының эмиссияларын өлшеу, ластану фактілерін тіркеу, профилактикалық экологиялық бақылау жүргізу сияқты тікелей практикалық функцияларды орындайды. Алайда құқықтық тұрғыдан олардың көлік құралын тоқтату өкілеттігі жоқ, бұл олардың қызметін басқа органдармен өзара іс-қимылда жүзеге асыру қажеттігін туындатады.
Төртінші және шешуші буын - Қазақстан Республикасы Ішкі істер министрлігінің полиция бөлімшелері, олар жол жүрісі қауіпсіздігін қамтамасыз ету жөніндегі өкілеттіктеріне сәйкес көлік құралын тоқтатады, құқық бұзушылық фактісі расталған жағдайда әкімшілік хаттама толтырады және ҚР Әкімшілік құқық бұзушылық туралы кодекстің 334-бабы бойынша әкімшілік жауаптылықты қолданады. Басқаша айтқанда, экологиялық құқық бұзушылық фактісі экология органдарымен анықталғанымен, құқықтық санкцияның құқықтық күші полиция органдары арқылы жүзеге асады.
Осылайша, бір ғана техникалық сипаттағы экологиялық үдеріс көлік құралдарының атмосфераға ластаушы заттарды нормативтен жоғары шығаруын анықтау және оған ықпал ету шараларын қабылдау, төрт мемлекеттік органның (экологиялық ведомство, техникалық реттеу органы, жергілікті атқарушы құрылымдар және полиция) және төрт негізгі нормативтік-құқықтық актілер тобының (Экологиялық кодекс, техникалық стандарттар, жол жүрісі саласындағы заңнама, әкімшілік құқық бұзушылық туралы заңнама) бірізді, үйлестірілген қолданылуын талап етеді.
Дәл солай өнеркәсіп саласын алуға болады (18-сурет).
Ұсынылған суретте өндірістік объектілердің атмосфералық ауаға эмиссияларын мемлекеттік реттеу саласындағы негізгі институционалдық акторлардың өзара байланысы және функциялардың бөлінісі көрсетілген. Бұл құрылым Қазақстандағы атмосфералық ауаны қорғау жөніндегі мемлекеттік саясаттың тек бір ведомствоның құзыретімен шектелмейтінін, керісінше, бірнеше мемлекеттік органның келісілген әрекеттерін талап ететінін дәлелдейді.
Суретте бірінші кезекте Қазақстан Республикасының Экология және табиғи ресурстар министрлігі негізгі экологиялық реттеуші орган ретінде көрсетілген. Ол атмосфералық ауа сапасына қатысты нормативтік-құқықтық базаны қалыптастыруды, экологиялық саясаттың басымдықтарын айқындауды және эмиссияларға рұқсат беру рәсімдерінің жалпы регламентін бекітуді қамтамасыз етеді. Министрліктің рөлі экологиялық талаптардың жүйелік негізін құруға бағытталған.


Сурет 18 – Өнеркәсіп саласының атмосфералық ауаны қорғау саласына қатысы

Ескертпе – [107] дереккөзі негізінде автормен құралған

Екінші блокта Қазақстан Республикасының Денсаулық сақтау министрлігі орналастырылған, ол санитариялық-гигиеналық нормативтерді, соның ішінде атмосфералық ауадағы шекті жол берілетін концентрациялар (ШРК) мен санитариялық-қорғау аймақтарына қойылатын талаптарды бекітеді. Бұл нормативтер экологиялық реттеу жүйесінің денсаулыққа әсерді ескеретін негізгі элементі ретінде экологиялық рұқсат беру процесінің ажырамас құқықтық-нормативтік базасын құрайды.
Келесі деңгейде жергілікті атқарушы органдар көрсетілген. Олар өндірістік объектілерді орналастыруға рұқсат береді, аумақтық жоспарлау шешімдері арқылы экологиялық тәуекелдерді басқаруға ықпал етеді, сондай-ақ II және III санаттағы объектілерге экологиялық рұқсат беру функцияларын жүзеге асырады. Бұл деңгей экологиялық саясаттың аймақтық өлшемін және аумақтық басқару арқылы жүзеге асырылатын реттеу тетіктерін білдіреді.
Экологиялық реттеу және бақылау комитеті жүйедегі жоғары деңгейдегі қадағалаушы орган ретінде I санаттағы ірі өндірістік объектілерге рұқсат береді, қоршаған ортаға әсерді бағалау (ҚОӘБ) материалдарын сараптайды және салалық стандарттардың сақталуын үйлестіреді. 
Соңғы буын ретінде экология департаменттері - комитеттің аумақтық құрылымдары көрсетілген. Олар тікелей бақылау, мониторинг, жоспарлы және жоспардан тыс тексерістер жүргізу, анықталған бұзушылықтар бойынша әкімшілік шаралар қолдану сияқты практикалық қадағалау функцияларын орындайды. Бұл деңгейде мемлекеттік саясаттың орындалуы нақты өндірістік алаңдарда қамтамасыз етіледі.
Сонымен, суретте бейнеленген институционалдық құрылым атмосфералық ауаны қорғау саласындағы басқару жүйесінің күрделілігін және оның көпкомпонентті сипатын айқын көрсетеді. Экологиялық мәселелердің табиғаты денсаулық сақтау, аумақтық жоспарлау, санитариялық реттеу және мемлекеттік бақылау үдерістерінен тұратын кешенді тәсілді талап етеді. Осыған сәйкес, аталған органдардың үйлестірілген қызметі экологиялық саясаттың тиімділігінің негізгі алғышарты болып табылады және атмосфералық ауа сапасын қамтамасыз ету бойынша мемлекеттік басқару жүйесінің институционалдық тұтастығын қалыптастырады.
Жалпы алғанда, атмосфералық ауаны қорғау саласындағы ұйымдық құрылымның институционалдық логикасы бірқатар мемлекеттік органдардың өзара тәуелділігіне, олардың функцияларының келісімділігін талап етуіне және экологиялық саясаттың көлденең (салалық) әрі тік (ұлттық - өңірлік) деңгейлерде жүзеге асырылуына негізделген. Мұндай көпкомпонентті басқару моделі атмосфералық ауа сапасын жақсарту бойынша кешенді саясат жүргізуге мүмкіндік береді, алайда басқару функцияларын синхрондау, деректердің бірізділігі мен жауапкершілік аясын нақтылау мәселелерін өзектендіреді.

Қазақстан Республикасындағы атмосфералық ауаны қорғау саласындағы құқықтық реттеу иерархиялық ұйымдастырылған нормативтік-құқықтық актілер жүйесіне негізделеді. Бұл жүйенің орталық элементі 2021 жылғы жаңа Экологиялық кодекс, ол мемлекеттік экологиялық саясаттың мазмұнын, қағидаттарын, басқару тетіктерін және мемлекеттік бақылауды жүзеге асыру рәсімдерін айқындайды. Экологиялық кодекс атмосфералық ауа сапасын реттеудің негізгі институттарын: эмиссияларға рұқсат беру, нормативтік талаптарды белгілеу, қауіпті объектілерді санаттау, экологиялық сараптама, өндірістік бақылау сияқты тетіктерді жүйелі түрде бекітеді. Осы құқықтық негізге сүйене отырып, атмосфералық ауаны қорғау саласындағы практикалық шаралардың тиімділігі шығарындыларды есепке алу, рұқсат алу, есеп тапсыру және салық немесе экологиялық төлемдер төлеу сияқты тетіктердің іске асырылуына тікелей байланысты екені айқын көрінеді.
Алайда, Экологиялық кодекс енгізілген кезде белгілі бір IV санаттағы объектілер барлық есепке алу, рұқсат алу, экологиялық сараптама және есеп тапсыру талаптарынан босатылды. Бұл өзгерістер шағын кәсіпорындар, ауылшаруашылық техникалары және коммуналдық қызметтерді қамтыды. Нәтижесінде, осы объектілерден шығатын эмиссиялар ресми статистикаға енгізілмей қалды. Сол себепті 2021 жылдан бастап атмосфералық ауаны қорғау саласындағы статистикалық мәліметтердің толық еместігі, экологиялық сараптама мен рұқсат алу тетіктерінің шектеулілігі, салық және экологиялық төлемдердің алынбауы сияқты мәселелер айқын көріне бастады.
Экологиялық кодекстің 5 бабына сәйкес, «Ластаушы төлейді» қағидаты қызметі қоршаған ортаның ластануына, табиғи ортаның тозуына немесе адамдардың өмірі мен денсаулығына зиян келтіруі мүмкін тұлғаның өз қызметінің жағымсыз салдарын болдырмау, бақылау және туындаған залалды жою бойынша барлық шығыстарды өз мойнына алуды көздейді. Алайда, Кодекстің 39 бабына сәйкес ІІІ және IV санаттағы объектілер үшін эмиссиялық нормативтер белгіленбейді, ал 418 бабы бойынша IV санаттағы объектілерге қатысты рұқсаттар мен эмиссиялық нормативтердің қолданылуы 2021 жылғы 1 шілдеден бастап тоқтатылды [73]. Яғни, IV санаттағы объектілер мемлекеттік экологиялық сараптамадан өтпейді, экологиялық рұқсат алмайды және есеп тапсырудан босатылған. Салық кодекстің 637 бабына сәйкес I, II және III санаттағы объектілердің операторлары төлемақы төлеушілер болып табылады да, IV санаттағы объектілер төлемнен босатылған.
Салық кодекстің 637 бабына сәйкес, стационарлық көздерден шығатын ластаушы заттар үшін төлем мөлшерлемелері тек 16 ластаушы затқа бекітілген. Бұл дегеніміз операторлар барлық шығарындылар үшін төлем жасамайды, тек нормативтік тізімде көрсетілген заттар бойынша ғана төлем төлейді, яғни «Ластаушы төлейді» қағидаты толық жүзеге аспайтынын тағы бір дәлелі [86].
Сонымен қатар, 2021 жылы Экологиялық кодекстің күшіне енуіне байланысты табиғатты пайдаланушылар объектілерін жіктеу тәртібі өзгертілді, IV санаттағы объектілер атмосфераға стационарлық көздерден шығаратын шығарындыларды статистикалық бақылауға енгізілмеді, себебі олар нормативтік шаралардан босатылды. Бұл өзгерістер 2022 жылдан бастап ресми статистикадағы шығарындылар көлемін төмендетіп көрсететін факторлардың бірі болып табылады.
Қазақстан Республикасы Стратегиялық жоспарлау және реформалар агенттігінің Ұлттық статистика бюросы Өнеркәсіп және қоршаған орта статистикасы бойынша жалпымемлекеттік статистикалық байқаулардың статистикалық нысандары мен оларды толтыру жөніндегі нұсқаулықтарды бекіту туралы Қазақстан Республикасы Ұлттық экономика министрлігі Статистика комитеті Төрағасының 2020 жылғы 21 ақпандағы № 24 бұйрығына сәйкес, атмосфералық ауаны қорғау туралы есеп тек шығарындылардың құрамында I және II қауіптілік сыныбының ластаушы заттары болған жағдайда, жылына 0,999 тоннадан астам немесе 0,500–0,999 тоннаға дейінгі көлемде шығаратын объектілерге арналған. Бұл дегеніміз, аталған мөлшерден аз шығарындылар шығаратын объектілер есеп тапсырмайды. Нәтижесінде, Қазақстан Республикасы Ұлттық статистика бюросының ұсынатын ақпарат атмосфералық ауаға шығарылатын барлық ластаушы заттардың нақты көлемін көрсете алмайды, және бұл халықаралық салыстырмалы статистикамен сәйкеспеушілікке әкеледі [110].
Осы құқықтық және статистикалық шектеулерді ескере отырып, IV санаттағы объектілердің ресми есепке алынбауы мен «Ластаушы төлейді» қағидатының толық іске аспауы атмосфералық ауаны қорғау жүйесінің практикалық тиімділігін шектеуде (кесте 24).

24-кесте «Ластаушы төлейді» қағидатының шектеулілігі

	Санат
	Экологиялық сараптама
	Эко-рұқсат
	Есеп тапсыру
	Төлем
	Жылдық көлем шегі

	I–III
	Өтеді
	Міндетті (I,II)
	Міндетті
	Міндетті
	≥0,500 тн

	IV
	Өтпейді
	Жоқ
	Жоқ
	Жоқ
	Есепке алынбайды

	Ескертпе – [72, 86, 110] дереккөздері негізінде автормен құралған



IV санаттағы объектілер статистикаға енгізілмегендіктен, олардың шығарындылары есепке алынбайды, және бұл «Ластаушы төлейді» қағидатының толық іске асуына кедергі келтіреді. Сонымен қатар, тек I–III санаттағы объектілер белгілі ластаушы заттар үшін ғана төлем жасайды, ал IV санат және мөлшері шектеулі ластаушы заттар ресми экономикалық жауапкершіліктен тыс қалады.
Бұл мәселелерді шешу және ұлттық экологиялық мониторинг жүйесінің сенімділігін арттыру үшін 19-суреттегі ұсыныстарды енгізу қажет.



Сурет 19 - IV санат объектілеріне және «Ластаушы төлейді» қағидатына арналған ұсыныстар

Ескертпе – [72, 86, 110] дереккөздері негізінде автормен құралған

Осы заңнамалық және статистикалық шектеулерді ескере отырып, атмосфералық ауаны қорғау тиімділігін бағалауда тек нормативтік база мен экономикалық жауапкершілік жеткіліксіз екені анық көрінеді. Сондай-ақ, нақты шығарындылар туралы сенімді деректер алу мүмкіндігі мониторинг жүйесінің техникалық және әдістемелік шектеулерімен де тікелей байланысты. Сондықтан Қазақстандағы атмосфералық ауаны бақылау жүйесі, қолданылатын датчиктердің сипаттамасы және олардың сенімділігіне қатысты проблемалар қарастырған жөн.
Қазақстан Республикасында атмосфералық ауаны мониторингілеу Экологиялық кодекстің 10-тарауында белгіленген талаптарға сәйкес жүзеге асырылады. Атмосфералық ауаның жай-күйін мемлекеттік бақылаудың негізгі операторы болып табылатын «Қазгидромет» РМК қазіргі уақытта 70 елді мекен аумағында орналасқан 128 автоматтандырылған және 43 қолмен сынама алу станцияларын пайдаланады [111]. Бұл бекеттер мемлекеттік экологиялық мониторинг жүйесінің құрамдас бөлігі ретінде ауа сапасының фондық деңгейін, урбанизацияланған аумақтардағы ластану динамикасын және санитариялық-гигиеналық нормативтерге сәйкестігін бағалаудың негізгі техникалық инфрақұрылымын құрайды.
Автоматтандырылған бекеттердің техникалық конфигурациясы SO₂, NO₂, CO, O₃, PM₂.₅, PM₁₀ секілді негізгі ластаушы заттардың концентрацияларын үздіксіз тіркейтін газ анализаторларын, шаң-тозаң өлшеу аспаптарын, сондай-ақ метеорологиялық параметрлерді (жел жылдамдығы мен бағыты, температура, атмосфералық қысым) бақылауға арналған датчиктерді қамтиды. Өлшеу нәтижелері GSM/4G деректер беру арналары арқылы орталық серверге онлайн режимінде жіберіледі, кейін олар валидациядан өтіп, өңірлік және ұлттық деңгейлерде талданады.
Дегенмен, қолданыстағы мониторинг желісі бірқатар институционалдық және техникалық шектеулерге ие. Ең алдымен, бекеттердің саны ірі қала агломерацияларының ауа бассейіндерін толық көлемде қамтуға жеткіліксіз. Орографиясы күрделі Алматы (16 бекет), Өскемен немесе Қарағанды қалалары мысалында ластаушы заттардың кеңістіктік өзгергіштігін дәл сипаттау үшін бекеттердің тығыздығы жеткіліксіз болып отыр. Мұндай кемшілік мемлекеттік жоспарлау, урбанистік шешімдер қабылдау және экологиялық саясатты іске асыру үшін пайдаланылатын деректердің дәлдігіне әсер етеді. Әсіресе көлік ағыны жоғары магистральдарда, өнеркәсіптік аймақтарда және жеке сектордағы жылу беру маусымы кезінде нақты ластану деңгейін анықтау үшін датчиктердің кеңістіктік желісі жеткіліксіз.
Қазақстанда атмосфералық ауа сапасын бақылау жүйесі негізінен урбандалған аймақтармен шектеледі, бұл ауылдық және индустриалды перифериядағы шынайы жағдайды жасыруы мүмкін. Сондықтан ұлттық мониторинг желісін қайта қарап, өндірістік белсенділік пен экологиялық қауіп деңгейі жоғары аймақтарға басымдық беру қажет.
«Қоршаған орта статистикасы көрсеткіштерін қалыптастыру жөніндегі әдістемені бекіту туралы» 2015 жылғы №223 бұйрыққа өзгерістер енгізген Ұлттық статистика бюросының 2021 жылғы №48 бұйрығына сәйкес, ауа ластануын бақылау постарын орналастыру саны қаланың демографиялық параметрлеріне қарай айқындалады: 50 мыңға дейін тұрғынға – 1 бекет, 50–100 мың тұрғынға – 2 бекет, 100–200 мың тұрғынға – 3 бекет, 200–500 мың тұрғынға – 3–5 бекет, 500 мыңнан 1 млн тұрғынға дейін – 5–10 бекет, 1 млн-нан жоғары – 10–20 бекет [112]. Осы стандарттарға сәйкес 2 млн-нан астам халқы және 700 млрд м3 атмосфералық ауа көлемі бар Алматы қаласы үшін 16 бекеттің жеткіліксіздігі айқын көрінеді [111].
Аталған институционалдық және техникалық олқылықтар атмосфералық ауаны қорғау саласындағы мониторинг жүйесін жаңғыртуды талап етеді. Бұл, ең алдымен, мониторинг желісін кеңейту, жаңа буын автоматтандырылған станцияларды енгізу, спутниктік бақылаумен интеграциялау, деректер сапасын халықаралық QA/QC (Quality Assurance/Quality Control) стандарттарына сәйкестендіру және мониторинг нәтижелерінің басқарушылық шешім қабылдау процестеріне ықпалын күшейту қажеттілігін көрсетеді.
Мемлекеттік мониторинг желісінің техникалық және кеңістіктік шектеулері атмосфералық ауа сапасын бағалаудың толыққанды жүйесін қалыптастыру үшін ластаушы кәсіпорындардың өз өндірістік шығарындыларын үздіксіз тіркейтін автоматтандырылған бақылау құралдарын енгізудің маңыздылығын күшейтеді. Осы тұрғыда Қазақстан Республикасының жаңа Экологиялық кодексі мемлекеттік бақылау жүйесін өнеркәсіптік деңгейдегі мониторингпен институционалды түрде толықтыруды көздейді.
Экологиялық кодекстің 186-бабына сәйкес, І санаттағы ірі өнеркәсіптік объектілер үшін үздіксіз автоматтандырылған мониторинг жүйелерін орнату міндеттелген [72]. Бұл талап стационарлық көздерден шығатын негізгі ластаушы заттардың нақты уақыт режиміндегі концентрациясын өлшеуді, өлшеу нәтижелерін автоматтандырылған түрде орталықтандырылған экологиялық ақпараттық жүйеге беруді және деректердің валидациясынан кейін мемлекеттік органдарға қолжетімді болуын қамтамасыз етеді.
Автоматтандырылған мониторинг жүйелері Қазгидромет желісінің деректерін толықтыратын және өнеркәсіптік эмиссияларды нақты технологиялық процестер деңгейінде бақылауға мүмкіндік беретін қосымша ақпарат көзі болып табылады. Егер мемлекеттік мониторинг ауа бассейнінің жалпы сапасын сипаттаса, автоматтандырылған өндірістік мониторинг әр кәсіпорынның шығарындылары бойынша нақты және үздіксіз есептілік береді. Бұл жүйе өнеркәсіптік ластанушылардың декларативтік есеп беруден нақты өлшенген эмиссияларға негізделген есептілікке көшуін қамтамасыз етеді, ал бұл өз кезегінде экологиялық реттеудің тиімділігін арттырудың негізгі алғышарттарының бірі болып табылады.
Осылайша, атмосфералық ауа сапасын бақылау жүйесінің институционалдық тиімділігін арттыру мемлекеттік мониторинг инфрақұрылымын жаңғыртумен қатар, өнеркәсіптік кәсіпорындарда автоматтандырылған мониторинг жүйесін енгізу арқылы деректердің толықтығы мен дәлдігін қамтамасыз ету қажеттілігін көрсетеді. Мұндай кешенді тәсіл ластанудың нақты деңгейін айқындауға, басқарушылық шешімдердің негізділігін күшейтуге және эмиссияларды төмендетуге бағытталған саясаттың нәтижелілігін арттыруға мүмкіндік береді.
Алайда, Экологиялық кодекстің талаптарына сәйкес, автоматтандырылған өндірістік мониторинг міндеттемесі тек І санаттағы ірі өнеркәсіптік объектілерге қатысты белгіленген [72]. Бұл талап принципті түрде өндірістік эмиссиялардың ашықтығын арттыруға бағытталғанымен, атмосфералық ауаның нақты ластану құрылымына шынайы ықпал ету үшін жеткіліксіз болып отыр. Қазақстандағы ауаның аймақтық ластануына әсер ететін негізгі факторлар тек аса ірі объектілермен шектелмейді, ІІ, III, IV санаттағы кәсіпорындар, жылу қазандықтары, құрылыс материалдары өндірісі, агроөнеркәсіптік кешендер, жеке өнеркәсіптік алаңшалар жалпы қалалық эмиссияның едәуір бөлігін қалыптастырады.
Қазіргі нормативтік шектеу эмиссияларды бақылаудың институционалдық теңгерімсіздігіне әкеледі, ірі кәсіпорындар цифрлық мониторинг жүргізуге міндеттелген, ал орта және шағын өнеркәсіптік нысандар өздерінің нақты шығарындыларын тек жылдық есептер негізінде декларативтік түрде ұсынады. Ал IV санаттағы объектілер есептен мүлдем босатылған. Бұл деректердің сапасын төмендетеді, көлеңкелі эмиссиялардың пайда болуына жағдай жасайды және мемлекеттік жоспарлау үшін объективті ақпаратты шектейді. Осыған байланысты, атмосфералық ауаның сапасын басқарудың қазіргі жүйесінде өнеркәсіптік мониторингтің нақты жүктемені толық көлемде көре алмау проблемасы туындайды.
Сондықтан ауаның нақты ластану динамикасын бақылау тиімділігін арттыру мақсатында автоматтандырылған өндірістік мониторингті кезең-кезеңімен кеңейту ұсынылады (25-кесте).
Осылайша, мемлекеттік мониторингтің техникалық шектеулері өнеркәсіптік шығарындыларды нақты уақыт режимінде бақылаудың маңызын арттырады. Сондықтан автоматтандырылған мониторингті ІІ және белгілі бір деңгейде ІІІ, IV санаттағы объектілерге кезең-кезеңімен кеңейту атмосфералық ауаны қорғау саласындағы мемлекеттік басқарудың тиімділігін арттыруға, эмиссиялардың объективті есебін қамтамасыз етуге және экологиялық саясаттың дәлдігі мен ғылыми негізділігін күшейтуге мүмкіндік береді.
Қазақстанда атмосфералық ауаны қорғау саласындағы басқару тетіктерін жетілдіру тек ластаушы кәсіпорындардың мониторинг жүргізу міндеттемелерімен шектелмейді. Қолданыстағы экологиялық және санитариялық талаптар жүйесі салалық реттеулердің бірізді еместігінен күрделі сипатқа ие болып отыр. Әсіресе санитариялық-қорғау аймақтарын (СҚА) айқындау, олардың шекараларын бекіту және оларды сараптамалық рәсімдерге енгізу мәселесінде нормативтік үйлесімсіздіктер байқалады.
Экологиялық кодекс объектілерді қоршаған ортаға әсер ету дәрежесіне қарай төрт санатқа бөлсе, санитариялық қағидалар объектілерді бес қауіптілік класына жіктейді [72, 80, 113]. Осы екі жүйе арасындағы тікелей байланыс заңмен белгіленбеген, бұл жобалау құжаттамасын сараптау кезінде әртүрлі интерпретациялардың пайда болуына, ал кей жағдайларда СҚА талаптарының толық сақталмауына әкеледі (25-кесте).



Кесте 25- Атмосфералық ауаны қорғауда мониторинг пен экономикалық реттеу тетіктерін жетілдіру бойынша ұсыныстар

	№
	Экологиялық кодекстің қолданыстағы редакциясы
	Ұсынылатын редакция
	Мақсаты / Күтілетін әсері

	1
	184 –бап. Өндірістік экологиялық бақылау жүргізу кезінде объектінің операторы: I санаттағы объектілерге қатысты – қоршаған ортаны қорғау саласындағы уәкілетті орган бекіткен қоршаған ортаға эмиссиялардың автоматтандырылған мониторингін жүргізу тәртібіне және осы Кодекстің 186-бабы 4-тармағының талаптарына сәйкес эмиссиялардың негізгі стационарлық көздерінде қоршаған ортаға эмиссиялар мониторингінің автоматтандырылған жүйесін орнатуға
	184 –бап. Өндірістік экологиялық бақылау жүргізу кезінде объектінің операторы:I, II, III санаттағы объектілерге қатысты – қоршаған ортаны қорғау саласындағы уәкілетті орган бекіткен қоршаған ортаға эмиссиялардың автоматтандырылған мониторингін жүргізу тәртібіне және осы Кодекстің 186-бабы 4-тармағының талаптарына сәйкес эмиссиялардың негізгі стационарлық көздерінде қоршаған ортаға эмиссиялар мониторингінің автоматтандырылған жүйесін орнатуға;
	Қалалардағы негізгі стационарлық ластау көздерін бақылауды қамтамасыз ету (жылу қазандықтары, құрылыс материалдары кәсіпорындары, орта қуатты өндірістік кәсіпорындар); І санат объектілермен салыстырғанда маңызды үлеске ие өңірлерде атмосфералық ластанудың нақты динамикасын бағалау.

	2
	-
	ІІІ, IV санаттағы объектілер үшін «жеңілдетілген автоматтандырылған мониторинг» (Low-Cost Continuous Monitoring) енгізу
	Шағын кәсіпорындарға қаржылық ауыртпалықсыз бақылаудың техникалық мүмкіндігін арттыру, эмиссияларды уақытылы тіркеу.

	3
	-
	Автоматтандырылған мониторинг жүйелерінің деректерін Қазгидромет және ведомстволық мониторинг жүйелерімен интеграциялау
	Ластанудың кеңістіктік және технологиялық құрылымын толық көрнекілеу, деректерді талдау мен жоспарлауды жетілдіру.

	4
	-
	Шығарындылар бойынша нақты деректерге негізделген экономикалық реттеу тетіктерін енгізу (аймақтық квоталау, дифференцияланған төлемдер)
	Мемлекеттік бақылаудың тиімділігін арттыру, кәсіпорындарды ластауды нақты төмендетуге ынталандыру.

	Ескертпе – [72, 111, 112] дереккөздері негізінде автормен құралған



Мәселен, мемлекеттік қызмет көрсету үрдісінде мемлекеттік экологиялық сараптама жүргізу тәртібінде СҚА-ға санитариялық-эпидемиологиялық рұқсат ластаушы заттарға СҚА қоятынына қарамастан жобалық құжаттаманың міндетті құрамдас бөлігі болып саналмайды. Нәтижесінде экологиялық сараптаманың оң қорытындысы СҚА нормативтері толық орындалмаған жобаға берілуі мүмкін. Бұл құқықтық олқылық урбанизация деңгейі жоғары қалаларда ауа сапасының төмендеуіне, ал тұрғын үй құрылысы аймақтарында халық денсаулығы үшін қосымша тәуекелдердің туындауына әкелуі ықтимал. 
Осыған байланысты санитариялық реттеу элементтерін экологиялық реттеу жүйесіне жүйелі түрде кіріктіру маңызды:
1) Экологиялық кодекстің 2-қосымшасындағы қызмет түрлерін санаттау санитариялық қауіптілік кластарымен сәйкестендірілген түрде қайта қаралуы қажет [70];
2) мемлекеттік экологиялық сараптама қағидаларына СҚА-ға берілген санитариялық-эпидемиологиялық рұқсатты міндетті құжат ретінде енгізу ұсынылады (25-кесте). Бұл объектіні жобалау кезеңінде санитариялық және экологиялық талаптардың толық орындалуын қамтамасыз етіп, сараптамалық рәсімдердің ашықтығын арттырады;
3) СҚА сәйкестігін бағалау ҚОӘБ рәсімінің ажырамас бөлігі ретінде қарастырылуы тиіс, себебі әсер ету аймағы мен ластаушы заттардың таралу деңгейін экологиялық бағалау шеңберінде кешенді түрде анықтауға болады.
Ұсынылып отырған тәсіл санитариялық және экологиялық нормалардың өзара байланысын нығайта отырып, атмосфералық ауаны қорғау саласындағы мемлекеттік реттеудің тиімділігін арттыруға мүмкіндік береді. Бұл ретте СҚА талаптарының сақталуын қамтамасыз ету тек формалды рәсім емес, қоғамдық денсаулық пен қалалық ортаның тұрақтылығын қамтамасыз етудің негізгі тетігі ретінде қарастырылуы тиіс. Осындай институционалдық үйлестіру атмосфералық ауаның ластануын азайтуға, мемлекеттік сараптама жүйесінің сапасын арттыруға және экологиялық қауіпсіз қала құрылысы саясатының қалыптасуына ықпал етеді (26-кесте).
Ұсынылған түзетулер Экологиялық кодекс пен мемлекеттік экологиялық сараптама қағидалары арасындағы нормативтік алшақтықты жоюға бағытталған. Объектілер санаттарын санитариялық қауіптілік сыныптарымен үйлестіру және экологиялық сараптамаға санитариялық-эпидемиологиялық қорытындыны міндетті құжат ретінде енгізу СҚА талаптарының сақталуын күшейтіп, сараптамалық процестердің жүйелілігін қамтамасыз етеді. Бұл реттеу тетіктерінің сәйкестігін арттырып, халық денсаулығын қорғау мен экологиялық қауіпсіздікті қамтамасыз етуге мүмкіндік береді.



Кесте 26 - Қазақстанда қоршаған ортаның ластануының ықтимал қаупін тудыратын объектілер үшін құқықтық реттеуді жетілдіру үшін ұсыныстар

	НҚА атауы
	Қолданыстағы редакция
	Ұсынылатын редакция
	Негіздеме

	Экологиялық кодекс (2021)
	Жойылған (2021 шыққан басылымда алынып тасталған)
	Қоршаған ортаға әсерін бағалау жүзеге асырылатын шаруашылық және өзге де қызмет бағалаудың маңыздылығы мен толымдылығы бойынша I, II, III, IV болып – 4 санатқа бөлінеді.
I санатқа өндірістік объектілерді санитариялық сыныптауға сәйкес қауіптіліктің 1 және 2-сыныптарына жататын қызмет түрлері жатады.
 II санатқа өндірістік объектілерді санитариялық сыныптауға сәйкес қауіптіліктің 3-сыныбына жататын қызмет түрлері жатады.
III санатқа өндірістік объектілерді санитариялық сыныптауға сәйкес қауіптіліктің 4-сыныбына жататын қызмет түрлері жатады.
IV санатқа өндірістік объектілерді санитариялық сыныптауға сәйкес қауіптіліктің 5-сыныбына жататын қызмет түрлері жатады.
Өндірістік объектілерді санитариялық сыныптауға сәйкес қауіптілік сыныптарына жатпайтын қызмет түрлері IV санат объектілері ретінде сыныпталады. 
2-қосымшаны осы рет бойынша қайта қарау қажет.
	Қолданыстағы редакцияда өндірістік объектілерді санаттау кезінде олардың нақты экологиялық және санитариялық қауіптілік деңгейі толық ескерілмейді. Санитариялық сыныптау мен экологиялық санаттаудың сәйкессіздігі эмиссияларды бағалау мен реттеу тиімділігін төмендетеді. Ұсынылып отырған өзгеріс объектілерді қауіптілік деңгейіне қарай нақты жіктеуге, тәуекелге негізделген реттеуді күшейтуге мүмкіндік береді.

	«Мемлекеттік экологиялық сараптама жүргізу қағидаларын бекіту туралы» Қазақстан Республикасы 
	жоқ
	Көрсетілетін қызметті алушы жүгінген кезде мемлекеттік қызметті көрсету үшін қажетті құжаттардың тізбесі: 
- санитариялық-эпидемиологиялық бақылау қорытындысы
	Қолданыстағы тәртіпте қызметті ауыстыру кезінде санитариялық-эпидемиологиялық қорытындының міндеттілігі нақты 


26-кестенің жалғасы
	
	Экология, геология және табиғи ресурстар министрінің м.а. 2021 жылғы 9 тамыздағы № 317 бұйрығы, 5,6 -қосымшалар
	
	
	регламенттелмеген. Бұл экологиялық және санитариялық талаптардың толық сақталмауына әкелуі мүмкін. Ұсынылып отырған толықтырулар мемлекеттік сараптама рәсімінің кешенділігін арттырып, халық денсаулығын қорғау және тәуекелдердің алдын алу деңгейін күшейтеді.

	Ескертпе – [72, 80, 113, 114, 115] дереккөздері негізінде автормен құралған



	
Қазақстан Республикасының нормативтік-құқықтық базасын талдау барысында атмосфералық ауаны қорғау саласындағы институционалдық үйлестірудің тағы бір әлсіздігі құрылыс және жобалау үдерістерінде айқын көрінетіні анықталды. Атап айтқанда, ҚР Ұлттық экономика министрінің 2015 жылғы 1 сәуірдегі №299 бұйрығымен бекітілген «Қаржыландыру көздеріне қарамастан, жаңа үйлер мен ғимараттарды, олардың кешендерін, инженерлік және көлік коммуникацияларын салуға, сондай-ақ бұрыннан барын өзгертуге (реконструкциялауға, кеңейтуге, техникалық қайта жарақтандыруға, жаңғыртуға және күрделі жөндеуге) арналған техникалық-экономикалық негіздемелерге және жобалау-сметалық құжаттамаға ведомстводан тыс кешенді сараптама жүргізу қағидалары» құрамынан мемлекеттік экологиялық сараптамаға, жобалардың экологиялық сараптамасына және қоршаған ортаға эмиссияға рұқсат беру рәсіміне қатысты 2-1 тарау (ТЭН және ЖСҚ-ға ведомстводан тыс кешенді сараптама жүргізу құрамында мемлекеттік экологиялық сараптама, жобаларға экологиялық сараптама жүргізу, сондай-ақ қоршаған ортаға эмиссияға рұқсат беру тәртібі) және 11-параграф (Кешенді ведомстводан тыс сараптама құрамындағы жобаларға мемлекеттік экологиялық сараптама және экологиялық сараптама жүргізу, сондай-ақ қоршаған ортаға эмиссияларға рұқсат беру ерекшеліктері) алынып тасталуы экологиялық реттеу жүйесінің жобалау циклімен байланысын әлсіретті [116].
Нәтижесінде, қолданыстағы Қағида экологиялық сараптаманың КВТС шеңберінде қандай тәртіппен жүргізілетінін регламенттемейді. КВТС құрамында белгіленбеген мәселелер: экологиялық бөлім бойынша сараптаманы нақты қай орган немесе сарапшы жүзеге асыратыны; сараптама мерзімдері мен рәсімдік кезеңдері; КВТС комиссиясы экологиялық критерийлерді қандай әдістемемен бағалайтыны; ҚОӘБ немесе мемлекеттік экологиялық сараптама қорытындысы теріс болған жағдайда КВТС-тің әрекет алгоритмі; КВТС пен экологиялық сараптама қорытындыларының құқықтық салмағының арақатынасы.
Осылайша, КВТС құрамында экологиялық сараптама факті бойынша тәуелсіз рәсім болып қалып отыр және КВТС-тің институционалдық құрылымына функционалды түрде кірмейді.
Мемлекеттік экологиялық сараптама жеке тәртіпте жүргізеді, ал КВТС бөлек тәртіпте жүзеге асады. Экологиялық кодекске сәйкес ҚОӘБ, мемлекеттік экологиялық сараптама және экологиялық рұқсаттар дербес рәсім ретінде қарастырылады. Бұл рәсімдер КВТС-тен тәуелсіз жүргізіледі және өз құқықтық регламенттерімен әрекет етеді.
Керісінше, КВТС салалық сараптамаларды қамтитын кешенді рәсім болып табылады және оны негізінен «Мемсараптама» РМК атқарады. Осының нәтижесінде бір жоба бойынша екі параллель және тәуелсіз сараптама жүргізіледі; ҚР Ұлттық экономика министрінің 2015 жылғы 1 сәуірдегі №299 бұйрығымен бекітілген Қағидаларында көрсетілген (жаңа ғимараттар мен құрылыстарды, олардың кешендерін, бұрыннан барын өзгерту (реконструкциялау, кеңейту, техникалық қайта жарақтандыру, жаңғырту және күрделі жөндеу), сондай-ақ объектілердің аумақтарын инженерлік дайындау жобалары бойынша объектілер құрылысының жобаларына ведомстводан тыс кешенді сараптама [116] «бір терезе» қағидаты бойынша жүргізіледі және жобаларға немесе экологиялық сараптаманы, жобалардың санитариялық-эпидемиологиялық сараптамасында (салалық сараптаманы) қамтиды) «бір терезе» қағидаты жүзеге асырылмайды, жобалау-сметалық құжаттаманы келісудің жалпы мерзімі ұзартылады, экологиялық талаптар жобаның бастапқы кезеңдеріне толық интеграцияланбайды (20- сурет).
Қолданыстағы рәсімнің басты мәселесі – бір жобаны бағалау үдерісінің екіге жарылып, параллель жүргізілуі. Бір жағынан, жобалық құжаттама ведомстводан тыс кешенді сараптамадан (КВТС) өтсе, екінші жағынан экологиялық сараптама (ҚОӘБ немесе МЭС) бөлек қаралады. Осы екі бөлек сараптама екі түрлі мемлекеттік органда жүргізіледі, олардың мерзімдері, бағалау стандарттары мен әдістері де бір-біріне тәуелсіз әрі үйлестірілмеген. Соның салдарынан «бір терезе» қағидаты іс жүзінде іске аспайды, жобалау процесі созылмалы, қайталанатын және ведомстволық тұрғыда фрагменттелген сипатқа ие болады.
Қолданыстағы модельде жобалық құжаттама бірнеше ведомствоға - экологиялық, құрылыс-техникалық органдарына  жеке-жеке жолданады, ал олардың әрқайсысы өз рәсімін дербес жүргізеді. Нәтижесінде сараптамалар арасындағы үйлестіру әлсіз, мерзімдер әртүрлі, ал қорытындылардың бірізділігі мен өзара тәуелділігі қамтамасыз етілмейді. Бұл мемлекеттік басқару жүйесінің фрагментациясын күшейтіп, «бір терезе» қағидатын толық іске асыруға мүмкіндік бермейді.
Осы мәселені шешудің институционалдық тәсілі ретінде сараптамалардың барлық түрін бірыңғай ведомстводан тыс сараптамалық орталыққа шоғырландыру, яғни экологиялық, құрылыс және өнеркәсіптік сараптамаларды бір платформада интеграциялау ұсынылады. Мұндай модель жобаларды бағалауда үйлесімділік пен жүйелілікті қамтамасыз етіп, қабылданатын шешімдердің сапасын арттырады (21-сурет).
Бірыңғай сараптама орталығы барлық салалық қорытындыларды интеграциялап, қайталанатын рәсімдерді жояды, сараптамалық бағалаудың әдіснамасын біріздендіреді және «бір терезе» қағидатын нақты іске асыруға мүмкіндік береді. Нәтижесінде әкімшілік ауыртпалық азаяды, ведомстволық үйлестіру күшейеді, ал жобалардың экологиялық талаптарға сәйкестігі ерте кезеңде анықталып, атмосфералық ауаны қорғау тетіктерінің тиімділігі артады.

Сурет 20 - КВТС пен экологиялық сараптама қорытындыларын беру жүйесінің қолданыстағы рәсімі

Ескертпе – [72, 115, 116] дереккөздері негізінде автормен құралған

Алайда сараптама рәсімдерін институционалдық оңтайландыру экологиялық реттеудің мазмұндық бөлігін толық шешпейді. Экологиялық кодекстің 4-қосымшасында [72] көзделген қоршаған ортаны қорғау жөніндегі іс-шаралар тізбесінде бірқатар әдіснамалық және қолданбалы сипаттағы жүйелік олқылықтар сақталған. Аталған қосымшада атмосфералық ауаны қорғау бағытында жүзеге асырылуы тиіс 17 түрлі іс-шара көзделгенімен, олардың мазмұны мен іске асыру тетіктері нормативтік-құқықтық деңгейде нақты регламенттелмеген, ал кейбір тармақтар жергілікті атқарушы органдардың құзыреті мен бюджеттік мүмкіндіктеріне қайшы келеді. Нәтижесінде, экологиялық іс-шараларды жоспарлау және қаржыландыру процесінде нормалардың түсіндірмесі бірізді болмай, олардың практикалық іске асырылуы аймақтар арасында айырмашылық тудырады.
Экологиялық кодекстің 29-бабына сәйкес қоршаған ортаны қорғау жөніндегі іс-шараларды жоспарлау мен ұйымдастыру жергілікті атқарушы органдардың құзыретіне жатады. Тиісінше, үш жылдық перспективаға арналған қоршаған ортаны қорғау жөніндегі іс-шаралар жоспары 4-қосымшадағы үлгілік тізбе негізінде әзірленеді. Алайда, қосымшада көзделген іс-шаралардың басым бөлігі (шаң-газ тазарту қондырғыларын орнату, өндірістік жабдықтарды жаңғырту, парниктік газдар шығарындыларын қысқарту жөніндегі технологиялық шаралар, катализаторлар орнату және т.б.) тек жеке кәсіпорындардың технологиялық циклі мен олардың меншік құқығы аясында іске асырылуы тиіс міндеттер болып табылады.
Бұл жағдайды Қазақстан Республикасының Бюджет кодексі нақты шектейді. Атап айтқанда, 5-бапта бюджет процесінің қатысушылары нақты айқындалып, олардың құрамына тек мемлекеттік органдар, мемлекеттік мекемелер, квазимемлекеттік сектор субъектілері және мемлекеттік функцияларды жүзеге асыратын институттар кіреді [117]. Осы тұрғыдан алғанда, жеке кәсіпорындар (ЖШС, АҚ және т.б.) бюджет процесінің қатысушысы болып табылмайды және бюджеттен тікелей қаржыландыру алуға құқылы емес.
Осылайша, Экологиялық кодекстің 4-қосымшасындағы іс-шаралар тізбесі мен Бюджет кодексінің талаптары арасында айқын институционалдық және құқықтық үйлеспеушілік қалыптасады. Бір жағынан, 4-қосымшадағы іс-шаралар жергілікті атқарушы органдардың жоспарлау құжаттарының негізіне айналады, екінші жағынан, аталған іс-шаралардың елеулі бөлігі жеке сектордың технологиялық міндеттемелерін қамтиды және олардың орындалуын бюджет қаражаты есебінен қамтамасыз ету құқықтық тұрғыда мүмкін емес. Бұл екі кодекстің нормалары арасындағы сәйкессіздік практикалық деңгейде жоспарлау сапасын төмендетіп, жауапкершілік аймақтарын нақты айқындауға кедергі келтіреді. 

Сурет 21- Интеграцияланған сараптама жүйесінің жобасы
Ескертпе – [86, 115, 116] дереккөздері негізінде автормен құралған	
Осы құқықтық қайшылықтарды жою және бюджеттік жоспарлау жүйесінің талаптарына сай келтіру үшін, 4-қосымшаның мазмұнын институционалдық тұрғыдан қайта құрылымдау қажет. Атап айтқанда, іс-шаралардың үлгілік тізбесін екі жеке блокқа бөлу ұсынылады (22, 23 суреттер).

Қазақстан Республикасының Экологиялық кодексіне 4-қосымша




Жергілікті атқарушы органдар орындайтын іс-шаралар






Сурет 22 – Экологиялық кодекстің қолданыстағы 4-қосымшасы

Ескертпе – [72] дереккөзі негізінде автормен құралған

Қазақстан Республикасының Экологиялық кодексіне 4-қосымша



Жергілікті атқарушы органдар орындайтын іс-шаралар
Ластаушы көздері бар заңды және жеке тұлғалар орындайтын технологиялық және өндірістік іс-шаралар








Сурет 23 – Экологиялық кодекстің ағымдағы 4-қосымшасының ұсынылатын нұсқасы

Ескертпе – [72] дереккөзі негізінде автормен құралған
Ұсынылған институционалдық қайта құрылымдау Экологиялық кодекстің 4-қосымшасында көзделген іс-шаралардың мазмұнын нақтылау арқылы құқықтық қайшылықтарды жоюға және бюджеттік жоспарлаудың тиімділігін арттыруға мүмкіндік береді. Іс-шараларды жергілікті атқарушы органдар орындайтын міндеттер және заңды мен жеке тұлғалар жүзеге асыратын технологиялық талаптар ретінде екіге бөлу жауапкершілік аймақтарын айқын анықтап, экологиялық іс-шараларды қаржыландырудың заңдылығын қамтамасыз етеді. Бұл тәсіл өңірлік саясаттың тұрақтылығын күшейтіп, табиғат қорғау іс-шараларының мақсаттылығын арттыра отырып, атмосфералық ауаны қорғау жүйесінің институционалдық тиімділігін көтереді.
Алайда қосымшаға енгізілген іс-шараларды институционалдық тұрғыдан ретке келтіру атмосфералық ауаны қорғау саласындағы түйткілдердің барлығын толық шешпейді
Экологиялық аудит Қазақстан Республикасында қоршаған ортаны қорғау саласындағы мемлекеттік басқарудың маңызды құралдарының бірі ретінде қалыптасқанымен, оның құқықтық мәртебесі мен институционалдық рөлі уақыт өте келе елеулі өзгерістерге ұшырады.
2007 жылғы Экологиялық кодексте экологиялық аудит дербес институт ретінде нақты құрылымдық түрде бекітілді. Атап айтқанда, Кодексте экологиялық аудитқа арналған жеке бөлім, тарау және тиісті баптар жүйесі қарастырылып (2 тарау, 9 бөлім, 80 бап), оның құқықтық мазмұны, жүргізу тәртібі және субъектілері толық регламенттелген болатын [114]. Бұл кезеңде экологиялық аудит кәсіпорындардың қоршаған ортаға әсерін бағалаудың және олардың экологиялық талаптарға сәйкестігін тексерудің негізгі құралдарының бірі ретінде қарастырылды.
Алайда 2021 жылғы жаңа Экологиялық кодексте экологиялық аудит институты бұрынғыдай жүйелі және құрылымдық деңгейде сақталмаған. Яғни, бұрынғы редакциядағыдай жеке бөлім, тарау және толыққанды құқықтық реттеу жоқ, бұл оның мемлекеттік басқару жүйесіндегі рөлінің әлсірегенін көрсетеді. Қазіргі кодексте негізгі акцент өндірістік экологиялық бақылауға, мониторингке, үздік қолжетімді технологияларға және деректерге негізделген реттеу тетіктеріне ауыстырылған [72].
Экологиялық аудит кәсіпорын деңгейіндегі қосымша құрал ретінде сақталғанымен, ол мемлекеттік басқарудың орталық элементі болудан қалып, оның нәтижелері жүйелік саясатты бағалауға толық интеграцияланбай отыр.
Мемлекеттік деңгейде экологиялық саясаттың тиімділігін бағалау функциясы Жоғары аудиторлық палата қызметі арқылы жүзеге асырылады. Жоғары аудиторлық палатаның функцияларында аудиттің «қоршаған ортаны қорғау саласында» жүргізілетіні тікелей көрсетілген, бұл экологиялық бағыттағы мемлекеттік аудиттың институционалдық негізі бар екенін білдіреді. Алайда, ЖАП қызметінде «экологиялық аудит» дербес құқықтық категория ретінде бекітілмеген және ол негізінен тиімділік аудиті (performance audit) шеңберінде іске асырылады.
Бұл жағдай Қазақстандағы экологиялық аудит жүйесінің екі деңгейге бөлінгенін көрсетеді, яғни біріншісі - кәсіпорын деңгейінде жүзеге асырылатын жеке сектордағы аудит; екіншісі - мемлекеттік деңгейде Жоғары аудиторлық палата жүргізетін саясат тиімділігін бағалау аудиті.
Жоғары аудиторлық палатаның (ЖАП) қызметін талдау көрсеткендей, оның функцияларында қоршаған ортаны қорғау саласындағы тиімділік аудитін жүргізу тікелей қарастырылғанымен, нақты жүргізілген аудиттердің мазмұны бұл бағыттың жүйелі және терең қамтылмағанын көрсетеді.
ЖАП жариялаған аудит қорытындылары мен есептерін талдау барысында экология саласына қатысты аудиттердің негізінен жалпы экологиялық саясат, табиғатты қорғау шаралары, бюджет қаражатының пайдаланылуы және мемлекеттік бағдарламалардың орындалуы шеңберінде жүргізілетіні анықталды. Алайда бұл аудиттерде атмосфералық ауаны қорғау мәселелері дербес, мақсатты бағыт ретінде бөлініп қарастырылмайды.
Атап айтқанда, ЖАП жүргізген аудиттер экологиялық бағдарламалардың қаржылық тиімділігін, табиғатты қорғау іс-шараларын қаржыландырудың нәтижелілігін, мемлекеттік органдардың жоспарлау және орындау тәртібін бағалауға бағытталған. 
Сонымен қатар, жүргізілген аудит материалдарында атмосфералық ауаның сапасы, нақты эмиссиялар көлемі, PM2.5/PM10 көрсеткіштері, көлік немесе өнеркәсіптік ластаушы көздердің әсері сияқты нақты экологиялық индикаторлар жүйелі түрде талданбайды. Бұл ЖАП аудитінің деректерге негізделген экологиялық талдау деңгейінің шектеулі екенін көрсетеді.
Осылайша, ЖАП экологиялық аудитқа формалды түрде қатысқанымен, оның қызметі атмосфералық ауаны қорғау саласын кешенді және мақсатты түрде қамтымайды. Экологиялық аудит тиімділік аудитінің құрамдас бөлігі ретінде жүзеге асырылып, нақты экологиялық нәтижелерге емес, көбіне қаржылық және ұйымдастырушылық көрсеткіштерге бағдарланған.
Дегенмен, жүргізілген салыстырмалы талдау көрсеткендей, аталған екі деңгей арасында институционалдық және ақпараттық байланыс жеткіліксіз. Кәсіпорын деңгейінде қалыптасатын аудит нәтижелері мемлекеттік саясатты бағалау жүйесіне толық енгізілмейді, ал Жоғары аудиторлық палата жүргізетін аудит нақты эмиссиялар мен қоршаған орта сапасының көрсеткіштеріне жеткілікті деңгейде сүйенбейді.
Нәтижесінде қазіргі модельде экологиялық аудиттың басқарушылық әлеуеті толық пайдаланылмай отыр. 2007 жылғы модельде аудит негізгі құрал болғанымен, деректермен қамтамасыз ету әлсіз болса, қазіргі 2021 жылғы модельде деректер мен мониторинг жүйелері дамығанымен, аудит олармен институционалдық тұрғыдан байланыспаған.
Осылайша, экологиялық аудиттың эволюциясы мемлекеттік бақылау мен талдау функцияларының бөлінуіне алып келіп, экологиялық басқару жүйесінде фрагментацияның қалыптасуына себеп болды. Бұл жағдай экологиялық саясаттың тиімділігін кешенді бағалауды шектейді және экологиялық аудитты деректерге негізделген басқару жүйесіне қайта интеграциялау қажеттілігін негіздейді (27- кесте).

Кесте 27 - Қазақстандағы экологиялық аудит жүйесінің трансформациясы және Жоғары аудиторлық палатаның рөлі

	Критерий
	2007 ж. Экологиялық кодекс
	2021 ж. Экологиялық кодекс
	Жоғары аудиторлық палата

	Құқықтық бекітілуі
	Жеке бөлім, тарау, баптар бар
	Жүйелі бекітілмеген
	Экология жанама көрсетілген

	Аудит мәртебесі
	Негізгі құрал
	Қосымша құрал
	Тиімділік аудит

	27-кестенің жалғасы


	Аудит деңгейі
	Кәсіпорын
	Кәсіпорын
	Мемлекеттік саясат

	Аудит жүргізуші
	Жеке аудитор + мемлекет
	Жеке сектор
	Жеке кәсіпке жүргізілмейді

	Мемлекет рөлі
	Жанама қатысу
	Реттеуші
	Сыртқы аудит

	Мақсат
	Сәйкестік тексеру
	Мониторинг
	Тиімділік бағалау

	Деректер
	Әлсіз
	Нақты жазылмаған
	Толық емес қолдану

	Институционалдық байланыс
	Әлсіз
	Фрагменттелген
	Интеграция жоқ

	Ескертпе – [72, 114] дереккөздері негізінде автормен құралған



Жоғарыда ұсынылған кестеде экологиялық аудит жүйесінің қолданыстағы институционалдық және функционалдық проблемалары жүйеленіп көрсетілді. Аталған мәселелер экологиялық аудиттың басқару жүйесіндегі рөлінің әлсірегенін және оның деректерге негізделген реттеу тетіктерімен жеткілікті деңгейде байланыспағанын айқындайды. Осыған байланысты анықталған олқылықтарды жоюға бағытталған экологиялық аудитты жетілдірудің интеграцияланған моделі 28-кестеде кестеде ұсынылады.

Кесте 28 - Қазақстандағы экологиялық аудит жүйесінің жай-күйі мен ұсыныстар

	Критерий
	Қазіргі жағдай (мәселе)
	Ұсынылатын модель

	Күтілетін нәтиже

	Аудит құрылымы
	Микро және макро бөлінген
	Интеграцияланған көпдеңгейлі жүйе
	Біртұтас жүйе

	Құқықтық мәртебе
	Әлсіреген
	Қайта бекіту
	Рөл күшейеді

	ЖАП рөлі
	Жанама
	Экологиялық аудит енгізу
	Сапалы бағалау

	Деректер
	Бөлек жүйелер
	Цифрлық интеграция
	Data-driven аудит

	Ақпараттық жүйе
	Фрагменттелген
	Бірыңғай платформа
	Интеграция

	Кәсіпорын аудиті
	Формалды
	Нақты деректерге негізделген
	Шынайы бағалау

	Мемлекеттік аудит
	Жалпы
	Нақты көрсеткіштер
	Тиімді саясат

	Институционалдық байланыс
	Әлсіз
	Біріктірілген
	Жүйелік басқару

	Басқару моделі
	Реактивті
	Проактивті
	Тәуекел азаяды

	Реттеу құралдары
	Әлсіз
	Күшейту 
	Тиімділік

	Ескертпе – автормен құралған



Ұсынылған кесте экологиялық аудит жүйесін жетілдірудің бағыттарын жүйелі түрде көрсетеді және оның қазіргі фрагменттелген күйден деректерге негізделген интеграцияланған басқару моделіне көшу қажеттілігін негіздейді. Модельдің ерекшелігі - аудит, мониторинг және мемлекеттік басқару құралдарын бірыңғай жүйеге біріктіру арқылы экологиялық саясаттың тиімділігін арттыру.
Зерттеу нәтижелері көрсеткендей автомобиль көлігі Қазақстан қалаларындағы атмосфералық ауа сапасына айтарлықтай әсер ететін негізгі ластау көздерінің бірі ретінде танылғанымен, осы саладағы экологиялық реттеу тетіктері нормативтік деңгейде бар болғанымен, олардың практикалық орындалуы жүйелі сипатқа ие емес. Қолданыстағы құқықтық база көлік шығарындыларын мемлекеттік бақылауды қамтамасыз етуге мүмкіндік беретінін жариялағанымен, оның нақты іске асырылуы айтарлықтай институционалдық және техникалық шектеулерге тап болып отыр. 
Әкімшілік құқық бұзушылық туралы кодекстің 334-бабы көлік құралдарынан бөлінетін ластаушы заттардың нормативтен жоғары болуы үшін әкімшілік жауапкершілікті белгілейді. Норма мазмұнына сәйкес, көлік құралдары пайдаланылған газдардың уыттылығы мен түтіндеуінің белгіленген нормативтерін сақтауы тиіс және бұзушылық фактісі анықталған жағдайда айыппұл салынуы көзделген. 
Алайда бұл құқықтық норма еліміздің Алматы қаласынан басқа аймақтарында іс жүзінде қолданылмайды. Себебі Қазақстанда Алматы қаласынан басқа өңірлерде экологиялық бекеттер мүлдем жоқ, жергілікті полиция көлік шығарындыларын жергілікті жерде тексеруге арналған сертификацияланған газ анализаторы және түтін өлшегішіне ие емес. Демек, 334-баптың құқықтық күші бар болғанымен, оны жүзеге асыратын институционалдық тетік жоқ.
Сонымен қатар «Жол көлігі. Көлік құралдарының пайдаланылған газдары бар ластаушы заттардың атмосфералық ауаға шығарындылары. Өлшеу нормалары мен әдістері» (ҚР СТ 1433-2023) [108] Қазақстанда EURO тәрізді нормаларды техникалық тұрғыда бекітеді. Бұл стандарт көлік эмиссияларын төмендетудің ұлттық техникалық базасын құрайды және уыттылық пен түтіндеу көрсеткіштерін есептеу әдістемесін белгілейді. Алайда зерттеу көрсеткендей, стандарттың өзі заңды күшке ие болғанымен, қолданылу алаңы жоқ, аймақтарда осы стандартқа сәйкес сынақ жүргізуге мүмкіндік беретін сертификациялық жабдық орнатылмаған, көліктерді тексеру үшін қажетті газ анализаторлар, түтін өлшегіштер және диагностикалық құрылғылар тек Алматы қаласында ғана бар, басқа өңірлерде жоқ. 
Осының салдарынан СТ 1433-2023 қолданылмайтын нормативтік актілер қатарына жатады, бұл оның құқықтық және экологиялық тиімділігін төмендетеді.
Сонымен қатар СТ 1433-2023 маңызды ластаушы заттардың барлығын қамтымайды. Сол себептен ұсыныстар 29-кестеде келтірілген.



Кесте 29 - СТ 1433-2023 жетілдіру бойынша ұсыныстар

	№
	НҚА бөлімі
	Қоллданыстағы редакция
	Ұсынылатын редакция
	Негіздеме

	1
	1-кесте
	бензинмен және газ отынымен жұмыс істейтін көлік құралдары үшін мәжбүрлеп тұтанатын қозғалтқыштың пайдаланылған газдарындағы көміртегі (СО) оксиді, NOx азот оксиді және көмірсутектер (СН) құрамының нормалары:
- еріксіз тұтану жүйесі бар (бензин мен газда) автокөлік құралдарының (АТС) пайдаланылған газдарындағы NOx азот оксидтерінің құрамына талаптарды әзірлеу және қосу (атауында азот оксидтері көрсетілген, бірақ кестеде көрсеткіштер жоқ)
	Кестеге NOx азот оксиді көрсеткіштерін қосу
	NOx көрсеткіштерін енгізу автокөлік шығарындыларының толық құрамын бағалауға мүмкіндік береді және халықаралық стандарттарға (EURO нормалары) сәйкестікті қамтамасыз етеді. Қазіргі таңда NOx негізгі ластаушы заттардың бірі болып табылады және оның есепке алынбауы экологиялық бақылаудың толықтығын төмендетеді.

	2
	Б қосымшасының Б.2 кестесінде
	көлік құралдарының экологиялық сыныптамасы): көлік құралының экологиялық сыныптарын айқындау үшін автомобильдері Қазақстан Республикасының аумағында пайдаланылатын немесе пайдаланылуы мүмкін АКҚ өндіруші елдердің тізбесін өзектендіру және кеңейту. Кестеде Араб елдері жоқ
	Кестеге Араб елдері және басқа да елдерді қосу  арқылы тізімді кеңейту
	Өндіруші елдер тізімін кеңейту көлік құралдарының экологиялық сыныптарын неғұрлым дәл айқындауға мүмкіндік береді және Қазақстанға импортталатын автокөліктердің нақты құрылымын ескеруді қамтамасыз етеді. Бұл реттеу шараларының тиімділігін арттырады және деректердің толықтығын қамтамасыз етеді.

	Ескертпе – [110] дереккөзі негізінде автормен құралған



Тағы бір өңірлердегі маңызды мәселе - техникалық байқаудың формалды сипат алуы. Көлік құралдарының міндетті техникалық байқауы экологиялық қауіпсіздікті қамтамасыз ету құралы ретінде қарастырылғанымен, іс жүзінде бұл рәсім формалды сипатқа ие болып отыр. Негізгі себептер: көптеген техникалық байқау станцияларында газоанализаторлар мен түтін өлшегіштер жоқ, немесе жабдық алынғанымен, сертификациядан өтпеген, техбайқау нарығында баға бәсекелестігі бақылаудың сапасын төмендеткен, станциялар клиент жоғалтпау үшін формалды «өткізуге» мүдделі.
Бұл жағдай көлік эмиссияларының нақты деңгейін бақылауға мүмкіндік бермейді және техбайқауды көлік құралдарының экологиялық талаптарға сәйкестігін бағалау құралы ретінде толық дискредиттейді.
Жоғарыда келтірілген талдау көлік құралдарынан бөлінетін ластаушы заттарды бақылау тетіктерінің Қазақстанда жүйелі түрде қалыптаспағанын көрсетеді. Қолданыстағы заңнамалық талаптар нақты техникалық инфрақұрылыммен және бақылау тетіктерімен қамтамасыз етілмеген.
Бұл мәселе атмосфералық ауаны қорғау саласындағы мемлекеттік басқарудың тиімділігін айтарлықтай әлсіретеді және қалалардағы көлік эмиссияларын қысқарту мақсаттарының орындалуына тікелей кедергі келтіреді.
Қазақстан қалаларындағы көлік эмиссияларының жоғары үлесі, сондай-ақ қолданыстағы бақылау тетіктерінің (ӘҚБтК-нің 334-бабы, СТ 1433-2023 стандарты, техникалық байқау жүйесі) практикалық іске аспауы аталған саланы түбегейлі институционалдық қайта қарауды талап етеді. Осыған байланысты төмендегі бағыттар бойынша жүйелі шешімдер қажет (сурет 24).
Ұсынылған ұсыныстар кешені экологиялық бекеттер желісін құру, өлшеу құралдарын міндетті сертификаттау, техникалық байқауды цифрландыру және ашық мониторинг енгізу, реттеуші органдардың үйлестірілген әрекеттерін күшейту көлік саласындағы эмиссиялық бақылаудың тиімділігін арттырып, қалалық ауа сапасын жақсартудың жүйелі базасын қамтамасыз етеді.
Осылайша, көлік саласындағы техникалық реттеу тетіктерін институционалдық нығайту атмосфералық ауаның сапасын жақсарту үшін қажет. Технологиялық және бақылау құралдарын жетілдіру тек сыртқы басқару механизмдерін күшейтеді, ал экологиялық мінез-құлықтың қалыптасуы мен қоғамның экологиялық жауапкершілігі деңгейі төмен күйінде қалса, аталған тетіктердің тиімділігі шектеулі болып қала береді. 
Сондықтан атмосфералық ауаны қорғауды жетілдірудің маңызды құрамдас элементі ретінде экологиялық білім беру, экологиялық мәдениетті арттыру және халықтың экологиялық сауаттылығын жүйелі дамыту мәселелерін қарастыру қажеттілігі туындайды. Бұл бағыт әсіресе көлік эмиссиялары, тұрмыстық энергия тұтыну, қалалық мобильдік және азаматтардың жеке экологиялық таңдаулары сияқты салаларда шешуші рөл атқарады. 



Шешімдері
Себептері
Проблемалар


· Республикалық деңгейде жол полициясы және экология органдарының бірлескен инфрақұрылымы ретінде стационарлық (магистральдарда) және мобильді экологиялық бекеттер желісін құру;
· Бекеттерді сертификацияланған газоанализаторлармен, түтін өлшегіштермен жабдықтау;
· Бекеттердің деректерін ауаның сапасы бойынша ұлттық мониторинг жүйесіне (Қазгидромет) интеграциялау;
· Қазақстандағы барлық аймақ үшін
СТ 1433-2023 стандартына сәйкес өлшеу жүргізетін аккредиттелген зертханалар мен техникалық пункттер құрылуы тиіс;
· Техникалық байқау станцияларын сертификацияланған газоанализаторсыз, түтін өлшегішсіз және диагностикалық құралдарсыз жұмыс істеуге тыйым салу;
· Техникалық байқау станцияларын «жасырын бақылау» (тайная проверка) тетігімен тексеру;
· Техникалық байқау нәтижелерін жалған беруге қарсы
автоматтандырылған фото/видео-фиксация және онлайн деректер базасына интеграция;
· Экологиялық бұзушылықтарды анықтауда полиция мен экологиялық инспекцияның бірлескен мобильді топтарын құру;
·  334-бапты қолдану нәтижелерін облыстар бойынша жариялайтын
ашық мониторинг панелін енгізу;
·  Дизель және бензин көліктерінің жүрісін шектеу үшін
қалалардың орталық аудандарында «Low Emission Zone (LEZ)» пилоттық аймақтарын енгізу.
· стационарлық және мобильдік экологиялық бекеттердің болмауы;
·  жол жүрісінде рейдттердің болмауы;
· автокөліктің шығарындыларын тексеретін құрылғылардың болмауы;
· арнайы аккредиттелген зертханалардың болмауы

ӘҚБтК-нің 334-бабының өңірлерде қолданылмауы

Техникалық байқау станцияларында бақылаудан формальды өту













Сурет 24 – Автокөлік шығарындыларын бақылау бойынша шешімдер

Ескертпе – [98, 110] дереккөздері негізінде автормен құралған

Осылайша Қазақстандағы атмосфералық ауаны қорғау саласындағы мемлекеттік басқаруды жетілдіру үшін ұсыныстардың жүзеге асырылуы маңызды, себебі бұл басқарудың тиімділігін арттырып, эмиссияларды объективті есепке алу мен ауа сапасын тұрақты бақылауға мүмкіндік береді.
[bookmark: _Toc215137100]
3.2 Атмосфералық ауаны қорғауды басқару жүйесінде мемлекеттік органдардың қызметін жетілдіру

Атмосфералық ауаны қорғау саласындағы мемлекеттік басқару жүйесінің тиімділігі уәкілетті органдардың функцияларының айқындығына, институционалдық құрылымдардың үйлесімділігіне және ведомствоаралық өзара іс-қимылдың деңгейіне тікелей тәуелді. Қазақстанда бұл салада көпдеңгейлі басқару моделі қалыптасқанымен, қолданыстағы институционалдық архитектурада бірқатар жүйелік проблемалар сақталып отыр:
1) функциялардың фрагментациясы және жауапкершіліктің шашыраңқылығы. Атмосфералық ауаны қорғау мәселелері экология, санитариялық-эпидемиологиялық бақылау, көлік, энергетика, өнеркәсіптік қауіпсіздік және жергілікті атқарушы органдар арасында бөлінген. Бұл ретте әрбір орган өз салалық құзыреті шеңберінде әрекет етеді, алайда бірыңғай үйлестіруші механизмнің болмауы кешенді экологиялық нәтижеге қол жеткізуді шектейді. Мысалы, мониторинг деректерін Қазгидромет жинақтайды, эмиссияларға рұқсаттарды экология органдары береді, ал көлік шығарындыларына бақылауды ішкі істер органдары жүзеге асырады. Аталған жүйелердің өзара толық интеграцияланбауы деректердің қайталануына, ал кей жағдайда ақпараттық алшақтықтарға әкеледі;
2) ведомствоаралық өзара іс-қимылдың рәсімдік сипатта қалуы. Формальды келісу рәсімдері болғанымен, нақты уақыт режимінде деректер алмасу, бірлескен талдау және тәуекелге негізделген бақылау құралдары жеткіліксіз дамыған. Бұл әсіресе ластану көздері шоғырланған ірі қалаларда басқарушылық шешімдердің кешігуіне және олардың алдын алу емес, реактивті сипат алуына себеп болады;
3) орталық және жергілікті деңгейдегі өкілеттіктер арасындағы сәйкессіздік. Экологиялық кодекске сәйкес қоршаған ортаны қорғау жөніндегі бірқатар іс-шараларды жоспарлау жергілікті атқарушы органдардың құзыретіне жүктелгенімен, техникалық құралдар орталық деңгейде шоғырланған. Нәтижесінде өңірлерде экологиялық саясатты іске асыру көбінесе декларативті сипатта қалып, нақты ластаушы көздерге ықпал ету мүмкіндігі шектеулі болады;
4) бақылау және инспекциялық функциялардың әлсіз институционалдануы. Мемлекеттік экологиялық бақылау көбіне жоспарлы тексерулерге тәуелді болып, тәуекелге бағдарланған, деректерге негізделген бақылау тетіктері жеткіліксіз қолданылады.
Атмосфералық ауаны қорғау саласындағы мемлекеттік басқарудың тиімділігін арттыру ведомствоаралық үйлестірудің интеграцияланған архитектурасын қалыптастыруды талап етеді (30-кесте). Аталған архитектура функцияларды жүйелеуге, цифрлық деректер алмасуды регламенттеуге және басқару субъектілерінің жауапкершілігін бірыңғай экологиялық платформа шеңберінде нақты бекітуге негізделуі тиіс. 

Кесте 30 - Атмосфералық ауаны басқарудағы институционалдық проблемалар және шешімдері

	№
	Проблема
	Институционалдық себеп
	Ұсынылатын шешім
	Күтілетін нәтиже

	1
	Функциялардың фрагментациясы
	НПА деңгейінде үйлестірудің болмауы
	Бірыңғай цифрлық платформа
	Деректер интеграциясы

	2
	Формалды үйлестіру
	Нақты уақыт деректер алмасудың жоқтығы
	API/онлайн интеграция
	Жедел басқару

	3
	Орталық-жергілікті сәйкессіздік
	Ресурстар тең бөлінбеген
	Децентрализация
	Аймақтық тиімділік

	4
	Әлсіз бақылау
	Data-driven механизм жоқ
	Автоматтандырылған мониторинг
	Бақылау тиімділігі

	5
	Деректер бұрмаланады
	Верификация жоқ
	Фото/видео бақылау
	Сенімді деректер

	6
	Қоғамдық бақылау жоқ
	Ашықтық жоқ
	Мониторинг панелі
	Қоғамдық сенім

	7
	Көлік эмиссиясы жоғары
	Реттеу әлсіз
	LEZ енгізу
	Ауа сапасы жақсарады

	Ескертпе –  автормен құралған



Осылайша, ұсынылған кесте атмосфералық ауаны қорғау саласындағы мемлекеттік басқаруды жетілдірудің кешенді моделін сипаттайды, онда әрбір проблема нақты институционалдық себептермен байланыстырылып, оларды шешуге бағытталған басқарушылық құралдар ұсынылған. Бұл тәсіл экологиялық саясатты деректерге негізделген, интеграцияланған және нәтижеге бағдарланған жүйеге көшіруге мүмкіндік береді.
Сонымен қатар атмосфералық ауаны қорғауды басқару жүйесін талдау барысында мемлекеттік органдардың құрылымында функциялар мен атаулардың институционалдық қайталануы байқалады. Атап айтқанда, қазіргі уақытта Қазақстан Республикасының Энергетика министрлігінің құрамында Жер қойнауын пайдалану департаменті, сондай-ақ Қазақстан Республикасының Өнеркәсіп және құрылыс министрлігінің құрамында Жер қойнауын пайдалану департаменті қатар қызмет атқарады. Бұл жағдай мемлекеттік басқару жүйесінде функционалдық және терминологиялық тұрғыдан анық емес ахуал қалыптастырады.
Аталған департаменттердің атаулары бірдей болғанымен, олардың салалық бағыты, реттеу объектілері мен басқару құралдары әртүрлі. Энергетика министрлігі шеңберіндегі жер қойнауын пайдалану энергетикалық ресурстарды (мұнай, газ, көмір, уран) барлау мен өндіруге қатысты реттеуді жүзеге асырса, Өнеркәсіп және құрылыс министрлігі құрамындағы департамент қатты пайдалы қазбалар, тау-кен өндірісі және өнеркәсіптік инфрақұрылым объектілеріне қатысты функцияларды орындайды. Алайда бұл айырмашылықтар нормативтік-құқықтық актілерде және басқару құрылымында жеткілікті түрде айқындалмаған.
Мұндай институционалдық дубляж мемлекеттік басқарудың тиімділігіне бірқатар теріс әсер етеді. Біріншіден, экологиялық рұқсаттар беру, эмиссияларды нормалау және өндірістік объектілерді бақылау кезінде уәкілетті органдар арасындағы жауапкершілік шекараларының бұлыңғыр болуына әкеледі. Екіншіден, жер қойнауын пайдаланушылар үшін реттеуші талаптардың түсініксіздігі мен әкімшілік жүктеменің артуына себеп болады. Үшіншіден, атмосфералық ауаны қорғау саласындағы мемлекеттік бақылау функцияларының салалық фрагментациясы экологиялық тәуекелдерді кешенді басқаруға кедергі келтіреді.
Осыған байланысты мемлекеттік басқарудың институционалдық айқындығын арттыру мақсатында жер қойнауын пайдалану саласындағы уәкілетті органдардың құрылымдық және атаулық жіктелуін заңнамалық және ұйымдық тұрғыдан нақтылау ұсынылады (сурет 25). 
Ұсынылып отырған құрылымдық жіктеу жер қойнауын пайдалану саласындағы уәкілетті органдардың құзыреттерін нақты айқындауға, атаулық және функционалдық қайталануды жоюға мүмкіндік береді. Бұл тәсіл экологиялық реттеу, эмиссияларды нормалау және өндірістік объектілерді бақылау процестерінде ведомствоаралық үйлестіруді күшейтіп, атмосфералық ауаны қорғау саласындағы мемлекеттік басқарудың институционалдық айқындығын арттырады. Нәтижесінде, салалық реттеу тиімділігі өсіп, экологиялық тәуекелдерді басқару жүйесінің кешенділігі мен орнықтылығы қамтамасыз етіледі.
[image: C:\Users\УЗЭ\Downloads\Жер қойнауын пайдалану саласындағы уәкілетті органдардың құрылымдық және атаулық жіктелуін нақтылау - visual selection.png]
Сурет 25 – Энергетика және Өнеркәсіп және құрылыс министрліктері бөлімшелерінің атауларын нақтылау туралы ұсыныс

Ескертпе – автормен құралған
Сонымен қатар қазіргі таңда Қазақстан Республикасында экологиялық рұқсат беру жүйесінде өкілеттіктердің бөлінуі институционалдық тұрғыдан толық айқындалмаған. Атап айтқанда, Экологиялық реттеу және бақылау комитеті де, оның аймақтық экология департаменттері де I санаттағы объектілер бойынша қоршаған ортаға әсер ететін экологиялық рұқсаттар береді. Бұл жағдайда орталық және аумақтық деңгейдегі органдар арасында бір функцияның қайталануы байқалады, ал объектілерді қарау тек нысандарды әкімшілік тұрғыдан бөліп алу арқылы жүзеге асырылады. Мұндай модель басқару тиімділігін арттырмай, керісінше, рәсімдердің күрделенуіне және жауапкершілік аймақтарының көмескіленуіне әкеледі.
Сонымен қатар, қоғамдық тыңдауларға қатысу, II санаттағы объектілер бойынша экологиялық рұқсаттарды, ал III санаттағы объектілер бойынша экологиялық сараптама қорытындыларды беру жергілікті атқарушы органдар құзіретінде. Алайда жергілікті деңгейде экологиялық инспекция функцияларының болмауы бұл шешімдердің мазмұндық сапасына тікелей әсер етеді. Практикада жергілікті атқарушы органдар экологиялық рұқсат беру барысында негізінен E-лицензиялау ақпараттық жүйесі арқылы түскен құжаттарды формальды тексерумен шектеледі және объектілерге шығу, нақты экологиялық тәуекелдерді бағалау, технологиялық процестерді верификациялау мүмкіндігіне ие емес.
Осыған қарама-қарсы, аймақтық экология департаменттері экологиялық бақылау және инспекциялық функцияларды жүзеге асырады, объектілерге шығу, өлшеу жүргізу, автоматтандырылған мониторинг деректерін талдау және экологиялық заңнаманың сақталуын бағалау мүмкіндіктеріне ие. Бұл олардың экологиялық рұқсаттар мен сараптама қорытындыларын мазмұндық тұрғыдан неғұрлым негізді және дәл беруге институционалдық әлеуеті бар екенін көрсетеді (26-сурет).
Осы жағдайларды ескере отырып, экологиялық реттеу жүйесін оңтайландырудың қисынды бағыты ретінде экологиялық рұқсат беру және экологиялық сараптама функцияларын деңгейлер бойынша емес, функционалдық қағидат бойынша қайта бөлу ұсынылады. Атап айтқанда, I–III санаттағы объектілерге қатысты экологиялық рұқсаттар мен экологиялық сараптама қорытындыларын беру өкілеттігін толық көлемде аймақтық экология департаменттеріне шоғырландыру орынды болып табылады. Бұл жергілікті атқарушы органдарды формальды реттеуші функциялардан босатып, олардың назарын экологиялық саясатты жоспарлау, халықпен өзара іс-қимыл және аумақтық даму мәселелеріне бағыттауға мүмкіндік береді (27-сурет).

Сурет 26 – Экологиялық рұқсат беру жүйесін оңтайландыру

Ескертпе – автормен құралған

Ұсынылып отырған модель экологиялық рұқсат беру процесінде «бір орталық – бір жауапты орган» қағидатын қамтамасыз етеді, экологиялық бақылау мен рұқсат беру арасындағы институционалдық байланысты күшейтеді және шешім қабылдаудың сапасын арттырады. Нәтижесінде, атмосфералық ауаны қорғау саласындағы мемлекеттік басқару жүйесі неғұрлым логикалық, тексерілетін және тиімді сипатқа ие болады.
Аталған тәсіл экологиялық реттеудің вертикальдық деңгейінде институционалдық айқындықты қамтамасыз етуге бағытталғанымен, басқарудың тиімділігі тек орталық деңгейдегі өкілеттіктерді оңтайландырумен шектелмейді. Экологиялық саясаттың практикалық нәтижелілігі оның жергілікті деңгейде, әсіресе ірі мегаполистерде қалай ұйымдастырылғанына тікелей тәуелді. Бұл тұрғыдан алғанда, Алматы қаласының экологиялық басқару жүйесі ерекше назар аударуды талап етеді, себебі қала аумағында қоршаған ортаға тікелей әсер ететін функциялар бірнеше салалық басқармалар арасында бөлініп, олардың өзара институционалдық байланысы жеткілікті деңгейде қамтамасыз етілмеген.
Қазіргі таңда Алматы қаласында қоршаған ортаға тікелей әсер ететін бірқатар функциялар бірнеше салалық басқармалар арасында бөлініп орналастырылған. Атап айтқанда, бақтар, саябақтар, жасыл жолақтарды абаттандыру, көріктендіру, сондай-ақ субұрқақтарды күтіп ұстау функциялары Қоғамдық кеңістіктерді дамыту басқармасына жүктелген [118]. Ал жасыл желектер, су объектілері, тұрмыстық қатты қалдықтар және атмосфералық ауаны қорғау мәселелері Экология және қоршаған орта басқармасының құзыретінде [119]. Сонымен қатар, көшелерді тазалау және санитариялық ұстау функциялары Коммуналдық инфрақұрылым және тұрғын үй инспекциясы басқармасына бекітілген [120].

Сурет 27 – Экологиялық рұқсат беру жүйесіндегі ұсынылатын «бір орталық – бір жауапты орган» қағидаты

Ескертпе – автормен құралған

Мұндай функциялық бөлініс формальды түрде салалық мамандану қағидатына негізделгенімен, мазмұндық тұрғыдан экологиялық басқарудың тұтастығын бұзады. Атап айтқанда, бақтар мен саябақтар тек қоғамдық кеңістік элементі ғана емес, сонымен қатар қаланың экожүйесінің негізгі компоненттері болып табылады. Олар жасыл инфрақұрылымның бөлігі ретінде ауа сапасын жақсарту, микроклиматты реттеу, шу мен шаңды төмендету сияқты экологиялық функцияларды атқарады. Осыған қарамастан, оларды басқару экологиялық органнан тыс құрылымға берілген.
Сол сияқты, көшелерді тазалау тек коммуналдық қызмет ретінде емес, тікелей атмосфералық ауаның сапасына әсер ететін фактор ретінде қарастырылуы тиіс. Қатты бөлшектердің (PM10, PM2.5) қайта көтерілуі, жол шаңы, қысқы кезеңдегі реагенттерді пайдалану ауа ластануының маңызды көздері болып табылады. Алайда бұл функция экология органымен жүйелі түрде үйлестірілмейді және санитариялық тазалау мен ауа сапасы мониторингі арасында институционалдық байланыс орнатылмаған.
Нәтижесінде, Алматы қаласында экологиялық әсері бар процестер бірнеше басқарманың арасында бытыраңқы түрде іске асырылады, бұл жауапкершілік аймақтарының нақты бөлінбеуіне, жоспарлау мен бағалау көрсеткіштерінің әртүрлі болуына және экологиялық саясаттың фрагментациясына әкеледі. Қаланың жасыл аймақтарын дамыту, көшелерді санитариялық тазалау және су объектілерін күтіп ұстау шаралары бірыңғай экологиялық мақсаттарға емес, жекелеген ведомстволық индикаторларға сүйеніп жүзеге асырылады.
Осы тұрғыдан алғанда, қолданыстағы модель экологиялық басқарудың интеграцияланған қағидаттарына және «қалалық экожүйе» тәсіліне сәйкес келмейді. Қоршаған ортаны қорғауға тікелей әсер ететін функциялардың бірнеше басқарма арасында бөлінуі олардың өзара байланысын әлсіретіп, қалалық деңгейде атмосфералық ауаны қорғау саясатының тиімділігін төмендетеді.
Яғни, Алматы қаласында қоғамдық кеңістіктерді абаттандыру, жасыл желектерді басқару, көшелерді тазалау және су объектілерін күтіп ұстау функцияларын экологиялық басқарумен тығыз институционалдық байланыссыз жүзеге асыруды тиімді деп бағалау қиын. Бұл жағдай экологиялық басқару жүйесін қайта құрылымдаудың және экологиялық әсері бар қалалық функцияларды біртұтас үйлестіру орталығына шоғырландыру қажеттігін көрсетеді (бар бөлімдерді сол қалпында көшіру).
Ұсынылып отырған институционалдық шешім ретінде Алматы қаласында (Экология және қоршаған орта басқармасы) форматындағы бірыңғай орган құру орынды деп есептеледі. Бұл орган қаланың экологиялық, санитарлық және урбанистік сапасын қамтамасыз ететін негізгі оператор болуы тиіс (28-сурет).
Ұсынылып отырған Экология және қоршаған орта басқармасы моделі Алматы қаласындағы экология, абаттандыру және коммуналдық функциялардың қазіргі бытыраңқы құрылымын жоюға мүмкіндік береді. Функцияларды бір орган аясында шоғырландыру экологиялық саясаттың тұтастығын, жауапкершіліктің айқындылығын және шешім қабылдаудың тиімділігін арттырады. Бұл ұсыныс ауа сапасын басқару, жасыл инфрақұрылым, қалдықтар мен қоғамдық кеңістіктерді дамыту арасындағы өзара байланысты күшейтіп, мегаполис деңгейінде тұрақты қалалық орта қалыптастыруға институционалдық негіз қалайды.

Сурет 28 – Алматы қаласының Экология және қоршаған орта басқармасының ұсынылатын құрылымы

Ескертпе – автормен құралған

Жүргізілген талдау атмосфералық ауаны қорғауды басқару жүйесіндегі мемлекеттік органдар қызметінің құрылымдық және функционалдық теңгерімсіздігін айқындады. Қолданыстағы институционалдық модель мониторинг, рұқсат беру және бақылау функцияларының әртүрлі ведомстволар арасында бөлшектенуімен, олардың өзара үйлесімінің жеткіліксіздігімен және басқарушылық шешім қабылдау процестерінің деректерге әлсіз негізделуімен сипатталады. Бұл жағдай экологиялық реттеудің тиімділігін төмендетіп, қабылданатын шаралардың нақты экологиялық әсерін шектеуде.
Зерттеу нәтижелері орталық және жергілікті атқарушы органдар арасындағы өкілеттіктер мен ресурстардың сәйкессіздігі, ақпараттық жүйелердің интеграцияланбауы және тәуекелге негізделген бақылау тетіктерінің фрагментті түрде қолданылуы атмосфералық ауаны қорғау саласындағы мемлекеттік басқарудың негізгі проблемалары екенін көрсетті. 
Осылайша ведомствоаралық өзара іс-қимылды күшейту, функционалдылықты жүйелеу, өкілеттіктерді нақты ажырату және басқарушылық жауапкершілікті арттыру негізінде атмосфералық ауаны қорғау саласындағы мемлекеттік органдардың қызметін жетілдіру жөнінде ұсыныстар әзірленді.
Осыған байланысты ұсынылған институционалдық шешімдер бірыңғай үйлестіруші тетікті қалыптастыру, экологиялық деректердің интеграцияланған цифрлық платформасын енгізу, тәуекелге негізделген бақылау моделін дамыту және экологиялық инспекциялардың функционалдық рөлін күшейту – мемлекеттік басқарудың жүйелілігі мен нәтижелілігін арттыруға бағытталған. Аталған шаралар атмосфералық ауаны қорғау саласында басқару шешімдерінің дәлдігін, ашықтығын және тексерілетіндігін қамтамасыз етіп, экологиялық саясаттың қолданбалы тиімділігін күшейтуге мүмкіндік береді.

Қазіргі кезеңде атмосфералық ауаны қорғау мәселелері тек экологиялық саясаттың жекелеген бағыты ретінде ғана емес, тұрақты дамудың кешенді күн тәртібінің құрамдас бөлігі ретінде қарастырылуда. Біріккен Ұлттар Ұйымының Тұрақты даму мақсаттары (ТДМ) экологиялық қауіпсіздік, халық денсаулығы және экономикалық өсім арасындағы өзара байланысты күшейтуді көздейді. Осы тұрғыдан алғанда, атмосфералық ауаның сапасын жақсарту ТДМ-нің 3-мақсаты (денсаулық және әл-ауқат), 7-мақсаты «Таза және қолжетімді энергия», 9-мақсаты (тұрақты индустрия және инновациялар), 11-мақсаты (тұрақты қалалар), 12-мақсаты (жауапты тұтыну мен өндіріс), 13-мақсаты (климаттың өзгеруіне қарсы іс-қимыл) және 16- мақсаты «Бейбітшілік, әділдік және тиімді институттар» шеңберінде стратегиялық маңызға ие.
Қазақстанда атмосфералық ауаны қорғау саласындағы реттеу шаралары негізінен әкімшілік-құқықтық және техникалық құралдарға сүйенеді. Алайда халықаралық тәжірибе көрсеткендей, ұзақ мерзімді экологиялық нәтижелерге қол жеткізу үшін инновациялық, цифрлық және нарықтық тетіктерді енгізу қажет. Осыған байланысты, дамыған елдерде кеңінен қолданылатын Low Emission Zone (LEZ), OPUS (бренд атауы), Emission Detection And Reporting (EDAR), Environmental, Social, Governance (ESG) стандарттары, сондай-ақ үлкен деректер мен суперкомпьютерлік модельдеу негізіндегі экологиялық платформалар Қазақстан жағдайына бейімделуі тиіс.
EDAR және OPUS жүйелері экологиялық деректерді модельдеу, сценарийлік болжау және саясаттың әсерін бағалау құралдары ретінде ТДМ-9 және ТДМ-13 мақсаттарымен үндеседі. Аталған жүйелер ластаушы заттардың кеңістіктік таралуын, көлік ағындарының әсерін және өнеркәсіптік жүктемені есептеуге мүмкіндік береді. Қазақстанда бұл платформаларды енгізу суперкомпьютерлік есептеу қуаттарын пайдалану арқылы жүзеге асырылуы мүмкін, бұл өз кезегінде экологиялық шешімдердің ғылыми негізділігін арттырады.
Осы тұрғыдан алғанда, EDAR жүйесі (Emission Detection And Reporting) атмосфералық ауаны қорғау саласында деректерге негізделген реттеуді практикалық деңгейде іске асыруға арналған маңызды құралдардың бірі болып табылады. Бұл жүйе нақты уақыт режимінде көлік көздерінен шығатын эмиссияларды бастапқы дерек көзі ретінде тіркеуді қамтамасыз етеді. EDAR жүйесі экологиялық мониторингтің сенімділігін арттырып, модельдеу және болжау құралдарын нақты эмпирикалық деректермен қамтамасыз етеді. Осылайша, жүйе экологиялық шешімдер қабылдаудың толық циклін қамтиды: өлшеу – талдау – болжау – реттеу [121].
EDAR платформасы көлік шығарындыларының кеңістіктік және уақыттық динамикасын жоғары дәлдікпен анықтауға, «жоғары ластаушы» көлік құралдарын іріктеп бақылауға және төмен эмиссиялы аймақтарда (LEZ) шектеу шараларын дәлелді түрде енгізуге мүмкіндік береді (29-сурет). 
EDAR жүйесінің жұмыс істеу моделі көлік құралдарынан бөлінетін ластаушы заттарды тоқтатусыз, нақты уақыт режимінде тіркеуге негізделген. Жүйе инфрақызыл және ультракүлгін сәулелер арқылы көлік қозғалысы кезінде пайда болатын түтін шлейфін талдап, негізгі ластаушы заттардың құрамын анықтайды.
Алынған деректер көлік құралдарының қозғалыс параметрлерімен және мемлекеттік тіркеу нөмірімен сәйкестендіріліп, орталықтандырылған жүйеге жіберіледі. Нәтижесінде әрбір көлік бойынша эмиссия профилі қалыптасып, жоғары ластаушы көздерді дәл анықтауға мүмкіндік туады.
Осылайша, EDAR жүйесі дәстүрлі стационарлық немесе техбайқау негізіндегі бақылаудан айырмашылығы, нақты пайдалану жағдайында эмиссияларды өлшеуге мүмкіндік беретін заманауи цифрлық бақылау тетігі болып табылады. EDAR жүйесіне негізделген ұсынылған модель (30-сурет) көлік эмиссияларын бақылаудың дәстүрлі тәсілдерін түбегейлі өзгертеді және оны деректерге негізделген толық басқару цикліне көшіреді. Аталған модельде бастапқы эмпирикалық деректерді жинау кезеңінен бастап, оларды өңдеу, интеграциялау, талдау және басқарушылық шешімдер қабылдау кезеңдеріне дейінгі барлық процестер біртұтас цифрлық жүйеге біріктіріледі. Модельдің ерекшелігі - көлік құралдарын тоқтатпай-ақ нақты уақыт режимінде эмиссияларды тіркеу арқылы жоғары ластаушы көздерді дәл анықтау және оларды реттеу шараларымен тікелей байланыстыру. Бұл тәсіл мемлекеттік басқаруды реактивті бақылаудан проактивті, деректерге негізделген басқару моделіне көшіруге мүмкіндік береді. Осылайша, EDAR жүйесі атмосфералық ауаны қорғау саласындағы цифрлық трансформацияның негізгі элементі ретінде қарастырылып, экологиялық мониторинг, бақылау және реттеу құралдарын біріктіретін интеграцияланған басқару архитектурасын қалыптастырады (30-сурет). EDAR жүйесіне аналог OPUS жүйесі (Opus Remote Sensing) – бұл қаладағы көлік шығарындыларын қашықтан анықтау және бақылауға арналған заманауи технологиялық платформа болып табылады. Жүйенің негізгі мақсаты нақты уақыт режимінде ең ластаушы көліктерді анықтау арқылы ауа сапасын жақсартуға бағытталған деректерге негізделген шешімдер қабылдауды қамтамасыз ету.

Сурет 29 – EDAR жүйесінің жұмыс істеу (операциялық) моделі
Ескертпе – [121] дереккөзінен алынған	

Сурет 30 – EDAR жүйесіне негізделген көлік эмиссияларын басқарудың цифрлық моделі
Ескертпе – автормен құралған

OPUS платформасы бірнеше негізгі функционалды модульдерден тұрады (31 - кесте).

Кесте 31 - OPUS платформасы бірнеше негізгі функционалды модульдері

	№
	Модуль
	Қызметі

	1
	Жоғары эмиссиялы көліктерді анықтау 
	қалалық жолдарда ең көп ластаушы көліктерді тіркеп, реттеуші органдарға бағытталған шараларды қабылдауға мүмкіндік береді

	2
	Көлік шығарындыларын сипаттау 
	нақты деректерге сүйене отырып, шығарындылардың кеңістіктік және уақыттық динамикасын бағалайды

	3
	Құқықтық бақылау 
	жоғары эмиссиялы көліктерді анықтау арқылы заңсыз модификациялар немесе техникалық ақауларға байланысты ескертулер жасауға мүмкіндік береді

	4
	Флотты бағалау және сертификаттау 
	жолдардағы көлік паркін интеллектуалды бақылау арқылы экологиялық талаптарға сәйкестендіру

	5
	Көлік жолдарына қолжетімділікті және төлемді бақылау 
	интеллектуалды жүйелер арқылы қозғалысты реттеу және шығарындыларды төмендету

	Ескертпе – [122] дереккөзі негізінде автормен құралған



OPUS жүйесі жол бойына орнатылған Remote Sensing Device (RSD) сенсорлары арқылы көліктердің шығарындыларын инвазивті емес түрде, жоғары дәлдікпен тіркейді. Алынған деректер жасанды интеллект және ақпараттық технологиялары арқылы өңделіп, визуализацияланады, бұл экологиялық мониторинг пен шешім қабылдаудағы ғылыми негізділікті арттырады [122].
Осылайша, OPUS платформасы қаладағы ауа сапасын басқару үшін деректерге негізделген тиімді құрал болып табылады және шығарындыларды бақылаудағы халықаралық стандарттарға сай инновациялық технологияны ұсынады. Сонымен қатар, OPUS платформасы тұрақты даму мақсаттарына қол жеткізу контекстінде ерекше мәнге ие. Ол инновациялық және орнықты инфрақұрылымды дамытуды көздейтін ТДМ-9, қалаларды инклюзивті, қауіпсіз және экологиялық тұрақты етуге бағытталған ТДМ-11, сондай-ақ климаттың өзгеруіне қарсы іс-қимылды күшейтуді көздейтін ТДМ-13 мақсаттарымен тікелей үндеседі. Платформаны суперкомпьютерлік есептеу қуаттарымен біріктіру күрделі урбанистік модельдерді, ұзақ мерзімді климаттық сценарийлерді және кеңістіктік деректердің үлкен көлемін өңдеуге мүмкіндік береді, бұл экологиялық реттеу саласындағы басқарушылық шешімдердің ғылыми негізділігін айтарлықтай арттырады.
Осылайша, EDAR және OPUS жүйелерін интеграциялау Қазақстан жағдайында атмосфералық ауаны қорғауды реактивті бақылау моделінен алдын ала болжауға және дәлелді реттеуге негізделген проактивті басқару моделіне көшіруге мүмкіндік береді. Бұл тәсіл ірі мегаполистерде, оның ішінде Алматы қаласында, экологиялық тәуекелдерді төмендетуге және ауа сапасын басқарудың институционалдық тиімділігін арттыруға бағытталған ұзақ мерзімді саясатты қалыптастырудың маңызды құралы болып табылады.
Аталған цифрлық және аналитикалық құралдарды тиімді іске асыру оларды тиісті құқықтық-нормативтік негізбен қамтамасыз етуді талап етеді, өйткені технологиялық шешімдердің нәтижелілігі олардың институционалдық және құқықтық бекітілу деңгейіне тікелей тәуелді.
Осы тұрғыдан алғанда, Алматы қаласында атмосфералық ауаны қорғау саласында алғаш рет жергілікті деңгейде кешенді құқықтық реттеу тетігі енгізілді. Алматы қаласының атмосфералық ауасын қорғау Қағидалары 2025 жылғы 30 желтоқсанда қабылданды және қала аумағында атмосфералық ауаны қорғау саласындағы қатынастарды жүйелі түрде реттейтін алғашқы нормативтік құқықтық акт болып табылады (қосымша А1, Б) [123].
Қағидалар Қазақстан Республикасының Экологиялық кодексіне және «Алматы қаласының ерекше мәртебесі туралы» заңына енгізілген өзгерістерді іске асыру мақсатында әзірленді. Құжаттың құқықтық табиғаты – жергілікті атқарушы органның өкілеттігі шеңберінде қабылданған, қала аумағында міндетті күші бар нормативтік акт. Қағидалар ресми жарияланғаннан кейін белгіленген тәртіппен күшіне енеді. Құжат нормалары кезең-кезеңімен іске асырылуға бағытталған, бұл ретте жекелеген талаптар үшін өтпелі кезеңдер көзделген. Қағидалар атмосфералық ауаны қорғау саласындағы қатынастарды кешенді түрде қамтиды және келесі бағыттарды реттейді (32-кесте).

Кесте 32 – Алматы қаласы атмосфералық ауаны қорғау қағидаттары

	№
	Сипаттамасы
	Анықтамасы

	1
	Қабылданған күні
	30.12.2025

	2
	Құқықтық акт
	Алматы қаласы мәслихатының шешімі №272

	3
	Тіркелуі
	ҚР Әділет министрлігінде №37770

	4
	Құқықтық негіз
	ҚР Экологиялық кодексі, 206-бап

	5
	Құрылымы

	26 парақ
5 тарау
2 қосымша

	6
	Реттеу бағыттары
	1. Автокөлік құралдарынан шығарындыларды реттеу (катализатордың міндетті түрде болуы);
2. Тұрақты көздерден шығарындыларды реттеу (шаң-газ тазалайтын құрылғының міндетті түрде болуы);
3. Жеке секторды реттеу (қатты, сұйық отын жағуға тыйым);
4. Қолайсыз метеорологиялық жағдайлар (НМУ) режимі;
5. Цифрлық мониторинг және бақылау;
Ақпараттық-түсіндіру жұмыстары

	Ескертпе – [123] дереккөзі негізінде автормен құралған



Қағидалар қабылданғанға дейін Алматы қаласында атмосфералық ауаны қорғау саласында жергілікті деңгейде кешенді нормативтік құжат болмаған. Бұрын реттеу негізінен республикалық заңнама шеңберінде жүзеге асырылды.
Осылайша, Қағидалардың қабылдануы қалалық деңгейде дербес экологиялық саясат қалыптастыруға; эмиссия көздерін сараланған түрде реттеуге; басқарушылық шешімдерді дәлелді деректерге негіздеуге; LEZ (ластаушы заттар шығаратын көздердің белгілі бір аймаққа кіруіне не болмаса сол аймақтың ішінде орналаса тұра ластауына тиым салу) енгізу арқылы көлік секторын жүйелі реттеуге; атмосфералық ауаны қорғау саласында жергілікті атқарушы органның рөлін күшейтуге мүмкіндік берді.
Алматы қаласында төмен шығарындылар аймағын (Low Emission Zone – LEZ) енгізу бір мезеттік әкімшілік шешім ретінде емес, кезең-кезеңімен іске асырылатын институционалдық трансформация моделі ретінде қарастырылған. Қолданылатын тәсіл үш негізгі кезеңнен тұрады: пилоттық режим (2026 жыл), өтпелі режим (2027–2029 жылдар) және аяқтаушы кезең (2029 жылдан бастап) (31-сурет). Мұндай сатыланған тәсіл реттеу құралын біртіндеп енгізу арқылы әкімшілік жүйенің, цифрлық инфрақұрылымның және қоғамның бейімделуін қамтамасыз етуге бағытталған.
Пилоттық режимде реттеу тікелей қаржылық санкциялар енгізуге бағытталмайды. Негізгі акцент бақылау, сәйкестендіру және цифрлық тіркеу механизмдерін қалыптастыруға жасалады. Бұл кезеңді институционалдық «learning phase» ретінде сипаттауға болады, яғни жүйенің техникалық және құқықтық дайындық деңгейін арттыру кезеңі.
Ал өтпелі кезеңнің ерекшелігі техникалық тексеруден өткен көлік құралдарына айыппұл салынбайды және қосымша төлем талап етілмейді. Негізгі акцент көлік құралдарының техникалық жарамдылығын қамтамасыз етуге, яғни шығарындылардың нормативтерге сәйкестігін бақылауға бағытталған.
Бұл кезеңде экономикалық төлем тетіктері толық көлемде енгізілмейді. Реттеудің басты құралы - әкімшілік жауапкершілік және бақылау.
Соңғы кезеңде LEZ тек бақылау құралы ретінде емес, экономикалық реттеу механизміне айналады. Яғни, реттеу «command-and-control» тәсілінен гибридтік модельге көшеді: әкімшілік тыйымдар, автоматтандырылған бақылау және төлем арқылы нарықтық ынталандыру элементтері біріктіріледі.
Алматы қаласында LEZ енгізудің кезеңдік моделі экологиялық саясатты іске асырудың эволюциялық тәсілін көрсетеді. Бірінші кезеңде институционалдық және цифрлық дайындық қамтамасыз етіледі, екінші кезеңде әкімшілік бақылау күшейтіледі, ал үшінші кезеңде экономикалық реттеу элементтері енгізіледі.
Бұл тәсіл экологиялық талаптарды бір мезгілде қатаңдату емес, басқару жүйесінің бейімделу қабілетін арттыру арқылы кезең-кезеңімен трансформациялау логикасына негізделген.
 

Қорытынды кезең
(2029 жылдан бастап)

Өтпелі кезең (2027–2029 жылдар)
Пилоттық кезең (2026 жыл)



Аяқтаушы кезеңде LEZ толыққанды реттеу құралына айналады және әкімшілік бақылау экономикалық ынталандыру механизмдерімен ұштасады

Өтпелі кезеңде LEZ реттеу тетігі қала аумағының шегінде толық қолданысқа енгізіледі. Бұл кезеңде бақылау және әкімшілік жауапкершілік механизмдері нақты іске асырылады

Пилоттық кезеңнің негізгі мақсаты – LEZ-тің толыққанды іске қосылуына дейін әкімшілік және цифрлық инфрақұрылымды сынақтан өткізу, деректер алмасу алгоритмдерін баптау және құқық қолдану тетіктерін институционалдық тұрғыдан пысықтау
















– көлік құралының техникалық тексеруден өтуі және экологиялық сыныбы міндетті түрде айқындалады;
– LEZ аумағында қозғалу үшін күнделікті немесе ай сайынғы (абонементтік) төлем енгізіледі;
– төлем жасалмаған жағдайда 15 жұмыс күнінен кейін ӘҚБтК-нің 324-бабы бойынша жауапкершілік көзделеді;
– экологиялық талаптарға сәйкес келмейтін көлік құралдары үшін толық шектеу және әкімшілік жаза қолданылады.

– «Сергек» камералары көлік құралдарының қозғалысын тіркейді;
– мемлекеттік тіркеу нөмірлік белгісі (ГРНЗ) LEZ операторына беріледі;
– LEZ операторы ECO Almaty ақпараттық жүйесі арқылы көлік құралының техникалық тексеруден өту фактісін тексереді;
– техникалық тексеру болмаған жағдайда материалдар уәкілетті органға жолданып, Қазақстан Республикасының Әкімшілік құқық бұзушылық туралы кодексінің 324-бабы бойынша жауапкершілік қолданылады.

– көлік құралдарының техникалық талаптарға сәйкестігі тіркеледі;
– көлік құралдарының экологиялық сыныптарын анықтау үшін ведомствоаралық деректер алмасу жүйесі (ECO Almaty ақпараттық жүйесі, ІІМ дерекқорлары, техникалық тексеру операторлары) синхрондалады;
– автоматтандырылған әкімшілік өндіріс механизмін іске қосуға дайындық жүргізіледі.






















Сурет 31 - Атмосфералық ауаны қағидалаларын енгізу деңгейлері

Ескертпе – автормен құралған
Нәтижесінде LEZ қалалық экологиялық басқарудың деректерге негізделген, цифрлық және экономикалық құралдармен үйлескен кешенді механизмі ретінде қалыптасады.
Бұл құжат Алматы қаласының экологиялық басқару жүйесін орталықтандырылған реттеуден қалалық деңгейдегі икемді, дербес және құралдарға негізделген модельге көшірудің институционалдық қадамы болып табылады.
Алматы қаласының атмосфералық ауасын қорғау қағидаларында көрсетілген Low Emission Zone (LEZ) ластаушы заттар шығарындылары төмен аймақтар тұжырымдамасы ТДМ-11 аясында қалалық көлік шығарындыларын басқарудың тиімді құралы ретінде қалыптасты. LEZ аймақтарында экологиялық талаптарға сәйкес келмейтін көлік құралдарының қозғалысы шектеледі немесе экономикалық тетіктер арқылы реттеледі. 
Алматы қаласында экологиялық бекеттердің тәжірибесі LEZ элементтерін енгізуге институционалдық негіз қалыптастырып отыр. Диссертациялық зерттеу аясында жүргізілген сараптамалық сұхбаттар LEZ енгізудің тиімділігі нормативтік шектеулердің қатаңдығына ғана емес, қалалық басқару жүйесінің институционалдық дайындығына тәуелді екенін көрсетті. 
Жалпы сұхбатқа мемлекеттік орган мен экология саласында қызмет ететін 5 сарапшы қатысты.
Сарапшыларды іріктеу олардың атмосфералық ауаны қорғау, экологиялық реттеу және мемлекеттік басқару салаларындағы кәсіби тәжірибесі мен құзыреті негізінде жүзеге асырылды. Сұхбаттар жартылай құрылымданған форматта өткізілді. Алынған жауаптар транскрипцияланып, мазмұндық талдау әдісі арқылы өңделді. Талдау барысында әлеуметтік-экономикалық тәуекелдер, экологиялық әсерлер, қоғамдық қабылдау және институционалдық дайындық сияқты негізгі тақырыптық санаттар бойынша кодтау жүргізілді.
Сарапшылардың пікірлері экологиялық саясатты іске асыруда үш негізгі фактордың шешуші рөл атқаратынын айқындады: инфрақұрылымдық қамтамасыз етілу, әлеуметтік бейімделу тетіктері және цифрлық бақылау жүйесінің дамуы.
Эксперттік бағалауларға сәйкес, LEZ енгізу қысқа мерзімді кезеңде шағын және орта бизнеске бейімделу шығындарын жүктейді, алайда бұл тәуекелдер өтемдік саясат құралдары (субсидиялар, утилизация бағдарламалары, салықтық ынталандыру) арқылы басқарылуы мүмкін. Бұл ретте реттеу құралының әлеуметтік легитимдігі кезең-кезеңімен енгізу және ақпараттық сүйемелдеу арқылы қамтамасыз етілуі тиіс.
Сонымен қатар, интервью нәтижелері LEZ-тің экологиялық әсері көлік секторымен шектелмейтінін, тиімділікке қол жеткізу үшін жеке сектордағы қатты отын пайдалануды және өнеркәсіптік шығарындыларды параллель реттеу қажеттігін көрсетті. Басқаша айтқанда, LEZ жеке құрал ретінде емес, кешенді экологиялық саясаттың элементі ретінде қарастырылуы тиіс.
Жалпы алғанда, сараптамалық талдау LEZ енгізу Алматы қаласының атмосфералық ауасын жақсартуға елеулі ықпал ететінін растайды, алайда оның нәтижелілігі басқару жүйесінің үйлесімділігіне, көлік инфрақұрылымының дайындығына және әлеуметтік қолдау механизмдерінің жеткіліктілігіне тікелей байланысты.
[bookmark: _Toc215137102]Осылайша, жүргізілген зерттеу нәтижелері атмосфералық ауаны қорғау саласындағы мемлекеттік басқаруды жетілдіру цифрлық технологияларды, құқықтық реттеуді және институционалдық тетіктерді кешенді түрде үйлестіруді талап ететінін көрсетті. EDAR жүйесі көлік құралдарынан шығатын эмиссияларды нақты уақыт режимінде тіркеу арқылы бастапқы эмпирикалық деректердің сапасын қамтамасыз етсе, OPUS платформасы осы деректерді модельдеу, талдау және болжау құралдары арқылы өңдеп, басқарушылық шешімдердің ғылыми негізділігін арттырады.
Бұл екі жүйенің интеграциясы атмосфералық ауаны қорғауды дәстүрлі реактивті бақылаудан тәуекелдерді алдын ала анықтауға және дәлелді реттеуге негізделген проактивті басқару моделіне көшіруге мүмкіндік береді. Өз кезегінде, төмен эмиссиялы аймақтарды (LEZ) енгізу алынған деректер негізінде көлік ағындарын реттеудің және қалалық орталықтардағы ластануды төмендетудің тиімді практикалық құралы ретінде көрінеді.
Сонымен қатар, Алматы қаласының атмосфералық ауаны қорғау қағидалары осы цифрлық және басқарушылық құралдарды құқықтық тұрғыдан бекітіп, оларды іске асырудың институционалдық негізін қалыптастырады. Аталған қағидалар жергілікті деңгейде алғаш рет атмосфералық ауаны қорғау саласындағы қатынастарды жүйелі түрде реттеп, деректерге негізделген басқару тетіктерін енгізуге мүмкіндік береді.
Осылайша, EDAR, OPUS, LEZ және құқықтық реттеу құралдарының үйлесімді интеграциясы атмосфералық ауаны қорғау жүйесін цифрлық, дәлелді және нәтижеге бағдарланған басқару моделіне трансформациялаудың негізін қалайды. Бұл тәсіл экологиялық саясаттың тиімділігін арттыруға, қалалық ауа сапасын жақсартуға және халықтың экологиялық қауіпсіздігін қамтамасыз етуге бағытталған ұзақ мерзімді тұрақты даму мақсаттарына қол жеткізудің маңызды алғышарты болып табылады.
Ұсынылған ұсыныстардың нәтижелілігі экологиялық, институционалдық және басқарушылық көрсеткіштер жүйесі арқылы бағалануы тиіс. Атмосфералық ауаны қорғау саласындағы мемлекеттік басқаруды жетілдіру жөніндегі ұсыныстардың тиімділігін бағалау кезінде қоршаған орта сапасының өзгеруімен қатар мемлекеттік басқару жүйесінің үйлестіру деңгейі, мониторинг жүйесінің дамуы және қабылданған шешімдердің нәтижелілігі ескерілуі қажет.
Ұсынылған ұсыныстардың тиімділігін бағалау үшін экологиялық нәтижелермен қатар институционалдық және басқарушылық өзгерістерді де ескеру қажет. Осыған байланысты ұсыныстардың нәтижелілігін бағалауға арналған көрсеткіштер жүйесі әзірленді (33- кесте).


Кесте 33 – Ұсынылған ұсыныстардың нәтижелілігін бағалау көрсеткіштері

	Бағыт
	Көрсеткіш (KPI)
	Бағалау мақсаты

	Ауа сапасы
	PM2.5 орташа концентрациясы
	Ауа сапасының жақсаруын бағалау

	Ауа сапасы
	PM10 орташа концентрациясы
	Ластану деңгейінің өзгеруін бағалау

	Экологиялық нәтиже
	ШРШ асу жағдайларының саны
	Экологиялық тәуекелдердің төмендеуін бағалау

	Көлік саясаты
	Көлік эмиссияларының көлемі
	LEZ тиімділігін бағалау

	Мониторинг
	Автоматты мониторинг бекеттерінің саны
	Мониторинг жүйесінің даму деңгейін бағалау

	Басқару тиімділігі
	Ведомствоаралық үйлестіру деңгейі
	Басқарушылық үйлестіру деңгейін бағалау

	Қоғамдық қатысу
	Ашық экологиялық деректердің қолжетімділігі
	Қоғамдық бақылау деңгейін бағалау

	Ескертпе – автормен жасалынған



Ұсынылған көрсеткіштер жүйесі төмен эмиссиялық аймақтарды енгізу, цифрлық мониторингті дамыту және ведомствоаралық үйлестіруді күшейту бойынша ұсынылған ұсыныстардың нәтижелілігін кешенді бағалауға мүмкіндік береді. LEZ тиімділігін бағалау PM2.5 және PM10 концентрацияларының өзгеруі, көлік эмиссиялары көлемінің қысқаруы және шекті рұқсат етілген концентрациялардан асу жағдайлары санының өзгеруі арқылы жүзеге асырылуы мүмкін.
Ұсынылған ұсыныстардың ықтимал нәтижелерін бағалау мақсатында қолданыстағы және ұсынылатын басқару жүйелерінің негізгі сипаттамаларына салыстырмалы талдау жүргізілді (34-кесте).

Кесте 34 – Қолданыстағы және ұсынылатын басқару жүйелерінің салыстырмалы сипаттамасы

	Критерий
	Қолданыстағы жүйе
	Ұсынылатын жүйе

	Өкілеттіктерді бөлу

Кестеде көрсетілгендей, ұсынылған басқару тетіктері қолданыстағы жүйеде анықталған институционалдық шектеулерді төмендетуге, ведомствоаралық үйлестіруді күшейтуге және атмосфералық ауаны қорғау саласындағы мемлекеттік басқарудың нәтижелілігін арттыруға бағытталған.
Осылайша, ұсынылған құқықтық, институционалдық және цифрлық тетіктер атмосфералық ауаны қорғау саласындағы мемлекеттік басқарудың тиімділігін арттыруға бағытталған. Оларды кешенді түрде іске асыру ведомствоаралық үйлестіруді күшейтуге, басқарушылық шешімдердің сапасын жақсартуға және атмосфералық ауа сапасын арттыруға мүмкіндік береді.











































ҚОРЫТЫНДЫ

Жүргізілген диссертациялық зерттеу нәтижелері атмосфералық ауаны қорғау саласындағы мемлекеттік басқару қазіргі жағдайда тек экологиялық реттеу мәселесі емес, қоғамдық денсаулықты қорғау, қалалардың тұрақты дамуын қамтамасыз ету және мемлекеттік саясаттың тиімділігін арттыруға бағытталған кешенді басқарушылық жүйе ретінде қарастырылуы қажет екенін көрсетті. Атмосфералық ауаның сапасына әсер ететін факторлардың көпсалалы сипаты мемлекеттік басқарудың дәстүрлі әкімшілік тәсілдерінен интеграцияланған, деректерге негізделген және нәтижеге бағдарланған басқару түріне көшуді талап етеді.
Зерттеу барысында атмосфералық ауаны қорғау саласындағы мемлекеттік басқарудың теориялық және тұжырымдамалық негіздері жүйеленіп, халықаралық тәжірибеде қолданылатын негізгі басқару тәсілдері талданды. Атмосфералық ауа қоршаған ортаның жеке компоненті ғана емес, қоғамдық денсаулыққа, әлеуметтік-экономикалық тұрақтылыққа және экологиялық қауіпсіздікке әсер ететін стратегиялық ресурс ретінде қарастырылуы тиіс екені негізделді. Осыған байланысты оны басқару құқықтық, экономикалық, санитарлық және қала құрылысы салаларымен өзара байланысқан кешенді мемлекеттік саясат объектісі ретінде қалыптасуы қажет.
Халықаралық тәжірибені талдау дамыған мемлекеттерде атмосфералық ауаны қорғаудың тиімділігі нақты белгіленген институционалдық жауапкершілікке, цифрлық мониторинг жүйелеріне, тәуекелге негізделген реттеу тәсілдеріне және нәтижелерді тұрақты бағалау механизмдеріне байланысты екенін көрсетті. Ауа сапасын басқарудың тиімді тәжірибелері тек шектеу шараларымен емес, мониторинг, деректерді талдау, экономикалық ынталандыру және ведомствоаралық үйлестіру құралдарының кешенді қолданылуымен ерекшеленеді.
Қазақстан Республикасындағы атмосфералық ауаны қорғау саласындағы қолданыстағы басқару жүйесін талдау бірқатар институционалдық және құқықтық мәселелерді анықтады. Атап айтқанда, мемлекеттік органдар арасындағы функциялардың бөлінуі мен үйлестіру механизмдерінің жеткіліксіздігі, ақпараттық жүйелердің толық интеграцияланбауы, мониторинг нәтижелерін басқарушылық шешім қабылдау кезінде пайдалану деңгейінің төмендігі саланың тиімділігіне әсер ететін негізгі факторлар ретінде айқындалды.
Зерттеу нәтижесінде экологиялық, санитарлық және қала құрылысын реттеу жүйелерінің өзара байланысын қамтамасыз етуге бағытталған атмосфералық ауа сапасын басқарудың кешенді тәсілі әзірленді. Ұсынылған тәсіл мемлекеттік басқаруда салалық оқшаулануды төмендетуге, шешім қабылдау процесінде әртүрлі мемлекеттік органдардың әрекетін үйлестіруге және қоршаған орта сапасын жақсартуға мүмкіндік береді.
«Ластаушы төлейді» қағидатын іске асыру бойынша жүргізілген зерттеу қазіргі реттеу жүйесінде барлық нақты ластаушы көздерді толық қамту қажеттігін көрсетті. Осыған байланысты бұрын есепке алу және бақылау жүйесімен толық қамтылмаған объектілерді мемлекеттік экологиялық реттеу жүйесіне енгізу және нақты эмиссия көрсеткіштері негізінде экологиялық төлем механизмдерін жетілдіру қажеттілігі ғылыми негізделді.
Табиғат қорғау іс-шараларын жоспарлау және іске асыру жүйесін талдау олардың нақты экологиялық нәтижеге бағытталуын күшейту қажеттігін көрсетті. Жергілікті атқарушы органдар мен табиғат пайдаланушылар жүзеге асыратын іс-шаралардың мақсаттық сипатын нақтылау бюджет қаражатының тиімділігін арттыруға және қоршаған орта сапасына нақты әсер ететін жобаларды іске асыруға мүмкіндік береді.
Автокөлік құралдарының атмосфералық ауа сапасына әсерін зерттеу нәтижесінде қолданыстағы бақылау құралдарын жетілдіру қажеттілігі анықталды. Көлік эмиссияларын бағалау кезінде заманауи экологиялық көрсеткіштерді ескеру және ҚР СТ 1433-2023 стандартындағы бақыланатын ластаушы заттар тізбесін кеңейту қажеттілігі негізделді. Бұл көлік секторынан шығатын нақты экологиялық жүктемені анықтауға және дәлелді басқарушылық шешім қабылдауға мүмкіндік береді.
Институционалдық талдау нәтижесінде атмосфералық ауаны қорғау саласындағы басқару процестерінің реинжинирингі ұсынылды. Мемлекеттік органдар функцияларының қайталануын төмендету және ведомствоаралық үйлестіруді күшейту мақсатында «бірыңғай орталық - бірыңғай жауапты орган» қағидатын енгізу қажеттілігі негізделді. Бұл шешім қабылдау мерзімін қысқартуға, жауапкершілік деңгейін арттыруға және басқарудың тиімділігін қамтамасыз етуге бағытталған.
Қалалық деңгейде атмосфералық ауаны қорғау жүйесін жетілдіру мақсатында экологиялық ықпалы бар негізгі бағыттарды біріктіруге негізделген интеграцияланған басқару тәсілі ұсынылды. Алматы қаласының мысалында атмосфералық ауа, жасыл инфрақұрылым, санитария, су ресурстары және қалдықтарды басқару бағыттарын бірыңғай үйлестіру жүйесінде қарастыру қажеттілігі дәлелденді.
Зерттеу нәтижесінде төмен эмиссиялық аймақтарды (LEZ) енгізу, цифрлық мониторинг құралдарын пайдалану және нормативтік реттеуді жетілдіруді қамтитын институционалдық жүйе әзірленді. EDAR және OPUS сияқты цифрлық шешімдерді пайдалану нақты уақыт режиміндегі деректер негізінде көлік эмиссияларын бақылауға және дәстүрлі реактивті басқарудан алдын ала болжауға негізделген проактивті басқару тәсіліне көшуге мүмкіндік береді.
Зерттеу барысында алынған нәтижелер атмосфералық ауаны қорғау саласындағы мемлекеттік басқарудың тиімділігі тек жеке экологиялық шаралардың орындалуына емес, басқару жүйесінің институционалдық қабілетіне, ақпараттық қамтамасыз етілуіне және қабылданатын шешімдердің сапасына байланысты екенін көрсетті. Осы тұрғыда ұсыныстар тәуекелдерді алдын ала анықтауға және дәлелді шешім қабылдауға бағытталған басқару жүйесін қалыптастыру қажеттілігін негіздейді.
Атмосфералық ауаны қорғау саласындағы мемлекеттік саясатты жетілдіруде деректерге негізделген басқарудың маңызы ерекше екені анықталды. Мониторинг нәтижелерін жинау ғана емес, оларды талдау және мемлекеттік басқару процесінде қолдану маңызды болып табылады. Сондықтан цифрлық мониторинг жүйелерін дамыту, экологиялық деректердің ашықтығын қамтамасыз ету және ақпарат алмасудың бірыңғай механизмдерін қалыптастыру тиімді басқарудың негізгі шарттары ретінде белгіленді.
Ұсынылған ұсыныстардың нәтижелілігін бағалау үшін ауа сапасының көрсеткіштері (PM2.5, PM10), көлік эмиссияларының өзгеруі, мониторинг жүйесінің дамуы, ведомствоаралық өзара іс-қимыл деңгейі және қабылданған шешімдердің тиімділігі сияқты көрсеткіштерді пайдалану қажеттілігі анықталды. Бұл атмосфералық ауаны қорғау саласындағы мемлекеттік саясатты нәтижеге бағдарланған басқару жүйесіне көшіруге мүмкіндік береді.
Зерттеу нәтижелерінің практикалық маңызы ұсынылған тәсілдердің нақты басқарушылық процестерде қолданылу мүмкіндігімен сипатталады. Әзірленген ұсыныстар нормативтік-құқықтық базаны жетілдіруге, жергілікті деңгейдегі экологиялық басқаруды дамытуға, цифрлық бақылау құралдарын енгізуге және қалалық экологиялық саясаттың тиімділігін арттыруға бағытталған.
Сонымен бірге атмосфералық ауаны қорғау саласындағы мемлекеттік басқаруды одан әрі дамыту жасанды интеллект пен үлкен деректер технологияларын пайдалану арқылы ластану деңгейін болжау, экологиялық тәуекелдерді алдын ала анықтау және басқару шешімдерінің әсерін бағалау бағыттарымен байланысты болуы мүмкін.
Осылайша, диссертациялық зерттеу нәтижелері атмосфералық ауаны қорғау саласындағы мемлекеттік басқаруды жетілдіру үшін құқықтық реттеуді, институционалдық құрылымды, цифрлық технологияларды және экономикалық механизмдерді өзара байланысты түрде дамыту қажет екенін дәлелдеді. Ұсынылған ғылыми және практикалық шешімдер Қазақстан Республикасында атмосфералық ауа сапасын басқарудың тиімділігін арттыруға, экологиялық қауіпсіздікті қамтамасыз етуге және тұрақты даму мақсаттарына қол жеткізуге бағытталған кешенді негіз қалыптастырады.

Атмосфералық ауаны қорғау қағидаларын бекіту туралы
VIII сайланған Алматы қаласы мәслихатының кезектен тыс XL сессиясының 2025 жылғы 30 желтоқсандағы № 272 шешiмi. Қазақстан Республикасының Әділет министрлігінде 2025 жылғы 31 желтоқсанда № 37770 болып тіркелді
[bookmark: z7]      Ескерту. Алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі - осы шешімнің 2-тармағымен.
[bookmark: z8]       Қазақстан Республикасының Экология кодексінің 206-бабының 3-тармағына сәйкес Алматы қаласының мәслихаты ШЕШТІ:
[bookmark: z9]       1. Осы шешімнің қосымшасына сәйкес атмосфералық ауаны қорғау қағидалары бекітілсін.
[bookmark: z10]      2. Осы шешім алғашқы ресми жарияланған күнінен кейін күнтізбелік алпыс күн өткен соң қолданысқа енгізіледі, атмосфералық ауаны қорғау қағидаларының 22, 23, 38, 39, 40, 41, 43, 44, 46, 47, 50, 51, 52, 53, 71 және 75-тармақтарын қоспағанда, осы шешім алғашқы ресми жарияланған күнінен кейін күнтізбелік бір жыл өткен соң қолданысқа енгізіледі.

[bookmark: z17] Атмосфералық ауаны қорғау қағидалары
[bookmark: z18] 1-тарау. Жалпы ережелер
[bookmark: z19]       1. Атмосфералық ауаны қорғау қағидалары (бұдан әрі – Қағидалар) Қазақстан Республикасы Экология кодексінің (бұдан әрі – Экология кодексі) 206-бабының 3-тармағына сәйкес әзірленген және онда Алматы қаласының аумағында атмосфералық ауаны қорғау жөніндегі автомобиль көлігін пайдаланудың жекелеген мәселелерін және III санаттағы объектілерге қойылатын экологиялық талаптарды, сондай-ақ шығарындылар деңгейі төмен аймақтарды ұйымдастыру, арнайы экологиялық талаптарды бұзушылықты анықтау мәселелерін реттеу бөлігінде арнайы экологиялық талаптар белгіленеді.
[bookmark: z20]      2. Осы Қағидалар:
[bookmark: z21]      Алматы қаласының тау етегіндегі қазаншұңқырда орналасуының географиялық ерекшеліктерін, адамдардың өмірі мен денсаулығына қауіп төндіретін концентрацияларда атмосфералық ауаның жерге жақын қабатында ластағыш заттардың жинақталуына ықпал ететін, ластағыш заттардың табиғи таралуына кедергі келтіретін климаттық және өзге де табиғи жағдайлар ескеріле отырып әзірленген;
[bookmark: z22]      Алматы қаласында атмосфералық ауаны қорғау негіздерін айқындайтын арнайы экологиялық талаптарды қамтиды және экологиялық қауіпсіздікті қамтамасыз етуге бағытталған.
[bookmark: z23]      3. Осы Қағидаларда пайдаланылатын негізгі ұғымдар:
[bookmark: z24]      1) автомобиль көлігі құралы (бұдан әрі – автокөлік құралы) – автобустарды, шағын автобустарды, жеңіл және жүк автомобильдерін, троллейбустарды, автомобиль тіркемелерін, ершікті тартқыштарға жартылай тіркемелерді, сондай-ақ мамандандырылған автомобильдерді (жүктердің белгілі бір түрлерін тасымалдауға арналған) және арнайы автомобильдерді (әртүрлі көбінесе көліктік емес жұмыстарды орындауға арналған) қамтитын автомобиль көлігінің жылжымалы құрамының бірлігі;
[bookmark: z25]      2) автокөлік құралын техникалық зерттеп-тексеруден оң өту – техникалық зерттеп-тексеру қорытындылары бойынша автомобиль көлік құралының пайдаланылған газдарындағы зиянды заттардың нақты құрамы деңгейінің ҚР СТ 1433-2023 "Жол көлігі. Автокөлік құралдарының пайдаланылған газдары бар ластағыш заттардың атмосфералық ауаға шығарындылары. Нормалар мен әдістер" стандартында бекітілген нормативтерге сәйкестігін растау;
[bookmark: z26]      3) автопарк – кәсіпорынға, ұйымға немесе жеке тұлғаға тиесілі, кәсіпкерлік қызметте пайдаланылатын, жүк және жолаушылар тасымалдау, қызмет көрсету мен жөндеу жұмыстарына арналған жылжымалы арнайы техниканы және өзге де міндеттерді орындауға арналған автокөлік құралдарының жиынтығы;
[bookmark: z27]      4) атмосфералық ауаға ластағыш заттардың шығарылуы (бұдан әрі – шығарынды) – көздерден атмосфералық ауаға ластағыш заттардың түсуі;
[bookmark: z28]      5) атмосфералық ауа – тұрғын, өндірістік және өзге де үй-жайлардан тыс орналасқан атмосфера газдарының қоспасы болып табылатын табиғи ортаның өмірлік маңызы бар құрамдас бөлігі;
[bookmark: z29]      6) атмосфералық ауаның ластануын байқау пункті, атмосфераның ластану жай-күйін байқау пункті (бұдан әрі – ЛБП) - белгіленген географиялық координаттары бар атмосфералық ауадағы ластағыш заттардың концентрацияларын өлшеуді жүргізуге арналған ішінде орнатылған аспаптары мен жабдықтары бар байқау пункті;
[bookmark: z30]      7) атмосфералық ауаның ластануы – атмосфералық ауа сапасының мемлекет белгілеген экологиялық нормативтерінен асатын концентрацияларда ластағыш заттардың немесе деңгейлерде физикалық әсерлердің атмосфералық ауада болуы;
[bookmark: z31]      8) әсерді бағалау – осы Қағидаларды іске асырудан болатын ықпалды бағалау тұрғысынан осы Қағидаларға сәйкес жүргізілетін іс-шаралар;
[bookmark: z32]      9) газ талдағыш – қозғалтқыштың пайдаланылған газдарының химиялық құрамын үздіксіз талдауға арналған аспап;
[bookmark: z33]      10) жеке тұрғын үй – жеке (отбасылық) тұруға арналған, меншікжайлы учаскеде орналасқан және шаруашылық және басқа да құрылыстармен және жасыл желектермен бірге азаматтың меншігіндегі үй;
[bookmark: z34]      11) жылжымалы шығарынды көзі – отынның әртүрлі түрлерінде жұмыс істейтін іштен жану қозғалтқыштарымен жарақтандырылған және стационарлық жағдайда, сол сияқты жүріп-тұру процесінде де шығаруды жүзеге асыра алатын автокөлік құралы немесе өзге де жылжымалы құрал, техника немесе қондырғы;
[bookmark: z35]      12) Ластағыш заттар шығарындыларының деңгейі төмен аймақ операторы (бұдан әрі – Аймақ операторы) – процестер кешенін, оның ішінде ластағыш заттар шығарындыларының деңгейі төмен аймақты пайдалану туралы ақпарат жинауға, ластағыш заттар шығарындыларының деңгейі төмен аймаққа кіруді әкімшілендіруге, ластағыш заттар шығарындыларының деңгейі төмен аймақтың пилоттық жобасын іске асыруға бағытталған процестер кешенін қамтамасыз ететін заңды тұлға;
[bookmark: z36]      13) ластағыш заттар шығарындыларының деңгейі төмен аймаққа кіру –ластағыш заттар шығарындыларының деңгейі төмен аймаққа кіру және (немесе) автокөлік құралының оның аумағында жүріп-тұруы;
[bookmark: z37]      14) ластағыш заттар шығарындыларының деңгейі төмен аймақтың пилоттық жобасы (бұдан әрі – Пилоттық жоба) - ластағыш автокөлік құралдарының кіруін шектеуді қоса алғанда, экологиялық талаптарды белгілеу арқылы Алматы қаласының аумағында ауа сапасын жақсарту және халықтың денсаулығына зиянды әсерді төмендету мақсатында іске асырылатын жоба;
[bookmark: z38]      15) ластағыш заттар шығарындыларының деңгейі төмен аймаққа кіру деңгейі – осы Қағидаларға 2-қосымшаға сәйкес айқындалатын ластағыш заттар шығарындыларының деңгейі төмен аймаққа кірудің шектелуі;
[bookmark: z39]      16) ластағыш зат – атмосферада болуы қоршаған ортаға және адамдардың денсаулығына қолайсыз әсер туғызатын зат;
[bookmark: z40]      17) ластағыш заттар шығарындыларының деңгейі төмен аймақ (бұдан әрі – Аймақ) – осы Қағидаларға сәйкес Алматы қаласы әкімдігінің қаулысымен айқындалатын шекаралардағы Алматы қаласының аумағы;
[bookmark: z41]      18) қаланың газдандырылған ауданы – газ магистральдары жүргізілген және оны қосуға мүмкіндігі бар Алматы қаласының учаскесі;
[bookmark: z42]      19) қалдықтар – өндіріс, жұмыстарды орындау, қызметтер көрсету процесінде немесе тұтыну процесінде пайда болған кез келген заттар, материалдар немесе нәрселер (оның ішінде өзінің тұтыну қасиеттерін жоғалтқан тауарлар), оларды иесі тікелей қалдықтар деп таниды не заң талаптарына байланысты жоюға немесе қалпына келтіруге жіберуге тиіс немесе жою немесе қалпына келтіру операцияларына оларды ұшыратуға ниеті бар не ұшыратты;
[bookmark: z43]      20) қатты отын – тас және қоңыр көмір, жанғыш тақтатастар, шымтезек, ағаш;
[bookmark: z44]      21) қолайсыз метеорологиялық жағдайлар (бұдан әрі – ҚМЖ) – адамдардың өміріне және (немесе) денсаулығына қауіп төндіретін концентрацияларда атмосфералық ауаның жерге жақын қабатында ластағыш заттардың жиналуына ықпал ететін метеорологиялық жағдайлар;
[bookmark: z45]      22) пайдаланылған газдар – автокөлік құралының газ шығаратын құбыры арқылы қозғалтқыштың цилиндрлерінен немесе жану камераларынан шығарылатын газдар қоспасы;
[bookmark: z46]      23) стационарлық шығарынды көзі – бөлшектелмей орны ауыстырылмайтын және тұрақты орналасқан жері бірыңғай мемлекеттік координаттар жүйесі қолданыла отырып айқындалатын немесе автокөлік немесе өзге де жылжымалы құрал арқылы қозғалатын, бірақ оны пайдалану процесінде жер бетіне қатысты қозғалмайтын (стационарлық) жағдайды талап ететін шығарынды көзі;
[bookmark: z47]      24) сұйық отын – бензинді, дизель отынын, мазутты және басқа да ұқсас заттарды қоса алғанда, жағу арқылы жылу энергиясын алуға арналған мұнай өнімдері немесе синтетикалық жанғыш сұйықтықтар болып табылатын сұйық түрдегі отын;
[bookmark: z48]      25) тексеру туралы сертификат – өлшем бірлігін қамтамасыз ету туралы заңнамаға сәйкес аккредиттелген салыстырып тексеру зертханасы берген аспаптың метрологиялық тексеруден өткені туралы құжат;
[bookmark: z49]      26) техникалық зерттеп-қарау – автокөлік құралының пайдаланылған газдарындағы зиянды заттардың деңгейін және Аймаққа кіру деңгейін айқындау мақсатында техникалық қарап-тексеру желілері жүргізетін рәсім;
[bookmark: z50]      27) техникалық қарап-тексеру желісінің маманы – уәкілетті ұйымда оқудан өткені туралы сертификаты бар, сертификатталған аспаптар мен жабдықтарды қолдана отырып, автокөлік құралдарының пайдаланылған газдарының уыттылығы мен түтінінің деңгейін өлшеуді жүзеге асыратын техникалық қарап-тексеру операторының қызметкері;
[bookmark: z51]      28) түтін – қозғалтқыштың цилиндрлерінде отынның және буланған майдың толық жанбауы нәтижесінде пайда болған, пайдаланылған газдардағы сұйық және (немесе) қатты бөлшектердің көрінетін дисперсиясы, белгілі бір ұзындықтағы пайдаланылған газдардың бағанасын көрсететін жарық ағынының сіңу дәрежесін сипаттайтын нормаланатын көрсеткіш;
[bookmark: z52]      29) түтін өлшегіш – белгілі бір ұзындықтағы іштен жану қозғалтқышының пайдаланылған газдарының бағанасын көрсететін жарық ағынының сіңу дәрежесін өлшеуге арналған аспап;
[bookmark: z53]      30) уәкілетті органдар – тексерілетін субъектілер қызметінің Қазақстан Республикасы Кәсіпкерлік кодексінің 132-бабының 2-тармағына сәйкес Қазақстан Республикасының заңнамасында белгіленген талаптарға сәйкестігін бақылауды және тексеруді жүзеге асыратын бақылау және қадағалау органдары, олардың ведомстволары мен аумақтық бөлімшелері, сондай-ақ жергілікті атқарушы органдар;
[bookmark: z54]      31) уәкілетті ұйым – "Алматы қаласының ерекше мәртебесі туралы" Қазақстан Республикасы Заңының 4-бабының 9-38-тармағына сәйкес айқындалған, Алматы қаласында экологиялық жағдайды, атмосфералық ауаның сапасын жақсартуды және қалдықтарды басқаруды қамтамасыз ететін, жарғылық капиталына мемлекет жүз пайыз қатысатын жауапкершілігі шектеулі серіктестік;
[bookmark: z55]      32) шығарудың ұйымдастырылмаған көзі – ластағыш заттар шығарылу жылдамдығы мен орнын қосымша белгілейтін құрылғылардан өтпей, егер көз үй-жайдан тыс жерде болса, тікелей атмосфераға немесе желдету жүйесімен жабдықталмаған үй-жайлардың терезе, есік және өзге де ойықтары арқылы түсетін шығарындылар көзі;
[bookmark: z56]      33) шығару көзі – пайдалануы процесінде атмосфералық ауаға ластағыш заттардың түсуі орын алатын кез келген объектілер, оның ішінде құрылыс, техникалық құрылғы, жабдық, қондырғы, алаң, көлік немесе өзге де жылжымалы құрал;
[bookmark: z57]      34) шығарынды көзінің операторы (бұдан әрі – Объект операторы) – меншігінде немесе өзге де заңды пайдалануында шығарынды көзі немесе атмосфералық ауаға теріс әсер ететін объектісі бар жеке немесе заңды тұлға. Атмосфералық ауаға теріс әсер ететін объектіні салу, реконструкциялау, пайдалану және (немесе) жою (кейіннен кәдеге жарату) кезінде жекелеген жұмыстарды орындау және (немесе) жекелеген қызметтер көрсету үшін Объектінің операторы тартқан жеке немесе заңды тұлғалар объектінің операторлары болып танылмайды.
[bookmark: z58] 1-параграф. Арнайы экологиялық талаптарды іске асыру кезінде цифрлық құралдарды қолдану
[bookmark: z59]      4. Арнайы экологиялық талаптарды іске асыруды, халықтың, бизнес пен мемлекеттік органдардың өзара іс-қимылын қамтамасыз ету, Алматы қаласы экологиясының жай-күйіне мониторинг жүргізу және оны ауа, жасыл желектер, қалдықтармен жұмыс жасау сияқты факторлар бөлінісінде жақсартуға жәрдемдесу үшін Мемлекеттік коммуналдық цифрлық объект (бұдан әрі – Цифрлық объект) құрылады.
[bookmark: z60]      5. Цифрлық объектіні қалыптастыруды және жүргізуді уәкілетті ұйым айқындайтын оны жүргізу және пайдалану регламентіне сәйкес уәкілетті ұйым жүзеге асырады.
[bookmark: z61]      6. Цифрлық объект экологиялық мониторингті жүзеге асыруға арналған электрондық платформа бола отырып, келесі негізгі функционалға ие:
[bookmark: z62]       арнайы экологиялық талаптардың сақталуын тиімді бақылауды қамтамасыз ету; 
[bookmark: z63]      қызметтерді электрондық форматта алу мүмкіндігін қамтамасыз ету;
[bookmark: z64]      қызметтерді электронды түрде алуға мүмкіндік береді;
[bookmark: z65]      Аймақты онлайн режимде әкімшілендіруді жүзеге асыру.;
[bookmark: z66]      ҚМЖ-мен байланысты алгоритмдерді автоматтандыру;
[bookmark: z67]      халықты және бизнесті ақпараттандыру және оқыту.
[bookmark: z68]      7. Цифрлық объект қаражаты жергілікті бюджетке есептелуге жататын ақылы сервистер мен қызметтерді ұсынады.
[bookmark: z69]      8. Уәкілетті ұйым мынадай параметрлер бойынша ауа сапасына бақылауды жүзеге асырады:
[bookmark: z70]      1) PM 2.5 ұсақ дисперсті бөлшектер;
[bookmark: z71]      2) PM 10 ұсақ дисперсті бөлшектер;
[bookmark: z72]      3) озон (O3);
[bookmark: z73]      4) азот диоксиді (NO2);
[bookmark: z74]      5) күкірт диоксиді (SO2);
[bookmark: z75]      6) көміртегі монооксиді (CO);
[bookmark: z76]      7) формальдегид;
[bookmark: z77]      8) фенол.
[bookmark: z78]      9. Уәкілетті ұйым Алматы қаласы әкімдігімен және Ұлттық гидрометеорологиялық қызметімен келісе отырып, жаңа ЛБД орналастыру қажеттілігі және оларды орналастырудың қосымша орындарын айқындау туралы шешім қабылдайды.
[bookmark: z79]      10. ЛБД бірінші кезекте ластанудың ең жоғары орташа деңгейлері (жол қозғалысы неғұрлым қарқынды қала учаскелері, өнеркәсіптік мақсаттағы объектілерге жақындығы) мүмкін болатын, сондай-ақ атмосфералық ауаның тазалығы аса маңызды болып табылатын объектілер (әлеуметтік объектілер) орналасқан тұрғын аудандарда белгіленеді.
[bookmark: z80]      11. Жергілікті жер құрылысының өзгеруі, өнеркәсіптік кәсіпорындардың ашылуы немесе жабылуы, ластану көздерін ұйымдастыру, жаңа жолдар мен жол айрықтарын салу және қолданысқа енгізу ескеріле отырып, ЛБД орналастыру орындары қайта қаралуы мүмкін.
[bookmark: z81]      12. Уәкілетті ұйым:
[bookmark: z82]       атмосфералық ауа сапасының жай-күйі туралы ақпарат өндірушілермен ынтымақтастық туралы келісімдер (меморандумдар) жасасады; 
[bookmark: z83]      геоақпараттық жүйелерді (ГАЖ) қолдана отырып, ЛБД деректер қорын қалыптастырады және халықтың көрсетілген деректер қорына ашық қолжетімділігін қамтамасыз етеді;
[bookmark: z84]      қоршаған ортаның ластану жай-күйі туралы ақпарат өндіруді жүзеге асыратын заңды тұлғалардың, дара кәсіпкерлердің осы Қағидалардың талаптарын орындауын қамтамасыз етеді;
[bookmark: z85]      атмосфералық ауа сапасының жай-күйі туралы ақпаратты нақты уақыт режимінде трансляциялауды және жұртшылықтың осы ақпаратқа онлайн-платформалар мен мобильді қосымшалар арқылы қолжетімділігін қамтамасыз етеді;
[bookmark: z86]      атмосфералық ауа сапасының жай-күйі туралы ақпараттың Цифрлық объектімен интеграциялауын қамтамасыз етеді;
[bookmark: z87]      халықтың денсаулығына қауіп төндіретін ауаның ластану деңгейі анықталған кезде ҚМЖ кезеңдерінде атмосфералық ауаны қорғау жөніндегі іс-шаралардың орындалуын қамтамасыз етеді;
[bookmark: z88]      Алматы қаласы әкімдігінің ресми сайтында және Цифрлық объектіде атмосфералық ауаның жай-күйі туралы ай сайынғы есептерді жариялайды;
[bookmark: z89]      уәкілетті органдар жеке және заңды тұлғалардың шағымдары негізінде барлық санаттағы объектілерге қатысты арнайы экологиялық талаптардың сақталуына жоспардан тыс тексерулер жүргізу үшін тартады;
[bookmark: z90]       осы Қағидалардың 13, 14 және 15-тармақтарына сәйкес көрсеткіштерге қол жеткізу тұрғысынан әсерді бағалауды жүргізеді. 
[bookmark: z91]      13. Ауа ластануы азаюының көрсеткіштері:
[bookmark: z92]      1) ластағыш заттардың концентрациясы деңгейі: PM 2.5, PM 10, NOx, Sox және ауадағы басқа зиянды заттар концентрациясының өзгеруі;
[bookmark: z93]      2) автокөлік құралдары шығарындыларының азаюы: Аймақ енгізілгенге дейін және енгізілгеннен кейін автокөлік құралдары шығарындыларының есептік саны;
[bookmark: z94]      3) шекті рұқсат етілген концентрациялардан асып кету жиілігі: ластағыш заттардың концентрациясы рұқсат етілген нормалардан асатын бір жылдағы күндер саны.
[bookmark: z95]      14. Көлік жүйесін және тұрақты көлік түрлерін дамыту көрсеткіштері:
[bookmark: z96]      1) электромобильдер, гибридті автомобильдер және басқа да түрлер шығарындыларының деңгейі төмен автокөлік құралдары үлесінің ұлғаюы (жеке және коммерциялық автокөлік бөлінісінде);
[bookmark: z97]      2) қоғамдық көлікте жүру үлесінің ұлғаюы; маршруттар желісінің дамуы және жолаушылар санының ұлғаюы;
[bookmark: z98]      3) жеке автокөліктермен жүру үлесінің азаюы;
[bookmark: z99]      4) жаяу жүргіншілерге және баламалы көліктің өзге де түрлеріне арналған веложолдар мен инфрақұрылым желісі ұзақтығының ұлғаюы;
[bookmark: z100]      5) жол желісінде, техникалық қарап-тексерулер мен зерттеп-тексерулер кезінде, сондай-ақ экологиялық посттарда анықталған шығарындылар бойынша көрсеткіштері асып кеткен автокөлік санының төмендеуі;
[bookmark: z101]      6) дизель отынын тұтынуды азаюы.
[bookmark: z102]      15. Халық денсаулығының көрсеткіштері:
[bookmark: z103]      1) аурудың төмендеуі: демікпе, бронхит және жүрек-қан тамырлары аурулары сияқты ауаның ластануымен байланысты аурулардың төмендеуі;
[bookmark: z104]      2) өмір сүру ұзақтығы: Аймақтағы халықтың орташа өмір сүру ұзақтығының өзгеруі;
[bookmark: z105]      3) өмір сапасы: халықтың физикалық және психикалық денсаулығын қоса алғанда, жалпы денсаулығы мен әл-ауқатын бағалау.
[bookmark: z106]      16. Әсерді бағалау кезінде қолданылатын шектеулер, географиялық масштабтар, уақыт шеңбері, дәрежесі мен талаптарды бұзғаны үшін жауаптылық мөлшері ескеріледі.
[bookmark: z107]      17. Әсерді бағалауды жүргізу үшін уәкілетті ұйым базалық жылы деректер жинауды жүзеге асырады.
[bookmark: z108]      Базалық жыл деп талдаудағы есептеу нүктесі, алғашқы уақыт кезеңі ұғынылады, осы талдаудан мынадай санаттар бойынша деректерді салыстыру басталады:
[bookmark: z109]      қала автопаркінің құрамы және көлік жүйесі туралы деректер, оның ішінде қала және агломерация автокөлік құралдарының жасы, экологиялық сыныптар бойынша автокөлік құралдарының саны, Аймақ өлшемдеріне сәйкес келетін автокөлік құралдарының үлесі, отын түрлері мен оны тұтыну көлемі бойынша автокөлік құралдарының бөлінуі, қоғамдық көліктің қолжетімділігі, қоғамдық көлік және моторланбаған қозғалыстар үшін инфрақұрылымды дамыту туралы деректер және қаланың көлік жүйесіндегі өзгерістерді жинау және талдау үшін қол жетімді басқа да деректер;
[bookmark: z110]      ауа сапасы туралы деректер, оның ішінде ауа сапасының көрсеткіштері бойынша мониторингтік деректер: PM2, 5 және PM10 ұсақ дисперсті бөлшектер, NO2 азот диоксиді, SO2 күкірт диоксиді, O3 озоны, CO көміртегі түтіні, формальдегид, фенол, ауа сапасының индексі, метеорологиялық деректер, шығарындылар деңгейінің маусымдық және тәуліктік өзгерістері, рұқсат етілген концентрациялардың асып кетулер саны;
[bookmark: z111]      демографиялық деректер, оның ішінде халық санағының деректері, әлеуметтік топтардың саны мен қарқыны;
[bookmark: z112]      денсаулық жағдайы туралы деректер, оның ішінде өкпенің созылмалы обструкциялық ауруы диагнозы бар диспансерлік есепте тұрған пациенттердің саны, шұғыл жүгінулер және өкпенің созылмалы обструкциялық ауруы диагнозы бойынша ауруханаға жатқызу жиілігі туралы медициналық деректер;
[bookmark: z113]      кәсіпкерлік субъектілерінің қызметі туралы деректер (тіркелген субъектілердің саны, объектілердің санаттары мен түрлері бойынша саны, жұмысқа орналастырылған халықтың саны).
[bookmark: z114]      18. Уәкілетті ұйым уәкілетті органдардың, ақпарат өндірушілердің атына тиісті сұрау салулар жіберу арқылы, сондай-ақ ашық көздерден алынған ақпаратты пайдалану арқылы ақпарат жинауды жүзеге асырады.
[bookmark: z115]      19. Әсерді бағалау осы Қағидалардың талаптарын енгізудің әлеуетті оң және теріс экологиялық, әлеуметтік-экономикалық, көліктік әсерлерін анықтау, ең төменгі теріс салдары бар Аймақтың барынша тиімділігін қамтамасыз ету, қоғамдық қолдау алу, мүдделі тараптармен өзара іс-қимыл жасау үшін материалдар дайындау, баламалы шешімдерді әділ іске асыруды және талдауды қамтамасыз ету, сондай-ақ осы Қағидаларды іске асырудың әртүрлі жағдайларында шешімдерді қабылдау процесін қолдау мақсатында жүргізіледі.
[bookmark: z116] 2-параграф. Қолайсыз метеорологиялық жағдайлар
[bookmark: z117]      20. Атмосфералық ауаның ластануының жоғары деңгейін белгілеген, сондай-ақ метеорологиялық жағдайлар Алматы қаласының атмосферасында ластағыш заттардың жиналуына ықпал етеді деген болжамды анықтаған кезде уәкілетті ұйым осы Қағидаларға 1-қосымшаға сәйкес тиісті дәрежедегі ҚМЖ-ның басталуы туралы ақпаратты Цифрлық объектіде орналастырады.
[bookmark: z118]      21. Уәкілетті ұйым электрондық құжат айналымының ресми мемлекеттік порталдары, "электрондық үкімет" веб-порталы және Цифрлық объект арқылы тіркелген кезден бастап бір сағат ішінде ҚМЖ-ның пайда болуы туралы ақпаратты Алматы қаласы әкімдігінің назарына жеткізеді, ол қажетті ақпараттың халық арасында дереу таралуын қамтамасыз етеді, сондай-ақ осы Қағидаларға 1-қосымшада көзделген ережелерді есебімен ҚМЖ-ның басталу кезеңіне ден қою шараларын енгізеді.
[bookmark: z119]      22. ҚМЖ-дан туындаған атмосфералық ауаның қысқа мерзімді ластануы кезеңінде Алматы қаласының аумағында стационарлық шығарындылар көздері бар заңды тұлғалар, дара кәсіпкерлер осы Қағидаларға 1-қосымшада көзделген қаланың жергілікті атқарушы органы уақытша енгізген стационарлық көздер шығарындыларын азайту жөніндегі талаптарды сақтайды.
[bookmark: z120]      23. Объектілердің операторлары осы Қағидаларға 1 – қосымшада көзделген ережелерді ескере отырып, Қазақстан Республикасы Экология және табиғи ресурстар министрлігінің Экологиялық реттеу және бақылау комитетінің Алматы қаласы бойынша Экология департаментімен (бұдан әрі-Алматы қаласы бойынша экология департаменті) келісілген ҚМЖ басталу кезеңіне ден қою шараларын әзірлейді және қабылдайды.
[bookmark: z121]      24. Алматы қаласының әкімдігі халықты ҚМЖ туралы хабардар етумен қатар, өзінің ресми интернет-ресурсы және өзге де бұқаралық ақпарат құралдары арқылы осы Қағидаларға 1-қосымшаға сәйкес ҚМЖ кезеңіне арналған ұсынымдарды халықтың назарына жеткізеді.
[bookmark: z122]      25. ҚМЖ-мен байланысты алгоритмдерді автоматтандыру функционалын іске асыру шеңберінде Цифрлық объектіде:
[bookmark: z123]      метеорологиялық деректердің, шығарындылар туралы деректер мен математикалық модельдердің интеграцияларын қолдана отырып, ҚМЖ-ны болжау;
[bookmark: z124]      Осы Қағидаларға 1-қосымшада көзделген ережелерді ескере отырып, ҚМЖ басталуы кезеңіне ден қою шараларын қоса алғанда, ҚМЖ басталуы мен жеке және (немесе) барлық меншік нысанындағы заңды тұлғалардың, мемлекеттік органдардың ҚМЖ кездегі кейінгі іс-қимылдарының қажеттілігі туралы хабарлау жүзеге асырылады.
[bookmark: z125]      26. Алматы қаласы әкімдігінің әзірленген іс-қимыл жоспары бойынша ҚМЖ кезеңдерінде Алматы қаласының көшелеріндегі көлік ағыны реттеледі.
[bookmark: z126]      27. Мектепке дейінгі, орта, техникалық және кәсіптік, орта білімнен кейінгі, жоғары, қосымша білім беру ұйымдарына:
[bookmark: z127]      жылжымалы датчиктерді пайдалана отырып, үй-жайлар ішіндегі ауа сапасына мониторинг жүргізу;
[bookmark: z128]      желдету жүйелерін тексеру кестесін бекіту және сүзгілерді тұрақты түрде тазалау және ауыстыру;
[bookmark: z129]      ғимараттарда ҚМЖ жағдайында ұсынымдары бар жадынамалар орналастыру;
[bookmark: z130]      ҚМЖ кезінде іс-қимылды түсіндіру үшін ата-аналармен және (немесе) оқушылармен үнемі кездесулер өткізу;
[bookmark: z131]      ҚМЖ салдарынан денсаулық жағдайы нашарлаған кезде медициналық персоналды көмек көрсетуге даярлауды қамтамасыз ету;
[bookmark: z132]      ластанған ауамен улану кезінде алғашқы көмек көрсету бойынша дәрістер өткізуді қамтамасыз ету;
[bookmark: z133]      медицина қызметкерлерінің балаларды үнемі тексеріп отыруы ұсынылады.
[bookmark: z134]      28. Мектепке дейінгі, орта, техникалық және кәсіптік, орта білімнен кейінгі, жоғары, қосымша білім беру ұйымдарына ҚМЖ кезеңінде:
[bookmark: z135]      ашық ауада сабақтар, жаттығулар, спорттық іс-шаралар өткізбеу, оқушылардың далада болу уақытын барынша қысқарту;
[bookmark: z136]      балалар мен оқушыларға бір реттік немесе қайта пайдалануға болатын бетперделер таратуды қамтамасыз ету ұсынылады;
[bookmark: z137]      29. Мектепке дейінгі, орта, техникалық және кәсіптік, орта білімнен кейінгі, жоғары, қосымша білім беру ұйымдарына үшінші дәрежелі ҚМЖ кезеңінде қосымша:
[bookmark: z138]      үшінші дәрежелі ҚМЖ кезеңінде өткізу қағидалары бойынша оқушылар мен олардың ата-аналарын техникалық қолдаудың жедел желісін ұйымдастыру;
[bookmark: z139]      оқушылар мен ата-аналарға онлайн режимінде мінез-құлық қағидаларын және процесті ұйымдастыруды түсіндіру;
[bookmark: z140]      балалардың денсаулық жағдайын қадағалау үшін ата-аналармен үнемі байланыста болу ұсынылады.
[bookmark: z141]      30. Алматы қаласының әкімдігі ҚМЖ басталу кезеңіне ден қою шаралары бойынша тұрақты оқу-жаттығулар ұйымдастырады және өткізеді.
[bookmark: z142] 2-тарау. Автокөлік құралдарын пайдаланудың жекелеген мәселелерін реттеу
[bookmark: z143]      31. Қоғамдық көлікті дамыту, қалалық қоғамдық көлік паркін және инфрақұрылымын ұлғайту және тұрақты жаңарту Алматы қаласының атмосфералық ауасын қорғау жөніндегі қызметтің басым бағыттарының бірі болып табылады.
[bookmark: z144]      32. Алматы қаласының әкімдігі Алматы қаласының автомобиль паркін жаңартуды экономикалық ынталандыру шараларын (бұдан әрі – Шаралар) іске асыруда.
[bookmark: z145]      33. Алматы қаласының аумағында 2025 жылғы 1 қыркүйекке дейін тіркелген автокөлік құралдары, сонымен қатар жергілікті бюджет есебінен төмен экологиялық сыныпты автокөлік құралдарын сатып алуды көздейтін Шаралар шеңберінде кейіннен кәдеге жарату үшін сатып алынады.
[bookmark: z146]      34. Шараларды іске асыру мақсаттары үшін Алматы қаласының әкімдігі Алматы қаласы әкімдігінің тиісті қаулысымен бекітілген тізбе бойынша автокөлік құралдарын сатып алу үшін тиісті жылға бағаны белгілейді.
[bookmark: z147]      35. Сатып алу пункттеріне өз жүрісімен келген, пайдаланудағы автокөлік құралдары сатып алынуға жатады.
[bookmark: z148]      36. Жаңа автокөлік құралдарын сатып алуға жеңілдіктер, қоғамдық көлікті пайдалануға тегін жол жүру ақысын беру және басқа да шараларды қоса алғанда, қосымша шаралар қолданылады.
[bookmark: z149]      37. Алматы қаласының әкімдігі электр көлігін дамытуға бағытталған шараларды іске асыруда.
[bookmark: z150]      38. Алматы қаласының коммуналдық және жеке автопарктері пайдаланылатын ішкі жану қозғалтқыштары бар (бұдан әрі – ІЖҚ) жылжымалы құрам бірліктерін автономды жылыту жүйелерімен немесе электр автомобиль жылытқыштарымен жабдықтайды.
[bookmark: z151]      39. Алматы қаласының коммуналдық және жеке автопарктері ҚР СТ 1433-2023 "Жол көлігі. Атмосфералық ауаға автокөлік құралдарының пайдаланылған газдары бар ластағыш заттардың шығарындылары. Нормалар мен әдістер" талаптарына сәйкес:
[bookmark: z152]      1) уәкілетті ұйымға есептілікті ұсына отырып, мәжбүрлі оталдыру жүйесімен (бензинмен және газбен) қозғалтқыштары бар автобустар үшін иісті газдың (СО), көмірсутектердің (СH) және азот тотықтарының (NOx) құрамын өлшеуді;
[bookmark: z153]      2) уәкілетті ұйымға есептілікті ұсына отырып, сығымдаудан тұтанатын қозғалтқыштары бар (дизель отынында) автобустар үшін түтіндік көрсеткіштерін өлшеуді;
[bookmark: z154]      3) уәкілетті ұйымға ай сайынғы есептілікті ұсына отырып, ластағыш шығарындылардың көлемін азайтуды қамтамасыз ететін жүйелер мен құрылғылардың, оның ішінде қозғалтқышты басқарудың электрондық блоктарының, оттегі датчиктерінің, каталитикалық және селективті бейтараптандырғыштардың, картерді, қозғалтқышты желдету жүйелерінің, пайдаланылған газдарды рециркуляциялау жүйелерінің, буларды, отынды, күйе сүзгілерін ұстау жүйелерінің жай-күйін, оларға қызмет көрсетуін және пайдалану мерзімін есепке алуды жүргізуді;
[bookmark: z155]      4) уәкілетті ұйымға ай сайынғы есептілікті ұсына отырып, дербес жылыту жүйелері мен электр автомобиль жылытқыштарының жай-күйін, оларға қызмет көрсетуін және пайдалану мерзімін есепке алуды жүргізуді қоса алғанда, ІЖҚ-ғы автокөлік құралдарына ішкі ай сайынғы (тоқсан сайынғы) экологиялық бақылауды жүзеге асырады.
[bookmark: z156]      40. Дайындаушы зауытта көзделген селективті каталитикалық бейтараптандыру жүйесімен 4-ші және одан жоғары экологиялық сыныптағы дизель отынында жұмыс істейтін автокөлік құралдары балансында бар Алматы қаласының коммуналдық және жеке автопарктері уәкілетті ұйымға тоқсан сайынғы есептілікті, оның ішінде электрондық нысанда есептілікті ұсына отырып, пайдаланылған газдарды азот тотықтарынан тазартуға арналған сұйық реагентті әрбір автобустың 1000 километр жүрісіне кемінде 15 литр есебімен сатып алуды жүзеге асырады.
[bookmark: z157]      41. Ағымдағы күнтізбелік жыл ішінде сол бір техникалық қарап-тексеру станциясында ескертусіз техникалық қарап-тексеруден немесе техникалық зерттеп-қараудан өткен, шығарындылардағы ластағыш заттар мөлшерінің нормативтерінен асып кеткен автокөлік құралдарын пайдалану фактілерінің бірнеше рет (күнтізбелік жыл ішінде 3 реттен артық), оның ішінде техникалық зерттеп-қарау нәтижелері бойынша анықталуы анықталған нәтижелерді көрсете отырып, "Жол жүрісі туралы" Қазақстан Республикасы Заңының 21-бабына сәйкес одан әрі шаралар қабылдау үшін көлік саласындағы уәкілетті органға және бұзушылықтарды жоюға және автокөлік құралын техникалық қарап-тексеруден өтуге жолдама беріле отырып, диагностикалық картаның күшін жою үшін механикалық көлік құралдары мен олардың тіркемелерін міндетті техникалық қарап-тексерудің бірыңғай ақпараттық жүйесінің операторына жүгіну үшін негіз болып табылады.
[bookmark: z158] 3-тарау. III санаттағы объектілерге қойылатын экологиялық талаптар
[bookmark: z159]      42. Экологиялық кодекске 2-қосымшаның 3-бөлімінде көрсетілген қызмет түрлері өздерінің шегінде жүзеге асырылатын ғимараттар, құрылысжайлар, олардың кешендері, алаңдары немесе аумағы III санаттағы объектілер болып табылады.
[bookmark: z160]      43. III санаттағы объектілерге жататын шығарындылардың стационарлық көздерін пайдалану оларды атмосфералық ауаға ластағыш заттардың шығарындыларын тазарту үшін құрылысжайлармен немесе жабдықпен жарақтандыру шартымен ғана жүзеге асырылады.
[bookmark: z161]      44. III санаттағы Объектілер операторлары күнтізбелік үш жылда кемінде бір рет атмосфералық ауаға ластағыш заттардың шығарындыларын зертханалық өлшеуді ұйымдастырады.
[bookmark: z162]      Зертханалық өлшеулерді III санаттағы Объект операторы өз қаражаты есебінен Қазақстан Республикасының заңнамасына сәйкес аккредиттелген зертханаларда, мәлімделген аккредиттеу саласына сәйкес стандарттар бойынша жүргізеді.
[bookmark: z163]      45. Зертханалық өлшеу нәтижелері Цифрлық объектіге міндетті түрде енгізілуге жатады.
[bookmark: z164]       46. Алматы қаласының аумағында орналасқан III санаттағы объектілердің операторлары қоршаған ортаға әсер ету туралы декларацияны беру кезінде Экологиялық кодекстің 110-бабының 3-тармағында көрсетілген мәліметтерден басқа, "Адамның өмір сүру ортасы мен денсаулығына әсер ету объектілері болып табылатын объектілердің санитариялық-қорғаныш аймақтарына қойылатын санитариялық-эпидемиологиялық талаптар" санитариялық қағидаларын бекіту туралы" Қазақстан Республикасы Денсаулық сақтау министрінің м.а. 2022 жылғы 11 қаңтардағы № ҚР ДСМ-2 бұйрығына (Нормативтік құқықтық актілерді мемлекеттік тіркеу тізілімінде № 26447 болып тіркелген) сәйкес белгіленген санитариялық-қорғаныш аймақтарының өлшемдері туралы мәліметтерді де ұсынады.
[bookmark: z165]      47. Шығарындылардың стационарлық көздері бар III санаттағы объектілер:
[bookmark: z166]      1) қоршаған ортаға әсер ету туралы декларацияны ұсынған кезде Алматы қаласының әкімдігіне қоршаған ортаны қорғау жөніндегі іс-шаралар жоспарын ұсынады;
[bookmark: z167]      2) шығарындылардың көлемін, құрамын және нүктелерін көрсете отырып, ластағыш заттардың шығарындыларын есепке алуды жүргізеді және есепті жылдан кейінгі жылдың 10 наурызына дейінгі мерзімде Цифрлық объектіге жылына кемінде бір рет ақпарат береді;
[bookmark: z168]      3) Алматы қаласының әкімдігіне есепті кезеңнен кейінгі айдың 10 наурызына дейінгі мерзімде қоршаған ортаны қорғау жөніндегі іс-шаралардың орындалуы және іс жүзіндегі шығарындылар туралы жыл сайынғы есепті ұсынады;
[bookmark: z169]      4) нәтижесінде адамдардың өмірі мен денсаулығына және (немесе) қоршаған ортаға қатер қауіпі бар немесе қатер төнген атмосфералық ауаның ластануын туғызған авариялық шығарындылар туралы ақпаратты авариялық шығарынды нәтижесінде зақымдану қатеріне ұшырайтын ұйымдарға және мемлекеттік органдарға дереу береді;
[bookmark: z170]      5) Алматы қаласының атмосфералық ауасын қорғау саласындағы арнаулы экологиялық талаптардың сақталуына мониторингті жүзеге асыру үшін шығарындылардың стационарлық көздеріне қол жеткізуді қамтамасыз етеді;
[bookmark: z171]      6) шығарындыларды төмендететін технологияларды әзірлейді және енгізеді;
[bookmark: z172]      7) шаң түзілуі мүмкін жерлерде шаң басу құралдарын қолданады;
[bookmark: z173]      8) атмосфералық ауаға ластағыш заттардың шығарындыларын тазартуға арналған құрылысжайлардың немесе жабдықтардың қоршаған ортаға әсер ету туралы декларацияны беру кезінде мәлімделген тиімділігін қамтамасыз етеді;
[bookmark: z174]      9) атмосфералық ауаның ластануын төмендету мақсатында техникалық және технологиялық тәсілдерді енгізеді және жетілдіреді, отынның, шикізаттың, материалдардың баламалы түрлерін қолданады;
[bookmark: z175]      10) стационарлық және жылжымалы көздерден ластағыш заттардың шығарындыларын ұстау, кәдеге жарату, залалсыздандыру жөніндегі іс-шараларды жүзеге асырады және олар туралы есеп береді, сондай-ақ қолайсыз метеожағдайлар кезеңінде іс-шараларды орындайды;
[bookmark: z176]      11) атмосфералық ауаға ластағыш заттардың авариялық шығарындыларының алдын алу және жою, сондай-ақ оның ластану салдарын жою жөніндегі іс-шараларды жүзеге асырады;
[bookmark: z177]      12) газды тазарту және атмосфералық ауаға ластаушы заттар шығарындыларын бақылау қондырғыларын пайдалану жөніндегі талаптарды іске қосады және сақтайды;
[bookmark: z178]      13) шаруашылық және өзге де қызмет объектілерінің санитариялық-қорғау аймақтарының режимін сақтауды қамтамасыз етеді;
[bookmark: z179]      14) атмосфералық ауаны ластайтын қалдықтарды шаруашылық және өзге де қызмет объектісінің тиісті аумағынан осындай қалдықтарды жинап қоюдың немесе көмудің мамандандырылған орындарына уақтылы әкетуді қамтамасыз етеді.
[bookmark: z180]      48. Уәкілетті ұйым ұсынылған декларация бойынша ластағыш заттар шығарындыларының декларацияланған көлемдерге сәйкестігін тексеру мақсатында ластану көзіне бара отырып, оның нақты көлемін бағалайды.
[bookmark: z181]      Бағалауды жүргізу үшін уәкілетті ұйым әдістемелік ұсынымдар қабылдайды.
[bookmark: z182]      Анық еместігі ластағыш заттар шығарындыларының, төгінділерінің декларацияланған көрсеткіштерімен салыстырғанда қоршаған ортаға антропогендік әсер етудің асып кетуінде көрініс табатын қоршаған ортаға әсер ету туралы анық емес декларацияны ұсыну анықталған жағдайда, уәкілетті ұйым Алматы қаласы бойынша Экология департаментін Қазақстан Республикасы Кәсіпкерлік кодексінің (бұдан әрі - Кодекс) 144-бабы 5-тармағының 3) тармақшасына сәйкес шаралар қабылдау үшін Алматы қаласы бойынша экология департаментін хабардар етеді – Кодекс), және "әкімшілік құқық бұзушылық туралы" Қазақстан Республикасы Кодексінің (бұдан әрі – ӘҚБтК) 328-бабының 4 және 5-бөліктеріне сәйкес әкімшілік жаза қолдану фактісі расталған жағдайда.
[bookmark: z183] 4-тарау. Ластағыш заттар шығарындыларының деңгейі төмен аймақты ұйымдастыру
[bookmark: z184]      49. Осы Қағидаларға сәйкес Аймақта Алматы қаласының аумағына және автокөлік құралдарына қатысты арнайы экологиялық талаптар белгіленеді.
[bookmark: z185] 1-параграф. Аймақ аумағына қатысты арнайы экологиялық талаптар
[bookmark: z186]      50. Арнайы экологиялық талаптар Жалпыға ортақ пайдаланылатын орындарда, кәсіпорындар мен жеке тұрғын үйлердің аумақтарында, тұрғын үй секторының, мектеп және мектепке дейінгі мекемелердің аула және аулаішілік аумақтарында, барлық көшелерде және өзге де орындарда, кез келген өртеуге арналған қондырғыларда, контейнерлерде, урналарда, ашық немесе жабық тәсілмен қатты күйдіруге жол бермеуге бағытталған тұрмыстық қалдықтар, өндірістік қалдықтар, автошиналар, пластик және полиэтилен қалдықтары, оның ішінде қауіпті қалдықтар.
[bookmark: z187]      Осы тармақтың бірінші бөлігінде белгіленген талаптарды анықталып жатқан бұзушылықтар жөнінде Алматы қаласы бойынша Экология департаментіне Кодекстің 144-бабы 5-тармағының 3) тармақшасына сәйкес шараларды қабылдау үшін және құқық бұзушылық фактісі расталған жағдайда Әкімшілік кодекстің 324-бабына сәйкес әкімшілік жаза қолдану үшін хабарланады.
[bookmark: z188]      51. Аймақ аумағында азаматтық пиротехникалық заттар мен оларды қолдана отырып жасалған бұйымдарды іске қосуға жол берілмейді.
[bookmark: z189]      52. Аймақ аумағында:
[bookmark: z190]      1) төтенше жағдайларда жылумен және энергиямен жабдықтаудың резервтік көздерін пайдалану жағдайларын қоспағанда, Алматы қаласының газдандырылған аудандарында шаруашылық жүргізуші субъектілердің өндірістік мұқтаждықтары, жеке тұрғын үйлердің жылыту қазандықтары, моншалар, көппәтерлі тұрғын үйлерді жылытатын жекелеген қазандықтар үшін қатты және сұйық отын пайдаланылмайды;
[bookmark: z191]      2) шығарылған газдарды тазарту қондырғыларымен жабдықталған, ақаусыз жұмыс істейтін және жобалық тазартуды және (немесе) залалсыздандыруды қамтамасыз ететін ластағыш заттар шығарындыларының көздері пайдаланылады;
[bookmark: z192]      3) пайдаланылған газдарды тазарту жүйелерімен жабдықталмаған, қуаты 10 киловатттан аспайтын бензинді және дизельді генераторлар қолданылады;
[bookmark: z193]      4) пайдаланылған газдарды тазарту жүйелерімен жабдықталған арнайы техника (экскаваторлар, таптағыштар, бульдозерлер, тракторлар және басқалар) пайдаланылады;
[bookmark: z194]      5) атмосфералық ауаға теріс әсер етуді болдырмау мақсатында қала аумағын тазалау және қыста қар мен көктайғаққа қарсы күрес VIII сайланған Алматы қаласы мәслихатының кезектен тыс XXI сессиясының 2024 жылғы 19 шілдедегі № 138 шешімімен бекітілген (Нормативтік құқықтық актілерді мемлекеттік тіркеу тізілімінде № 1776-02 болып тіркелген) Алматы қаласының аумағын абаттандыру қағидаларында көзделген тәсілдермен және құралдармен жүзеге асырылады.
[bookmark: z195] 2-параграф. Автокөліктер құралдарына қатысты Аймақтағы арнайы экологиялық талаптар
[bookmark: z196]      53. Аймаққа кіру рұқсаты автокөлік құралдарына олардың осы Қағидаларға сәйкес автокөлік құралының техникалық зерттеп-қараудан оң өтуімен расталатын пайдаланылған газдардағы ластағыш заттардың құрамы нормаларына сәйкес келген жағдайда беріледі.
[bookmark: z197]      54. Аймаққа кіру деңгейі Алматы қаласы әкімдігінің 2025 жылғы 21 ақпандағы № 1/19 қаулысымен (нормативтік құқықтық актілерді мемлекеттік тіркеу тізілімінде № 1800-02 болып тіркелген) бекітілген Автомобиль көлік құралдарының шығарындыларын мониторингілеу қағидаларына (бұдан әрі – мониторинг қағидалары) 4-қосымшаға сәйкес айқындалатын автокөлік құралының экологиялық сыныбына байланысты болады.
[bookmark: z198]      55. Алматы қаласының әкімдігі Аймақ аумағында қолданылатын ақпараттық белгілерді орнатады.
[bookmark: z199]      56. Осы Қағидаларда реттелмеген Аймақтағы автокөлік құралдарын пайдалануды реттеудің барлық өзге мәселелері Цифрлық объектіде орналастырылатын жария шартта реттеледі.
[bookmark: z200]      57. Аймақ туралы ақпарат, жүру карталары мен схемалары, Аймақ ішіндегі сапарларды жүзеге асыру жөніндегі нұсқаулық және басқа да қажетті ақпарат Цифрлық объектіде орналастырылады.
[bookmark: z201]      58. Аймақты онлайн әкімшілендіру функционалын іске асыру шеңберінде, басқалармен қатар мыналар: қолданыстағы және құрылатын бейне және өзге де қашықтан бақылау жүйелерімен интеграция; биллинг операторының және/немесе Аймақ операторының жұмыс істеуі; автокөлік құралдары иелерінің жеке кабинеттерін құру; аймақтың интерактивті картасы; көліктің жекелеген түрлерінің ағынын реттеу қамтамасыз етіледі.
[bookmark: z202]      Хабарламалар пайдаланушының Цифрлық объектідегі жеке кабинетіне Цифрлық объектіде тіркелген ұялы байланыстың абоненттік нөміріне қысқа мәтіндік хабарлама жібере отырып, ұялы байланыстың абоненттік нөмірі бойынша немесе электрондық мекенжай бойынша мәтіндік хабарламамен не хабарламаны немесе шақыруды тіркеуді қамтамасыз ететін өзге де байланыс құралдарын пайдалана отырып жіберіледі.
[bookmark: z203]      Аймақ операторының бастамасы бойынша Аймақты әкімшілендіру мақсатында Цифрлық объектімен интеграцияланған жеке цифрлық объект құрылады.
[bookmark: z204]      59. Алматы қаласының әкімдігі Аймақты әкімшілендіру үшін, оның ішінде Пилоттық жобаны іске асыру кезінде жарғылық капиталына мемлекет жүз пайыз қатысатын заңды тұлға арқылы Аймақ операторын айқындайды.
[bookmark: z205]      60. Аймақ операторы мынадай іс-шаралардың орындалуын да қамтамасыз етеді:
[bookmark: z206]      1) Аймақ шекараларының аудиті;
[bookmark: z207]      2) жүйенің архитектурасын әзірлеуді және енгізілетін шектеулерді басқаруды бақылау;
[bookmark: z208]      3) көлік ағындарын өлшеу;
[bookmark: z209]      4) Аймаққа кіретін көлікті есепке алу және деректерді талдау жүйесін әзірлеуді бақылау;
[bookmark: z210]      5) шектеулерді іске асырудың әсерін бағалау;
[bookmark: z211]      6) Аймақты әкімшілендіру үшін жеке цифрлық объектіні әзірлеуді бақылау;
[bookmark: z212]      7) Аймақты басқару жүйесін қолданыстағы және құрылатын жүйелермен интеграциялау процесін ұйымдастыру;
[bookmark: z213]      8) автокөлік құралдарын техникалық зерттеп-қарау нәтижелерін жинау және талдау, автокөлік құралдарының ластағыш заттар құрамы нормаларына сәйкестігін айқындау жүйесін құру.
[bookmark: z214]      61. Техникалық қарап-тексеруді "Рұқсаттар және хабарламалар туралы" Қазақстан Республикасы Заңының 2-қосымшасының 84-2-тармағына сәйкес техникалық қарап-тексеру операторының қызметіне рұқсаты бар, уәкілетті ұйыммен осы Қағидаларға сәйкес автокөлік құралдарын техникалық қарап-тексеруді жүргізуге шарт жасасқан Алматы агломерациясының аумағында техникалық қарап-тексеру желілері бар техникалық қарап-тексеру операторлары жүргізеді.
[bookmark: z215]      62. Автокөлiк құралдарын техникалық қарап-тексеруден өткiзуге шарт техникалық қарап-тексеруден өткiзудiң әрбiр желiсiнде тiркелген және тексерiлген газ талдауыш пен түтiн өлшегiш болған жағдайда жасалады, оның iшiнде:
[bookmark: z216]      СО және СН газталдағышы;
[bookmark: z217]      Lambda коэффициентін өлшеу;
[bookmark: z218]      дизельді қозғалтқыштардың түтіндеу деңгейін өлшеу.
[bookmark: z219]      Осы тармақтың бірінші бөлігінде көрсетілген жабдық нақты уақыт режимінде өлшенген деректерді Аймақ операторына автоматты түрде беруді қамтамасыз ететін техникалық қарап-тексеру жүйесінде пайдаланылмайтын арнайы бағдарламалық жасақтамаға қосылады.
[bookmark: z220]      Мамандандырылған бағдарламалық қамтамасыз етуге қойылатын талаптар автокөлік құралдарын техникалық зерттеп-қараудан өткізуге арналған шартта көзделеді.
[bookmark: z221]      63. Оқытудан өткен және уәкілетті ұйымда оқытудан өткені туралы жарамды сертификаты бар мамандардың талап етілетін саны, техникалық қарап-тексеруді жүзеге асыратын әрбір техникалық қарап-тексеру желісіне кемінде екі маман.
[bookmark: z222]      64. Автокөлік құралдарын техникалық қарап-тексеруден өткізуге арналған шарт Цифрлық объектіде орналастырылған нысан бойынша жасалады.
[bookmark: z223]      65. Автокөлiк құралдарын техникалық қарап-тексеруден өткiзуге арналған шарттың қолданылу мерзiмi 3 (үш) жылды құрайды, оның қолданылу мерзiмi шексiз рет автоматты түрде ұзартылады.
[bookmark: z224]      66. Автокөлік құралдарын техникалық қарап-тексеруден өткізуге шарт жасасқанға дейін уәкілетті ұйым техникалық қарап-тексеру желілерінің осы Қағидалардың 64 және 65-тармақтарында белгіленген талаптарға іс жүзінде сәйкестігін тексереді.
[bookmark: z225]      67. Техникалық қарап-тексеру желілерінің осы тарауда белгіленген талаптарға нақты сәйкестігін тексеруді уәкілетті ұйым сол жерге барып жүзеге асырады.
[bookmark: z226]      68. Автокөлік құралдарын техникалық зерттеп-қараудан өткізуге арналған шартты уәкілетті ұйым онда көзделген жағдайларда, сондай-ақ:
[bookmark: z227]      техникалық қарап-тексеру операторы нақты қарап-тексеруді жүргізбей-ақ қарап-тексеру нәтижелерін беруге жол берген;
[bookmark: z228]      тексеру фактісі бейнетіркеумен расталмаған;
[bookmark: z229]      оператор жабдықтың жыл сайынғы міндетті салыстырып тексеруден өтуі туралы мәліметтерді ұсынбаған;
[bookmark: z230]      маман техникалық зерттеп-қарауды жүргізу тәртібін бұзған жағдайда бұзады.
[bookmark: z231]      69. Бір күнтізбелік жыл ішінде техникалық байқау желісінің маманы жіберген екі және одан да көп бұзушылықтар анықталған жағдайда, Уәкілетті ұйым уәкілетті ұйымда осы маманның оқудан өткені туралы сертификаттың күшін жояды.
[bookmark: z232]      70. Уәкілетті ұйым автокөлік құралдарын техникалық қарап-тексеруден өткізуге жасалған шартқа сәйкес техникалық қарап-тексеру желісінің әрбір маманы үшін зерттеп-қарау нәтижелерін пайдалану және Аймақ операторына беру мақсатында мамандандырылған бағдарламалық қамтамасыз етуге қол жеткізу үшін пайдаланылатын электрондық сәйкестендіру кілтін береді.
[bookmark: z233]      71. Техникалық қарап-тексеру операторлары автокөлiк құралдарын техникалық қарап-тексеруден өткiзуге жасалған шарттар бойынша жасалған шартта көрсетiлген жабдықтар мен мамандар құрамындағы өзгерiстер туралы осындай өзгерiстер болған кезден бастап екi жұмыс күнiнен кешiктiрмей уәкiлеттi ұйымға электрондық нысанда хабарлама жiберу арқылы уәкiлеттi ұйымды хабардар етедi.
[bookmark: z234]      Техникалық қарап-тексеру операторының осы тармақтың бірінші бөлігінде белгіленген талаптарды сақтамауы да автокөлік құралдарын техникалық қарап-тексеруді жүргізуге арналған шартта белгіленген жауаптылыққа әкеп соғады.
[bookmark: z235]      72. Техникалық қарап-тексеру операторлары техникалық қарап-тексеруді автокөлік құралдарын техникалық қарап-тексеруден өткізуге арналған шартта және "Жол көлігі. Атмосфералық ауаға автокөлік құралдарының пайдаланылған газдарымен ластағыш заттардың шығарындылары. Нормалар мен әдістер" 1433-2017 ҚР СТ-да көзделген тәртiппен жүзеге асырады.
[bookmark: z236]      73. Осы Қағидалардың мақсаттары үшін мониторинг қағидаларында белгіленетін:
[bookmark: z237]      автокөлік құралдарын санаттар бойынша жіктеу;
[bookmark: z238]      бензинмен және (немесе) газ отынымен жұмыс істейтін автокөлік құралдары үшін мәжбүрлеп оталдыру қозғалтқышының пайдаланылған газдарындағы көміртегі монооксиді (СО), көмірсутектер (СН) мөлшерінің нормалары;
[bookmark: z239]      мәжбүрлі оталдыру жүйесі бар қозғалтқыштармен жабдықталған автокөлік құралдары үшін пайдаланылған газдардың түтіндік нормалары қолданылады.
[bookmark: z240]      74. Автокөлiк құралдарын техникалық қарап-тексеруден өткiзу тәртiбi Алматы қаласында пайдаланылатын мынадай автокөлiк құралдарына: М1 санатындағы жеңiл автомобильдерге, М2 және М3 санатындағы автобустарға, N1, N2 және N3 санатындағы жүк автомобильдерiне, L санатындағы мотоциклдерге қолданылады.
[bookmark: z241]      75. Техникалық қарап-тексеру желісінің маманы техникалық қарап тексеруді орындайды, оның қорытындысы бойынша электрондық нысанда сақталатын техникалық қарап-тексерудің электрондық хаттамасын қалыптастырады, сондай-ақ көлік құралдарын есепке алу журналын электрондық форматта толтырады.
[bookmark: z242]      Көрсетілген ақпарат арнайы бағдарламалық жасақтамада пайда болған сәттен бастап кемінде үш жыл бойы сақталады.
[bookmark: z243]      76. Техникалық зерттеп-қарау нәтижелерінің қолданылу мерзімі оны өткізген кезден бастап күнтізбелік 12 ай.
[bookmark: z244]      77. Аймақ операторы зерттеп-қараудың электрондық хаттамасы негізінде автокөлік құралының Мониторинг қағидаларында белгіленген ластағыш заттардың нормаларына сәйкестігін айқындайды.
[bookmark: z245]      78. Техникалық зерттеп-тексеру нәтижелері Цифрлық объектіде көрсетіледі.
[bookmark: z246] 5-тарау. Арнайы экологиялық талаптардың бұзылуын анықтау
[bookmark: z247]      79. Уәкілетті органдар аккредиттелген зертханаларды тарта отырып, жылына кемінде 1 рет Алматы қаласының коммуналдық және жеке автопарктерімен осы Қағидалардың 38, 39 және 40-тармақтарының орындалуын бақылау бойынша іс-шаралар жүргізеді. Көрсетілген тармақтардың талаптарын бұзу анықталған кезде уәкілетті ұйым материалдарды тиісті автопаркті экологиялық нормалар мен талаптардың сақталуы тұрғысынан тексеруге бастамашылық ету мақсатында Алматы қаласы бойынша экология департаментіне жібереді.
[bookmark: z248]      80. Жедел өзара іс-қимыл жасау мақсатында Алматы қаласының әкімдігі мүдделі мемлекеттік органдармен, ғылыми институттармен және қоғамдық ұйымдармен бірлесіп бірлескен іс-қимыл хаттамаларын және тұрақты деректер алмасу тетіктерін бекітеді.
[bookmark: z249]      81. Шығарындылар көзінің әсер ету аймағында атмосфералық ауаның ластануының белгіленген нормативтерден асуы анықталған жағдайда, жауапкершілік Объект операторына жүктеледі.
[bookmark: z250]      82. Арнайы экологиялық талаптардың бұзылуын анықтау шығарындылар көздерінде жүзеге асырылады және Алматы қаласының атмосфералық ауасы жай-күйінің нашарлауына әсер ететін объектілерді жүйелі бақылауды қамтамасыз етуге бағытталған.
[bookmark: z251]      83. Уәкілетті ұйым уәкілетті мемлекеттік органдарға Алматы қаласының атмосфералық ауасын қорғау саласындағы арнайы экологиялық талаптардың бұзылуын анықтауға жәрдем көрсетеді.
[bookmark: z252]      84. Алматы қаласының атмосфералық ауасын қорғау саласындағы арнайы экологиялық талаптардың бұзылуын анықтау мақсатында пайдаланылатын өлшеу құралдары "Өлшем бірлігін қамтамасыз ету туралы" Қазақстан Республикасы Заңының 19-бабына сәйкес метрологиялық салыстырып тексеруге жатады.
[bookmark: z253]      85. Алматы қаласының атмосфералық ауасын қорғау саласындағы арнайы экологиялық талаптардың сақталуын бақылау:
[bookmark: z254]      шығарындылардың жылжымалы көздеріне (жеке және қоғамдық автокөлік құралы, коммерциялық қызметтердің көлігі; коммуналдық көлік және техника);
[bookmark: z255]      шығарындылардың стационарлық көздеріне;
[bookmark: z256]      шығарындылардың стационарлық ұйымдастырылмаған көздеріне (қоқыс полигондарында қалдықтарды жағу, стихиялық өрттер, пиротехникалық құралдарды пайдалану) қатысты жүргізіледі.
[bookmark: z257]      86.Алматы қаласының атмосфералық ауасын қорғау саласындағы арнайы экологиялық талаптардың бұзылуын анықтау құралдары, оның ішінде:
[bookmark: z258]      тұрақты және жылжымалы экологиялық бекеттердің қызметі;
[bookmark: z259]      автокөлік құралдарының шығарындыларындағы ластағыш заттардың концентрациясының асып кетуін анықтау үшін спектрометрлерді қолдану;
[bookmark: z260]      шығарындылардың стационарлық көздеріне қатысты осы Қағидалардың талаптарының бұзылуын анықтау үшін ұшқышсыз ұшу аппараттарын қолдану;
[bookmark: z261]      e-otinish және Цифрлық объектімен интеграцияланған мессенджерлер арқылы осы Ереженің талаптары бұзылған жағдайда азаматтардың өтініштерін қабылдау болып табылады.
[bookmark: z262]      87. Алматы қаласының стационарлық және жылжымалы экологиялық бекеттері шығарындыларындағы ластағыш заттардың мөлшері нормативтен асатын автокөлік құралдарын пайдалануды анықтау мақсатында автокөлік құралдарының уыттылық және түтінділік нормаларына сәйкестігіне мониторинг және бақылау пункттері болып табылады және өз қызметін Мониторинг қағидаларына сәйкес жүзеге асырады.
[bookmark: z263]      88. Экологиялық бекеттердің жұмысына:
[bookmark: z264]      Қазақстан Республикасы Ішкі істер министрлігінің Алматы қаласы полиция департаменті полиция қызметкерлерімен стационарлық және жылжымалы экологиялық бекеттерді қамтамасыз етуді, автокөлік құралдарын тоқтатуды, эколог-операторлардың қауіпсіз жұмысын жүзеге асырады;
[bookmark: z265]      стационарлық және жылжымалы экологиялық бекеттерді оқытылған оператор-экологтармен, аспаптармен және жабдықтармен қамтамасыз етуді, автокөлік құралдарының пайдаланылған газдарын өлшеуді жүргізуді, алынған деректерді ресімдеуді және бастапқы өңдеуді жүзеге асыратын аккредиттелген экологиялық зертхана қатысады.
[bookmark: z266]      89. Атмосфералық ауаны қорғау саласындағы арнайы экологиялық талаптарды сақтаудың бұзылуын анықтау барысында алынған ақпарат Цифрлық объектіге беріледі және интеграцияланады.
[bookmark: z267]      90. Уәкілетті ұйым Алматы қаласының атмосфералық ауасын қорғау саласындағы арнайы экологиялық талаптарды сақтаудың бұзылуын анықтау нәтижелерін жариялайды және Кодекстің 13-тарауында және Әкімшілік кодексте көзделген шараларды қабылдау үшін тиісті уәкілетті мемлекеттік органдарды хабардар етеді.
[bookmark: z268]      91. Уәкілетті мемлекеттік органдар уәкілетті ұйымға қабылданған шаралар туралы ақпаратты Қазақстан Республикасының Әкімшілік рәсімдік-процестік кодексінде көзделген тәртіппен және мерзімдерде ұсынады.
[bookmark: z269]      92. 22, 23, 38 тармақтарында, 39 тармақтың 1) және 2) тармақшаларында, 41, 44 тармақтарында, 47 тармақтың 5), 6), 7), 8), 9), 10), 11), 12), 13) және 14) тармақшаларында, 50, 51 тармақтарында, 52 тармақтың 1) және 5) тармақшаларында, 53 тармақта белгіленген талаптардың бұзылуы анықталған жағдайда, Алматы қаласы Экология басқармасына 144 тармақтың 5) тармақшасына сәйкес шаралар қабылдау үшін хабарланады, ал құқық бұзушылық фактісі расталса, Әкімшілік құқық бұзушылық туралы кодекстің 324-бабына сәйкес әкімшілік жауапкершілік қолданылады.
[bookmark: z270]      93. 39-тармақтың 3), 4) тармақшаларында, 40, 46-тармақтарда, 47-тармақтың 1), 2), 3) және 4) тармақшаларында белгіленген талаптардың анықталған бұзушылықтары бойынша Кодекстің 144-бабы 5-тармағының 3) тармақшасына сәйкес шаралар қабылдау үшін және расталған жағдайда Алматы қаласы бойынша экология департаменті хабардар етіледі ӘҚБтК-нің 327-1-бабына сәйкес әкімшілік жаза қолданудың құқық бұзушылық фактісі.
[bookmark: z271]      94. 43, 52 тармақтың 2), 3) және 4) тармақшалары, 71 және 75 тармақтарында белгіленген талаптардың бұзылуы анықталған жағдайда, Алматы қаласы Экология басқармасына 144 тармақтың 5) тармақшасының 3) тармақшасына сәйкес шаралар қабылдау үшін хабарланады, ал құқық бұзушылық фактісі расталса, ӘҚБтК 331-бабына сәйкес әкімшілік жауапкершілік қолданылады.

[bookmark: z274] Алматы қаласының атмосфералық ауасының ластану деңгейі
	№
	Алматы қаласындағы ластағыш заттың орташа тәуліктік нақты концентрациясынан асу еселігі
	Алматы қаласының атмосфералық ауасының ластану деңгейі
	Қолайсыз метеорологиялық жағдайлардың дәрежесі
	Кәсіпорындардың жұмыс режімі
	Халыққа арналған ұсыныстар

	1
	Барлық ластағыш заттар бойынша 1 асып кетуден кем құрайды
	Төмендетілген
	-
	-
	-

	2
	Кем дегенде бір ластағыш зат бойынша 1-ден астам асып кетуді құрайды
	Жоғарылатылған
	1 дәреже
	Бірінші режим бойынша атмосфераның жерге жақын қабатындағы ластағыш заттардың концентрациясын 15-20%-ға төмендетуді қамтамасыз ететін ұйымдастырушылық-техникалық сипаттағы іс-шаралар жүргізіледі
	[bookmark: z275]көшеде жүруді шектеу;
көшеде болған кезде медициналық немесе матадан жасалған маскаларды пайдалану;
үй-жайларды тек қана кондиционерлермен желдету;
жабық спорт кешендерінде дене шынықтыру және спорт сабақтарын өткізу;
неғұрлым қолайсыз метеорологиялық жағдайлар мен атмосфералық ауаның ластану деңгейі байқалатын жылдың айларында қала сыртындағы аймаққа демалуға, санаториялық-курорттық сауықтыруға шығуды жүзеге асыру

	3
	Кем дегенде бір ластағыш зат бойынша 2-ден астам асып кетуді құрайды
	Жоғары
	2 дәреже
	1 дәреже үшін әзірленген іс-шаралар, сондай-ақ технологиялық процестерге әсер ететін және атмосфераның жерге жақын қабатындағы ластағыш заттардың концентрациясын 20-40% төмендетуді қамтамасыз ететін кәсіпорынның өнімділігінің шамалы төмендеуімен жүретін іс-шаралар жүргізіледі.
	[bookmark: z279]"жапырақша" типті қорғаныс киімдері мен респираторларды пайдалану;
денеден ластағыш заттарды кетіру үшін душ немесе ылғалды сүрту;
мол сусын (сүт, шай, сүт қосылған кофе);
диеталық тамақтану, тұзды, майлы және қиын сіңірілетін тағамдарды шектеу;
ауыз қуысын 2% сода ерітіндісімен шаю;
дәрігердің тағайындауы бойынша жоғары дозада А, В, С тобының витаминдерін қабылдау; жүрек-қан тамырлары; десенсибилизациялаушы, қақырық түсіретін және био- және иммунды- ынталандырғыш;
улану белгілері болған кезде дереу медициналық көмекке жүгіну.

	4
	Кем дегенде бір ластағыш зат бойынша 3-тен астам асып кетуді құрайды
	Өте жоғары
	3 дәреже
	1 және 2 дәрежелер үшін әзірленген іс-шаралар, сондай-ақ атмосфераның жерге жақын қабатындағы ластағыш заттардың концентрациясын 40-60% төмендетуді қамтамасыз ететін кәсіпорынның өнімділігін уақытша қысқарту есебінен зиянды (ластаушы) заттардың шығарындыларын төмендетуге мүмкіндік беретін іс-шаралар жүргізіледі.

[bookmark: z287] Автомобиль көлігі үшін ластағыш заттар шығарындыларының деңгейі төмен аймаққа кіру деңгейлері
	Кіру санаты
	Бастапқы тіркеу деректері
	[bookmark: z288]Жеңіл
(техникалық зерттеп-қараусыз рұқсат етіледі (ТЗҚ-сыз) /техникалық зерттеп-қарауды жүргізу шартымен рұқсат етіледі (ТЗҚ-мен)
	[bookmark: z289] Жүк (ТЗҚ-сыз/ТЗҚ-мен)

	Шектелмеген
	ІЖҚ жоқ автокөлік құралы (электрлік немесе сутекті отын ұяшықтары бар)
	ТЗҚ-сыз
	ТЗҚ-сыз

	
	Экологиялық сыныбы 5-тен жоғары бензинде немесе газда мәжбүрлеп оталдыру жүйесі бар, сондай-ақ 5-тен жоғары экологиялық сыныптағы дизель отынында сығымдаудан тұтанатын ІЖҚ бар автокөлік құралдары
	ТЗҚ-мен
	ТЗҚ-мен

	
	Экологиялық сыныбы 5-тен жоғары бензинде немесе газда мәжбүрлеп оталдыру жүйесі бар, сондай-ақ 5-тен жоғары экологиялық сыныптағы дизель отынында сығымдаудан тұтанатын ІЖҚ бар автокөлік құралдары
	ТЗҚ-мен
	ТЗҚ-мен

	
	Экологиялық сыныбы 4-тен жоғары бензинде немесе газда мәжбүрлеп оталдыру жүйесі бар, сондай-ақ 4-тен жоғары экологиялық сыныптағы дизель отынында сығымдаудан тұтанатын ІЖҚ бар автокөлік құралдары
	ТЗҚ-мен
	ТЗҚ-мен

	
	Экологиялық сыныбы 3-тен жоғары бензинде немесе газда мәжбүрлеп оталдыру жүйесі бар, сондай-ақ 3-тен жоғары экологиялық сыныптағы дизель отынында сығымдаудан тұтанатын ІЖҚ бар автокөлік құралдары
	ТЗҚ-мен
	ТЗҚ-мен

	
	Экологиялық сыныбы 2-ден жоғары бензинде немесе газда мәжбүрлеп оталдыру жүйесі бар, сондай-ақ 2-ден жоғары экологиялық сыныптағы дизель отынында сығымдаудан тұтанатын ІЖҚ бар автокөлік құралдары
	ТЗҚ-мен
	ТЗҚ-мен

	
	Экологиялық класы 0 және одан төмен, бейтараптандыру жүйелері жоқ (карбюраторлы) бензинмен немесе газбен мәжбүрлеп оталдыру жүйесі бар ІЖҚ бар автокөлік құралдары
	ТЗҚ-мен
	ТЗҚ-мен

	Шектелген
	Осы Қағидаларға сәйкес техникалық зерттеп-қараудан өтпеген, сондай-ақ "Жол жүрісі туралы" Заңға және осы Қағидаларға сәйкес шығарындыларындағы ластағыш заттардың нормативтен тыс мөлшері анықталған ІЖҚ жоқ (таза электрлік немесе сутекті отын ұяшықтары бар) автокөлік құралдарынан басқа, барлық автокөлік құралдары
	-
	-


[bookmark: z290]      Ескерту: аббревиатуралардың шифрін ашу:
[bookmark: z291]      ІЖҚ - іштен жанатын қозғалтқыш;
[bookmark: z292]      СО - көміртегі тотығы
[bookmark: z293]      СН - жанбаған көмірсутектер
[bookmark: z294]      NOX - азот оксидтері
[bookmark: z295]      млн-1 - миллиондық үлес
[bookmark: z296]      Тт - Техникалық тексеру



© 2012. Қазақстан Республикасы Әділет министрлігінің «Қазақстан Республикасының Заңнама және құқықтық ақпарат институты» ШЖҚ РМК


Саясатты әзірлеу - ғылыми талдау, мониторинг деректері, құқықтық жоспарлау арқылы саясатты құру


Саясатты іске асыру - құқықтық талаптар, экономикалық ынталандырулар, әкімшілік бақылау арқылы саясатты жүзеге асыру


Бақылау - ауа сапасын өлшеу, цифрлық сенсорлар, ашық деректер платформалары арқылы саясаттың прогресін қадағалау


Бағалау - индикаторлар, денсаулық және экологиялық әсерді бағалау, саясатты түзету арқылы саясаттың тиімділігін бағалау 












Экология және табиғи ресурстар министрлігі (Экологиялық кодекс) - экологиялық бақылау


Қазақстан Республикасы Сауда және интеграция министрлігі Техникалық реттеу және метрология комитеті (СТ 1433-2023) - Көлік құралдарының пайдаланылған газдары бар ластаушы заттардың атмосфералық ауаға шығарындыларының нормасын орнату


Полиция департаменті (Жол жүрісі туралы заңы, Жол жүрісі қағидалары бойынша көлікті тоқтату)


Жергілікті атқарушы орган немесе Экология департаменті (Экологиялық кодекс, Жол жүрісі туралы заңы, Жол жүрісі қағидалары, СТ 1433-2023 бойынша көліктің шығарындысын тексеру)  


Полиция департаменті (ҚР Әкімшілік құқық бұзушылық туралы кодексінің 334 бабына сәйкес айыппұл салу)













ҚР ЭКОЛОГИЯ ЖӘНЕ ТАБИҒИ РЕСУРСТАР      МИНИСТРЛІГІ (негізгі экологиялық реттеу органы) 


ҚР ДЕНСАУЛЫҚ САҚТАУ МИНИСТРЛІГІ (санитариялық-гигиеналық нормаларды бекітуші орган) ШРК бекітеді, санитариялық-қорғау аймақтарын анықтайды


ЭКОЛОГИЯ ДЕПАРТАМЕНТТЕРІ (I санаттағы объектілер үшін экологиялық рұқсаттар беретін, экологиялық инспекция жүргізетін, айыппұл салатын орган)


ЖЕРГІЛІКТІ АТҚАРУШЫ ОРГАНДАР ( II, III санаттағы объектілер үшін мемлекеттік экологиялық сараптама қорытындысы мен экологиялық рұқсаттар беретін орган)  


ЭКОЛОГИЯЛЫҚ РЕТТЕУ ЖӘНЕ БАҚЫЛАУ КОМИТЕТІ (I санаттағы объектілер үшін экологиялық рұқсаттар беретін орган)














IV санаттағы объектілерді есепке алу


Минималды декларациялық есеп енгізу


Мобильді сенсорлар мен қашықтықтан бақылау құралдары


«Ластаушы төлейді» қағидатын толық іске асыру


Барлық маңызды ластаушы заттардың нақты шығарындыларына төлем механизмін енгізу


Шағын нақты шығарындылар үшін минималды төлем жүйесін құру


Статистикалық мәліметтердің толықтығын арттыру


Қалалық және өңірлік деңгейде қосымша мониторинг


Халықаралық стандарттарға сәйкес есеп формаларын жаңарту
















Атмосфералық ауаны қорғау


Мемлекеттің рөлі


Құқықтық негіздеме


Экологиялық жауапкершілік


Халықаралық ынтымақтастық


Атмосфералық ауаның ластануы




















Экология департаменті


I санаттағы объектілерге экологиялық рұқсат беру, сараптама жүргізу


Мемлекеттік экологиялық инспекция 


ЖАО


I,II санаттағы объектілерге экологиялық рұқсат беру


III санаттағы объектілерге экологиялық сараптама қорытындысын беру


Қоғамдық тыңдауларға қатысу


Экологиялық саясат жүргізу




















Экология департаменті


Мемлекеттік экологиялық инспекция 


ЖАО


Экологиялық саясат жүргізу


I,II санаттағы объектілерге экологиялық рұқсат беру


III санаттағы объектілерге экологиялық сараптама қорытындысын беру


Қоғамдық тыңдауларға қатысу

















Республика Казахстан	
2020	2021	2022	2023	2024	2441	2407.4557910000003	2314.6999999999998	2257.5	2271.4	
күкірт диоксиді (SO₂)	2020	2021	2022	2023	2024	868.1	835.4	821.6	798.5	785.4	азот тотықтары (NO₂-ге есептегенде)	2020	2021	2022	2023	2024	311.39999999999998	322	311.60000000000002	303.7	256.5	МЕҰОҚ	2020	2021	2022	2023	2024	146.19999999999999	146.5	156.80000000000001	126.6	133	көміртегі тотығы (CO)	2020	2021	2022	2023	2024	486.5	473.2	447.8	436.7	432.4	көмірсутектер (CH)	2020	2021	2022	2023	2024	123.7	133.19999999999999	134	151.69999999999999	165.8	
Столбец1	
2020	2021	2022	2023	2024	209	229	218	229	228	
MtCO2



2020	
Зиянды өтеу туралы талаптар	әкімшілік айыппұлдар	ұйғарым	экологиялық заңнаманы бұзу	шаруашылық жүргізуші субъектілерді тексеру	656	1217	1966	2875	1022	2021	
Зиянды өтеу туралы талаптар	әкімшілік айыппұлдар	ұйғарым	экологиялық заңнаманы бұзу	шаруашылық жүргізуші субъектілерді тексеру	579	2047	1757	3301	1200	2022	
Зиянды өтеу туралы талаптар	әкімшілік айыппұлдар	ұйғарым	экологиялық заңнаманы бұзу	шаруашылық жүргізуші субъектілерді тексеру	0	2729	1692	3579	1627	2023	
Зиянды өтеу туралы талаптар	әкімшілік айыппұлдар	ұйғарым	экологиялық заңнаманы бұзу	шаруашылық жүргізуші субъектілерді тексеру	0	2042	628	1679	652	2024	
Зиянды өтеу туралы талаптар	әкімшілік айыппұлдар	ұйғарым	экологиялық заңнаманы бұзу	шаруашылық жүргізуші субъектілерді тексеру	0	1022	860	1331	489	



Столбец1	
2020	2021	2022	2023	2024	7.1	9.5	3.9	2.0329999999999999	13.377000000000001	

RASAKCTAH PECHYBNKACH
SKOJIOIHS! AOHE TABHFH PECYPCTAP
MHHHCTRIITT KOO ST PETTEY
KOHE BAKBLIAY KOVIITETIHIN
ATTMATBL KATACKL EOIIbIHIA
SKOIOF IS IENAPTAMEHTI
PECHYRIMKATHIK MEVLIEKETTI

MEKEMECT

PECHYRIKAHCKOE
FOCYAPCTBEHHOE YUPEAIEHIE
IENAPTAMENT KOOI HH 110
TOPOIY ATMATHI KOMHTETA
KOIOTHHECKOTO PEFYTHPOBAHHS!
M KOHTPOIS| MIHICTEPCTBA
SKOIOT I H IIPHPOTHLIX PECYPCOB
PECHYRIHKH KAJANCTAR)

Kasakeran PecnyGamnkacht
LS —
Menmiekertik Gackapy akatesmsichr

1. Myxamerpaxuvosansin «Kasakeran Peenybankacsimia
ATMOCHEPATHIK AYANEI KOPFAY CAIACHINIATH! MEMICKETTIK Gackapytht

KETLUTIPY) TAKBIPBIGHIIIAFbI THCCEPTAIMSLILIK AYMBIC HOTHACTCPI

EHII3Y AKTICI

Kasakeras PecryGmkachi DKONOrHS AoHe TAGHFH PECYPCTAp MHHHCTpr
DKOMOTHATHK PeTTEY KOHE GaKinay KOMMTETHin ATMATH Kanace! Goiibima
Jxonorma renapraventi (Gynan api - Jlenapravent) Kasakcran PecryGmikacst
TpeswnenTisi KanbAar MeMTeKeTTix GacKapy aKaeMHACHHbIH JOKTOPaHTH
JI. Myxawerpaxmosasi «Kasakcras PecnyGTHKachiiia arMocepatsik ayasst
KOPFaY  COJaCHIHAAFE MOMICKCTTIK GACKAPYIb! KCTLANPY» TaKuIpbIGbILIaFs!
JUICCEPTALITHK AKYMHICHHBIH KOGACHIH Sepierei

Anvarst

KAACHbIN aTMOCHEPATHK AYACHH KAKCAPTY MAKCATHIA

«ATMATH KaTaCHIHHH aTMOCHEPATIK ayackiit Kopray Typamsp» Epeecin Gekity
Typanst JI. MyXaMeTpaXHMOBANbIH YCHIHbICH ATMATH KATACH MACTHXATHIHBIE
OTIPHICHIAA KapATHIN, KOTAY TanThi. ATanran Epeie KY3DeTTi opramiapsin
Tapansisan GeKiTinrenten Keiiif KOAHICKA CHTi3inyiH KON,

JLMyxaneTpaxumoBaHBI

anocepansix

ayanst

Kopray  canachi

KeTiApyTe KOCKaH Yleci oTe 30p Jer CaHaiiMbI3

Bacms

JLOaimceiiton

ATMATH KATACH KOMMYHATHHOE.
KO0 IS KOHE KOPLIATAH FOCYIAPCTBEHHOE.
OPTA BACKAPMACKD SUPEATERIE
KOVMMYHATIK VIPARIERIE SKOTOr I
MEMIEKETTIK MEKEMECE W OKPYKAIOUIER CPET!

FOPOTA ATMATHL

Kasaxeran Pecuybamwact:
Hpesunentiuin xanimiars
Mexnexerrix Gackapy akanenusicnt

1. Myxaverpaxionaan «Kusaeran PeciyGausacka
ATMOCHEPAILIK YA KOPFAY CAICILIArM MEWIEKETTIK GacKapyIL
TPy AMECEPTANMAALIK AYMLC HOTICKEAPIn

EHII3Y AKTICE

AT Katacis IKOT0rIS 3ie KOPUAFA OpTa GacKapNACH (GyTan i
Backapua) Kasakeran PecnyGanxaces pesitentinii Aausangars Messiexerric
Gackapy aKateMHACHIMI AOKTOpaNTH J1. Myxaverpaximonaisat «Kanaketai
PecryGaukaceiiuia_ TMOCHEPATHK aYaih KOPFIY CATACHIAT NeMIeKerTik
(GACKapY KETLIpY» HCCEPTALIAIMK KYMHCHIH KOGACH TepIee

AT KATACHIN ATMOCEPAIIK 4Ya CATACHH AIKCAPTY NAKCATHITD
yesnran:

- Kasakera PecriyGaukacmsiy «OKiMIi KykHK GYIyIsiK 1ypars
Kozexcinin aBOKOIKTEI ATHOCHEPATHK AYara WIMFATHN WMFAPILIATADANIL
KOIONUATIK HOPMACHHA KATCTH KOMTANMTHN 334 GNTars. «eckepry»
wapack i altsny cay one 797 Ganka 334 Garrar Aartal Kaifraaurn
KEYle ANTOKOTKTEDIIN MEAUICKTTIK HONIpiN WFADMIALLIADIM DROTOTIAIMK
Hopara cait kesipweHinuue wewin ary enrizy;

- amroKoiKTEpAI TeXHIIAILIK GaKkIay A OTKIY YpAiN KATAIIATY, Arvi
TeXIHKATIK GAKIAIEN OTKISETIN OTPATOPIAPLI KHOMTiN (XIOPTANILDY
CHRATTA (PYKCHTHAMA CHIITKA OTKI3Y, epesenti GY3rai oneparopiapra alinmy
cany owe Gyt Kutserien alINATHCYTa 3 Kb APUTHFHIIA THAIN CTY TYPATH
yoncrapu KaGuuuzansin, Kiakctan PecnyOaacunsat YKiverinen xouy
‘Taysan, perteyui acepyi Taniay ypAiCiuen oTin KT,

Aranras yewnuicrap Kasaxcran PechyGmachiniin Jaanaiapua coilkec
KonaNsCKa eurisiTIAIrN Xa0apAINLE.

1. MyXaueTpaxiosauiin aruocdepaik ayas xopray caraci Goiisuia,
MEMAEKETIIK GACKAPYIUL AETUIAIPYTE KOCKAI YIECH OTe MaNMIYIN A€r CAnaiMLL.

Backapwa Gacubicis C. Oniataen

